**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Φεβρουαρίου 2024, ημέρα Πέμπτη και ώρα 10.10΄, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χρήστου Κέλλα, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων και Αθλητισμού «Ενίσχυση του Δημόσιου Πανεπιστημίου – Πλαίσιο λειτουργίας μη κερδοσκοπικών παραρτημάτων ξένων πανεπιστημίων» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν οι Υφυπουργοί Παιδείας, Θρησκευμάτων και Αθλητισμού, κυρία Ζωή (Ζέττα) Μακρή και κυρία Ιωάννα Λυτρίβη, ο Γενικός Γραμματέας Ανώτατης Εκπαίδευσης του Υπουργείου Παιδείας, Θρησκευμάτων και Αθλητισμού, κ. Οδυσσέας Ζώρας, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρου 38 του Κανονισμού της Βουλής, οι κ.κ. Παναγιώτης Αγνιάδης, Γενικός Γραμματέας της Κεντρικής Ένωσης Επιμελητηρίων Ελλάδος και Πρόεδρος του Επιμελητηρίου Βοιωτίας, Ντόρα Οικονόμου, Διευθύντρια του τομέα ανάπτυξης ανθρώπινου δυναμικού του Συνδέσμου Επιχειρήσεων και Βιομηχανιών, Φώτιος Μάρης, Πρύτανης του Δημοκριτείου Πανεπιστημίου Θράκης και Προεδρεύων της Συνόδου Πρυτάνεων ΑΕΙ, Περικλής Μήτκας, Πρόεδρος της Εθνικής Αρχής Ανώτατης Εκπαίδευσης, Ιωάννης Καλαβρουζιώτης, Πρόεδρος της Διοικούσας Επιτροπής του Ελληνικού Ανοιχτού Πανεπιστημίου, Ορέστης Καλογήρου, Πρόεδρος του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφορικής, Χρήστος Μιχαλακέλης, Πρόεδρος του Study in Greece, Δημήτριος Λαμπράκης, Πρόεδρος της Πανελλήνιας Ομοσπονδίας Συλλόγων Ειδικού και Εργαστηριακού Διδακτικού Προσωπικού ΑΕΙ, Δημήτριος Βερβεσός, Πρόεδρος της Ολομέλειας Προέδρων Δικηγορικών Συλλόγων, Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδας, Πέτρος Λυμπερίδης, Πρόεδρος του Πανελλήνιου Συλλόγου Φυσικοθεραπευτών, Νικόλαος Ανδρεδάκης, Αντιπρόεδρος του Τεχνικού Επιμελητηρίου Ελλάδας, Μιχαήλ Καλαμπόκης, εκπρόσωπος του Σωματείου Ανώτερων Σχολών Δραματικής Τέχνης της Ελλάδας και Διευθυντής της Ανώτερης Σχολής Δραματικής Τέχνης «Αθηναϊκή Σκηνή Κάλβου - Καλαμπόκη», Νίκη Χρονοπούλου, Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης, Ευάγγελος Καραγκούνης, Αντιπρόεδρος της Πανελλαδικής Ομοσπονδίας Ειδικού Τεχνικού Εργαστηριακού Προσωπικού ΑΕΙ, Αλέξανδρος Θεολόγου και Τσιμιτάκης Ζαχαρίας, Αντιπρόεδρος και μέλος του Φοιτητικού Συλλόγου Ιατρικής Σχολής Αθηνών και Κυριακή Κεραμιώτου, Πρόεδρος του Πανελλήνιου Συλλόγου Εργοθεραπευτών.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Τώνια Μοροπούλου, μέλος της Διοικούσας Επιτροπής του Τεχνικού Επιμελητηρίου Ελλάδας, Ιωάννης Σεϊμένης και Γεώργιος Λιτσαρδάκης, Πρόεδρος και Γραμματέας της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού και Γεώργιος Σταυρόπουλος, Πρόεδρος του Φοιτητικού Συλλόγου Νομικής Σχολής του Δημοκρίτειου Πανεπιστημίου Θράκης.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Κτιστάκης Ελευθέριος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Συρίγος Ευάγγελος (Άγγελος), Τσιάρας Κωνσταντίνος, Φωτήλας Ιάσων, Ακρίτα Έλενα, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κόντης Ιωάννης, Μανούσος Γεώργιος, Κουρουπάκη Ασπασία, Τσιρώνης Σπυρίδων και Μπιμπίλας Σπυρίδων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρίες και κύριοι, κυρία Υπουργέ, ξεκινά η δεύτερη συνεδρίαση της Διαρκούς Επιτροπής Μορφωτικών Υποθέσεων της Βουλής, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων και Αθλητισμού με τίτλο «Ενίσχυση του Δημόσιου Πανεπιστημίου –Πλαίσιο λειτουργίας μη κερδοσκοπικών παραρτημάτων ξένων πανεπιστημίων».

Σας καλωσορίζω, λοιπόν, στη συνεδρίαση. Στην παρούσα συνεδρίαση, όπως γνωρίζετε, θα έχουμε την ευκαιρία να ακούσουμε τις απόψεις των εξωκοινοβουλευτικών προσώπων, των φορέων, για το υπό συζήτηση νομοσχέδιο, σύμφωνα με τα όσα ορίζει το άρθρο 38 του Κανονισμού της Βουλής.

Θυμίζω ότι οι φορείς, που εκλήθησαν από την Επιτροπή μας, είναι είκοσι, αυτοί που συμφωνήθηκαν από όλες τις παρατάξεις, στην προηγούμενη συνεδρίαση.

Πριν δώσω στο λόγο στον πρώτο εκ των φορέων, την Κεντρική Ένωση Επιμελητηρίων Ελλάδος, κυρία Υπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Απλώς, να καλωσορίσω και να ευχαριστήσω θερμά τους φορείς, που ανταποκρίθηκαν και μάλιστα, χωρίς να έχουν και ενημέρωση, αρκετές μέρες πριν - είναι γνωστό ότι έχουν και φορτωμένο πρόγραμμα - και να τους διαβεβαιώσω ότι πέρα από την κοινοβουλευτική μας υποχρέωση, που είναι να ακούσουμε τους φορείς, για εμάς και για τους συναδέλφους, φυσικά, είναι μια δυνατότητα να ακούσουμε τις τεκμηριωμένες απόψεις τους, οι οποίες θα διαφωτίσουν και θα διευκολύνουν στην επεξεργασία του νομοσχεδίου και τους ευχαριστώ και πάλι.

Δεν ξέρω, εάν μου επιτρέπετε, αλλά θα ήθελα να εξηγήσω ότι ο κύριος Υπουργός είναι στο Υπουργικό Συμβούλιο, γι’ αυτό και δεν είναι παρών στη συνεδρίαση. Εννοείται ότι όταν θα τελειώσει, θα έρθει και θα παρακολουθήσει και αυτός την ενημέρωση από τους φορείς.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, κυρία Υφυπουργέ.

Τον λόγο έχει ο κ. Καλαματιανός, εκ μέρους του «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ». **ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Εκ μέρους του «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ», θέλουμε να ευχαριστήσουμε τους φορείς, που ήρθαν και να τους ζητήσουμε προκαταβολικά συγγνώμη, για το γεγονός ότι έρχονται εδώ να συζητήσουν ένα νομοσχέδιο, το οποίο παραβιάζει κατάφωρα το Σύνταγμα της Ελλάδας.

Το αναδείξαμε στην προηγούμενη συνεδρίαση της Επιτροπής. Δεν μπορούμε να μην το αναφέρουμε και τώρα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Έχει καταγραφεί η άποψή σας, κύριε Καλαματιανέ, στην προηγούμενη συνεδρίαση. Δεν είστε εσείς εκείνος, ο οποίος κρίνετε τι είναι συνταγματικό και τι δεν είναι.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Ο Έλληνας πολίτης το κρίνει αυτό.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Υπάρχουν αρμόδια όργανα, που μπορούν να το κρίνουν αυτό. Όχι, δεν μπορεί ο κάθε πολίτης.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Ούτε εσείς μπορείτε να το κρίνετε, αν είναι ή δεν είναι.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Όχι, εγώ δεν το κρίνω.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Όλος ο κόσμος, όλοι οι πολίτες μπορούν να κρίνουν και να έχουν άποψη. Επιτρέψτε μου, εδώ θα ήθελα τα σχόλιά σας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας άκουσα. Δεν κρίνετε εσείς τι είναι και τι δεν είναι συνταγματικό. Υπάρχει αρμόδιο όργανο, το Συμβούλιο της Επικρατείας, που κρίνει τον κάθε νόμο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κάθε πολίτης μπορεί να το κρίνει αυτό, όλοι κρίνουμε και οι πολίτες και οι βουλευτές και όλοι.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας παρακαλώ, μην ξεκινάτε έτσι.

Θα δώσω τον λόγο στον κ.ΠαναγιώτηΑγνιάδη, Γενικό Γραμματέα της Κεντρικής Ένωσης Επιμελητηρίων Ελλάδος (ΚΕΕΕ) και Πρόεδρο του Επιμελητηρίου Βοιωτίας.

**ΠΑΝΑΓΙΩΤΗΣ ΑΓΝΙΑΔΗΣ (Γενικός Γραμματέας της Κεντρικής Ένωσης Επιμελητηρίων Ελλάδος (ΚΕΕΕ) & Πρόεδρος του Επιμελητηρίου Βοιωτίας):** Καλημέρα σας, κύριε Πρόεδρε, κυρία Υπουργέ, εκπρόσωποι του Ελληνικού Κοινοβουλίου, εκπρόσωποι των φορέων, κυρίες και κύριοι.

Ονομάζομαι Παναγιώτης Αγνιάδης, εκπροσωπώ την Κεντρική Ένωση Επιμελητηρίων Ελλάδος, που αριθμεί σε 860.000 επιχειρήσεις και εκφράζει το σύνολο των παραγωγικών τάξεων της χώρας.

Σαν Κεντρική Ένωση, δηλώνουμε θετικά διακείμενοι στο νέο θεσμικό πλαίσιο και αναμένουμε, με την ψήφισή του, η Ελλάδα να προσελκύσει ένα μέρος της παγκόσμιας ζήτησης για πανεπιστημιακές σπουδές.

Με το καινούργιο θεσμικό πλαίσιο, αναβαθμίζεται η σύζευξη Ανώτατης Εκπαίδευσης και επιστημονικών στελεχών επιχειρηματικότητας, μειώνοντας τη φυγή στο εξωτερικό ικανότατων μυαλών Ελλήνων φοιτητών, που παραμένουν στο εξωτερικό και ενώ το ελληνικό επιχειρείν τους έχει ανάγκη, περισσότερο από κάθε άλλη φορά, μετά την αύξηση των επενδύσεων, στη χώρα μας.

Πιστεύουμε ότι το καινούργιο νομοσχέδιο «Ανώτατη εκπαίδευση και Ελληνικό Επιχειρείν», δεν θα ακολουθεί τη νέα εξέλιξη και τεχνολογία, αλλά θα προηγείται αυτής, αισιοδοξώντας και ελπίζοντας σε ένα καλύτερο μέλλον για τη χώρα μας και ειδικά για την επιχειρηματικότητα.

Η αγορά της εργασίας και οι ελληνικές επιχειρήσεις έχασαν σοβαρό στελεχιακό δυναμικό από τη νέα γενιά, η οποία σπούδασε στο εξωτερικό, καθώς οι ξένες επιχειρήσεις εντόπισαν και προσέλκυσαν Έλληνες φοιτητές.

Δυστυχώς, για τις ελληνικές επιχειρήσεις, σπουδαία μυαλά ξεκίνησαν τον επαγγελματικό βίο τους εκτός της χώρας μας και ενίσχυσαν εταιρείες στο εξωτερικό. Με το συγκεκριμένο νομοσχέδιο, σημαντικό μέρος του στελεχιακού δυναμικού, θα παραμένει στη χώρα μας.

Παράλληλα, σε επίπεδο επενδύσεων, αναμένεται να υπάρξουν σοβαρές επιχειρηματικές δραστηριότητες, με την εγκατάσταση παραρτημάτων ξένων πανεπιστημίων στην Ελλάδα, τα οποία, ήδη, έχουν εκδηλώσει ενδιαφέρον και ταυτόχρονα, η χώρα θα προσελκύσει, μέσα στην επόμενη δεκαετία, φοιτητές από το εξωτερικό.

Και πάλι σας δηλώνω, ότι η Κεντρική Ένωση Επιμελητηρίων είναι θετικά διακείμενη με το νέο θεσμικό πλαίσιο, χαιρετίζει την εισήγηση του βουλευτή της Νέας Δημοκρατίας, του κ. Ελευθέριου Κτιστάκη και είμαστε στη διάθεσή σας για κάθε συνεργασία. Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):**Ευχαριστούμε πολύ τον κύριο Αγνιάδη.

Το λόγο έχει η κυρία Ντόρα Οικονόμου, Διευθύντρια του τομέα ανάπτυξης ανθρώπινου δυναμικού του Συνδέσμου Επιχειρήσεων και Βιομηχανιών.

**ΝΤΟΡΑ ΟΙΚΟΝΟΜΟΥ (Διευθύντρια του τομέα ανάπτυξης ανθρώπινου δυναμικού του Συνδέσμου Επιχειρήσεων και Βιομηχανιών (ΣΕΒ):** Καλημέρα και σας ευχαριστώ.

Αξιότιμε Πρόεδρε, αξιότιμα μέλη της Επιτροπής Μορφωτικών Υποθέσεων της Βουλής, είναι κρίσιμο η Ελλάδα να συγχρονίσει το ακαδημαϊκό πλαίσιο της με τον υπόλοιπο κόσμο. Είμαστε μπροστά σε μια μεγάλη πρόκληση. Τη δραστική και ταχεία προσαρμογή των γνώσεων της νέας γενιάς, που στηρίζουν τον παραγωγικό μετασχηματισμό της χώρας μας, στη βιομηχανία και τη μεταποίηση, στις ψηφιακές τεχνολογίες, στην ενέργεια και τα ναυπηγεία, στην εφοδιαστική αλυσίδα και το εμπόριο.

Η προώθηση της καινοτομίας, η υιοθέτηση των τεχνολογιών της τέταρτης βιομηχανικής επανάστασης, η ταχύτατη έλευση της τεχνητής νοημοσύνης, ο ψηφιακός μετασχηματισμός, σε κάθε μέγεθος επιχείρησης και η πράσινη μετάβαση, είναι προκλήσεις εθνικής σημασίας, στις οποίες η Ελλάδα πρέπει να ανταπεξέλθει με επιτυχία. Γιατί, κυρίες και κύριοι, ο κόσμος αλλάζει ταχύτητα, με αποτέλεσμα, πολλά νέα επαγγέλματα ή ειδικότητες να αναδύονται. Σίγουρα, τα επαγγέλματα του όχι και πολύ μακρινού μέλλοντος θα είναι πολύ διαφορετικά. Πρόσφατη έρευνα δείχνει ότι το 80% των επαγγελμάτων της επόμενης δεκαετίας, σήμερα δεν υπάρχει, άρα, πρέπει να προσαρμοστούμε έγκαιρα.

Σε αυτή την κατεύθυνση, καίρια, βασική και εντελώς απαραίτητη προϋπόθεση, αποτελεί η υιοθέτηση ενός σύγχρονου πλαισίου ανώτατης εκπαίδευσης, συμβατού με τις ανάγκες, τόσο του παρόντος, όσο και, κυρίως, του κοντινού μέλλοντος, ώστε να συγχρονιστούμε ταχύτερα με τον υπόλοιπο αναπτυγμένο κόσμο.

Ο συγχρονισμός της χώρας μας με τις εκπαιδευτικές ανάγκες του αύριο προϋποθέτει ενίσχυση της ανώτατης εκπαίδευσης, σε κάθε πτυχή της, απομάκρυνση από αγκυλώσεις του παρελθόντος και δημιουργία ενός ακαδημαϊκού χάρτη, που είναι αναπόσπαστο κομμάτι του παραγωγικού και κοινωνικού ιστού.

Αξιότιμοι βουλευτές, μέλη της Επιτροπής Μορφωτικών Υποθέσεων, το νομοσχέδιο του Υπουργείου Παιδείας, που θεσμοθετεί την ίδρυση και λειτουργία μη κρατικών ανώτατων εκπαιδευτικών ιδρυμάτων, είναι μια ξεκάθαρα θετική εξέλιξη, που δημιουργεί τις προϋποθέσεις συγχρονισμού της Ελλάδας με τον υπόλοιπο κόσμο. Για εμάς είναι κρίσιμο η Ελλάδα να συγχρονίσει το ακαδημαϊκό πλαίσιό της με τον υπόλοιπο κόσμο. Ο ΣΕΒ αξιολογεί θετικά κάθε οργανωμένη και συστηματική προσπάθεια, όπως τα μη κρατικά ανώτατα εκπαιδευτικά ιδρύματα, που πολλαπλασιάζει τις διαδρομές εκπαίδευσης, παρέχει περισσότερες ευκαιρίες σε περισσότερους και δημιουργεί τους επιστήμονες και επαγγελματίες, που θα στηρίξουν την ανάπτυξη της χώρας μας, σε ένα διαρκώς μεταβαλλόμενο και απαιτητικό περιβάλλον.

Η δημιουργία μη κρατικών ανώτατων εκπαιδευτικών ιδρυμάτων αποτελεί μια εξέλιξη στη σωστή κατεύθυνση. Σημειώνουμε, όμως, τα ακόλουθα, ως κρίσιμες προϋποθέσεις επιτυχίας του εγχειρήματος: Προσφορά προγραμμάτων σπουδών, άμεσα συνδεδεμένων με ειδικότητες και επαγγέλματα υψηλής ζήτησης στην αγορά εργασίας, ώστε να διασφαλίζεται η επαγγελματική προοπτική των αποφοίτων. Είναι ιδιαίτερα κρίσιμο η προσφορά σε προγράμματα να συγχρονιστεί με την επαγγελματική καταξίωση και την κάλυψη των αναγκών της οικονομίας της χώρας μας. Υιοθέτηση ενός αξιόπιστου μοντέλου διοίκησης και ελέγχου, που θα διασφαλίζει την ποιότητα των προγραμμάτων σπουδών. Συνεχής αξιολόγηση του επιστημονικού και διδακτικού προσωπικού, με γνώμονα τα ακαδημαϊκά αποτελέσματά τους.

Ωστόσο, όλα τα παραπάνω πρέπει να κινηθούν, παράλληλα με την αναβάθμιση και της δημόσιας ανώτατης εκπαίδευσης. Αξιολογούμε εξίσου θετικά κάθε προσπάθεια ενδυνάμωσης των δημοσίων ΑΕΙ, που περιέχει το νομοσχέδιο. Προτρέπουμε, όμως, την Πολιτεία να συνεχίσει να δίνει ώθηση στην ενίσχυση της έρευνας αιχμής, που παράγουν τα δημόσια ΑΕΙ, στην εξωστρέφειά τους, στην πρόσβαση σε επαρκή χρηματοδότηση, στην ανάπτυξη σύγχρονων προγραμμάτων σπουδών, που ανταποκρίνονται στις ανάγκες των επιχειρήσεων και της αγοράς εργασίας, σε επαρκές εκπαιδευτικό προσωπικό, στην ακαδημαϊκή αριστεία, στην καλλιέργεια των απαραίτητων ήπιων δεξιοτήτων και στη δημιουργία επαγγελματικής προοπτικής για τους αποφοίτους.

Επίσης, θεωρούμε ότι πρέπει να ενισχυθεί περαιτέρω η προσφορά ξενόγλωσσων προγραμμάτων σπουδών από τα δημόσια ΑΕΙ. Να σημειώσω, τέλος, ότι το κενό ανώτερης τεχνολογικής εκπαίδευσης, που δημιουργήθηκε από την εξέλιξη των πρώην ΤΕΙ σε ΑΕΙ, παραμένει εμφανές και είναι μια ουσιώδης ανάγκη της ελληνικής βιομηχανίας και κάθε άλλου κλάδου, που δημιουργεί προστιθέμενη αξία στην ελληνική οικονομία.

Ο ΣΕΒ, διαχρονικά, αναπτύσσει συνεργασίες, με πλήθος δημόσιων πανεπιστημίων, ειδικά στην περιφέρεια και θα συνεχίσει να το πράττει. Οι συνεργασίες μας, με δημόσια πανεπιστήμια και για την προώθηση της έρευνας, της καινοτομίας, της πρακτικής άσκησης των φοιτητών και της διασύνδεσης με την αγορά εργασίας, είναι κοινές πρωτοβουλίες, που αναλάβαμε, με πρωτοπόρα δημόσια ΑΕΙ. Παράδειγμα είναι τα βιομηχανικά διδακτορικά, που ξεκίνησαν με την υποστήριξη του ΣΕΒ, αποτέλεσαν τη βάση για τη νομοθέτηση του θεσμού και την υιοθέτησή τους από περισσότερα ΑΕΙ. Όταν επιχειρήσεις και πανεπιστήμια συνεργάζονται, προχωράνε μπροστά, αλλάζουν τα δεδομένα και αυξάνουν την προοπτική των φοιτητών περισσότερο από οποιαδήποτε νομοθετική πρωτοβουλία.

Κλείνοντας, τονίζουμε πως παρά τις θετικές ρυθμίσεις για την οργάνωση των δημοσίων πανεπιστημίων, που ενσωματώνει το νομοσχέδιο, υπάρχει μια κρίσιμη διάσταση, που απουσιάζει. Αναφέρομαι στη μη αναμόρφωση του άρθρου 69 του νόμου 4957 του 2022, περί της πρακτικής άσκησης φοιτητών. Πρόκειται για ένα άρθρο, το οποίο παραμένει πρακτικά σε αδράνεια, εδώ και δύο ακαδημαϊκά έτη, παρά τις διαδοχικές παρατάσεις, που έχουν δοθεί. Η πρόταση του ΣΕΒ είναι απλή. Τα περισσότερα πτυχία πρέπει να έχουν εξάμηνη χρηματοδοτούμενη πρακτική άσκηση, πλήρως ενταγμένη στο υποχρεωτικό πρόγραμμα σπουδών.

Κυρίες και κύριοι βουλευτές, ο ΣΕΒ αναδεικνύει τη χρησιμότητα, για ένα πλαίσιο ανώτατης εκπαίδευσης για τη χώρα, που είναι συγχρονισμένο με τις ανάγκες της οικονομίας του αύριο. Αυτό σημαίνει να εκμεταλλευτούμε, οργανωμένα και συστηματικά, κάθε σχετική ευκαιρία. Το νομοσχέδιο μας πηγαίνει προς αυτή την κατεύθυνση. Από την πλευρά μας, θα συνεχίσουμε να συνεργαζόμαστε με κάθε ΑΕΙ, που επιδιώκει τη βελτίωση της επαγγελματικής και επιστημονικής προοπτικής των φοιτητών του και θα συνεχίσουμε να φέρνουμε τους φοιτητές, που αναζητούν επαγγελματική καταξίωση, μέσα στις οργανωμένες και σύγχρονες επιχειρήσεις της χώρας. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ την κυρία Οικονόμου. Τώρα θα δώσω το λόγο στην κυρία Μοροπούλου Τώνια, μέσω webex. H κυρία Μοροπούλου είναι μέλος της διοικούσας επιτροπής του Τεχνικού Επιμελητηρίου Ελλάδος.

**ΤΩΝΙΑ ΜΟΡΟΠΟΥΛΟΥ (Μέλος της Διοικούσας Επιτροπής του Τεχνικού Επιμελητηρίου Ελλάδος (ΤΕΕ):** Ευχαριστώ πολύ, κύριε Πρόεδρε, κυρία Υπουργέ, κύριοι βουλευτές, κύριοι εκπρόσωποι. Το Τεχνικό Επιμελητήριο της Ελλάδας έχει την υποχρέωση, ως θεσμικός σύμβουλος της πολιτείας, στα θέματα της τεχνικής ανάπτυξης, να διασφαλίζει το δημόσιο συμφέρον, κατά την άσκηση του επαγγέλματος των μηχανικών, την οποία και αδειοδοτεί. Με αυτήν την έννοια, η δική μας η εμπειρία απαιτούσε και απαιτεί την υποστήριξη των ενιαίων αδιάσπαστων πενταετών σπουδών των μηχανικών, ως προϋπόθεση για την άσκηση του επαγγέλματος στο ανώτατο επίπεδο τεχνικής ευθύνης, που ασκούν σήμερα οι μηχανικοί της χώρας. Με αυτήν την έννοια, παρακολουθούμε με ιδιαίτερο ενδιαφέρον τις εξελίξεις, που θεσμοθετείτε, σήμερα, γιατί, ήδη, βρίσκεται σε μια μεταβατική φάση η εξέλιξη της ανωτατοποίησης των ΤΕΙ.

Η μετάβαση από τις τετραετείς στις πενταετείς σπουδές, το έθιξε και η εκπρόσωπος του ΣΕΒ και εμείς σε συνεργασία με την ΕΘΑΑΕ και το Υπουργείο Δημοσίων Έργων και Μεταφορών, παρακολουθούμε και συζητούμε με όλα τα πανεπιστήμια της χώρας, ακριβώς αυτήν τη μετάβαση, που προϋποθέτει ισχυρή ενίσχυση του δημόσιου πανεπιστημίου, τόσο σε προσωπικό όσο και σε υποδομές, εργαστήρια, σε εξοπλισμό για εργασίες πεδίου, σε εκσυγχρονισμό των μεθόδων διδασκαλίας, που ειδικά για τους μηχανικούς, είναι απαραίτητες.

Σήμερα, η πράσινη και η ψηφιακή μετάβαση και οι μεγάλες προκλήσεις απαιτούν, επίσης, για τα πολυτεχνεία και τις πολυτεχνικές σχολές της χώρας, που ήδη βρίσκονται στην πρώτη γραμμή και διεθνώς και στην Ευρώπη, να αποκτήσουν αυτές τις σύγχρονες υποδομές, που δεν τους λείπουν, αλλά που χρειάζονται μια συνεχή επικαιροποίηση.

Συνεπώς, θεωρούμε ότι μπροστά στη θεσμοθέτηση, την οποία συζητάμε σήμερα, τα πραγματικά προβλήματα, που θα έπρεπε να αντιμετωπίσει, όχι κατά 70%, αλλά κατά 100%, η ελληνική πολιτεία είναι η στήριξη του ελληνικού δημόσιου πανεπιστημίου, που απαιτείται, ως προϋπόθεση για την ανάπτυξη της χώρας, που σήμερα βρίσκεται σε ένα κρίσιμο βηματισμό. Θεωρούμε, συνεπώς, ότι είναι απαραίτητο να συζητήσουμε μαζί σας πώς θα ολοκληρωθούν αυτές οι μεταβάσεις, για να προϋποτίθεται ότι θα στηρίζεται στο δημόσιο πανεπιστήμιο η άσκηση των επαγγελμάτων των μηχανικών με τρόπο, που να εξυπηρετεί το δημόσιο συμφέρον.

Η πραγματική, λοιπόν, προτεραιότητα για μας είναι η ενίσχυση του δημόσιου πανεπιστημίου και όχι η θεσμοθέτηση των ιδιωτικών μη κρατικών πανεπιστημίων, για τα οποία ανησυχούμε ιδιαίτερα και έχουμε και στοιχειοθετήσει, διεθνώς, ότι επενδύσεις μεγάλες σε υποδομές τύπου σεισμικών τραπεζών, λιμενικών εργαστηρίων, εργαστηρίων πλοήγησης και κυματισμού των πλοίων, εργαστηρίων αερίων σηράγγων, που είναι ιδιαίτερα δαπανηρά, δεν θα μπορέσουν να εξυπηρετηθούν από ιδιωτικές επενδύσεις.

Είμαστε στη διάθεσή σας, ως Τεχνικό Επιμελητήριο, για να συζητήσουμε άμεσες ενέργειες και έχουμε καταθέσει τις ομόφωνες θέσεις της Διοικούσας Επιτροπής του ΤΕΕ. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ευχαριστούμε.

Το λόγο έχει ο κ. Ανδρεδάκης.

**ΝΙΚΟΛΑΟΣ ΑΝΔΡΕΔΑΚΗΣ (Αντιπρόεδρος του Τεχνικού Επιμελητηρίου Ελλάδος (ΤΕΕ)**: Σας ευχαριστώ πολύ, κύριε Πρόεδρε. Αξιότιμε, κύριε Πρόεδρε, κύριοι Υπουργοί, κύριοι Βουλευτές, ευχαριστούμε για την πρόσκληση, που λάβαμε. Θα συνεχίσω από το σημείο ,που τελείωσε η κυρία Μοροπούλου και την παρουσίαση της ομόφωνης θέσης της Διοικούσας Επιτροπής του Τεχνικού Επιμελητηρίου. Εμείς κινούμε από τη θεώρηση ότι οφείλει να υποστηριχθεί το δημόσιο πανεπιστήμιο, το οποίο, τα τελευταία χρόνια, με την έλλειψη της χρηματοδότησης, με τη μείωση των μελών ΔΕΠ, έφτασε να έχει κάποιους από τους δυσμενέστερους δείκτες σε αυτά, στην Ευρωπαϊκή Ένωση, αλλά παρ’ όλα αυτά εξακολουθεί να βρίσκεται ψηλά στις αξιολογήσεις, στην έρευνα και την ποιότητα των αποφοίτων.

Αυτό, λοιπόν, που λέμε είναι ότι το πρώτο, που χρειάζεται, είναι να διορθωθεί το έλλειμμα αυτό που υπάρχει και όχι να δούμε πώς θα προχωρήσουμε στην ίδρυση των ιδιωτικών πανεπιστημίων. Ειδικά σε εμάς, η άδεια άσκησης επαγγέλματος είναι δομημένη, πάνω στο ενιαίο αδιάσπαστο πενταετές δίπλωμα, με μία εξαντλητική περιγραφή του προγράμματος σπουδών των διαφόρων ειδικοτήτων των μηχανικών στο Προεδρικό Διάταγμα 99/2018 και την πρόσβαση σε συγκεκριμένα δικαιώματα. Εδώ είναι ένα πολύ ουσιαστικό ζήτημα, γιατί εφόσον δεν υπάρχουν όλες αυτές οι προϋποθέσεις, οδηγούμαστε σε διαφορετικό περιεχόμενο σπουδών, με τον ίδιο τίτλο και τίτλους, όμως, που στο τέλος έχουν αμφίβολη ποιότητα και αξιοπιστία. Είμαστε, για να το πω απλά, έτοιμοι για έναν πολιτικό μηχανικό απόφοιτο, ο οποίος δεν θα έχει διδαχτεί αντισεισμικούς κανονισμούς, που δεν θα έχει πάει στα αντίστοιχα εργαστήρια;

Εν κατακλείδι, θεωρούμε ότι πέρα από τα ζητήματα συνταγματικότητας, τα οποία έχουν αναδειχθεί, υπάρχει ο κίνδυνος για την παροχή πλέον τίτλων σπουδών αμφιβόλου ποιότητας και αξιοπιστίας, οι οποίοι μπορεί να δώσουν πολύ δυσμενή αποτελέσματα στη χώρα μας, η οποία γνωρίζουμε ότι είναι σεισμογενής και στις υποδομές, που σχεδιάζουν οι συνάδελφοι. Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ευχαριστούμε.

Το λόγο έχει ο κύριος Μάρης.

**ΦΩΤΙΟΣ ΜΑΡΗΣ (Πρύτανης του Δημοκριτείου Πανεπιστημίου Θράκης και Προεδρεύων της Συνόδου Πρυτάνεων ΑΕΙ):**  Σας ευχαριστώ πολύ, κύριε Πρόεδρε. Αξιότιμε κύριε Πρόεδρε, κυρία Υπουργέ, κύριοι Βουλευτές, θα ήθελα την κατανόησή σας, μιας και σήμερα εκπροσωπώ τόσο το Δημοκρίτειο Πανεπιστήμιο Θράκης, όσο και τη Σύνοδο Πρυτάνεων των Ελληνικών πανεπιστημίων.

Θα ξεκινήσω με το Δημοκρίτειο Πανεπιστήμιο Θράκης. Το Δημοκρίτειο Πανεπιστήμιο Θράκης ζει μια ιστορική στιγμή. Μια στιγμή, που του δίνει τη δυνατότητα να αναπτυχθεί σε περιφερειακό επίπεδο, σύμφωνα με την πρότασή του.

Θα ήθελα να ανοίξω μια παρένθεση, λέγοντας ότι εδώ και πέντε χρόνια υλοποιούμε ένα συνεκτικό πρόγραμμα, το οποίο περιλαμβάνει τη μετάπτωση μας στο σύγχρονο πανεπιστήμιο, στο εξωστρεφές πανεπιστήμιο, στο κοινωνικά ευαίσθητο πανεπιστήμιο.

Τι περιλαμβάνει αυτό; Περιλαμβάνει δράσεις εσωτερικές. Περιλαμβάνει νέες δομές, όπως θερμοκοιτίδα νεοφυών επιχειρήσεων, κόμβων καινοτομίας, να θέσω το παράδειγμα του ευρωπαϊκού κόμβου για την αγροδιατροφή, που υλοποιούμε εδώ και ένα χρόνο - και πληθώρα άλλων δράσεων, που μας καθιστούν ανταγωνιστικούς.

Ο διπλασιασμός των χρηματοδοτήσεων στην έρευνα είναι ένα πολύ σημαντικό πρώτο αποτέλεσμα. Η αύξηση των δεικτών, όπως αυτά παρακολουθούνται από την ΕΘΑΑΕ, στο 20% της επίτευξης των στόχων μάς κάνει να αισιοδοξούμε. Γι’ αυτόν ακριβώς το λόγο, καταρτήσαμε ένα πρόγραμμα, που να μας δίνει τη δυνατότητα να σχεδιάσουμε για όλη την ανατολική Μακεδονία και Θράκη, λαμβάνοντας υπόψη μας τα δεδομένα του σήμερα, αλλά και του μέλλοντος, ζητώντας να δουλέψουμε στην κατεύθυνση της διεθνοποίησης και έχουμε την απόλυτη στήριξη γι’ αυτό. Το εισηγηθήκαμε στην ΕΘΑΑΕ, το συζητήσαμε και σύμφωνα με την εισήγηση της το βλέπουμε σήμερα. Μας δίνει τη δυνατότητα να ενσωματώσουμε τους κόμβους της Καβάλας και της Δράμας, να δημιουργήσουμε νέα τμήματα ψυχολογίας, νοσηλευτικής και εργοθεραπείας και έτσι να δημιουργήσουμε ίσως ένα από τα πληρέστερα προγράμματα σπουδών προπτυχιακών, στην Ελλάδα.

Σε ό,τι αφορά τους επιμέρους δείκτες. Μας καθιστά στις πρώτες τάξεις της κατάταξης και ετοιμαζόμαστε ακόμα περισσότερο, μιας και η προσπάθεια αυτή δε σταματάει εδώ. Θα χρειαστεί περαιτέρω ενίσχυση σε ανθρώπινο δυναμικό, αλλά και οικονομικούς πόρους.

Θα ήθελα, σε αυτό το σημείο, να πω, ότι στην προσπάθειά μας αυτή υλοποιούμε και ένα συγκεκριμένο πρόγραμμα, το οποίο αφορά τη φοιτητική στέγη. Έχουμε δημοπρατήσει φοιτητικές εστίες, στην Αλεξανδρούπολη και στην Κομοτηνή, μέσω ΣΔΙΤ. Ανακατασκευάζουμε, μέσω του προγράμματος δημοσίων επενδύσεων, τις φοιτητικές μας εστίες στην Ξάνθη και ακολουθεί το ίδιο ακριβώς πρόγραμμα στην Κομοτηνή. Αυτό θα ακολουθήσει και για τις άλλες πόλεις. Η προσπάθεια αυτή έρχεται σε μια χρονική στιγμή, που και αρκετά αντικείμενα αντιμετωπίζουν και προβλήματα. Αντιμετωπίζουμε και αυτό και πραγματικά το βλέπουμε, σαν μια ουσιαστική πρόκληση. Και αναφέρομαι στη Σχολή Κλασικών και Ανθρωπιστικών Σπουδών. Δοκιμάζουμε μια προσπάθεια, την οποία πιστεύουμε και εκτιμούμε ότι θα μας δώσει τη δυνατότητα να περάσουμε και στην επόμενη ημέρα, εισάγοντας και σύγχρονα προγράμματα σπουδών, όπως αυτό των ψηφιακών εφαρμογών στις τέχνες και στον πολιτισμό.

Σε ό, τι αφορά την περαιτέρω ανάπτυξη του Πανεπιστημίου μας, θα έχουμε το χρόνο να το αναπτύξουμε, σύμφωνα με τον προγραμματισμό και τα εργαλεία, τα οποία έχουμε στη διάθεσή μας. Δεν θα ήθελα να μείνω περισσότερο σε αυτό το κομμάτι. Θα ήθελα μόνο να πω, ότι οι προτάσεις μας διέπονται από τη σύγχρονη τάση, τη διεπιστημονικότητα και τη διαθεματικότητα. Πιστεύουμε στη συνεργασία των επιστημών και των επιστημόνων και γι’ αυτό ακριβώς, εκεί ακριβώς, στο χώρο αυτό, προσδοκούμε να δημιουργήσουμε προστιθέμενη αξία. Είμαι στη διάθεσή σας για οποιοδήποτε ερώτημα.

Θα ήθελα να κάνω ένα σχόλιο σε αυτό το σημείο σε ό, τι αφορά το Τμήμα Εργοθεραπείας. Να πω, ότι προτείνουμε, για πρώτη φορά στη χώρα, το Τμήμα Εργοθεραπείας από πανεπιστήμιο να ενταχθεί σε σχολή και να έχει και στον τίτλο του τον όρο αυτό. Πιστεύουμε στη διεθνή τάση και πώς αυτή εξελίσσεται, στη συσχέτιση της άθλησης, της άσκησης και της υγείας, όπως έχει κατακτηθεί στην κοινωνία, καθολικά, σε ολόκληρο τον πλανήτη και γι’ αυτόν ακριβώς το λόγο, τεκμηριώνουμε την απόφασή μας και πραγματικά είμαστε σίγουροι ότι σε λίγα χρόνια οι πτυχιούχοι αυτού του τμήματος θα καλύψουν υπαρκτές ανάγκες στην ελληνική περιφέρεια και θα διακριθούν, σε παγκόσμιο επίπεδο, όπως ήδη κάνουν οι πτυχιούχοι μας.

Κλείνοντας, θα ήθελα να πω ότι το Δημοκρίτειο θα αξιοποιήσει αυτή την ευκαιρία, που του δίνει σήμερα το νομοσχέδιο αυτό και θα μας δώσει τη δυνατότητα να ηγηθούμε της ανάπτυξης, στην περιοχή αυτή της χώρας, με καθαρά εξωστρεφή προσανατολισμό, λαμβάνοντας υπόψη την περιοχή των Βαλκανίων, αλλά και αυτή της Νοτιοανατολικής Ευρώπης.

Μπαίνω στο δεύτερο κομμάτι της εισήγησής μου, που αφορά την εκπροσώπηση της Συνόδου των Πρυτάνεων. Η Σύνοδος των Πρυτάνεων των ελληνικών πανεπιστημίων συζήτησε, εκτενώς, το συγκεκριμένο νομοσχέδιο, σε τέσσερις συνεδριάσεις της, σε διάφορες φάσεις. Η συζήτηση ήταν πάρα πολύ ποιοτική και διαπίστωσε, με ισχυρή πλειοψηφία, ότι το νομοσχέδιο επιφέρει μια κρίσιμη μεταβολή στον τομέα της ανώτατης εκπαίδευσης, η οποία θα έχει σοβαρές επιπτώσεις στη λειτουργία των δημοσίων πανεπιστημίων. Θα χρειαστεί σημαντικές προσαρμογές, ιδίως των περιφερειακών και γι’ αυτόν ακριβώς το λόγο, κρίνει η Σύνοδος των Πρυτάνεων ότι πρέπει κατά προτεραιότητα να ενισχυθούν.

Σχετικά με τα άρθρα, που αφορούν την ενίσχυση των δημόσιων πανεπιστημίων, η Σύνοδος εκτιμά ότι αξιοποιήθηκαν οι προτάσεις μας και είμαστε στην ευχάριστη θέση να το πούμε, δημοσίως. Έχει γίνει μια σημαντική προσπάθεια από το προεδρείο, για έξι μήνες τώρα, συζητήσαμε στα πανεπιστήμια και έτσι καταλήξαμε σε μια σημαντική λίστα αλλαγών, την οποία δουλέψαμε, με τα στελέχη του Υπουργείου. Θα ήθελα να ευχαριστήσω, δημοσίως, για αυτό, κύριε Γενικέ, γιατί είναι ένα ουσιαστικό πρώτο βήμα ουσιαστικής ενδυνάμωσης και ενίσχυσης της διοικητικής αυτοτέλειας των πανεπιστημίων, μιας και αυτό το νομοσχέδιο αυτονομεί και το ΕΑΠ, ένα αίτημα της Συνόδου των Πρυτάνεων και πραγματικά είμαστε στη σωστή κατεύθυνση.

Η Σύνοδος, όμως, θεωρεί αναγκαία τη θέσπιση ενός σύγχρονου ευέλικτου πλαισίου λειτουργίας, που να περιορίζει τη γραφειοκρατία και να απλοποιεί τις διαδικασίες και παράλληλα, να διασφαλίζει τη διαφάνεια και τη λογοδοσία. Σύμφωνα με τα άρθρα, που αφορούν τη λειτουργία μη κρατικών πανεπιστημίων, η Σύνοδος των ελληνικών δημόσιων πανεπιστημίων, προφανώς και υπερασπίζεται το δημόσιο χαρακτήρα της ανώτατης εκπαίδευσης και θεωρεί ότι όποια αλλαγή πρέπει να γίνεται, σύμφωνα με το δημόσιο συμφέρον και αυτή να υπαγορεύεται από τις ανάγκες της ελληνικής κοινωνίας. Σε κάθε περίπτωση, η Σύνοδος επιμένει στο ολοκληρωμένο θεσμικό πλαίσιο, τη συνδρομή επιστημονικών κοινωνικών και χωροταξικών όρων, για την επόμενη ημέρα. Άρα, πρέπει να είμαστε ένα ενεργό παρατηρητήριο, να παρακολουθούμε την εξέλιξη και θα χρειαστεί πιθανόν να επανέλθουμε. Εφόσον λειτουργήσουν, πρέπει να διασφαλιστεί σίγουρα και μια σειρά από εγγυήσεις και για τα ιδρύματα, τα νομικά πρόσωπα αυτά.

Τέλος, η Σύνοδος δηλώνει σθεναρά ότι το ελληνικό δημόσιο πανεπιστήμιο έχει αποδείξει την ανθεκτικότητά του, έχει αποδείξει την ικανότητά του, το αποδεικνύει η περίοδος της οικονομικής κρίσης, το αποδεικνύουν οι πτυχιούχοι των ελληνικών πανεπιστημίων, που διαπρέπουν σε όλα τα σημεία του πλανήτη και υπενθυμίζει ότι η ομαλή αυτή συνέχιση απαιτεί χρηματοδότηση και ανθρώπινο δυναμικό.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Το λόγο έχει ο κ. Σεϊμένης, Πρόεδρος της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ).

**ΙΩΑΝΝΗΣ ΣΕΪΜΕΝΗΣ (Πρόεδρος της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ):** Ευχαριστώ, κύριε Πρόεδρε.

Αξιότιμες κυρίες και αξιότιμοι κύριοι, η ΠΟΣΔΕΠ έχει πολλές φορές τονίσει την ανάγκη μιας ουσιαστικής και εκτεταμένης διαβούλευσης για την ανώτατη εκπαίδευση, στη χώρα μας και τον στρατηγικό σχεδιασμό, για την ανάπτυξη της ανώτατης εκπαίδευσης.

Η διαχρονική πρακτική των ελληνικών κυβερνήσεων, για αποφυγή ουσιαστικού και εκτενούς διαλόγου, αναφορικά με την ανάπτυξη της τριτοβάθμιας εκπαίδευσης, δυστυχώς, συνεχίστηκε και στην παρούσα συγκυρία. Ένα σχέδιο νόμου, το οποίο η ίδια η Κυβέρνηση θεωρεί μείζονος σημασίας, τέθηκε σε 10ήμερη διαβούλευση, χωρίς να έχει προηγηθεί ένας εκτεταμένος διάλογος, επί των βασικών αρχών, των στόχων, των κατευθύνσεων και των αναμενόμενων μεσοπρόθεσμων ή και μακροπρόθεσμων επιπτώσεών του, στο χάρτη της ανώτατης εκπαίδευσης.

Η ΠΟΣΔΕΠ έχει διατυπώσει τη σταθερή της στάση, μέσα από ομόφωνες αποφάσεις της, ενάντια στην παράκαμψη ή κατάλληλη ανάγνωση ή δυναμική και αιτιολογική ερμηνεία του άρθρου 16 του Συντάγματος, για την ίδρυση ιδιωτικών πανεπιστημίων. Θεωρούμε ότι η ύπαρξη έστω και αμφιβολιών επί της συνταγματικότητας των προτεινόμενων διατάξεων, για την αδειοδότηση και λειτουργία των Νομικών Προσώπων Πανεπιστημιακής Εκπαίδευσης (ΝΠΠΕ), καθιστά τη συνταγματική αναθεώρηση, ως την πλέον αρμόζουσα προσέγγιση στο εν λόγω ζήτημα.

Η ανώτατη εκπαίδευση στη χώρα μας, κυρίες και κύριοι, η ελληνική κοινωνία, οι νέοι μας, η ίδια η εξέλιξη των επιστημών δεν ωφελείται από την περαιτέρω ιδιωτικοποίηση της ανώτατης εκπαίδευσης. Ήδη, όπως γνωρίζετε, λειτουργούν άνευ ουσιαστικών ακαδημαϊκών κριτηρίων παραρτήματα ξένων πανεπιστημίων, μέσω των κολλεγίων, τα οποία παρέχουν πτυχία με επαγγελματικά δικαιώματα, χωρίς ουσιαστικές διαδικασίες ελέγχου της ποιότητας των παρεχόμενων σπουδών, ενώ πρέπει να τονίσουμε ότι ακόμη εκκρεμεί η ρύθμιση επαγγελματικών δικαιωμάτων για πολλά τμήματα του δημόσιου πανεπιστημίου.

Η ρύθμιση της λειτουργίας των υφιστάμενων κολλεγίων - και όσων θα παραμείνουν να λειτουργούν ως κολέγια - δεν καθορίζεται ούτε στο παρόν νομοσχέδιο, ενώ θα έπρεπε να είχε επέλθει, πριν την απόδοση επαγγελματικής ισοτιμίας στα πτυχία, που παρέχουν. Οι προτεινόμενες διατάξεις, για τα παραρτήματα ΝΠΠΕ, θέτουν κάποια ελάχιστα κριτήρια αδειοδότησης και λειτουργίας τους. Τα κριτήρια αυτά, όμως, θα πρέπει να διευρυνθούν, να αυστηροποιηθούν και να καταστούν ισότιμα των αντίστοιχων, που ισχύουν για τα δημόσια πανεπιστήμια. Σε κάποια σημεία, είδαμε χαλάρωση αυτών των κριτηρίων, μετά τη διαβούλευση - αναφέρομαι στο μέγιστο αριθμό ωρών διδασκαλίας ανά βδομάδα, για τους διδάσκοντες, στην ανάρτηση των βιογραφικών των διδασκόντων στην ιστοσελίδα κτλ..

Με την παράκαμψη του ΔΟΑΤΑΠ, ουσιαστικά, να δώσει ακαδημαϊκής ισοτιμίας μεταξύ των τίτλων σπουδών, που θα χορηγούν τα ΝΠΠΕ, και των τίτλων, που απονέμονται στο πλαίσιο του ημεδαπού εκπαιδευτικού συστήματος ανώτατης εκπαίδευσης, σημαίνει ότι η ΕΘΑΑΕ (Εθνική Αρχή Ανώτατης Εκπαίδευσης) οφείλει να πιστοποιεί τα υποβαλλόμενα προγράμματα σπουδών, βάσει των κριτηρίων, που χρησιμοποιεί για τα δημόσια πανεπιστήμια, ανεξαρτήτως πιστοποίησης που θα παράσχει το μητρικό ίδρυμα.

Εξάλλου, η παραδοχή της δυνατότητας διαφοροποίησης των κριτηρίων μεταξύ του μητρικού ιδρύματος και του παραρτήματος υφίσταται στο ίδιο το νομοσχέδιο, εφόσον συνδέεται η εισαγωγή των κατόχων απολυτηρίου ΓΕΛ ή ΕΠΑΛ με την απόδοσή τους στις Πανελλαδικές Εξετάσεις.

Προκαλεί, λοιπόν, ιδιαίτερο προβληματισμό η απαλοιφή του εδαφίου, που προέβλεπε ότι η πιστοποίηση των ΝΠΠΕ από την ΕΘΑΑΕ θα γινόταν βάσει συγκεκριμένων, προκαθορισμένων, διεθνώς αποδεκτών, ποιοτικών και ποσοτικών κριτηρίων. Ουσιαστικά, ζητάμε την επανεισαγωγή του συγκεκριμένου εδαφίου.

Αξιότιμες κυρίες και αξιότιμοι κύριοι, το καίριο ζήτημα της ανώτατης εκπαίδευσης στην Ελλάδα δεν είναι, αν τα παραρτήματα των ξένων πανεπιστημίων θα λειτουργούν, ως κολέγια ή ως ΝΠΠΕ. Το καίριο ζήτημα είναι η ουσιαστική ενίσχυση των δημόσιων πανεπιστημίων.

Όλοι οι αναφερόμενοι στο άρθρο 130 σκοποί - είναι το άρθρο, το οποίο αναφέρει τους σκοπούς ρύθμισης, αδειοδότησης και λειτουργίας των ΝΠΠΕ - που είναι η προσέλκυση αλλοδαπών φοιτητών, η προσέλκυση νέων Ελλήνων ακαδημαϊκών και ο επαναπατρισμός τους από το εξωτερικό κλπ. ικανοποιούνται πρωτίστως και κατά τον βέλτιστο τρόπο, μέσω της στήριξης και της ενίσχυσης των δημόσιων πανεπιστημίων.

Πράγματι, το νομοσχέδιο έχει πάνω από 120 άρθρα, για τα δημόσια πανεπιστήμια. Τα άρθρα αυτά αποτελούν μια έμμεση παραδοχή του Υπουργείου για τις πολλές αστοχίες και δυσλειτουργίες, που επέφερε ο νόμος 4957 και προσπαθούν – άλλα επιτυχώς και άλλα ανεπιτυχώς – να τις θεραπεύσουν. Αρκετές από αυτές τις ρυθμίσεις είναι σημαντικές και προς τη σωστή κατεύθυνση, όπως η ενίσχυση του ΔΠΘ (Δημοκρίτειο Πανεπιστήμιο Θράκης), η αυτονόμηση του ΕΑΠ (Ελληνικό Ανοιχτό Πανεπιστήμιο), η λειτουργία των ΕΛΚΕ (ΕιδικώνΛογαριασμών Κονδυλίων Έρευνας), αλλά εν γένει θεωρούμε ότι δεν ανταποκρίνεται στις προσδοκίες της ακαδημαϊκής κοινότητας για ουσιαστική βελτίωση του ρυθμιστικού πλαισίου, που επέφερε ο νόμος 4957.

 Πρωτίστως, δεν έχει γίνει το απαραίτητο βήμα προς την απαιτούμενη θεσμική θωράκιση του αυτοδιοίκητου και τη θεσμική στήριξη της δημοκρατικής και εύρυθμης λειτουργίας του δημόσιου πανεπιστημίου.

Παραμένει, επίσης, ζητούμενο για εμάς η έμπρακτη και μετρήσιμη οικονομική στήριξη των δημόσιων πανεπιστημίων και ειδικά των περιφερειακών ιδρυμάτων, που αναμένεται να επηρεαστούν περισσότερο από την ενδεχόμενη λειτουργία των ΝΠΠΕ. Ζητούμε, λοιπόν, τη γενναία αύξηση της χρηματοδότησης, για την αντιμετώπιση των αυξημένων λειτουργικών αναγκών, θέλουμε ουσιαστικά διπλασιασμό, σε σχέση με την τρέχουσα περίοδο, για να επανέλθουμε στα επίπεδα του 2010. Και, βεβαίως, πρέπει να φτάσουμε, κάποια στιγμή, το μέσο όρο της Ευρωπαϊκής Ένωσης.

Ως προς την κατανομή, θεωρούμε ότι η δημόσια τακτική επιχορήγηση ανά Ανώτατο Εκπαιδευτικό Ίδρυμα πρέπει να αφορά σε ποσοστό 100% την κάλυψη του συνόλου των λειτουργικών αναγκών του κάθε ιδρύματος και αμέσως μετά να υπάρχει μια επιχορήγηση επιβράβευσης στη βάση των τεθέντων από την ΕΘΑΑΕ κριτηρίων.

Ζητούμε την ανάσχεση και αντιστροφή της υποστελέχωσης σε μέλη ΔΕΠ, αλλά και στις λοιπές κατηγορίες προσωπικού. Και αυτό, παρόλο που το νομοσχέδιο προβλέπει η αναλογία 1: 1, μεταξύ νέων θέσεων και αποχωρήσεων, δεν είναι αρκετή αυτή η αναλογία. Διότι, όπως έχουμε τονίσει και στις συναντήσεις μας με τον κύριο Υπουργό και την ηγεσία του Υπουργείου, έχουμε πολλά κενά από τα προηγούμενα έτη, και βεβαίως, δημιουργούνται ιδιαίτερα κενά στα νέα τμήματα, που έχουν δημιουργηθεί και άρα, στα παλαιότερα τμήματα ουσιαστικά καλύπτουμε τις αποχωρήσεις, κατά περίπου 65%- 70%.

Ζητούμε την πλήρη κάλυψη των μεγάλων αναγκών σε κτιριακές υποδομές, εργαστηριακό και ερευνητικό εξοπλισμό, την ουσιαστική ενίσχυση της φοιτητικής μέριμνας-υπήρξαν κάποιες σχετικές αποφάσεις, οι οποίες είναι προς τη σωστή κατεύθυνση- αλλά εδώ θέλουμε ιδιαίτερα τη στήριξη των περιφερειακών ιδρυμάτων, τα οποία είπαμε θα επηρεαστούν περισσότερο και τη θεσμοθέτηση αξιοπρεπών και ανταγωνιστικών αποδοχών για τους καθηγητές πανεπιστημίου, αλλά και για όλες τις κατηγορίες εργαζομένων στα ΑΕΙ. Μόνο έτσι, θα διασφαλίσουμε τη βιωσιμότητα και την ενίσχυση των δημόσιων πανεπιστημίων, ειδάλλως θα δούμε το φαινόμενο να φεύγουν καθηγητές από τα ΑΕΙ και κυρίως τα περιφερειακά, για να στελεχώσουν τα Νομικά Πρόσωπα Πανεπιστημιακής Εκπαίδευσης.

Καταλήγοντας, θέλουμε να τονίσουμε ότι, ως ΠΟΣΔΕΠ, θα συνεχίσουμε τον αγώνα μας για την ενίσχυση των δημόσιων πανεπιστημίων, με στόχο αυτά να συνεχίσουν να επιτελούν υψηλού επιπέδου εκπαιδευτικό και ερευνητικό έργο, προς όφελος των φοιτητών μας, αλλά και εν γένει της κοινωνίας μας. Ευχαριστώ πολύ για την προσοχή σας.

**ΧΡΗΣΤΟΣ ΚΕΛΛΑ (Πρόεδρος της Επιτροπής):** Ευχαριστούμε τον κ. Σεϊμένη.

Το λόγο έχει ο κ. Μήτκας.

**ΠΕΡΙΚΛΗΣ ΜΗΤΚΑΣ (Πρόεδρος της Εθνικής Αρχής Ανώτατης Εκπαίδευσης (ΕΘΑΑΕ):**  Κύριε Πρόεδρε, κυρίες και κύριοι Βουλευτές, κυρίες και κύριοι, η Εθνική Αρχή Ανώτατης Εκπαίδευσης είναι ο εθνικός φορέας διασφάλισης της ποιότητας, δηλαδή, αξιολόγησης και πιστοποίησης των πανεπιστημίων της Ελλάδας. Κάθε χώρα από τις 47, που συνθέτουν τον Ενιαίο Ευρωπαϊκό Χώρο Ανώτατης Εκπαίδευσης, διαθέτει μια τέτοια Αρχή, για να εποπτεύει και να διασφαλίζει την ποιότητα των τριτοβάθμιων ιδρυμάτων της.

Η ΕΘΑΑΕ διαδέχτηκε την ΑΔΙΠ, από το 2020 απέκτησε πρόσθετες αρμοδιότητες και εισηγείται στο Υπουργείο Παιδείας, για μια σειρά θεμάτων εθνικής στρατηγικής, όπως για παράδειγμα, την κατανομή της κρατικής χρηματοδότησης προς τα ΑΕΙ ή των νέων θέσεων προσωπικού ή για τις προτεινόμενες αλλαγές στον ακαδημαϊκό χάρτη της χώρας. Λειτουργεί επομένως η ΕΘΑΑΕ, ως μια ανεξάρτητη αρχή, μεταξύ του Υπουργείου και των Πανεπιστημίων, για να διασφαλίζει ότι η κατανομή των πόρων και οι όποιες παρεμβάσεις στην ανώτατη εκπαίδευση γίνονται, με δίκαιο και τεκμηριωμένο τρόπο, με όρους διαφάνειας και λογοδοσίας και με προσήλωση στην ποιότητα και την αριστεία.

Με αυτόν τον ενισχυμένο ρόλο, η ΕΘΑΑΕ εισηγήθηκε, θετικά, για την πρόταση ανασυγκρότησης, που κατέθεσε το Δημοκρίτειο Πανεπιστήμιο Θράκης. Θεωρούμε ότι με αυτές τις ενέργειες, ενισχύεται έτι περαιτέρω ένα ιστορικό και στιβαρό πανεπιστήμιο, σε μια ευαίσθητη και πολλαπλά χειμαζόμενη περιφέρεια της Ελλάδας. Επισημαίνουμε, όμως, ότι η ίδρυση των νέων τμημάτων θα απαιτήσει ιδιαίτερες πρόνοιες τόσο από πλευράς του Δημοκρίτειου Πανεπιστημίου όσο και από το Υπουργείο και την Περιφέρεια Ανατολικής Μακεδονίας και Θράκης.

Από τις πολλές διατάξεις του Τρίτου Μέρους, που πράγματι ενισχύουν την αποφασιστική αρμοδιότητα των δημόσιων πανεπιστημίων, ξεχωρίζουμε το άρθρο, που αυξάνει τη βαρύτητα των ποιοτικών κριτηρίων στο 30% για την κατανομή του τακτικού προϋπολογισμού στα ΑΕΙ.

Η ΕΘΑΑΕ, σε συνεργασία με τα πανεπιστήμια και το Υπουργείο, τα προηγούμενα χρόνια, υλοποίησε, χωρίς τυμπανοκρουσίες, μια σημαντική μεταρρύθμιση στον τρόπο, που καταγράφεται, αξιολογείται και δημοσιοποιείται το έργο, που παράγεται στο δημόσιο πανεπιστήμιο. Ήδη, τα ιδρύματά μας παρακολουθούν και βελτιώνουν μια σειρά ποιοτικών δεικτών και απογράφουν τα επιτεύγματά τους, σε ετήσια βάση. Είναι αυτή η καταγραφή των δεικτών ποιότητας, που μας επιτρέπει να γνωρίζουμε τον μέσο όρο, παραδείγματος χάριν, του ρυθμού αποφοίτησης, του πλήθους των ερευνητικών εργασιών, ανά μέλος ΔΕΠ των δημόσιων πανεπιστημίων. Αυτός ακριβώς ο μέσος όρος θα πρέπει να αποτελέσει τον πήχη, που οφείλουν να ξεπερνούν τα παραρτήματα των ξένων πανεπιστημίων, που θα ζητήσουν να λάβουν άδεια εγκατάστασης και λειτουργίας στη χώρα μας.

Ας περάσουμε και στο Τέταρτο Μέρος. Πρόκειται, αναντίρρητα, για σημαντική καμπή στην ιστορία της ανώτατης εκπαίδευσης και προσθέτει νέες ουσιαστικές αρμοδιότητες στην ΕΘΑΑΕ. Η αδειοδότηση, η αξιολόγηση του παραρτήματος νομικού προσώπου πανεπιστημιακής εκπαίδευσης και η πιστοποίηση των προγραμμάτων σπουδών του αποτελούν διακριτές έννοιες και παράγουν διαφορετικό αποτέλεσμα η καθεμία. Επιπλέον, η κάθε μία θα πρέπει να συνοδεύεται από ειδική διαδικασία και να τοποθετείται στον κατάλληλο χρόνο ή στάδιο, για παράδειγμα, κατά την ίδρυση ή κατά τη διάρκεια λειτουργίας κλπ..

Για το λόγο αυτόν, η ΕΘΑΑΕ προτείνει συγκεκριμένες βελτιωτικές παρεμβάσεις στο κείμενο του σχεδίου, με τις οποίες αποσαφηνίζονται τα εξής.

Πρώτον, η διαδικασία αδειοδότησης, η οποία αποτελεί το πρώτο αναγκαίο βήμα για την έναρξη λειτουργίας του παραρτήματος.

Δεύτερον, η διαδικασία της αρχικής πιστοποίησης κάθε προγράμματος σπουδών, ως προϋπόθεση για την έναρξη λειτουργίας του.

Τρίτον, η αξιολόγηση και πιστοποίηση του εσωτερικού συστήματος διασφάλισης ποιότητας του παραρτήματος, για τη συνεχή και απρόσκοπτη λειτουργία της διασφάλισης ποιότητας.

Τέταρτον, η περιοδική αξιολόγηση και πιστοποίηση των προγραμμάτων σπουδών, κάθε πέντε χρόνια.

Πέμπτον, η αξιολόγηση της ερευνητικής δραστηριότητας του παραρτήματος, σε ετήσια και σε περιοδική βάση.

Οι τέσσερις από τις παραπάνω πέντε διαδικασίες, πλην της αρχικής, της αδειοδότησης, δηλαδή, εφαρμόζονται, ήδη, στα δημόσια πανεπιστήμια. Οι ίδιες διαδικασίες, με τα ίδια πρότυπα, που είναι ευθυγραμμισμένα, με τα ευρωπαϊκά πρότυπα της ΕΝΚΑ και παράλληλα ισχύουν στον ευρωπαϊκό χώρο ανώτατης εκπαίδευσης, θα εφαρμοστούν και στα παραρτήματα. Η ενδεχόμενη πιστοποίηση του παραρτήματος και των προγραμμάτων σπουδών του από το μητρικό ίδρυμα δεν θεωρείται ότι έχει κάποια σημαντική αξία, στον έλεγχο της ποιότητας των υπό ίδρυση νομικών προσώπων. Αντιθέτως, η αξιολόγηση και η πιστοποίηση πρέπει να πραγματοποιείται, με ενιαία κριτήρια, διαδικασίες και πρότυπα ποιότητας, τα οποία εφαρμόζονται και ελέγχονται από την ΕΘΑΕΕ, όπως και για τα ΑΕΙ της χώρας. Για τον λόγο αυτόν, η ΕΘΑΑΕ προέβη σε βελτιωτικές παρεμβάσεις στο νομοσχέδιο, ώστε να διασφαλίζεται ότι η αξιολόγηση και η πιστοποίηση αποτελούν αποκλειστικά εθνική διαδικασία, ανεξάρτητα, αν έχουν εφαρμοστεί και από το μητρικό ίδρυμα. Προφανώς, για τη διαδικασία της αδειοδότησης ενός παραρτήματος, η ΕΘΑΑΕ θα πρέπει να εκδώσει ένα νέο πρότυπο οδηγό, που θα εξειδικεύει τις προβλέψεις του νόμου.

Για να καλυφθούν οι νέες αρμοδιότητες, που θα προκύψουν από την εφαρμογή του νέου νόμου, πρέπει να αυξηθεί η διοικητική και επιχειρησιακή ικανότητα της ΕΘΑΑΕ. Οι πιστοποιήσεις προγραμμάτων σπουδών, η αξιολόγηση εκθέσεων, επιτευγμάτων και φακέλων αδειοδότησης τριτοβάθμιων ιδρυμάτων απαιτούν εξειδικευμένη τεχνογνωσία και συσσωρευμένη εμπειρία, που αποκτώνται, μετά από μακρά τριβή του προσωπικού με τα εν λόγω αντικείμενα και δεν μπορούν να στηρίζονται σε έκτακτο προσωπικό. Η ΕΘΑΑΕ δεν μπορεί να λειτουργεί με τα δεδομένα μιας απλής δημόσιας υπηρεσίας.

Για το λόγο αυτόν, προτείνουμε την τροποποίηση των διατάξεων του νόμου 4653, που αφορούν στον τρόπο στελέχωσης της επιστημονικής και διοικητικής υπηρεσίας. Η οικονομική επιβάρυνση, που προκαλείται από πρόσθετες ενέργειες και δράσεις, που απαιτούνται για την αδειοδότηση, αξιολόγηση και πιστοποίηση των παραρτημάτων, προτείνεται να αντιμετωπιστεί, με συγκεκριμένη θεσμοθέτηση μηχανισμού είσπραξης και διαχείρισης εσόδων από καταβολή παραβόλου, που θα βαρύνει, προφανώς, τα παραρτήματα. Η ΕΘΑΑΕ έχει καταθέσει σχέδιο, με τις αντίστοιχες προτάσεις τροποποίησης των διατάξεων και προσβλέπει στην άμεση θεσμοθέτησή τους.

Πέραν των ανωτέρω, η ΕΘΑΑΕ σημειώνει, ως θετική, την πρόβλεψη ενός μικρού κινήτρου για ίδρυση νομικών προσώπων πανεπιστημιακής εκπαίδευσης, σε περιφέρειες, εκτός Αττικής και Θεσσαλονίκης, αλλά επισημαίνει τη χρησιμότητα θέσπισης κριτηρίου για τη θεματική και χωροταξική διάσταση, κατά την εγκατάστασή τους, καθώς και τα δύο αυτά ζητήματα επηρεάζουν το Εθνικό Σύστημα Ανώτατης Εκπαίδευσης και τη βιωσιμότητα των ΑΕΙ, κυρίως των περιφερειακών.

Τέλος, επισημαίνουμε ότι κρίνεται σκόπιμο να προσδιοριστεί το νομικό καθεστώς, στο οποίο θα υπάγεται το προσωπικό των Νομικών Προσώπων Πανεπιστημιακής Εκπαίδευσης και να προβλεφθεί η αποκλειστική αρμοδιότητα των ελληνικών δικαστηρίων του τόπου εγκατάστασης του παραρτήματος για κάθε διαφορά, που ανακύπτει, σχετικά με τη λειτουργία τους.

Κυρίες και κύριοι Βουλευτές, η Εθνική Αρχή Ανώτατης Εκπαίδευσης θα είναι θεσμικά έτοιμη για τα νέα πρόσθετα καθήκοντα, που της επιφυλάσσει το σχέδιο νόμου και η επιχειρησιακή της ετοιμότητα θα κριθεί από την έγκαιρη στελέχωση και από το πλήθος των αιτήσεων, που θα κληθεί να διεκπεραιώσει, στα επόμενα δύο χρόνια. Στόχος μας είναι να ανταποκριθούμε στις προσδοκίες της πολιτείας και των πολιτών. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ευχαριστούμε πολύ, κύριε Μήτκα.

Το λόγο έχει ο κ. Καλαβρουζιώτης.

**ΙΩΑΝΝΗΣ ΚΑΛΑΒΡΟΥΖΙΩΤΗΣ (Καθηγητής, Πρόεδρος της Διοικούσας Επιτροπής του Ελληνικού Ανοικτού Πανεπιστημίου):** Αξιότιμε, κύριε Πρόεδρε, αξιότιμη κυρία Υπουργέ, κύριε Γενικέ, αξιότιμοι κ.κ. Βουλευτές, κυρίες και κύριοι, πραγματικά, ευχαριστούμε πολύ, για τη σημερινή πρόσκληση στην Επιτροπή την αρμόδια, των Μορφωτικών Υποθέσεων της Βουλής, που συζητείται αυτό το τόσο σημαντικό νομοσχέδιο για την Ελληνική Παιδεία και μάλιστα, θα μου επιτρέψετε να σας πω ότι είναι η πρώτη φορά, που στα 30 χρόνια της λειτουργίας του Ελληνικού Ανοικτού Πανεπιστημίου, έρχεται ένα νομοσχέδιο, που περιλαμβάνει σειρά άρθρων και διατάξεων, τα οποία θωρακίζουν και πηγαίνουν - θα έλεγα - προς το μέλλον το Ελληνικό Ανοικτό Πανεπιστήμιο.

Είναι μια ιστορική στιγμή για εμάς και είναι ιστορική στιγμή, διότι είναι η πρώτη φορά, που μετά από αυτά τα 30 περίπου χρόνια της λειτουργίας μας, το Ελληνικό Ανοικτό Πανεπιστήμιο θα αποκτήσει, μέσα σε σύντομο χρονικό διάστημα, την πλήρη αυτονόμησή του και δεν θα διαφέρει σε τίποτα από τα λοιπά Πανεπιστημιακά 23 Ανώτατα Εκπαιδευτικά Ιδρύματα της χώρας.

Άρα, λοιπόν, χαιρετίζουμε αυτό και ευχαριστούμε θερμά την πολιτική ηγεσία του Υπουργείου και τον Υπουργό, που έκανε πράξη, πλέον, όλο αυτό το όραμα όλων των συναδέλφων της 30ετίας.

Επίσης, πάνω σε αυτό θα ήθελα να μου επιτρέψετε να σας πω ότι το Ελληνικό Ανοικτό Πανεπιστήμιο, όταν ξεκίνησε, φανταστείτε, όταν δεν υπήρχε το ίντερνετ, δεν υπήρχαν όλες αυτές οι σημερινές δυνατότητες να πει κάποιος ότι «ιδρύω ένα Πανεπιστήμιο, στο οποίο δεν θα γίνονται τα μαθήματα στις παραδοσιακές αίθουσες διδασκαλίας, αλλά θα γίνονται συμβουλευτικές συναντήσεις και, από εκεί και πέρα, η μαθησιακή όλη διαδικασία θα στηρίζεται στην ανοικτή και εξ αποστάσεως μεθοδολογία της εκπαίδευσης». Αυτό, όμως, το Πανεπιστήμιο, που ξεκίνησε σαν ένα Πανεπιστήμιο δεύτερης ευκαιρίας, για το φοιτητή, σήμερα, είναι η πρώτη του επιλογή, πλέον, διότι είναι ένα Πανεπιστήμιο των 40.000 φοιτητών και ένα Πανεπιστήμιο, που έχει στους αποφοίτους του, πλέον, 80.000 μέλη.

Κυρίες και κύριοι Βουλευτές, απλώς και για την οικονομία της συζήτησης, επειδή θα θέλαμε, πραγματικά, να ευχαριστήσουμε την πολιτική ηγεσία του Υπουργείου, διότι στα πλαίσια της διαβούλευσης δέχθηκε το σύνολο - θα έλεγα - σχεδόν όλων των τροποποιήσεων και βελτιώσεων τις οποίες ζητήσαμε, θα ήθελα να αναφέρω δύο μόνο σημεία, τα οποία ενδεχόμενα επιδέχονται κάποια καλύτερη βελτίωση.

Στο άρθρο 29, παράγραφος 5, οι μετακινήσεις των μελών ΔΕΠ ρυθμίζονται από το άρθρο 153 του νόμου 4957. Κοιτάξτε, επειδή έχουμε μόνο 50 μέλη ΔΕΠ, είμαστε ένα Πανεπιστήμιο, με λιγοστά μέλη ΔΕΠ, αλλά με 2.600, περίπου, συνεργαζόμενους καθηγητές θα ήταν δυνατόν να προβλεφθεί και να αντικατασταθεί αυτό το πεδίο για να είναι δυνατή η μετακίνηση, λόγω του μικρού αριθμού των μελών ΔΕΠ. Θα τη δώσουμε κιόλας αυτήν την ανάλυση.

Επίσης, στο άρθρο 29, παράγραφος 4, οι θέσεις ΔΕΠ προκηρύσσονται σε γνωστικά αντικείμενα, που καθορίζονται από την οικεία Κοσμητεία, με απόφαση της Συγκλήτου, που εγκρίνεται από τον Υπουργό. Νομίζω, ότι ο κύριος Υπουργός δεν θα θέλει να το εγκρίνει αυτό, από τη στιγμή που θα είναι αυτόνομο το Πανεπιστήμιο και θα γίνεται, όπως στα υπόλοιπα Πανεπιστήμια της χώρας.

Τέλος, επειδή εμείς έχουμε παραρτήματα στην Αθήνα, έχουμε παράρτημα στην Κρήτη, έχουμε παράρτημα, στην Κομοτηνή, κύριε Πρόεδρε της Συνόδου και αγαπητέ συνάδελφε, Πρύτανη, το άρθρο 33 της παρ.1, να αντικατασταθεί με την έννοια, ότι με απόφαση του Συμβουλίου της Διοίκησης του Ελληνικού Ανοικτού Πανεπιστημίου (Ε.Α.Π.) να μας δίνετε η δυνατότητα να ιδρύσουμε παραρτήματα του Ε.Α.Π. στο εξωτερικό.

Αυτές ήταν οι λιγοστές βελτιωτικές κινήσεις.

Έχουμε 77 προγράμματα σπουδών Προπτυχιακών και Μεταπτυχιακών στο Ελληνικό Ανοικτό Πανεπιστήμιο (Ε.Α.Π.), που υλοποιούμε.

Έχουμε ένα Κέντρο Επιμόρφωσης και Δια Βίου Μάθησης (Κ.Ε.ΔΙ.ΒΙ.Μ.), που τα τελευταία χρόνια έχει πάνω από 120 βραχύβια προγράμματα εκπαίδευσης.

Επίσης, ευελπιστούμε για το προσωπικό μας, το οποίο είναι και μόνιμο, ότι θα υπάρξει κινητικότητα στο άμεσο μέλλον, αλλά και για το έκτακτο προσωπικό, το οποίο έχουμε, θα υπάρξει στο άμεσο μέλλον ο πολυπόθητος αυτός διαγωνισμός για τη μονιμοποίησή τους.

Δεν θα ήθελα κάτι άλλο να πω για το Ελληνικό Ανοικτό Πανεπιστήμιο (Ε.Α.Π.) από τις ευχαριστίες όλων των μελών και όλης γενικότερα της πανεπιστημιακής κοινότητας.

Γενικότερα, όσον αφορά τον νόμο, με κάλυψε, πλήρως, ο Πρόεδρος της Συνόδου, ο κ. Μάρης, προηγουμένως. Απαιτείται θωράκιση του Δημόσιου Πανεπιστημίου. Συμφωνούμε απόλυτα με όλα αυτά, άλλωστε και εμείς είμαστε μέλη αυτής της Συνόδου.

Νομίζω ότι μέσα από αυτές τις αρχές του νομοσχεδίου, αλλά και μέσα από αυτά τα οποία, προηγουμένως, ελέχθησαν από τον Καθηγητή, Πρόεδρο της Εθνικής Αρχής Ανώτατης Εκπαίδευσης (ΕΘ.Α.Α.Ε.), κ. Μήτκα, τελικά, θα βγει κάτι πολύ χρήσιμο και πολύ καλό για το μέλλον της Ανώτατης Εκπαίδευσης στην Ελλάδα. Σας ευχαριστώ πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας ευχαριστούμε πολύ.

Το λόγο έχει ο κ. Καλογήρου.

**ΟΡΕΣΤΗΣ ΚΑΛΟΓΗΡΟΥ (Πρόεδρος του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφορικής (Δ.Ο.Α.Τ.Α.Π.):** Σας ευχαριστώ πολύ, κύριε Πρόεδρε.

Αξιότιμη, κυρία Υπουργέ, κύριε Γενικέ, αξιότιμες Βουλεύτριες και αξιότιμοι Βουλευτές, με τον νόμο 4957/2022, επήλθε μια σημαντική τομή, στο θεσμικό πλαίσιο ακαδημαϊκής αναγνώρισης τίτλων της αλλοδαπής στη χώρα. Η τομή αυτή συνεχίζεται, με το σημερινό νομοσχέδιο, η οποία ολοκληρώνεται και θα ήθελα να πω δυο λόγια γι’ αυτό.

Η αλλαγή, που έγινε, τον Ιούλιο του 2022 και αυτή που συμπληρώνεται τώρα, έφερε πολύ πιο κοντά, πλέον, τη χώρα στο ευρωπαϊκό και στο παγκόσμιο γίγνεσθαι στο θέμα της ακαδημαϊκής αναγνώρισης.

Απελευθέρωσε το Δημόσιο Ελληνικό Πανεπιστήμιο, γιατί είναι, πλέον, αυτό αρμόδιο για να κρίνει αποφοίτους αλλοδαπών Πανεπιστημίων, για συνέχιση σπουδών στην Ελλάδα, σε επίπεδο Μεταπτυχιακό ή Διδακτορικό, χωρίς να χρειάζεται η ατομική πράξη αναγνώρισης του Δ.Ο.Α.Τ.Α.Π., παρά μόνο η ένταξη από τον Δ.Ο.Α.Τ.Α.Π. των αλλοδαπών ιδρυμάτων στο Εθνικό Μητρώο Αναγνωρισμένων Αλλοδαπών Ιδρυμάτων του Εξωτερικού.

Ο Διεπιστημονικός Οργανισμός Αναγνώρισης Τίτλων Ακαδημαϊκών και Πληροφορικής (Δ.Ο.Α.Τ.Α.Π.), από την πρώτη μέρα ψήφισης και λειτουργίας του νέου νόμου στήριξε το Ελληνικό Δημόσιο Πανεπιστήμιο έμπρακτα, με τμήμα υποστήριξης των ελληνικών πανεπιστημίων, με Helpdesk, που οργάνωσε από την πρώτη μέρα και αφιερώνει αποκλειστικά στα Ελληνικά Πανεπιστήμια.

Για να δώσω και μια είδηση, γιατί είμαστε πολύ κοντά να το υλοποιήσουμε. Ετοιμάζουμε, πριν από το Πάσχα, θα έλεγα, ένα Webinar για τις 425 Γραμματείες των Τμημάτων των Ελληνικών Πανεπιστημίων, στο οποίο θα προσπαθήσουμε να λύσουμε και τις τελευταίες απορίες, που υπάρχουν, για τον τρόπο εφαρμογής του νέου θεσμικού πλαισίου. Πιστέψτε με, ότι το έχουμε οργανώσει, με τον καλύτερο δυνατό τρόπο.

Με το νομοσχέδιο, που συζητάει η έγκριτη Επιτροπή σας, σήμερα, ολοκληρώνονται όλα τα κριτήρια, ώστε να μπορέσει επιτέλους η χώρα να κυρώσει τη Σύμβαση της Λισαβόνας, για την ακαδημαϊκή αναγνώριση.

Είναι το κριτήριο, που έχει να κάνει με τη βεβαίωση, που θα μπορεί πλέον να χορηγεί ο ΔΟΑΤΑΠ, όπου θα αξιολογεί περιόδους σπουδών, σε ιδρύματα της αλλοδαπής, ώστε να μπορούν οι αλλοδαποί αλλογενείς φοιτητές, κάτοχοι τίτλων πανεπιστημίων, εκτός Ευρωπαϊκής Ένωσης, να συνεχίζουν τις σπουδές τους και με μετεγγραφή σε αγγλόφωνα προπτυχιακά και μεταπτυχιακά προγράμματα των δημοσίων ελληνικών πανεπιστημίων.

Η Σύμβαση της Λισαβόνας, για την ακαδημαϊκή αναγνώριση, την οποία με πολλή χαρά άκουσα, εδώ και καιρό, ότι ο Υπουργός Παιδείας έχει εξαγγείλει δημόσια, ότι θα φέρει με νόμο για κύρωση στη Βουλή, το αμέσως προσεχές διάστημα, ξεκίνησε το 1997. Την έχουν κυρώσει οι 46 από τις 47 χώρες του ευρωπαϊκού χώρου ανώτατης εκπαίδευσης. Η 47η είναι η Ελλάδα, η μόνη, που δεν την έχει κυρώσει. Είναι λίγο παράξενο αυτό, γιατί η Ελλάδα είναι από τις ιδρυτικές χώρες της διαδικασίας της Μπολόνια του 1999, η οποία ακριβώς προήλθε από την πρωτοβουλία της Λισαβόνας. Έχουμε, λοιπόν, την Ελλάδα να είναι πρωτοπόρο και ιδρυτικό μέλος της διαδικασίας της Μπολόνια, αλλά να μην έχει κυρώσει τον πρόδρομο της Μπολόνια, αν θέλετε, που ήταν η Σύμβαση της Λισαβόνας για την ακαδημαϊκή αναγνώριση.

Μία Σύμβαση, που έχει πάρα πολύ μεγάλη σημασία, η οποία, τα τελευταία αρκετά χρόνια, 6, 7, 8 χρόνια, ίσως, συμβάλλει αποφασιστικά σε ένα τεράστιο κοινωνικό πρόβλημα, σε όλη την Ευρώπη και σε όλο τον ευρωπαϊκό χώρο ανώτατης εκπαίδευσης, στην αναγνώριση, μέσω ενός tool kit, μιας εργαλειοθήκης, της δυνατότητας σε πρόσφυγες, που τυγχάνουν διεθνούς προστασίας, να μπορούν να συνεχίζουν τις σπουδές τους, στις χώρες του ευρωπαϊκού χώρου εκπαίδευσης. Αυτό είναι μια ιστορία της Συνόδου της Σύμβασης της Λισαβόνας εξ ολοκλήρου.

Ο ΔΟΑΤΑΠ είναι από τα ιδρυτικά στοιχεία αυτής της πρωτοβουλίας, ήδη, από την υπουργία του κυρίου Γαβρόγλου και όταν ήταν Πρόεδρος η κυρία Παπαδοπούλου. Ξεκίνησε το 2017. Συνεχίζουμε, πολύ δυναμικά, να είμαστε στην πρώτη γραμμή, ως ΔΟΑΤΑΠ, σε αυτή τη διαδικασία και πιστεύουμε ότι και η κύρωση της Σύμβασης της Λισαβόνας θα μας δώσει μεγαλύτερη ώθηση, για να γίνουμε ακόμη πιο διακριτοί και ακόμη πιο σημαντικοί στον ευρωπαϊκό χώρο ανώτατης εκπαίδευσης στην Ευρώπη.

Γυρνώντας τώρα στο νομοσχέδιο, να πούμε ότι ο ΔΟΑΤΑΠ είναι απολύτως έτοιμος. Το προσωπικό του ΔΟΑΤΑΠ θα ήθελα να τονίσω, το οποίο είναι υψηλής ειδίκευσης, υψηλών προσόντων και έχει πολύ μεγάλη τεχνογνωσία συσσωρεύσει, είναι απολύτως έτοιμο να συμβάλει και στο κομμάτι, που έχει να κάνει με την ίδρυση παραρτημάτων αλλοδαπών πανεπιστημίων, ως μη κρατικά νομικά πρόσωπα πανεπιστημιακής εκπαίδευσης, στην Ελλάδα, στο κομμάτι που του αναλογεί, που είναι η ένταξη ή η μη ένταξη των μητρικών ιδρυμάτων στο εθνικό μητρώο αναγνωρισμένων αλλοδαπών ιδρυμάτων της χώρας.

Το εθνικό μητρώο αναγνωρισμένων ιδρυμάτων του ΔΟΑΤΑΠ αριθμεί, σήμερα, 4.000 πανεπιστήμια από όλο τον κόσμο. Τα 1.000 από αυτά εντάχθηκαν τον τελευταίο ενάμιση χρόνο, ύστερα από αίτημα των ελληνικών δημοσίων πανεπιστημίων, για να μπορούν οι φοιτητές να συνεχίσουν τις σπουδές τους, στην Ελλάδα.

Κλείνοντας, θα πω μερικούς αριθμούς ακόμα, μόνο για να δούμε λιγάκι τη σημασία, που έχει η ίδρυση των νομικών προσώπων πανεπιστημιακής εκπαίδευσης, στην Ελλάδα. Ο ΔΟΑΤΑΠ δέχεται, κάθε χρόνο, τουλάχιστον, αυτά είναι τα στοιχεία του 2023, 8.500 αιτήσεις αναγνώρισης αλλοδαπών τίτλων. Το 75% αυτών των αιτήσεων, περίπου, δηλαδή, 6.000 – 6.500 τίτλοι, προέρχονται από τρεις χώρες, οι δύο γειτονικές και η μία πιο μακριά. Είναι χώρες κάποιες από αυτές, έχει ακουστεί και στις εφημερίδες, που έχουν εκδηλώσει ενδιαφέρον τα μητρικά πανεπιστήμια να ιδρύσουν παραρτήματα.

Αν υπολογίσετε ότι 8.500 αιτήσεις το χρόνο, σε ένα κύκλο 3 - 4 χρόνων σπουδών, μας κάνουν 30.000 με 35.000 Έλληνες, γιατί είναι κυρίως Έλληνες, είναι πολύ λίγοι οι αλλοδαποί, οι αλλογενείς αλλοδαποί, που έρχονται στο ΔΟΑΤΑΠ, για αναγνώριση πτυχίου, μας κάνει έναν αριθμό 30.000 με 35.000, μόνο, αυτοί που έρχονται στο ΔΟΑΤΑΠ σε ένα κύκλο τετραετών σπουδών, γιατί είναι και πολλοί, που δεν κάνουν καθόλου αίτηση, γιατί δεν τη χρειάζονται στον ιδιωτικό τομέα ή οπουδήποτε.

Θέλω να σας διαβεβαιώσω, ότι ο ΔΟΑΤΑΠ είναι απολύτως έτοιμος, έχει πολύ μεγάλη τεχνογνωσία, για κάθε πανεπιστήμιο, σε κάθε γωνιά του πλανήτη, 4.000 πανεπιστήμια σε 200 περίπου χώρες του κόσμου και θα συμβάλει, όπως κάνει εδώ και πάρα πολλά χρόνια, στην ενίσχυση του δημοσίου συμφέροντος. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Μιχαλακέλης.

**ΧΡΗΣΤΟΣ ΜΙΧΑΛΑΚΕΛΗΣ (Πρόεδρος του Δ.Σ. του Study in Greece):** Ευχαριστώ πολύ. Αξιότιμε κύριε Πρόεδρε, αξιότιμα μέλη της Επιτροπής Μορφωτικών Υποθέσεων, κυρίες και κύριοι Υπουργοί, κυρίες και κύριοι βουλευτές, σας ευχαριστώ θερμά για την πρόσκλησή σας. Αποτελεί μεγάλη τιμή τόσο για την Study in Greece, όσο και για εμένα προσωπικά να βρίσκομαι σήμερα εδώ, προκειμένου να διατυπώσω τις απόψεις μας για το υπό συζήτηση νομοσχέδιο.

Επιτρέψτε μου, για λόγους πληρότητας, να κάνω μια σύντομη αναφορά στην Study in Greece και την αποστολή της. Πρόκειται για την εταιρεία μη κερδοσκοπικού χαρακτήρα, που ίδρυσαν τα ελληνικά πανεπιστήμια και στην οποία συμμετέχει και το σύνολό τους, η οποία έχει ως σκοπό την υποστήριξη της εξωστρέφειας και της διεθνοποίησής τους, μέσω της διπλωματίας της επιστήμης. Διοικείται από εννεαμελές Διοικητικό Συμβούλιο, αποτελούμενο από ακαδημαϊκούς, το οποίο εκλέγεται από την εικοσιτετραμελή Γενική Συνέλευση, η οποία επίσης αποτελείται από μέλη ΔΕΠ των ελληνικών πανεπιστημίων.

Η αποστολή της Study in Greece επιτυγχάνεται, μέσα από ένα σύνολο δράσεων, οι οποίες περιλαμβάνουν την προβολή των ελληνικών πανεπιστημίων και των διεθνών προγραμμάτων τους, μέσω συμμετοχής σε διεθνείς εκπαιδευτικές εκθέσεις, την ανάπτυξη ενός οικοσυστήματος ψηφιακών πλατφορμών, όπως για παράδειγμα τη δικτυακή πύλη, πλατφόρμα διαχείρισης αιτήσεων στα ξενόγλωσσα μεταπτυχιακά, την παροχή συμβουλευτικής προς την ακαδημαϊκή κοινότητα, πανεπιστήμια και φοιτητές και πλήθος άλλων δράσεων.

Ιδιαίτερη μέριμνα δίνεται στην υποστήριξη των διεθνών φοιτητών, προκειμένου για την ενσωμάτωσή τους στο ελληνικό ακαδημαϊκό και ευρύτερο περιβάλλον. Μέσω των προσπαθειών της και ενός ευρύτατου δικτύου συνεργατών, το οποίο περιλαμβάνει πλήθος οργανισμών, διπλωματικών αρχών της Ελλάδας και του εξωτερικού και άλλων φορέων, κατάφερε να τοποθετήσει την Ελλάδα στον παγκόσμιο ακαδημαϊκό χάρτη και να αυξήσει σημαντικά τον αριθμό των διεθνών φοιτητών, αλλά και να συντονίσει τα ελληνικά πανεπιστήμια προς τον κοινό τους στόχο, την εγκαθίδρυση της Ελλάδας, ως ακαδημαϊκό προορισμό εκπαίδευσης και έρευνας. Ενδεικτικά, αναφέρω ότι στα τελευταία δύο χρόνια οι δραστηριότητές μας περιλαμβάνουν την επίσκεψη δια ζώσης ή εξ αποστάσεως, την πρόσβαση μάλλον και την παρουσία μας σε πάνω από 30 χώρες, πάνω από 30 διεθνείς εκθέσεις, διάδοση και εξ αποστάσεως και εκατοντάδες ώρες παρουσιάσεων των συνεργατών της Study in Greece σε ακαδημαϊκούς του εξωτερικού και μη.

Αναφορικά με το υπό συζήτηση νομοσχέδιο και σε ό,τι αφορά την Study in Greece, σε σχέση και με τη διεθνοποίηση των πανεπιστημίων, θεωρούμε ότι είναι προς την ιδιαίτερα θετική κατεύθυνση, καθώς έρχεται να υποστηρίξει την αποστολή μας, δηλαδή, την προβολή των ελληνικών πανεπιστημίων και της Ελλάδας, ευρύτερα στο εξωτερικό, αναγνωρίζοντάς την παράλληλα, ως εθνικό φορέα για τη διεθνοποίησή τους. Συμπληρώνει την πρόσφατη νομοθεσία του ν.4957 του 2022, βάσει της οποίας ιδρύθηκε η εταιρεία, καλύπτοντας ένα σημαντικό κενό, σε σχέση με τις υπόλοιπες χώρες, οι οποίες διαθέτουν αντίστοιχο εθνικό φορέα, εδώ και δεκαετίες.

Στο πλαίσιο του παρόντος νομοσχεδίου, προβλέπεται, επίσης, η δυνατότητα της εταιρείας να συνάπτει προγραμματικές συμβάσεις, προγραμματικές συμφωνίες και μνημόνια συνεργασίας, με το Υπουργείο Παιδείας, Θρησκευμάτων και Αθλητισμού, με ΑΕΙ και γενικότερα με τους φορείς του δημοσίου τομέα, καθώς και με ευρωπαϊκούς και διεθνείς φορείς. Επιπλέον, προβλέπεται η δυνατότητα χρηματοδότησης από τους ίδιους πόρους των Ειδικών Λογαριασμών Κονδυλίων Έρευνας, τους ΕΛΚΕ των Ιδρυμάτων. Οι δυνατότητες αυτές αποτελούν σημαντικά εργαλεία, για την υλοποίηση του σχεδίου διεθνοποίησης των πανεπιστημίων και την εκπλήρωση της αποστολής της Study in Greece, ιδιαίτερα σε ό,τι αφορά και τη χρηματοδότησή της, η οποία, έτσι κι αλλιώς, πρέπει να υποστηριχθεί σημαντικά, κατά τα πρώτα χρόνια λειτουργίας της, μέχρι να αποκτήσει ικανή οικονομική επάρκεια.

Πέρα από τα σημεία που αναφέρθηκαν παραπάνω και αφορούν στην «Study in Greece», το νομοσχέδιο προβλέπει σημαντικές ρυθμίσεις και προβλέψεις, αναφορικά με τη διεθνοποίηση των πανεπιστημίων, σύμφωνα και με τις διεθνείς καλές πρακτικές, όπως ενδεικτικά, δημιουργία κοινών προγραμμάτων ελληνικών δημοσίων πανεπιστημίων με ξένα πανεπιστήμια, με χρηματοδότηση από το Ταμείο Ανάκαμψης. Πρόσβαση ξένων φοιτητών στα αγγλόφωνα προγράμματα, μαθήματα των ελληνικών δημόσιων πανεπιστημίων για σύντομες περιόδους σπουδών, το γνωστό «Semester Abroad», έως 2 εξάμηνα. Αναγνώριση περιόδων σπουδών ξένων φοιτητών και δυνατότητα μετεγγραφών στα αγγλόφωνα προγράμματα των ελληνικών δημοσίων πανεπιστημίων, το οποίο αποτελεί και την τελευταία εκκρεμότητα για την Κύρωση της Σύμβασης της Λισαβόνας. Δυνατότητα διαφοροποίησης διδάκτρων για αλλοδαπούς αλλογενείς φοιτητές. Δυνατότητα εισόδου ξένων φοιτητών, από τρίτες, εκτός Ευρωπαϊκής Ένωσης χώρες, στα ελληνόφωνα προγράμματα, με δίδακτρα και μαθήματα ελληνικής γλώσσας.

Εν κατακλείδι, ως Πρόεδρος του Διοικητικού Συμβουλίου της «Study in Greece», εκφράζω τη θετική γνώμη του Οργανισμού για τις διατάξεις του νομοσχεδίου που αφορούν, τόσο στον ίδιο τον Οργανισμό, όσο και στη διεθνοποίηση των ελληνικών πανεπιστημίων, η οποία συνδέεται με σημαντικά κοινωνικά, πολιτισμικά και οικονομικά οφέλη, τόσο για τα ίδια τα πανεπιστήμια, όσο και για την Ελλάδα ευρύτερα. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ, κύριε Μιχαλακέλη.

Τον λόγο έχει ο κ. Λαμπράκης Δημήτρης, Πρόεδρος της Πανελλήνιας Ομοσπονδίας Συλλόγων Ειδικού και Εργαστηριακού Διδακτικού Προσωπικού των ΑΕΙ.

**ΔΗΜΗΤΡΗΣ ΛΑΜΠΡΑΚΗΣ (Πρόεδρος της Πανελλήνιας Ομοσπονδίας Συλλόγων Ειδικού και Εργαστηριακού Διδακτικού Προσωπικού ΑΕΙ):** Ευχαριστώ, κύριε Πρόεδρε. Αξιότιμε Πρόεδρε, αξιότιμοι βουλευτές, αξιότιμοι εκπρόσωποι, αξιότιμη κυρία Υπουργέ, σας ευχαριστούμε πάρα πολύ για την πρόσκληση που μάς απευθύνατε και η Ομοσπονδία μας να παρευρεθεί στην Διαρκή Επιτροπή Μορφωτικών Υποθέσεων.

Όσον αφορά την Ομοσπονδία μας διαχρονικά έχουμε εκφράσει τη ριζική μας αντίθεση στην αναθεώρηση του άρθρου 16 (του Συντάγματος), θεωρώντας ότι έτσι θα αλλοιωθεί ο χαρακτήρας της δημόσιας και δωρεάν εκπαίδευσης, ως θεμελιώδους και διαχρονικής υποχρέωσης της Πολιτείας. Θα προκαλέσει γενικευμένη ιδιωτικοποίηση της δημόσιας ανώτατης εκπαίδευσης και την εμπορευματοποίηση της γνώσης και θα οδηγήσει σε μια περαιτέρω υποβάθμιση του περιεχομένου και του επιπέδου σπουδών της ανώτατης εκπαίδευσης.

Το σημερινό σχέδιο νόμου δεν εξυπηρετεί το κεντρικό και διαχρονικό ζητούμενο, που αφορά στην αναβάθμιση της ανώτατης εκπαίδευσης στην Ελλάδα ούτε επιλύει κάποια από τα σοβαρά προβλήματα, όπως είναι η χρόνια υποχρηματοδότηση, η υποστελέχωση, η ανεπάρκεια των υποδομών και η έλλειψη φοιτητικής μέριμνας για το δημόσιο πανεπιστήμιο. Είναι, όμως, και αντισυνταγματική, όπως ρητά επισημαίνουν έγκριτοι Συνταγματολόγοι. Το άρθρο 16 του Συντάγματός μας αναφέρει ρητά, χωρίς κανένα περιθώριο αμφισημίας ότι η σύσταση ανώτατων σχολών από ιδιώτες απαγορεύεται.

Συγκεκριμένα, τώρα, για το σχέδιο νόμου και όσον αφορά το «Μέρος Γ΄» που αναφέρεται στην «Ενίσχυση των Ανώτατων Εκπαιδευτικών Ιδρυμάτων». Αξίζει εδώ να αναφέρουμε ότι η Ελλάδα βρίσκεται στην τελευταία θέση της χρηματοδότησης της τριτοβάθμιας εκπαίδευσης, ανάμεσα σε όλες τις χώρες του ΟΟΣΑ, σύμφωνα με τα τελευταία στοιχεία του Διεθνούς Οργανισμού και συνεπώς δαπανά το λιγότερο ποσόν ανά φοιτητή στην Ελλάδα.

Η Ελλάδα βρίσκεται, επίσης, στην τελευταία θέση, στην Ευρώπη των 27, ως προς την κρατική χρηματοδότηση της δημόσιας παιδείας. Με το 7,1% του Ετήσιου Προϋπολογισμού έναντι του μέσου όρου 9,6% στα ευρωπαϊκά πανεπιστήμια.

Η Ομοσπονδία μας διαπιστώνει ότι οι προωθούμενες διατάξεις δεν συμβάλλουν στην ενίσχυση του δημόσιου πανεπιστημίου, γιατί δεν προβλέπονται μέτρα σταθερής οικονομικής ενίσχυσης των δημοσίων πανεπιστημίων, έτσι ώστε να καλυφθούν οι τεράστιες απώλειες, που έχουν προκληθεί στο Πανεπιστήμιο, από την αρχή της οικονομικής κρίσης.

Ο Τακτικός Προϋπολογισμός κατανέμεται στα ΑΕΙ, με ποσόστωση, με βάση τους δείκτες ποιότητας, με αντικειμενικά κριτήρια, αλλά και με βάση τους δείκτες ποιότητας των επιτευγμάτων κάθε ιδρύματος. Μια τέτοια κατανομή, κατά την άποψή μας, είναι παράγοντας περαιτέρω υποχρηματοδότησής τους.

Δεν υπάρχει καμία ουσιαστική αντιμετώπιση, επίσης, της ασφυκτικής γραφειοκρατίας, που αποτελεί την κύρια τροχοπέδη στην απορρόφηση των κονδυλίων του Τακτικού Προϋπολογισμού.

Επίσης, το νομοσχέδιο επεμβαίνει δραστικά και στη διοίκηση των δημόσιων πανεπιστημίων. Με τα άρθρα 45, 46 και 48, επιτρέπεται η μεταβίβαση βασικών αρμοδιοτήτων των ακαδημαϊκών συλλογικών οργάνων, όπως είναι η Σύγκλητος, οι Γενικές Συνελεύσεις των Σχολών, στους Πρυτάνεις και στους Κοσμήτορες, αντίστοιχα και ουσιαστικά επιχειρείται η πλήρη αποδυνάμωση των συλλογικών οργάνων διοίκησης.

Όσον αφορά τη συμμετοχή του κλάδου μας στα όργανα διοίκησης των πανεπιστημίων, τα μέλη ΕΔΙΠ στερούνται και αντίστοιχης του έργου της εκπροσώπησης σε αυτά και συμμετέχουν μόνο δια εκπροσώπου. Επίσης, δεν συμμετέχουν καθόλου στην ανάδειξη των αρχών διοίκησης των πανεπιστημίων.

Η μείωση των μελών ΔΕΠ και η ανάθεση μέρους του διδακτικού έργου σε συμβασιούχους υπότροφους, δημιουργεί συνθήκες επισφαλούς εργασίας, στα πανεπιστήμια, με ένα μεγάλο μέρος του εκπαιδευτικού προσωπικού να βρίσκεται σε συνθήκες ομηρίας.

Θεωρούμε ότι είναι λογικό και θεμιτό, η υποστελέχωση του πανεπιστημίου να καλυφθεί, μέσω της δυνατότητας ακαδημαϊκής εξέλιξης και μισθολογικής αναβάθμισης των ΕΕΔΙΠ, με κριτήριο το εκπαιδευτικό και ερευνητικό τους έργο.

Ως προς το Μέρος Δ΄ του νόμου, που αναφέρεται στη λειτουργία νομικών προσώπων πανεπιστημιακής εκπαίδευσης, πέραν από τους έντονους προβληματισμούς μας, θα πρέπει να επισημάνουμε ότι τα μη κρατικά, μη κερδοσκοπικά πανεπιστήμια, όπως αναφέρονται στο σχέδιο νόμου, ως προς το χαρακτήρα τους, δεν έχουν καμία σχέση με τα διεθνώς γνωστά ευρωπαϊκά πανεπιστήμια. Πολλά γνωστά και εμφανιζόμενα, ως ιδιωτικά πανεπιστήμια του εξωτερικού, ιδρύθηκαν πριν από αρκετούς αιώνες από κληροδοτήματα, από συμπράξεις ακαδημαϊκών, από κοινότητες, από δωρεές ιδιωτών και διαθέτουν μεγάλα περιουσιακά στοιχεία. Είναι, όμως, δημόσια, όχι ιδιωτικά, δεν είναι κερδοσκοπικά, αλλά όλα τα έσοδά τους επενδύονται στην ανάπτυξη του πανεπιστημίου. Δεν έχουν ιδιώτες μετόχους, αλλά διοικούνται από ένα διοικητικό συμβούλιο, με ακαδημαϊκά κριτήρια.

Επίσης, κάτι που πιστεύουμε για την ίδρυση των μη κρατικών πανεπιστημίων, είναι ότι θα έχει αρνητικές συνέπειες στα περισσότερα περιφερειακά πανεπιστήμια της χώρας μας, με κίνδυνο να κλείσουν, λόγω της δραματικής μείωσης του αριθμού των εισακτέων σε αυτά, με τραγικά αποτελέσματα για την ευρύτερη ανάπτυξη των τοπικών κοινωνιών και της περιφέρειας. Παρατηρούμε στο νόμο, ότι οι προϋποθέσεις, που τίθενται για την ίδρυση των νομικών προσώπων αυτών, δεν συνιστούν ανώτατο ακαδημαϊκό ίδρυμα υψηλών προδιαγραφών.

Επίσης, η προβλεπόμενη μεταξύ των νομικών προσώπων πανεπιστημιακής εκπαίδευσης και του μητρικού προσώπου, σχέση, στηρίζεται σε συμφωνίες πιστοποίησης ή δικαιόχρησης και δεν διαφέρει από αυτή των υφιστάμενων κολλεγίων, ούτε υπάρχει κάποια πρόβλεψη στο νομοσχέδιο, ως προς το χαρακτήρα του μητρικού ιδρύματος, δηλαδή, αν το μητρικό ίδρυμα είναι κερδοσκοπικό, τότε και το παράρτημά του θα είναι κερδοσκοπικό. Τα προγράμματα σπουδών θα πιστοποιούνται μόνο από το μητρικό ίδρυμα και δεν πραγματοποιείται, επί της ουσίας, πιστοποίηση από την ΕΘΑΑΕ, τουλάχιστον, στην αρχική εγκατάσταση.

Στο δικαίωμα εισαγωγής, που έχει γίνει πολύς λόγος, ότι οι απόφοιτοι λυκείων θα μπαίνουν με 9.000 μόρια στις σχολές υψηλής ζήτησης, όπως είναι οι πολυτεχνικές σχολές, ιατρικές σχολές, είναι μεγάλο πρόβλημα και καταλήγουμε στο συμπέρασμα, ότι η «αριστεία» ισχύει αποκλειστικά μόνο για το δημόσιο πανεπιστήμιο.

Με βάση τα παραπάνω, το νέο σύστημα άνισης πρόσβασης στην ανώτατη εκπαίδευση, θα οδηγήσει σε περαιτέρω συρρίκνωση του δημόσιου πανεπιστημίου. Σαν Ομοσπονδία, θεωρούμε ότι οποιαδήποτε συζήτηση, για την περαιτέρω ιδιωτικοποίηση της ανώτατης εκπαίδευσης, πρέπει να εξελιχθεί σε έναν ειλικρινή διάλογο, για την ουσιαστική στήριξη των δημόσιων πανεπιστημίων, με ουσιαστική αύξηση της χρηματοδότησης, με πενταετή στόχο προσέγγισης του κοινοτικού μέσου όρου, ενίσχυση της φοιτητικής μέριμνας, φοιτητική στέγη και σίτιση, σε συνθήκες αξιοπρέπειας, δημοκρατική διοίκηση των πανεπιστημίων, κατάργηση της ΕΒΕ, επάνοδο της έρευνας στο Υπουργείο Παιδείας.

Η Ομοσπονδία μας έχει ζητήσει να συναντηθεί με την ηγεσία του Υπουργείου Παιδείας, αίτημα που δεν έχει γίνει ακόμα αποδεκτό, προκειμένου να συμβάλει σε έναν ειλικρινή διάλογο για την ενίσχυση της δημόσιας εκπαίδευσης, αλλά και να καταθέσει προτάσεις και νομοτεχνικές βελτιώσεις για κλαδικά και θεσμικά θέματα του κλάδου μας.

Κλείνοντας, θέλω να αναφέρω ότι το δημόσιο πανεπιστήμιο, σε πείσμα των προβλημάτων, που αντιμετωπίζει, λόγω της διαχρονικής εγκατάλειψής του, συνεχίζει και θα συνεχίσει να επιτελεί υψηλής στάθμης εκπαιδευτικό και ερευνητικό έργο, χάρη στην υπερπροσπάθεια του διδακτικού, τεχνικού και διοικητικού προσωπικού, έχοντας ως πυξίδα το όφελος της κοινωνίας. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ, κύριε Λαμπράκη.

Το λόγο έχει ο κ. Βερβεσός, Πρόεδρος της Ολομέλειας Προέδρων Δικηγορικών Συλλόγων.

**ΔΗΜΗΤΡΙΟΣ ΒΕΡΒΕΣΟΣ (Πρόεδρος της Ολομέλειας Προέδρων Δικηγορικών Συλλόγων):** Καλημέρα σας και ευχαριστούμε για την πρόσκληση.

Η παρούσα συζήτηση για ένα τόσο μεγάλης σημασίας θέμα, όπως είναι το ζήτημα της δημιουργίας μη κρατικών νομικών προσώπων, τα οποία θα παρέχουν τριτοβάθμια εκπαίδευση στη χώρα, αναδεικνύει την έλλειψη και τη θεσμική απουσία κάθε σοβαρού διαλόγου στην ελληνική κοινωνία και μάλιστα και από την Κυβέρνηση, σε αυτή τη συγκεκριμένη στιγμή.

Θεωρούμε, ότι με μία πρόσκληση, την οποία λάβαμε την Τρίτη το μεσημέρι, στις 14.19’, σε ένα διάλογο πεντάλεπτης τοποθέτησης και τρίλεπτης απάντησης σε ερωτήσεις, δεν πληρούται κανένας σοβαρός διάλογος, μεταξύ των φορέων της κοινωνίας και της Κυβέρνησης σε ένα τόσο σοβαρό θέμα, όπως αυτό των κρατικών πανεπιστημίων.

Προφανώς, αυτή η τακτική, την οποία έχει εισάγει η Κυβέρνηση και σε μια σειρά από άλλα νομοθετήματα και στο θέμα αυτό, παραβιάζει κάθε αρχή σοβαρής νομοθέτησης και δεν δημιουργεί όρους ενός σοβαρού διαλόγου σε ζητήματα, μάλιστα, που άπτονται της ίδιας της συνταγματικής τάξης και της εφαρμογής του άρθρου 16, σε σχέση με το ενωσιακό δίκαιο της χώρας.

Άρα, θεωρούμε ότι ο συγκεκριμένος διάλογος είναι προσχηματικός. Είναι επί το φαινόμενον, γίνεται απλά για να γίνεται ή γιατί το επιβάλλει ο Κανονισμός της Βουλής. Δεν οδηγεί σε ουσιαστικά αποτελέσματα. Θα δημιουργήσει άλλα προβλήματα. Γίνεται για την παραγωγή συγκεκριμένων εντυπώσεων και την ικανοποίηση συγκεκριμένων επιλογών, οι οποίες είναι έξω και πέρα από την πραγματική διάθεση επίλυσης του προβλήματος.

Σε αυτό, λοιπόν, το ζήτημα, εμείς είμεθα αντίθετοι. Θεωρούμε ότι όλη αυτή η διαδικασία δεν προάγει τον κοινοβουλευτικό, αλλά και το δημόσιο διάλογο. Υποβαθμίζει τη συζήτηση σε ένα επίπεδο τόσο σοβαρό, όπως είναι αυτό το θέμα, που έχει απασχολήσει για πάρα πολλά χρόνια την ελληνική κοινωνία. Δηλαδή, η τριτοβάθμια εκπαίδευση, ο δημόσιος ή μη δημόσιος χαρακτήρας της, ενόψει και της συνταγματικής πρόβλεψης του άρθρου 16, αλλά και των προϊσχυσάντων τροποποιήσεων, οι οποίες δεν έχουν επιγίνει επ’ αυτού.

Επί του θέματος αυτού, η θέση μας είναι ότι στα ζητήματα αυτά απαιτούνται καθαρές λύσεις. Οι καθαρές λύσεις απαιτούν τροποποίηση του Συντάγματος και συζήτηση μόνο στα πλαίσια της Αναθεωρητικής Βουλής, η οποία οσονούπω επίκειται να επέλθει, ενόψει των δεσμεύσεων της Κυβέρνησης, για αναθεώρηση του Συντάγματος, στην προβλεπόμενη χρονική προθεσμία, που επιβάλλει η αναθεώρηση του Συντάγματος, με βάση το άρθρο 110.

Στο διάλογο αυτόν, λοιπόν, έπρεπε να ενταχθεί και αυτή η συζήτηση και οποιαδήποτε άλλη κουβέντα γίνεται, στο πλαίσιο της παρούσης νομοθετικής πρωτοβουλίας, φαλκιδεύει και δημιουργεί σοβαρά ζητήματα συνταγματικότητας των συγκεκριμένων διατάξεων, τα οποία θα έπρεπε να τα λύσουμε, μια και καλή, μέσα από την τροποποίηση του άρθρου 16 και όχι με ένα νόμο, αμφίβολης και αμφιλεγόμενης συνταγματικότητας. Όπως ξέρετε καλύτερα από εμένα, οι συνταγματολόγοι έχουν διχαστεί στα δύο και άλλοι λένε το ένα και άλλοι λένε το άλλο, επί του ζητήματος συνταγματικότητος και άρα, θα αφήσουμε έναν νόμο να κρίνεται από το Συμβούλιο της Επικρατείας, σε ένα χρονικό σημείο, που θα έχουν ήδη λειτουργήσει αυτά τα νομικά πρόσωπα ή θα είναι υπό ίδρυση και θα έρθουν να κριθούν, γιατί οι ρυθμοί απονομής δικαιοσύνης στο Συμβούλιο της Επικρατείας, όπως ξέρετε καλύτερα από μένα, είναι πάρα πολύ αργοί.

Επί της ουσίας του ζητήματος, αυτή είναι η θέση μας, ότι εμείς θέλουμε αυτός ο διάλογος να ενταχθεί στο πλαίσιο της τροποποίησης του άρθρου 16 και εκεί να γίνει οποιαδήποτε κουβέντα αφορά. Είναι προφανές ότι τα όργανά μας θα συγκληθούν στους χρόνους, που πρέπει να συγκληθούν, για να πάρουν αποφάσεις επί του ζητήματος. Γιατί καταλαβαίνετε, εμάς μας απασχολεί το ζήτημα και από άποψη νομική, καθώς είμαστε ο πρώτος επιστημονικός σύλλογος της χώρας, σε σχέση με τα ζητήματα νομιμότητας και σύμβουλος της πολιτείας, σύμφωνα με τον κώδικα δικηγόρων, για τα ζητήματα αυτά. Θα πάρουμε τις αποφάσεις μας, στο χρόνο που εμείς θα μπορέσουμε και όχι στους χρόνους, που εσείς θα μας επιβάλλετε. Προφανώς, μπορείτε να ψηφίσετε όσους νόμους θέλετε. Δικαίωμά σας είναι, πλειοψηφίες έχετε. Το ερώτημα είναι ότι εμείς θα πούμε την άποψή μας, εκεί και τότε, που πρέπει, σε εκείνους, που θέλουν και πρέπει να ακούσουν τα ζητήματα συνταγματικότητας των διατάξεων, τα οποία θα τεθούν σε συζήτηση, ενώπιον των αρμοδίων οργάνων, τα οποία, προφανώς, δεν είναι η Βουλή μόνο, αλλά είναι και τα ελληνικά δικαστήρια.

Όσον αφορά την ουσία της υποθέσεως. Άκουσα τον Πρύτανη του Πανεπιστημίου Θράκης, του Δημοκριτείου και ήταν λες και άκουγα κάποιον άνθρωπο, ο οποίος ερχόταν από το υπερπέραν. Και επειδή τυχαίνει να είμαι πατέρας φοιτητή της Νομικής Κομοτηνής, ήθελα να καταλάβω σε ποια συζήτηση συζητάμε, σήμερα, όταν οι φοιτητές, σήμερα, του Δημοκριτείου μεταφέρονται από την πόλη στο Πανεπιστήμιο με ιδιωτικά μέσα, τα οποία τα πληρώνουν από την τσέπη τους ! Για ποια πανεπιστήμια μιλάμε, για ποια δωρεάν παιδεία μιλάμε, για ποια ανάπτυξη του Πανεπιστημίου, όταν σήμερα πληρώνουν και τη σίτισή τους στη φοιτητική εστία;

Θέλετε να ιδρύσετε πανεπιστήμια, όταν είχαμε κάνει μεγάλη κόντρα και είχαμε συμβάλει σε αυτή την κόντρα τότε, που είχε γίνει με την τέταρτη Νομική Σχολή της Πάτρας, είχαμε πει ότι αυτό θα υποβαθμίσει τη λειτουργία της Νομικής Κομοτηνής, σε μια ακριτική περιοχή, ευαίσθητη για τα εθνικά θέματα και μια σειρά από άλλες σχολές, που είναι στην Κομοτηνή, όταν ξέρουμε, πολύ καλά, ότι αυτές οι σχολές θα κλείσουν ή θα αποφλοιωθούν, θα απονεκρωθούν πλήρως, με τη δημιουργία αυτών των πανεπιστημίων, που θέλετε να ιδρυθούν; Είναι δυνατόν να πληρώνει ένας γονέας για το παιδί του, από 700 μέχρι 1.000 ευρώ το μήνα, για τη μεταφορά, τη σίτιση, τη στέγαση, όλες τις ανάγκες ενοικίου κ.λπ., όταν θα μπορεί να έρθει σε ένα πανεπιστήμιο, το οποίο θα ιδρυθεί στην Αθήνα ή σε μια άλλη μεγάλη πόλη, τη Θεσσαλονίκη και θα πληρώνει σχεδόν τα ίδια ή και λιγότερα χρήματα, για να τον έχει δίπλα στο σπίτι του; Γιατί να τον στέλνει να πηγαίνει εκεί, με αεροπλάνα και τρένα; Με τρένα δεν πηγαίνει τώρα, γιατί είναι δύσκολα στη μεταφορά.

Άρα, λοιπόν, δεύτερον και σημαντικότερο, ποιος καθηγητής θα μείνει σε αυτές τις νομικές σχολές, με τα 1.800 ευρώ το μήνα, που παίρνει σήμερα, από τα οποία του κρατείται το 7% από τον ΕΛΚΕ από τα εισοδήματά του, για την ιδιωτική του δικηγορία, όταν θα παίρνει από ένα πανεπιστήμιο τέτοιο μεγαλύτερους και υπερπολλαπλάσιους μισθούς από αυτούς που παίρνει τώρα;

Άρα, κανένας φοιτητής ή πολλοί λίγοι θα πάνε εκεί και κανένας καθηγητής από τους πολύ υψηλού επιπέδου καθηγητές των περιφερειακών, ειδικά της Νομικής Κομοτηνής και του Δημοκρίτειου Θράκης, δεν θα μείνει εκεί. Και το ξέρετε καλύτερα όσοι είστε εκεί. Αυτές οι περιοχές θα απονεκρωθούν. Αυτά τα πανεπιστήμια θα μαραζώσουν και από φοιτητές και από καθηγητές. Σε ένα πολύ υψηλού επιπέδου καθεστώς πανεπιστημιακής εκπαίδευσης, που παρέχεται από αυτά τα δημόσια πανεπιστήμια, που, αν πάτε και τα δείτε από τις φωτογραφίες μόνο, θα ντραπείτε να μπείτε μέσα σε αυτά. Όποτε τα έχω επισκεφθεί, ειλικρινά σκέφτομαι ότι μιλούμε για αύξηση χρηματοδότησης σε νόμους, που ψηφίζονται και, την ίδια στιγμή, λειτουργούμε σε πανεπιστήμια, με σπασμένα έδρανα, με σπασμένα τζάμια, ανοιχτά παράθυρα και απουσία οποιασδήποτε μέριμνας για το χώρο από την αρμόδια Πρυτανεία του Πανεπιστημίου και προφανώς από τα κονδύλια, που δίνει το Υπουργείο Παιδείας. Αντιλαμβανόμαστε ότι μια τέτοια δημιουργία τέτοιων σχολών θα απονεκρώσει αυτού του είδους συγκεκριμένους εκπαιδευτικούς οργανισμούς με όποιες εθνικές - όχι μόνο πανεπιστημιακές - συνέπειες θα έχει για τον τόπο. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής)**: Ευχαριστούμε, κύριε Βερβεσέ.

Το λόγο έχει ο κ. Κόλλιας.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδος)**: Καλημέρα και ευχαριστώ, κύριε Πρόεδρε. Να ευχαριστήσω, από την πλευρά μου, για την πρόσκληση και τη δυνατότητα να εκφράσει ο φορέας μας τις απόψεις του επί του παρόντος νομοσχεδίου.

Σύμφωνα με το Οικονομικό Επιμελητήριο Ελλάδος, το νομοσχέδιο, που κατατέθηκε στη Βουλή, έχει διττό ρόλο, καθώς στοχεύει αφενός στην ενίσχυση της εξωστρέφειας των δημόσιων πανεπιστημίων, όσο και στην εγκατάσταση και λειτουργία, στην Ελλάδα, παραρτημάτων ξένων πανεπιστημίων, υπό τη μορφή νομικών προσώπων πανεπιστημιακής εκπαίδευσης. Η μείωση της γραφειοκρατίας των δημόσιων ακαδημαϊκών ιδρυμάτων, η ενίσχυση της αυτονομίας τους και της εξωστρέφειας τους, η αναβάθμιση και αποστασία των υποδομών τους, ο ψηφιακός μετασεισμός και η περαιτέρω χρηματοδότησή τους για έρευνα, μόνο οφέλη μπορεί να έχει, τόσο για τα ίδια τα πανεπιστήμια όσο και για τους φοιτητές.

Ειδικότερα, το μεγαλύτερο μέρος του νομοσχεδίου αφορά στη λειτουργία του δημόσιου πανεπιστημίου και στοχεύει στον εκσυγχρονισμό των ιδρυμάτων, στην αξιοποίηση της περιουσία τους, στην ψηφιοποίηση τους, σε διάφορα καθημερινά χρονοβόρα ζητήματα καθημερινότητας της λειτουργίας των τμημάτων και των πανεπιστημίων, αλλά και στην αύξηση των ποιοτικών κριτηρίων χρηματοδότησης, γιατί η υποχρηματοδότηση, όντως, των πανεπιστημιακών ιδρυμάτων ήταν κύριο θέμα παραπόνων καθηγητών, ερευνητών και με το παρόν νομοσχέδιο γίνεται μια προσπάθεια σύνδεσης της επιπλέον χρηματοδότησης, με βάση τους δείκτες ποιότητας και επιτευγμάτων του κάθε ιδρύματος.

Βέβαια, θα πρέπει να σημειωθεί ότι κρίνεται απαραίτητο η πολιτεία να μεριμνήσει για την περαιτέρω χρηματοδότηση των δημόσιων πανεπιστημίων, καθώς όσα ακούστηκαν είναι σωστά, μέσω του κρατικού προϋπολογισμού, αλλά και των διαθέσιμων ευρωπαϊκών χρηματοδοτικών εργαλείων. Ο εκσυγχρονισμός και η αναβάθμιση του ελληνικού ανοιχτού πανεπιστημίου αποτελούσε πάγιο αίτημα τόσο της ακαδημαϊκής κοινότητας όσο και των φοιτητών, αναβαθμίζοντας τη λειτουργία, καθώς και το ρόλο τους, στην εκπαίδευση της χώρας.

Επιπλέον, στο νομοσχέδιο υπάρχουν σημαντικές αλλαγές στην οργανωτική δομή του Δημοκρίτειου Πανεπιστημίου Θράκης, με βασικότερη τη χωρική επέκταση στην Ανατολική Μακεδονία, την ένταξη τμημάτων του Διεθνούς Πανεπιστημίου Ελλάδος, αλλά και την ίδρυση νέων τμημάτων. Οι αλλαγές αυτές θα αναβαθμίσουν, όντως, το ρόλο του συγκεκριμένου πανεπιστημίου. Η μεγαλύτερη τομή, όμως, του νομοσχεδίου αυτού είναι η ρύθμιση της αδειοδότησης, της εγκατάστασης και λειτουργίας, στην Ελλάδα, παραρτημάτων ξένων πανεπιστημίων, υπό τη μορφή νομικών προσώπων πανεπιστημιακής εκπαίδευσης, υπό το πρίσμα, βέβαια, αυστηρών κριτηρίων, που, τονίζουμε, θα πρέπει να εξασφαλίζουν την προσέλκυση υψηλού επιπέδου πανεπιστημιακών ιδρυμάτων του εξωτερικού. Οι αυστηρές προδιαγραφές για την ίδρυση τους θα αξιολογούνται, ορθώς, σύμφωνα με τις συγκεκριμένες προϋποθέσεις, που έχουν τεθεί από την Εθνική Αρχή Ανώτατης Εκπαίδευσης, η οποία θα πρέπει να είναι αρμόδια για τον έλεγχο των προϋποθέσεων εγκατάστασης και αδειοδότησης των ξένων παραρτημάτων, για την αξιολόγηση αυτών και την πιστοποίηση των προγραμμάτων σπουδών τους.

Μέριμνα θα πρέπει, όντως, να ληφθεί και για την προστασία των περιφερειακών πανεπιστημιακών ιδρυμάτων. Σήμερα, η παγκόσμια ζήτηση για πανεπιστημιακές σπουδές, ιδίως μεταξύ των χωρών της Ευρώπης, έχει αυξηθεί δραστικά, ενώ επικρατεί έντονος ανταγωνισμός. Χώρες, όπως το Ηνωμένο Βασίλειο, η Γαλλία, αλλά και η Κύπρος ή η Βουλγαρία έχουν καταφέρει να αποτελούν σημαντικούς προορισμούς για σπουδαστές από άλλες χώρες. Αναμφισβήτητα, Έλληνες φοιτητές στρέφονται προς τα πανεπιστήμια του εξωτερικού, αφού σύμφωνα με τα τελευταία διαθέσιμα στοιχεία, περισσότεροι από 40.000 Έλληνες φοιτητές φοιτούν σε πανεπιστήμια αυτών των χωρών.

Η δυνατότητα ίδρυσης μη κρατικών ιδρυμάτων, παραρτημάτων ανώτατων ιδρυμάτων αλλοδαπής, στην Ελλάδα, έρχεται να καλύψει αυτό το κενό και να δώσει τη δυνατότητα σε νέους να μην εγκαταλείψουν τη χώρα μας. Χαρακτηριστικά τα οφέλη, όπως σημειώνεται, στην απόφαση της κεντρικής Διοίκησης του Οικονομικού Επιμελητηρίου της Ελλάδος, για την ίδρυση μη κρατικών ιδρυμάτων, στη χώρα μας, είναι ότι θα αποφευχθεί η φυγή των νέων στο εξωτερικό, με σημαντικά οφέλη τόσο για τον οικογενειακό προϋπολογισμό όσο και για το σύνολο της οικονομίας.

Οι απόφοιτοι αυτών των ιδρυμάτων θα δραστηριοποιηθούν στη χώρα και θα παράγουν προστιθέμενη αξία. Σημαντική εξέλιξη σε σχέση με το δημογραφικό και την έλλειψη προσωπικού, που υπάρχει, με την προσέλκυση ξένων φοιτητών. Δημιουργία νέων θέσεων εργασίας για διδακτικό και ερευνητικό προσωπικό και προσέλκυση υψηλά καταρτισμένου εργατικού δυναμικού. Οι δαπάνες διαβίωσης των ξένων φοιτητών, αλλά και των εγχώριων, που, σε διαφορετική περίπτωση, θα είχαν πάει σε άλλη χώρα για τις σπουδές τους. Ο στόχος θα πρέπει να είναι να αποφευχθεί η μαζική φυγή των νέων.

Η συγκεκριμένη μεταρρύθμιση έρχεται να ρυθμίσει το πλαίσιο λειτουργίας των μη κρατικών ιδρυμάτων υπό αυστηρές προϋποθέσεις, παράλληλα με τον εκσυγχρονισμό των δημοσίων πανεπιστημίων. Η συνύπαρξη δημόσιων και μη κρατικών πανεπιστημίων θα ωφελήσει και τα δημόσια, θα αμβλύνει σημαντικά τις ανισότητες, θα ενισχύσει τον ανταγωνισμό. Κατά την άποψή μας, τα δημόσια πανεπιστήμια δεν έχουν να φοβηθούν τίποτα από αυτό.

Το Οικονομικό Επιμελητήριο της Ελλάδος, μεταφέροντας την απόφαση της κεντρικής διοίκησης, θεωρεί ότι το συγκεκριμένο νομοσχέδιο επιτυγχάνει αυτόν το διπλό στόχο. Ο εκσυγχρονισμός του δημόσιου πανεπιστημίου, η στήριξη του με επιπλέον χρηματοδότηση, που πρέπει να αποτελέσει κύριο μέλημα της πολιτείας, ιδιαίτερα για τα πανεπιστημιακά ιδρύματα της περιφέρειας, και από την άλλη πλευρά η μεταρρύθμιση της ίδρυσης μη κρατικών πανεπιστημιακών ιδρυμάτων, που έρχεται να καλύψει μια χρόνια στρέβλωση του εκπαιδευτικού συστήματος και θεωρούμε ότι, υπό συγκεκριμένες και ιδιαιτέρως αυστηρές προδιαγραφές, η ίδρυση τους θα έχει σημαντικά οφέλη για την οικονομία και την κοινωνία, χωρίς να περιορίζεται ο ρόλος των δημόσιων ιδρυμάτων εκπαίδευσης.

Κλείνοντας και επειδή άκουσα πριν και τον Πρόεδρο του ΔΟΑΤΑΠ, θα ήθελα όλοι να κάνετε μια στάση στη σελίδα του ΔΟΑΤΑΠ και στο Εθνικό Μητρώο Αναγνωρισμένων Ιδρυμάτων Ανώτατης Εκπαίδευσης της Αλλοδαπής. Οι κάτοχοι των πτυχίων έχουν ακριβώς τα ίδια ακαδημαϊκά προσόντα και τα ίδια επαγγελματικά δικαιώματα με τους κατόχους πτυχίων των ελληνικών κρατικών πανεπιστημίων και να κάνετε μια έρευνα για το ποια πανεπιστήμια είναι αυτά. Είναι σε αλφαβητική σειρά. Θα βρείτε το Afghanistan Nangarhar University πρώτο, το Afghanistan: Kabul University, δεύτερο. Έχει δύο τρία από το Αφγανιστάν, έχει 20 - 25 από την Αλβανία, έχει 10 - 15 από την Αλγερία, έχει το Πανεπιστήμιο της Αντίγκουα και Μπαρμπούντα. Ας σκεφτούμε όλα αυτά, λοιπόν, πριν αποφασίσουμε για το τι πρέπει να κάνουμε σε αυτή τη χώρα και εκεί, που ο νόμος δίνει τη δυνατότητα στην υποχρεωτική εκπαίδευση να έχουμε και ιδιωτική πρωτοβουλία, στην προαιρετική εκπαίδευση να μην υπάρχει αυτή. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ, κύριε Κόλλια.

Το λόγο τώρα έχει ο Προέδρος του Πανελλήνιου Συλλόγου Φυσικοθεραπευτών, ο κ. Λυμπερίδης.

**ΠΕΤΡΟΣ ΛΥΜΠΕΡΙΔΗΣ (Προέδρος του Πανελλήνιου Συλλόγου Φυσικοθεραπευτών):** Καλημέρα σας, κύριε Πρόεδρε. Σας ευχαριστώ πολύ, για την πρόσκληση. Κύριοι Υπουργοί, κυρίες και κύριοι Βουλευτές, και εμείς καταθέτουμε τις απόψεις μας, όσον αφορά το νομοσχέδιο, που επεξεργάζεστε σήμερα και είμαστε στην ακρόαση φορέων, όσον αφορά την ενίσχυση του δημόσιου πανεπιστημίου, του πλαισίου λειτουργίας των μη κερδοσκοπικών παραρτημάτων ξένων πανεπιστημίων, με το οποίο προβλέπεται η ίδρυση και ο τρόπος λειτουργίας των νομικών προσώπων πανεπιστημιακής εκπαίδευσης - ιδιωτικά πανεπιστήμια.

Εμείς έχουμε να πούμε τα εξής. Στην Ελλάδα, τα τελευταία χρόνια, αναπτύχθηκαν και λειτουργούν τα Κέντρα Μεταλυκειακής Εκπαίδευσης, τα λεγόμενα κολέγια, που, σε σύμπραξη με αναγνωρισμένα εκπαιδευτικά ιδρύματα της αλλοδαπής, κυρίως, βρετανικών πανεπιστημίων, με διαδικασίες δικαιόχρησης και σύμφωνα με τον ιδρυτικό νόμο, που προβλέπει την ίδρυση των κολλεγίων, τα κολέγια είναι Κέντρα Μεταλυκειακής Εκπαίδευσης και παρέχουν βεβαιώσεις, οι οποίες δεν αντιστοιχούν, δεν είναι ισότιμες, σε κανένα πλαίσιο του ελληνικού συστήματος τυπικής εκπαίδευσης, Πανεπιστήμια, ΤΕΙ, ΙΕΚ, κλπ.. Παρόλα αυτά, οι τίτλοι σπουδών αναγνωρίζονται, ως επαγγελματικά ισοδύναμα με τα ελληνικά πανεπιστήμια. Αυτή η διαδικασία αναγνώρισης γίνεται, μετά από υποτιθέμενη σύγκριση των προγραμμάτων σπουδών από το ΑΤΕΕΝ, μιας διεύθυνσης του Υπουργείου – το έχουν τονίσει όλα τα επιμελητήρια, εδώ και χρόνια – που, προφανώς, γνωρίζει όλα τα επιστημονικά πεδία και συνήθως οι σπουδές, που γίνονται στα κολέγια, κρίνονται, χωρίς ουσιώδεις διαφορές με αυτές, που παρέχονται στα πανεπιστήμια. Έχουν παρατηρηθεί διοικητικές πράξεις, που εκδίδει το ΑΤΕΕΝ. Το φαινόμενο να αποδίδονται τίτλοι αναγνώρισης επαγγελματικής ισοδυναμίας εργοθεραπείας, αφού εξετάστηκαν προγράμματα σπουδών των τμημάτων φυσικοθεραπείας. Τόσο καλά. Ούτε το copy paste !

Ο Πανελλήνιος Σύλλογος Φυσικοθεραπευτών ανέκαθεν υποστήριζε ότι η απουσία μη κρατικών πανεπιστημίων δεν μπορεί να είναι άλλοθι για την εξίσωση επαγγελματικών τίτλων και δικαιωμάτων, χωρίς θεσμική και επιστημονική αξιολόγηση. Και ανέκαθεν υποστήριζε όλο αυτό το πλαίσιο έκδηλα μειώνει τη φυσικοθεραπεία, ως επιστήμη και μειώνει τους φυσικοθεραπευτές, ως επάγγελμα υγείας.

Ειδικότερα, όταν αναγνωρίζει επαγγελματική ισοδυναμία για το επάγγελμα του φυσικοθεραπευτή, που αποτελεί νομοθετικώς ρυθμιζόμενο επάγγελμα, διότι στις πρόσφατες αποφάσεις 178 και 179 του 2023 της Ολομέλειας του Συμβουλίου της Επικρατείας, αναφέρεται ρητώς ότι η επαγγελματική ισοδυναμία δεν μπορεί να εφαρμόζεται σε νομοθετικώς ρυθμιζόμενα επαγγέλματα, δηλαδή, σε αυτά τα επαγγέλματα, που για να τα ασκήσει κάποιος πρέπει να κατέχει άδεια άσκησης επαγγέλματος. Όλα αυτά θα σας τα καταθέσω στα πρακτικά. Διεθνώς, τα προπτυχιακά προγράμματα σπουδών των επαγγελμάτων υγείας, όπως αυτό του φυσικοθεραπευτή, η κλινική εκπαίδευση αποτελεί ακρογωνιαίο λίθο, η κλινική άσκηση και η πρακτική άσκηση και σύμφωνα με τις κατευθυντήριες διεθνείς οδηγίες, πρέπει να είναι τουλάχιστον 1.000 ώρες για τη φυσικοθεραπεία. Αυτό επισημαίνει η Οδηγία της Ευρωπαϊκής Επιτροπής EC3072/2020, που θα σας καταθέσω.

Σημειώνουμε, ότι στα ιδιωτικά κολλέγια, μέχρι τις 21/12/2020, όταν ψηφίστηκε ο ν.4763, θεσμοθετημένη πρακτική δεν υπήρχε, μέχρι τώρα, όπως βεβαιώνουν το Υπουργείο Παιδείας και το Υπουργείο Υγείας. Άρα, λοιπόν, όλες αυτές οι αναγνωρίσεις, που έγιναν, χωρίς πρακτική άσκηση, για εμάς είναι μετέωρες. Σήμερα, λειτουργούν 5 τμήματα φυσικοθεραπείας, στα 66 χρόνια της εκπαίδευσης, της πανεπιστημιακής πλέον εκπαίδευσης, στη χώρα μας. Δεν θα αναφέρω πού είναι, Αθήνα, Θεσσαλονίκη, πρώτα με τη σειρά και τελευταία στη Σπάρτη, με τις προϋποθέσεις και προβλέψεις του ισχύοντος κάθε φορά σχετικού νομοθετικού πλαισίου, για την τριτοβάθμια εκπαίδευση. Τα τμήματα φυσικοθεραπείας έχουν αξιολογηθεί από την ΕΘΑΑΕ – άκουσα τον κύριο Μήτκα πριν – και είναι γνωστό ότι για να εισαχθεί κάποιος σε κάποια σχολή φυσικοθεραπείας, πρέπει να έχει υψηλή βάση εισαγωγής. Στο Πανεπιστήμιο Πελοποννήσου η Σχολή είναι η πρώτη σε βάση εισαγωγής, εννοώ τα υψηλότερα μόρια. Αντιθέτως, τα κολέγια, που λειτουργούν με franchising βρετανικών ιδρυμάτων, έχουν ιδρύσει, σύμφωνα με τα στοιχεία του Υπουργείου Παιδείας, δεκάδες παραρτήματα κολεγίων, σε διάφορες περιοχές, Αθήνα, Πειραιά, Θεσσαλονίκη, Λάρισα, Ρόδο, όπως ήταν παλιά οι σχολές κομμωτικής. Έχει γεμίσει η χώρα με προγράμματα τόσο τετραετή όσο και τριετή, για το ΑΤΕΕΝ, όμως είτε τριετή είτε τετραετή, το ίδιο είναι.

Σύμφωνα με τη δημοσιευμένη άποψη του Καθηγητή Νομικής του Αριστοτελείου Πανεπιστημίου, κ. Ψυχομάνη, με το franchising, το ελληνικό κολέγιο θα έπρεπε να ασκεί την εκπαιδευτική του δραστηριότητα στην Ελλάδα, κατά το πρότυπο ακριβώς του δικαιοπάροχου πανεπιστημίου, με διδακτικό προσωπικό, χώρους, διάρκεια σπουδών κτλ.. Αναφέρουμε χαρακτηριστικά ότι υπάρχουν κολέγια, στα οποία διδάσκουν απόφοιτοι του ίδιου του κολλεγίου, χωρίς να έχουν πάρει ακόμη αναγνώριση του επαγγέλματος, της άδειας άσκησης. Αναφέρω χαρακτηριστικά από ένα κολέγιο, που λέει, ότι ο συνάδελφος ακαδημαϊκός, που διδάσκει, πήρε μέρος σε δύο διεθνή συνέδρια και εργάστηκε, ως φυσικοθεραπευτής, σε μια οικογένεια με παιδάκι με εγκεφαλική παράλυση. Τρομερά ακαδημαϊκά προσόντα, κυρίες και κύριοι !

Αν ανατρέξει κανείς στη διεθνή ταξινόμηση, κανένα κολλέγιο δεν υπερτερεί κανενός ελληνικού πανεπιστημίου. Αναφέρω ότι το Metropolitan College είναι στη θέση 7.694, όταν το μητρικό είναι στην 1.293, το AEGEAN - ΟΜΗΡΟΣ είναι στην 8.056 όταν το μητρικό COVENTRY είναι στην 653 και σας αναφέρω, παραδείγματος χάρη, ότι το Πανεπιστήμιο της Θεσσαλίας, όπου ανήκει η φυσικοθεραπεία της Λαμίας, είναι στην 769η θέση.

Ο ΠΣΦ έχει πολλές φορές ζητήσει αυτή η ανεξέλεγκτη κατάσταση να λάβει ένα τέλος. Ποτέ, δεν είχε καμία απάντηση. Αναφέρω ότι το Επιμελητήριο Υγείας της Αγγλίας, ο HCPC - θα τα καταθέσω, είναι τρία έγγραφα, τρεις απαντήσεις - δεν αναγνωρίζει τις σπουδές, που γίνονται εκτός Ηνωμένου Βασιλείου, από τα προγράμματα σπουδών, που γίνονται στην Ελλάδα – εννοώ και αυτή είναι η απάντηση για την Ελλάδα.

Όλα αυτά τα χρόνια, το κράτος κλείνει το μάτι στα κολέγια και, στο τέλος του 2023, ανακοινώθηκε από κάποιον φορέα, η ίδρυση και λειτουργία ιδιωτικής πανεπιστημιακής κλινικής αποκατάστασης. Βέβαια, δεν πήρε άδεια από πουθενά, μετά ανακάλεσε και έχει αλλάξει τον τίτλο και τον έκανε λίγο διαφορετικά. Αυτό αντιλαμβάνεστε τι σημαίνει. Το επάγγελμα του φυσικοθεραπευτή είναι νομοθετικώς ρυθμιζόμενο επάγγελμα και έχει άμεση σχέση με την υγεία και την ασφάλεια των ασθενών και έπρεπε για εμάς να ενεργοποιηθεί το άρθρο 7, παράγραφος 4 της Οδηγίας 36/2005, όπως συμβαίνει, στην Πορτογαλία. Τι ζητάμε; Ζητάμε αυστηρά να υπάρχουν κριτήρια, να υπάρχει μία επιτροπή, η οποία θα ελέγχει πραγματικά όλες αυτές τις σπουδές και θα κρίνει πραγματικά και όχι να γίνεται από μια διεύθυνση του Υπουργείου. Το έχουν ζητήσει και τα επιμελητήρια, το τεχνικό, το οικονομικό, το γεωτεχνικό, αλλά δυστυχώς δεν έχει γίνει πράξη. Τώρα, τι θα γίνει; Θα συνεχίσουν να λειτουργούν αυτά τα τμήματα, όπως λειτουργούσαν, χωρίς έλεγχο, αφού θα δημιουργηθούν τα πανεπιστήμια; Η διαφορά είναι απειροελάχιστη. Μόνο ακαδημαϊκός τίτλος, έτσι κι αλλιώς, δίνουν επαγγελματική αναγνώριση. Δηλαδή, θα συνεχίσουν να λειτουργούν κερδοσκοπικά ιδρύματα, που θα παράγουν φυσικοθεραπευτές - είναι χιλιάδες αυτοί, που σπουδάζουν - και από την άλλη, πανεπιστήμια με έλεγχο από την ΕΘΑΑΕ, με όλα αυτά τα ωραία που πολύ σωστά προτείνονται; Ερώτημα κάνουμε.

Όσον αφορά τα τελευταία επί του νομοσχεδίου, νομίζω ότι -όπως είπαν όλοι- είναι μετέωρη αυτή η κατάσταση με το άρθρο 16 του Συντάγματος.

Επίσης, ήθελα να πω ότι θα πρέπει να ενισχυθούν οι διατάξεις, που αφορούν τα κρατικά πανεπιστήμια. Το ακαδημαϊκό προσωπικό είναι το μεγάλο αγκάθι και το ξέρουν όλα τα Τμήματα, που λειτουργούν στη χώρα.

Επίσης, σας καταθέτουμε και θέλω από την κυρία Υπουργό να μας πει με την ισοτίμηση των πτυχίων Τ.Ε και Π.Ε., που μετά την πανεπιστημιοποίηση έμεινε ένα κενό, τι θα γίνει. Διότι τα δικά μας πανεπιστήμια ήταν τεχνολογικά ανώτατης εκπαίδευσης και ακριβώς τα ίδια -με τους ίδιους όρους και προϋποθέσεις- με τα τετραετούς φοίτησης 240 ECDS εκπαίδευσης. Αυτά μεταπήδησαν και έγιναν πανεπιστημιακά, όταν στο εξωτερικό αναγνωρίζονται, ως απόφοιτοι πανεπιστημιακού επιπέδου οι απόφοιτοι των Τ.Ε.

Σημαντικό, επίσης, είναι ότι θα πρέπει να προβλεφθεί και η αποκατάσταση των 2.500 φυσιοθεραπευτώνΠ.Ε., οι οποίοι έχουν αποφοιτήσει από το 2019 και για τους οποίους δεν έχει γίνει καμία μέριμνα και σε όλες τις δημόσιες δομές υγείας δεν υπάρχει ούτε μία θέση Π.Ε..

Τέλος, θα κάνω μια αναφορά στο άρθρο 8 του νομοσχεδίου, που -όπως ξέρετε έχουμε εκφράσει άποψη εμείς και ο Ιατρικός Σύλλογος. Και, βέβαια, ποτέ δεν ρώτησε το Υπουργείο τον αρμόδιο φορέα, που είναι ο Σύλλογος Εργοθεραπευτών και ο οποίος εκπροσωπεί το επάγγελμα, όσον αφορά τη λειτουργία του Τμήματος Εργοθεραπείας στα ΤΕΦΑΑ. Τα ΤΕΦΑΑ, κυρίες και κύριοι, δεν είναι σχολή επιστημών υγείας. Ζητάμε να ενταχθεί στη σχολή επιστημών υγείας, όπου είναι ο φυσικός του χώρος. Και η απάντηση, που είδα και διάβασα, της Πρυτανείας, είναι ότι αναφέρεται για έναν προσανατολισμό των ΤΕΦΑΑ που, εκτός των άλλων, με την άσκηση γίνεται και η πρόληψη εκδήλωσης κάποιων παθήσεων. Εγώ θα σας πω ότι είμαι 31 χρόνια φυσικοθεραπευτής και όταν έρχεται ένα παιδί με εγκεφαλική παράλυση το στέλνω σε ένα συνάδελφο, που έχει περισσότερες γνώσεις. Είναι εγκληματικό να πιάνει κάποιος ένα παιδί με εγκεφαλική παράλυση, γιατί μπορεί να είναι οι συνέπειες τραγικές. Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και εμείς ευχαριστούμε τον κύριο Λυμπερίδη.

Το λόγο έχει τώρα ο κ. Καλαμπόκης, εκπρόσωπος του Σωματείου Ανώτερων Σχολών Δραματικής Τέχνης. Ορίστε.

**ΜΙΧΑΗΛ ΚΑΛΑΜΠΟΚΗΣ (Εκπρόσωπος του Σωματείου Ανώτερων Σχολών Δραματικής Τέχνης της Ελλάδας & Διευθυντής Ανώτερης Σχολής Δραματικής Τέχνης «Αθηναϊκή Σκηνή Κάλβου - Καλαμπόκη»):** Ευχαριστώ, κύριε Πρόεδρε.

Αξιότιμε, κύριε Πρόεδρε, κυρίες και κύριοι Υπουργοί, Βουλευτές, αξιότιμοι εκπρόσωποι των φορέων, αξιότιμα μέλη της Επιτροπής, αισθάνομαι τιμή, που βρίσκομαι, σήμερα εδώ. Όμως, είναι και μεγάλη ευθύνη, καθώς ενώ υπογράφω αυτό το κείμενο, ως Μιχάλης Καλαμπόκης, δίπλα σε αυτές τις λέξεις, βρίσκονται χιλιάδες απόφοιτοι σπουδαστές, εργαζόμενοι, καθηγητές και σχολές- φυτώρια τέχνης πολλών δεκαετιών.

Ως Διευθυντής της Ανώτερης Δραματικής Σχολής «Αθηναϊκή Σκηνή» υπογράφω συχνά διπλώματα, που έχουν την κρατική σφραγίδα και αναγράφουν τους προσδιορισμούς «ανώτερη τριτοβάθμια εκπαίδευση», κατά το άρθρο 16 του Συντάγματος και σύμφωνα με νόμο σε πλήρη ισχύ.

Ναι, κυρίες και κύριοι, το ίδιο άρθρο, που απαγορεύει τα ιδιωτικά ΑΕΙ, προβλέπει και την κρατικά εποπτευόμενη ειδική εκπαίδευση και από ιδιώτες. Και προβλέπει, ιστορικά, αυτή την εκπαίδευση, από τα τέλη του 1800, ακριβώς, γιατί σε αυτή την εκπαίδευση δεν μπορούν να σπουδάσουν πολλές και πολλοί, όπως στα ΑΕΙ.

Η ανωτατοποίηση των ΤΕΙ δεν συνεπάγεται την εξ ολοκλήρου κατάργηση της ανώτερης βαθμίδας. Το άρθρο 16 του Συντάγματος και ο νόμος εφαρμογής 1158/1981 είναι σε πλήρη ισχύ. Χωρίς να έχει αλλάξει, λοιπόν, τίποτα από όλα αυτά, οι σχολές βρίσκονται σε πλήρη ομηρία, πλέον των 20 ετών. Εξηγώ την ομηρία. Δεν υπάρχουν σπουδαστικές διευκολύνσεις, δεν υπολογίζεται, ως προϋπηρεσία, η εργασία των καθηγητών, δεν προβλέπονται προγράμματα επιμόρφωσης τους όπως αλλού, οι σχολές δεν έχουν ποτέ επιδοτηθεί, για να αναβαθμίσουν τις παροχές τους. Θυμίζω, δίνουμε κρατικό πτυχίο, όχι αναγνωρισμένο πτυχίο. Οι απόφοιτοι αποκλείονται από μάστερ, παιδαγωγική επάρκεια, από τη διδασκαλία, από τη διοίκηση και, προσφάτως, χαρακτηρίστηκαν, ως ΔΕ, δηλαδή, δικαιώματα, που υπήρχαν και στερήθηκαν -συνταγματικά προβληματικό.

 Γι’ αυτόν το λόγο, οι Σχολές της Ελλάδας προσφύγαμε στο Συμβούλιο της Επικρατείας, κατευθείαν, καλώντας, από την πρώτη στιγμή, όλα τα σωματεία και συλλόγους, για να διαλευκάνουμε σκόπιμες ανακρίβειες και να συμπορευτούμε.

Στην Ελλάδα, όπως γνωρίζετε, δεν υπάρχει άδεια ασκήσεως επαγγέλματος ηθοποιού, με αποτέλεσμα οποιοσδήποτε να μπορεί να λέγεται ή να εγγράφεται, ως επαγγελματίας ηθοποιός, είτε έχει τελειώσει κάποιο ΙΕΚ, είτε κάποιο τμήμα Θεατρολογίας, είτε κάποιο εργαστήρι δραματικής σχολής. Με τον καιρό, εκφράστηκαν «τσουβαλιάσματα» για όλες τις σχολές, επειδή είναι ιδιωτικές. Αλήθεια, μπορεί κάποιος να ξέρει για όλες τις σχολές ή σκοπίμως υπεργενικεύει; Εκμεταλλεύσεις από επιτήδειους, που έτσι προωθούσαν εργαστήρια, αλλά και ιδεολογίες και πολιτικές. Αλήθεια, αν ζητάς καλύτερη εκπαίδευση, ζήτα μεγαλύτερους ελέγχους, όχι «θολό τοπίο».

Ο ΕΟΠΠΕΠ κρατά σε διαβάθμιση μόνο τα ΑΕΙ, στο επίπεδο 6. Πολέμιοι της δραματικής εκπαίδευσης προκρίνουν, ως λύση, τη δημιουργία μόνο Ανώτατης Κρατικής Σχολής Τεχνών, στην οποία δεν μπορούν να ακολουθήσουν, λόγω του άρθρου 16 του Συντάγματος, οι ανώτερες σχολές και διαβάθμιση λίγων μέσων αυτής. Δηλαδή, κατατακτήριες εξετάσεις, με εισαγωγή λίγων αποφοίτων των Ανώτερων Σχολών, στο 2ο έτος και μετά από 6 χρόνια, κυρίες και κύριοι, Bachelor στην υποκριτική. Σχεδόν ίδια με την Ιατρική. Άνισα, σε σχέση με το εξωτερικό, όπου οι αντίστοιχες με εμάς σχολές δίνουν Bachelor, μετά από τρία έτη, με τα ίδια δικαιώματα, που είχαμε και εμείς. Νέο κρατικό ΑΕΙ, λοιπόν, και οι υπόλοιποι; Γιατί αποκλείεται να εισάγονται τριακόσιοι, σε πέντε πόλεις, όπου ζητήθηκε από κάποιους φορείς. Οι υπόλοιποι; Σε μια δυναμική εκπαίδευση; Στα νέα ιδιωτικά ξένα πανεπιστήμια; Και ενώ τρεις δραματικές σχολές με τους εκατοντάδες εργαζόμενους;

Δικαιώματα, λοιπόν, που υπήρχαν, στερήθηκαν. Θεωρείτε μη υπαρκτή μια μορφή εκπαίδευσης, που είναι δυναμική. Παραβλέπετε ή αναγιγνώσκεται διαφορετικά η σύσταση, που αναφέρει, χωρίς να νομοθετήσουν, βάσει των εθνικών τους Συνταγμάτων. Και ερωτώ: Αν κάποιος σπουδάσει στο εξωτερικό και επιστρέψει στην Ελλάδα, θα έχει λιγότερα προσόντα από αυτόν, που θα πάρει δίπλωμα εδώ; Τη δυνατότητα ίδρυσης ιδιωτικού μη κρατικού ΑΕΙ θα την έχει άνισα μόνο κάποιος από το εξωτερικό; Με αυτά τα ποσά εγγύησης; Ο CEDEFOP, που αναγνωρίζει τις δραματικές σχολές, ως Bachelor τριετούς φοίτησης, κατά ISCED και ήδη αποτελεί το λόγο, που δέχονται τους αποφοίτους μας στο εξωτερικό και που συνεργάζεται με τον ΕΟΠΠΕΠ, θα παρακαμφθεί; Το εξωτερικό αναγνωρίζει τα διπλώματα μας και μετά η Ελλάδα δεν αναγνωρίζει ούτε τα δικά τους διπλώματα, τα οποία έχει η ίδια υπογράψει.

Στη ίση Ευρώπη υπάρχουν και ΙΕΚ, για κατάρτιση και Bachelor τριών ετών, όπως οι σχολές μας, και Bachelor ΑΕΙ, όπου πηγαίνει κάποιος, που δεν έχει το ΠΕ από άλλο πτυχίο. Ξέρετε; Στο εξωτερικό, αν έχεις σπουδάσει κάτι και θες να σπουδάσεις και κάτι άλλο, δεν σημαίνει ότι ξεκινάς και πάλι από την αρχή. Συνυπολογίζονται τα προσόντα, κάτι που στην Ελλάδα δεν το έχουμε δει, ακόμα. Και, σαφώς, συμψηφισμός, λοιπόν, των προσόντων. Ανίσως, με την Ευρώπη και ενάντια στο άρθρο 16 του Συντάγματος και το ν. 1158, που είναι σε ισχύ - και το τονίζω - το κράτος σπρώχνει τις σχολές στο επίπεδο 5, ενώ θα μπορούσε να έχει όλη την τριτοβάθμια εκπαίδευση στο επίπεδο 6, με σαφή διαχωρισμό, μεταξύ ανωτέρων τριετών και ανωτάτων τετραετών σπουδών.

Υπάρχει και σε άλλες χώρες. Αυτό δεν δίνει δικαίωμα στις ανώτερες ιδιωτικές σχολές να γίνουν ιδιωτικά ΑΕΙ, επ’ ουδενί. Πλήρης αρμονία με το Σύνταγμα. Είναι πολιτική απόφαση της Ελλάδας να κρατάει στο επίπεδο 6 μόνο τα ΑΕΙ. Bachelor of Arts, με 180 ECTS, επιπέδου 6, όπως είναι η απεικόνιση των νομίμων. Και έρχομαι στο ζητούμενο. Μια μορφή εκπαίδευσης, λοιπόν, αφήνεται να ξεθωριάσει, προκειμένου να δημιουργηθεί κενό εκπαίδευσης και να καλυφθεί από νέα ιδρύματα, με διαφορετικά δίδακτρα;

Κυρίες και κύριοι, θα ήθελα να σας μιλήσω, με πιο συναισθηματικό λεξιλόγιο και να θυμίσω ότι σας χρειαζόμαστε, ως αντιπροσώπους, ακριβώς γιατί οι πολίτες δεν μπορούμε ή δεν έχουμε χρόνο να ασχοληθούμε με τα κοινά. Σας ζητάμε να βρίσκεστε εδώ και να μας προσέχετε, με φροντίδα και όταν κοιμόσαστε, θα πρέπει να έχετε, κάτω από το μαξιλάρι σας, το Σύνταγμα. Ζητάμε ασφάλεια, ζητάμε αγάπη και δικαιοσύνη. Ζητάμε ισχυρά θεσμικά πλαίσια, για να μπορούμε να χαράξουμε το δρόμο μας και να δημιουργήσουμε. Ελευθερία στη δράση, ισότητα και, επιτέλους, αδελφοσύνη και όχι διαρκές κυνήγι του δικαίου. Σας παρακαλώ όλες και όλους να μην το ξεχνάτε αυτό.

Κυρίες και κύριοι, ας τακτοποιήσουμε, λοιπόν, πρώτα, τα υπάρχοντα και ύστερα πάμε για τα νέα, γιατί, αλλιώς, αφήνουμε στο έλεος τα υπάρχοντα, για να αντικατασταθούν από τα νέα. Θέλουμε τις νέες ιδέες, ειδικά οι νέοι άνθρωποι, και να μιλήσουμε γι’ αυτές και ανοίξτε, επιτέλους, τις πόρτες να μας ακούσετε, δεν είμαστε εχθροί. Εσείς υιοθετείτε, αλλά εμείς εφαρμόζουμε τους νόμους και μπορούμε να σας υποδείξουμε τα κενά και αν θέλετε να αλλάξετε το Σύνταγμα, ας το συζητήσουμε – αλλά το Σύνταγμα, όχι με νόμους ανάγνωσης του Συντάγματος! Τότε, θα κριθούμε όλοι για τις απόψεις μας, για τις προτάσεις μας, για τις επιλογές μας, όταν θα χρειάζεται ευρεία αποδοχή.

Σας ευχαριστώ για την προσοχή σας και ως εκπρόσωπος της τέχνης, σήμερα, σε αυτή την Αίθουσα, σας ζητώ τη συνεχή προσοχή σας, για την αποκατάσταση τόσο των νομίμων, όσο και για την αποκατάσταση του δικαίου. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει η κυρία Χρονοπούλου.

**ΝΙΚΗ ΧΡΟΝΟΠΟΥΛΟΥ (Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης):** Ξεκινώντας, θέλουμε να κάνουμε ένα σχόλιο, σχετικά με την αντιπαράθεση, που άνοιξε προχθές, για το ποιοι τελικά πρέπει να κληθούν στην ακρόαση των φορέων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρία Χρονοπούλου, προχωρήστε στην τοποθέτησή σας, δεν είστε εδώ, για να σχολιάζετε τι κάνει η Επιτροπή. Πείτε μας τη θέση σας.

**ΝΙΚΗ ΧΡΟΝΟΠΟΥΛΟΥ (Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης):** Κύριε Πρόεδρε, έχω ακούσει με προσοχή όλους τους συναδέλφους, που μιλήσανε, θα πω εγώ ό,τι θέλω, δεν θα μου πείτε εσείς τι θα πω, θα πω αυτό που θέλω εγώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν θα σας πω εγώ τι να πείτε, αλλά είστε εδώ, για να πείτε την άποψή σας, όχι για να σχολιάζετε τους άλλους.

**ΝΙΚΗ ΧΡΟΝΟΠΟΥΛΟΥ (Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης):** Την άποψη του φορέα μου θα πω.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα κόψουμε την ελευθερία έκφρασης των φορέων, μετά εμείς οι βουλευτές μπορούμε να σχολιάσουμε ή να κάνουμε ερωτήσεις.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρία Αναγνωστοπούλου, η κυρία Χρονοπούλου δεν χρειάζεται συνήγορο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σας παρακαλώ, είναι θέμα κύρους της και δημοκρατίας της Επιτροπής, δεν είμαι συνήγορος κανενός.

**ΝΙΚΗ ΧΡΟΝΟΠΟΥΛΟΥ (Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης):** Κύριε Πρόεδρε, θα παρακαλούσα να μην με ξαναδιακόψετε.

Ξεκινώντας, λέω ένα σχόλιο για την αντιπαράθεση, που ξεκίνησε προχθές, σχετικά με το ποιοι πρέπει να κληθούν στην ακρόαση των φορέων. Η Κυβέρνηση θεωρούσε πιο σημαντικό να καλέσει το Σύνδεσμο Ελλήνων Βιομηχάνων και να αποκλείσει φοιτητές και εργαζόμενους από τη συζήτηση. Εκτός του ότι είναι αποκαλυπτικό το στοιχείο αυτό, σχετικά με το ποιους πραγματικά έρχεται να εξυπηρετήσει αυτό το νομοσχέδιο, φαίνεται και μια προσπάθεια «να κρυφτεί ο ελέφαντας στο δωμάτιο», δηλαδή, να κρυφτεί το γεγονός ότι χιλιάδες φοιτητές, πανεπιστημιακοί δάσκαλοι, εργαζόμενοι στα πανεπιστήμια, εδώ και οκτώ εβδομάδες, δίνουν έναν σημαντικό αγώνα, ενάντια σε αυτό το βαθιά αντιδραστικό νομοσχέδιο. Μάταια, η αλήθεια δεν μπορεί να κρυφτεί, η πλειοψηφία του λαού έχει απορρίψει τα σχέδια της Κυβέρνησης.

Οι χιλιάδες εργαζόμενοι στα πανεπιστήμια γνωρίζουν, από πρώτο χέρι, τις δυσκολίες, με τις οποίες έρχονται αντιμέτωποι, καθημερινά, οι φοιτητές και οι γονείς τους, προκειμένου να ολοκληρώσουν τις σπουδές τους σε πανεπιστήμιο, όπου οι προϋπολογισμοί, συνήθως, φτάνουν, για να καλυφθούν μόνο ανελαστικές δαπάνες, όπου οι υποδομές δεν επαρκούν, για να καλύψουν τις ανάγκες διδασκαλίας και έρευνας, όπου τα κτίρια είναι συχνά γερασμένα και επισφαλή. Εμείς βρισκόμαστε σε αδιέξοδο, όταν οι γονείς μάς εξομολογούνται ότι δεν μπορούν να στέλνουν τα παιδιά στις σχολές τους, γιατί δεν βρίσκουν δωμάτια στην εστία.

Η διαχρονική πολιτική ενίσχυσης της ιδιωτικοοικονομικής λειτουργίας των πανεπιστημίων έχει οδηγήσει στη συνεχώς μειούμενη κρατική χρηματοδότηση, καθώς επίσης και στο πάγωμα των μόνιμων προσλήψεων. Η κρατική χρηματοδότηση έχει μειωθεί δραματικά, την τελευταία δεκαπενταετία, ενώ η ενίσχυση της οικονομικής αυτοτέλειας των πανεπιστημίων, αποδεδειγμένα, θα οδηγήσει σε επιπλέον περιορισμό της κρατικής χρηματοδότησης των δωρεάν παροχών για τους φοιτητές και στην αναζήτηση εσόδων, μέσω επιχειρηματικής δραστηριότητας και ανταποδοτικής λειτουργίας.

Ρωτάμε: Αναβαθμίστηκαν τα πανεπιστημιακά ιδρύματα από την ενίσχυση της ιδιωτικοοικονομικής λειτουργίας τους; Πού πηγαίνουν τα εκατομμύρια ευρώ, που συσσωρεύονται στους ΕΛΚΕ, τα εκατοντάδες χιλιάδες ευρώ, από τη λειτουργία των ΚΕΔΙΒΙΜ, από τα δίδακτρα των μεταπτυχιακών και τα τελευταία χρόνια και των προπτυχιακών; Μάλιστα, το νομοσχέδιο προβλέπει και άλλη μείωση του μέρους της κρατικής χρηματοδότησης, που γίνεται, μέσω αντικειμενικών κριτηρίων, δηλαδή, παραδείγματος χάρη, τον αριθμό των φοιτητών, κατά 10%, ενώ δεν απαγορεύεται πουθενά η χρηματοδότηση των ιδιωτικών από το κράτος.

Τα Πανεπιστήμια στενάζουν από την υποστελέχωση, οι Γραμματείες, οι Βιβλιοθήκες, οι Διευθύνσεις Σπουδών και Φοιτητικής Μέριμνας, οι Τεχνικές Υπηρεσίες, οι Πανεπιστημιακές Κλινικές, μια σειρά από υποστηρικτικές υπηρεσίες είναι απογυμνωμένες από προσωπικό.

Η λύση, που έχουν επιλέξει οι κυβερνήσεις, δεδομένου ότι έχουν να γίνουν μαζικές προσλήψεις, από το 2006, είναι οι ελαστικές σχέσεις εργασίας. Σε πολλά πανεπιστήμια, οι εργαζόμενοι, με τέτοιες σχέσεις εργασίας, ξεπερνούν σε αριθμό τους μόνιμους και τους αορίστου χρόνου. Παράλληλα, αυτές οι εργασιακές σχέσεις γίνονται όλο και χειρότερες. Συχνά, δεν κατοχυρώνεται κανένα δικαίωμα σε άδεια, ωράριο ή αποζημίωση, σε περίπτωση απόλυσης, ακόμα και σε άδεια λοχείας.

Ο πρόσφατος νόμος – πλαίσιο, μάλιστα, έθεσε σαν ανώτατο χρονικό όριο για τις συμβάσεις τα πέντε χρόνια, χωρίς τη δυνατότητα ο εργαζόμενος να μπορεί να διεκδικήσει το απολύτως δίκαιο, δηλαδή, τη μονιμοποίησή του.

Στη μεγάλη πλειοψηφία των πανεπιστημίων, υπηρεσίες, όπως η φύλαξη, η σίτιση, η καθαριότητα και άλλες, είναι παραδομένες στους εργολάβους, γεγονός που από τη μια διπλασιάζει το κόστος για τον κρατικό προϋπολογισμό και από την άλλη, συρρικνώνει όλο και περισσότερο τα μισθολογικά, ασφαλιστικά και εργασιακά δικαιώματα των εργολαβικών εργαζομένων. Για να καλυφθούν όπως - όπως οι ανάγκες, ανατίθενται πολλαπλά, παράλληλα, συχνά άσχετα μεταξύ τους καθήκοντα στους εργαζόμενους και μετακινούνται οι εργαζόμενοι από πόστο σε πόστο, χωρίς να λαμβάνεται υπόψη ούτε η εργασιακή εμπειρία ούτε το γνωστικό υπόβαθρό τους.

Οι διατάξεις αυτού του νομοσχεδίου, με κορωνίδα την ίδρυση των Ιδιωτικών Πανεπιστημίων, μόνο χειρότερους μπορούν να κάνει τους, ήδη, χτυπημένους όρους εργασίας μας και τους όρους μόρφωσης των φοιτητών μας.

Το δημόσιο πανεπιστήμιο, για να μπορεί να ανταγωνιστεί τα Ιδιωτικά, θα γίνεται όλο και πιο ακριβό για τους φοιτητές και τις οικογένειές τους, θα ενισχύει τους τομείς και τις λειτουργίες, που του φέρνουν έσοδα, απαξιώνοντας τις όποιες παροχές έχουν απομείνει σήμερα. Για να είναι πιο ανταγωνιστικό, θα πρέπει να είναι πιο ανταγωνιστικοί και οι εργαζόμενοι με ό,τι αυτό συνεπάγεται, για το περαιτέρω χτύπημα των δικαιωμάτων τους. Αυτό καταδεικνύει και η πείρα από την Κύπρο, στην οποία ομνύει η Κυβέρνηση. Εκεί τα ιδιωτικά πανεπιστήμια παρουσιάζουν μειωμένο, ακόμα και ελάχιστο σε σχέση με τις ανάγκες διοικητικό προσωπικό πλήρους απασχόλησης, ανεπαρκείς υποδομές, εξοπλισμό εργαστήρια.

Χαρακτηριστικό είναι ότι ακόμη και ο αριθμός του προσωπικού, σε ετήσια βάση, καθορίζεται από τον αριθμό φοιτητών ανά έτος, ανάλογα, δηλαδή, με τα έσοδα από τα δίδακτρα. Αντίστοιχη κατάσταση και στα σκανδιναβικά πανεπιστήμια, όπως το Πολυτεχνείο της Δανίας, το οποίο ανακοίνωσε πρωτοβουλίες, για τη μείωση του κόστους, με μείωση στις εργασίες συντήρησης και μειώσεις προσωπικού, αλλά και πάγωμα προσλήψεων, για να αντιμετωπίσει το έλλειμμα στον προϋπολογισμό.

Όπως ήταν αναμενόμενο, δεν υπάρχει ούτε μία διάταξη στα 170 άρθρα, για τα δημόσια πανεπιστήμια, που να αφορά στις ανάγκες των εργαζομένων και των φοιτητών. Καμία αναφορά σε μαζικές προσλήψεις προσωπικού, σε μονιμοποίηση των συμβασιούχων. Καμία αναφορά σε γενναία αύξηση του τακτικού προϋπολογισμού των δημόσιων πανεπιστημίων ούτε κονδύλια για σύγχρονες ασφαλείς υποδομές. Καμία αναφορά στην ενίσχυση της φοιτητικής μέριμνας.

Απορρίπτουμε εξολοκλήρου το νομοσχέδιο, γιατί δεν έχει καμία σχέση με τα αιτήματά μας, για αποκλειστικά δημόσιες και δωρεάν σύγχρονες σπουδές, για γενναία αύξηση της κρατικής χρηματοδότησης για τα πανεπιστήμια, για μόνιμη και σταθερή δουλειά για όλους τους συναδέλφους, γιατί η εκπαίδευση για λίγους, για όσους έχουν να πληρώσουν, ανήκει σε προηγούμενους αιώνες.

Τέλος, σας ενημερώνουμε ότι ενόψει της απορρόφησης και υπηρεσιών του Διεθνούς Πανεπιστημίου στο Δημοκρίτειο Πανεπιστήμιο, όπως προβλέπει το μέρος Α΄ του νομοσχεδίου και προκειμένου να διασφαλιστούν οι θέσεις εργασίας των διοικητικών υπαλλήλων, που υπηρετούν εκεί, έχουμε καταθέσει σχετικό υπόμνημα. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Να σας ευχαριστήσω, κυρία Χρονοπούλου για την τοποθέτησή σας, θα σας επισημάνω μόνο κάτι. Προφανώς, δεν παρακολουθήσατε ολόκληρη τη συνεδρίαση της Επιτροπής, προχθές, γιατί και οι εκπρόσωποι των εργαζομένων έχουν, ήδη, κληθεί και έχουν μιλήσει και ακολουθούν οι Φοιτητικοί Σύλλογοι.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας)**: Συγγνώμη, κύριε Πρόεδρε, το δεχθήκατε, μετά από πίεση, να είναι σήμερα εδώ, αρχικά δεν τους θέλατε. Εμείς σας πιέσαμε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Είναι σήμερα εδώ, κύριε Καλαματιανέ, ναι ή όχι; Δεν υπήρχε καμία πίεση. Προτείνατε όλες οι παρατάξεις συνολικά 60 φορείς.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας)**: Ήταν σε αυτούς που ανακοινώσατε; Είχατε τα Επιμελητήρια, είχατε τους βιομήχανους…. Τους εργαζόμενους όχι.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Εγώ δεν σας διέκοψα, αφήστε με να πω και εγώ κάτι.

Δεν ήταν θέμα πίεσης. Ήταν 60 φορείς, που προτάθηκαν από όλες τις παρατάξεις. Ο Κανονισμός της Βουλής προβλέπει 10. Καλέσαμε 20 και Φοιτητικούς Συλλόγους και εκπροσώπους των εργαζομένων. Τώρα τους καλέσαμε;

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας)**: Μετά από πίεση, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Καλά. Μας πιέζετε, εξάλλου έχετε και πολλή βαρύτητα, είναι μεγάλο το ποσοστό σας !

**ΕΛΕΝΑ ΑΚΡΙΤΑ:** Να καταγραφεί στα πρακτικά.

Κύριε Πρόεδρε, θα ανακαλέσετε τώρα.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας)**: Κύριε Πρόεδρε, θα ανακαλέσετε.

Υπάρχει Αξιωματική Αντιπολίτευση, σεβαστείτε την. Δεν κατάλαβα, τι σχόλιο είναι αυτό; Δεν είστε μονοκομματικά εδώ. Δεν εκπροσωπείτε το Κόμμα σας εδώ. Είστε Πρόεδρος.

**ΕΛΕΝΑ ΑΚΡΙΤΑ**: Όχι, όχι. Δεν είστε ως Βουλευτής της Νέας Δημοκρατίας εδώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Είμαστε πολύ περισσότερο δημοκράτες από εσάς, κύριε Καλαματιανέ, αλλά δεν θέλετε να το χωνέψετε.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας)**: Μην κάνετε περισσότερα λάθη. Από πού προκύπτει αυτό;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Και πιο δημοκράτες και πιο προοδευτικοί είμαστε.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας)**: Ανακαλέστε.

Κύριε Πρόεδρε, δεν θα το αφήσουμε, έτσι.

Είσαστε Πρόεδρος εδώ, ανακαλέστε αυτά που είπατε, δεν είσαστε εκπρόσωπος κόμματος.

**ΕΛΕΝΑ ΑΚΡΙΤΑ:** Ειρωνευτήκατε το ποσοστό της Αξιωματικής Αντιπολίτευσης και οφείλετε να ανακαλέσετε τώρα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν ειρωνεύτηκα κανέναν. Απευθύνεστε στον Πρόεδρο και σας είπα ότι δεν μας πιέζετε.

**ΕΛΕΝΑ ΑΚΡΙΤΑ:** Στον Πρόεδρο απευθύνομαι και, ως Πρόεδρος, δεν έπρεπε να το κάνετε αυτό.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Θα τους καλούσατε, αν δεν φωνάζαμε;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Βεβαίως, θα τους καλούσαν, αλλά προτείνατε 20 φοιτητικούς συλλόγους. Δεν γινόταν να έρθουν και οι 20.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Δεν ήταν στην αρχική πρόταση.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, δεν λέτε αλήθεια.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Όλοι είδαν τι έγινε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Νομίζω ότι ικανοποιηθήκατε.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Μίση ώρα σας ζητούσαμε να καλέσετε τον Σύλλογο Φοιτητών …….

**ΕΛΕΝΑ ΑΚΡΙΤΑ:** Εμείς δεν θα το αφήσουμε, έτσι, θα δοθεί συνέχεια.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Μετά θίγονται κιόλας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Καραγκούνης.

**ΕΥΑΓΓΕΛΟΣ ΚΑΡΑΓΚΟΥΝΗΣ (Αντιπρόεδρος της Πανελλαδικής Ομοσπονδίας Ειδικού Τεχνικού Εργαστηριακού Προσωπικού Α.Ε.Ι. (Π.Ο.Ε.Τ.Ε.Π. – Α.Ε.Ι.):** Αξιότιμε, κύριε Πρόεδρε, αξιότιμα μέλη του Κοινοβουλίου - δεν είναι ευχάριστο ότι ακολουθώ μία οξεία κατάσταση. Καταρχήν, σας ευχαριστούμε, ως Πανελλαδική Ομοσπονδία Ειδικού Τεχνικού Εργαστηριακού Προσωπικού Α.Ε.Ι. (Π.Ο.Ε.Τ.Ε.Π. – Α.Ε.Ι.), που έχουμε τη δυνατότητα να εκφράσουμε ενώπιον των μελών του Κοινοβουλίου τις απόψεις μας για το επίμαχο νομοσχέδιο.

Εν συντομία, ας δούμε ποια είναι η κατάσταση, που βιώνουμε, στο σημερινό πανεπιστήμιο. Αποτελεί κοινή διαπίστωση ότι το ελληνικό πανεπιστήμιο μαστίζεται από ασφυκτική δημόσια υποχρηματοδότηση και έντονη υποστελέχωση, που έχουν επιδεινωθεί, σημαντικά την τελευταία 15ετία, όπως μαρτυρούν και τα επίσημα στοιχεία των Ιδρυμάτων.

Οι εργαζόμενοι και οι φοιτητές βιώνουμε τα αποτελέσματα, καθημερινά, σε κτίρια και περιβάλλοντες χώρους, χωρίς συστηματική και ουσιαστική συντήρηση, δυστυχώς, συχνά χωρίς θέρμανση και ψύξη, με υποδομές, που, πολλές φορές, υπολειτουργούν, με ανεπαρκή εξοπλισμό για εκπαίδευση και έρευνα, συχνά, χωρίς ανταλλακτικά και αναλώσιμα.

Οι φοιτητικές εστίες είναι ανεπαρκείς, δυστυχώς και εγκαταλειμμένες, με άθλιες συνθήκες διαμονής, ενώ η σίτιση εξασφαλίζει μόνο την επιβίωση και όχι την αξιοπρεπή διατροφή.

Η υποστελέχωση είναι πολύ έντονη, ειδικά στον εργαστηριακό κλάδο μας έχει υπερδιπλασιαστεί το πλήθος των μελών, όντας πολλά τμήματα, με ελάχιστα ή χωρίς μέλη Ειδικού Τεχνικού Εργαστηριακού Προσωπικού (Ε.Τ.Ε.Π.).

Στην προσπάθεια να «μπαλωθούν» οι μεγάλες πάγιες και διαρκείς ανάγκες προσωπικού τα Πανεπιστήμια καταφεύγουν συστηματικά στη σύναψη επαναλαμβανόμενων ελαστικών συμβάσεων εργασίας κάθε μορφής και εργολαβιών.

Μάλιστα, αποτελεί συνήθη πρακτική η άμισθη παροχή υπηρεσιών από συνεργάτες, υποψηφίους διδάκτορες και φοιτητές, μεταπτυχιακούς και προπτυχιακούς ακόμη, με πρόσχημα την εκπαίδευση αυτών ή αντί διδάκτρων.

Εσχάτως δε, επιλέγεται η εύκολη λύση της συγχώνευσης μαθημάτων, της κατάργησης εργαστηριακών μαθημάτων και της άσκησης σε πολυπληθείς ομάδες φοιτητών. Προφανώς, όλα αυτά υποβαθμίζουν το εκπαιδευτικό έργο.

Στο έδαφος της κρατικής υποχρηματοδότησης και με κίνητρα για πρόσθετες προσωπικές απολαβές, έχει οδηγηθεί το πανεπιστήμιο στην αναζήτηση ποικιλίας ιδίων πόρων, όπως ίδρυση Μεταπτυχιακών και Ξενόγλωσσων Προπτυχιακών Προγραμμάτων Σπουδών, με δίδακτρα, εμπορικές δραστηριότητες κ.α., με πρόσχημα την εξωστρέφεια, μετατρέποντας το Εκπαιδευτικό Ίδρυμα σε πολύμορφη επιχειρηματική μονάδα.

Σχετικά με τα δημοκρατικά δικαιώματα, όλες οι κατηγορίες Ειδικού Εκπαιδευτικού Προσωπικού (Ε.Ε.Π.), Εργαστηριακού Διδακτικού Προσωπικού (Ε.ΔΙ.Π.) και Ειδικού Τεχνικού Εργαστηριακού Προσωπικού (Ε.Τ.Ε.Π.), δηλαδή, εκτός της κατηγορίας Διδακτικού και Ερευνητικού Προσωπικού (Δ.Ε.Π.), έχουμε στερηθεί το δικαίωμα εκλέγειν τα όργανα διοίκησης του Πανεπιστημίου και των μονάδων του, τη στιγμή που τα πανεπιστήμια θεωρούνται νησίδες δημοκρατίας, αυτοδίκαιης και ελεύθερης έκφρασης.

Στον αντίποδα παρά τα πολλά προβλήματα τα ελληνικά δημόσια πανεπιστήμια κατακτούν υψηλές διεθνείς κατατάξεις.

Ας δούμε τι εισάγει το νέο νομοσχέδιο του Υπουργείου Παιδείας. Στο Μέρος Γ΄, με τίτλο «Ενίσχυση Ανώτατων Εκπαιδευτικών Ιδρυμάτων», στο άρθρο 58, «Εγγραφή αλλοδαπών - αλλογενών στα ελληνόγλωσσα προγράμματα σπουδών των Α.Ε.Ι. της ημεδαπής» εισάγονται δίδακτρα και στα Προπτυχιακά Προγράμματα Σπουδών και καταργείται ο ενιαίος τρόπος εισαγωγής στα πανεπιστήμια. Δημιουργούνται φοιτητές δύο ταχυτήτων, προετοιμάζοντας τη γενικευμένη καθιέρωση τελών ή διδάκτρων στο δημόσιο πανεπιστήμιο.

Άρθρο 93. Μάλιστα, μεταξύ του κριτηρίου χρηματοδότησης, ήδη, περιλαμβάνεται η διεθνοποίηση, όπως ακριβώς αναφέρει το νομοσχέδιο, η οποία αξιολογείται, με βάση τον αριθμό των αλλοδαπών φοιτητών, σε αναλογία με τον συνολικό αριθμό εγγεγραμμένων φοιτητών.

Στα άρθρα 92 και 93, που αφορούν την κατανομή της δημόσιας επιχορήγησης των ΑΕΙ, προτάσσεται ο οικονομικός ανταγωνισμός των πανεπιστημίων, μειώνοντας το ποσοστό της κρατικής δαπάνης από 80% σε 70%, που κατανέμεται, σύμφωνα με αντικειμενικά κριτήρια εξόδων, δηλαδή, πλήθος φοιτητών, διάρκεια σπουδών, εκτιμώμενο κόστος σπουδών ανά φοιτητή, μέγεθος και διασπορά ιδρύματος. Αντί τα ακαδημαϊκά επιτεύγματα ενός ιδρύματος να απολαμβάνουν πρόσθετη χρηματοδότηση, αντίθετα, μειώνουν τη χρηματοδότηση άλλων ιδρυμάτων. Προφανώς, μπαίνουν πρόσθετα εμπόδια πρόσβασης στις πενιχρές δημόσιες δαπάνες.

Στα άρθρα 45, 46 και 48, όπου γίνεται μεταβίβαση αρμοδιοτήτων της Συγκλήτου στον Πρύτανη, Κοσμητείας στον Κοσμήτορα και Συνέλευσης στον Πρόεδρο του Τμήματος αντίστοιχα, το δημόσιο πανεπιστήμιο γίνεται ακόμη πιο αντιδημοκρατικό, παραχωρώντας κρίσιμες αρμοδιότητες του συλλογικού οργάνου διοίκησης στο αντίστοιχο μονοπρόσωπο όργανο, χωρίς δυνατότητα ενημέρωσης, συμμετοχής και συλλογικής απόφασης από την ακαδημαϊκή κοινότητα.

Στο άρθρο 75, που αφορά τον προγραμματισμό των προσλήψεων ΔΕΠ, παρά την έντονη υποστελέχωση των πανεπιστημίων και τη διαρκή αποχώρηση προσωπικού, περιγράφεται μια ελάχιστη αναπλήρωση μελλοντικών αποχωρήσεων μελών ΔΕΠ, ενώ δεν γίνεται καμία απολύτως ρύθμιση, για την αναπλήρωση ειδικού διδακτικού προσωπικού ΕΕΠ, ΕΔΙΠ, ΕΤΕΠ, καθώς και διοικητικού προσωπικού. Προφανώς, πρέπει να διατίθενται νέες θέσεις επιπλέον των αποχωρήσεων.

Στο άρθρο 122, σχετικά με την ίδρυση ή συμμετοχή των ΑΕΙ σε εταιρείες, η σύμπραξη δημόσιων και ιδιωτικών πανεπιστημίων για ίδρυση εμπορικών εταιρειών θα δίνει τη δυνατότητα, δήθεν, μη κερδοσκοπικής απορρόφησης κερδών των ιδιωτικών πανεπιστημίων, αλλά και χρήση δημόσιων υποδομών για τις ανάγκες των ιδιωτικών.

Συμπερασματικά, το Γ΄ Μέρος του νομοσχεδίου, που αφορά το δημόσιο πανεπιστήμιο, δεν έρχεται να αντιμετωπίσει προβλήματα, αλλά να συντηρήσει την ιδιωτικοποίηση και του δημόσιου πανεπιστημίου, επιπλέον του ευτελισμού της αξίας των πτυχίων τετραετών και πενταετών σπουδών των δημόσιων πανεπιστημίων, λόγω ακαδημαϊκής και επαγγελματικής ισοτίμησης, με τους τίτλους τριετών σπουδών ιδιωτικών πανεπιστημίων και κολεγίων.

Στο Δ΄ Μέρος, με τίτλο «Εγκατάσταση και λειτουργία νομικών προσώπων πανεπιστημιακής εκπαίδευσης», επισημαίνουμε λίγα πράγματα. Έχουν ειπωθεί πολλά. Σύμφωνα με τον Χάρτη Θεμελιωδών Δικαιωμάτων της Ευρωπαϊκής Ένωσης, σχετικά με το δικαίωμα εκπαίδευσης, αναφέρομαι στο άρθρο 14, παράγραφος 3, προβλέπεται ρητά ότι η ελευθερία ίδρυσης εκπαιδευτικών ιδρυμάτων, με σεβασμό των δημοκρατικών αρχών, γίνεται σεβαστή, σύμφωνα με τις εθνικές νομοθεσίες, που διέπουν την άσκησή τους. Δηλαδή στην ελληνική περίπτωση, σύμφωνα με τις ειδικές ρυθμίσεις του άρθρου 16 του Συντάγματος. Το Σύνταγμα της Ελλάδας, ρητά και σαφώς, στο άρθρο 16, παράγραφοι 5 και 8, προβλέπει ότι η ανώτατη εκπαίδευση παρέχεται αποκλειστικά από ιδρύματα, που αποτελούν νομικά πρόσωπα δημοσίου δικαίου, με πλήρη αυτοδιοίκηση.

Ως ενεργά μέλη της ακαδημαϊκής κοινότητας, θεωρούμε ότι η ανώτατη εκπαίδευση πρέπει να παραμείνει δημόσια και δωρεάν, καθώς και να υποστηριχθεί σε όλα τα επίπεδα με αύξηση της χρηματοδότησης, προσλήψεις προσωπικού και στήριξη της φοιτητικής μέριμνας.

Δεύτερον, η τριτοβάθμια εκπαίδευση δεν είναι εμπορική δραστηριότητα και δεν πρέπει να αντιμετωπίζεται, ως τέτοια, ούτε να παραδίδεται σε επιχειρηματίες, που μοναδικό σκοπό έχουν το κέρδος.

Τρίτον, η ίδρυση ιδιωτικών πανεπιστημίων θα υποβαθμίσει επιπλέον τα δημόσια πανεπιστήμια, λόγω της μείωσης κρατικών δαπανών, της μείωσης του διαθέσιμου μεριδίου της έρευνας, της μισθολογικής υστέρησης και θα οδηγηθούν, σε αναγκαστική συρρίκνωση με κατάργηση, κυρίως, περιφερειακών τμημάτων.

Τέταρτον, θα υποβαθμιστεί η αξία των πανεπιστημιακών πτυχίων και των εργασιακών δικαιωμάτων, λόγω πληθώρας πτυχιούχων και κατακερματισμού πτυχίων, τη στιγμή, που ήδη υπάρχει υψηλή ανεργία, ευρεία ετεροαπασχόληση και πολλά πτυχία από τα δημόσια τριτοβάθμια ιδρύματα παραμένουν, χωρίς αναγνωρισμένα επαγγελματικά δικαιώματα.

Κυρίες και κύριοι βουλευτές, η Πανελλαδική Ομοσπονδία ΕΤΕΠ των πανεπιστημίων επισημαίνουμε ότι έγκαιρα έχουμε υποβάλει εγγράφως αναλυτικές προτάσεις στο Υπουργείο Παιδείας και είχαμε την ευκαιρία να συζητήσουμε και διεξοδικά με τον Γενικό Γραμματέα, κ. Ζώρα, σχετικά με την εύρυθμη λειτουργία των ιδρυμάτων, τη μείωση της γραφειοκρατίας και την επίλυση καθημερινών ζητημάτων των μελών του πανεπιστημίου. Δυστυχώς, μέχρι τώρα δεν υπήρξε νομοθετική ανταπόκριση.

Απορρίπτουμε τα Μέρη Γ΄ και Δ΄ του νομοσχεδίου και καλούμε την Κυβέρνηση να τα αποσύρει. Να σεβαστεί το Σύνταγμα του κράτους και να προχωρήσει σε ουσιαστικό διάλογο, με τις εμπλεκόμενες ομοσπονδίες και τους φορείς, για ένα πανεπιστήμιο δημόσιο, σύγχρονο και δωρεάν, που θα ανταποκρίνεται στις πραγματικές ανάγκες της ελληνικής κοινωνίας. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Πριν δώσω το λόγο στον κ. Θεολόγου, Αντιπρόεδρο του Φοιτητικού Συλλόγου Ιατρικής Σχολής Αθηνών και τον κ. Τσιμιτάκη Ζαχαρία, μέλος, θα σας πω, κύριε Καλαματιανέ, επειδή είπατε ότι πιέσατε, ότι κόψαμε από αυτούς, που πρότεινε ο Εισηγητής της Πλειοψηφίας, για να βάλουμε των υπολοίπων παρατάξεων, θέλετε να σας πω ποιους Φοιτητικούς Συλλόγους καλέσατε, κύριε Καλαματιανέ; Κανέναν, κανέναν δεν έχετε προτείνει, κύριε Καλαματιανέ. Αφήστε τους λαϊκισμούς.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Σας είπα, ότι πιέσαμε για το προσωπικό και υπήρξαν από άλλα Κόμματα για τους φοιτητές.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Μισή ώρα ζητούσαμε να έρθει ο Σύλλογος Φοιτητών Ιατρικής και συγκατένευσε ο Υπουργός και είναι η πρώτη φορά, διότι στο προηγούμενο νομοσχέδιο, δεν είχε έρθει κανένας φοιτητής. Αυτή είναι η πραγματικότητα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Με ποιο νομοσχέδιο;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Το προηγούμενο της κυρίας Κεραμέως, που μνημονεύουμε, δεν είχε έρθει κανένας φοιτητής.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Έχει να κάνει με μένα αυτό;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Λέω, ότι συγκατένευσε ο κ. Υπουργός, εσείς το δεχθήκατε, αλλά από μετά από μάχη μισής ώρας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ναι, γιατί αφαιρέσαμε άλλους για να μπει μέσα, κυρία Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Αφού σας κατέθεσα και το υπόμνημα των φοιτητών της Ιατρικής Σχολής. Το ίδιο και για το ΕΤΕΠ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρία Τζούφη, είστε ακαδημαϊκός, ξέρετε πάρα πολύ καλά, ότι ο Πρόεδρος δεν πιέζεται επ’ ουδενί λόγο, το κάναμε για να σας ικανοποιήσουμε όλους. Δέκα προβλέπει ο Κανονισμός για όλες τις παρατάξεις και δεν μπορεί ο ΣΥΡΙΖΑ να επικαλείται ότι πρότεινε Φοιτητικό Σύλλογο, ενώ δεν πρότεινε κανέναν. Έχουν κληθεί όμως.

Το λόγο έχει ο κ. Θεολόγου.

**ΑΛΕΞΑΝΔΡΟΣ ΘΕΟΛΟΓΟΥ (Αντιπρόεδρος του Φοιτητικού Συλλόγου Ιατρικής Σχολής Αθηνών):** Κύριε Πρόεδρε, κυρία Υπουργέ, πριν μπω στο κυρίως θέμα, θα ήθελα να σχολιάσω και εγώ το απαράδεκτο γεγονός να αποκλείονται Φοιτητικοί Σύλλογοι, καθώς και άλλοι φορείς της πανεπιστημιακής κοινότητας, από τη σημερινή συζήτηση στη Βουλή και την ίδια ώρα να έχει προσκληθεί ο Σύνδεσμος Ελλήνων Βιομηχάνων. Και αυτό είναι άλλη μια απόδειξη, για το ποιους έρχεται να εξυπηρετήσει το συγκεκριμένο νομοσχέδιο.

Είμαι εδώ, εκπροσωπώντας τους εκατοντάδες φοιτητές της Ιατρικής Σχολής Αθηνών, εμάς, που γράψαμε 19.000 μόρια, για να μπούμε στην Ιατρική, κάνοντας μεγάλες θυσίες, κόπους και εμείς και οι οικογένειές μας και τώρα, με αυτό το νομοσχέδιο, που ετοιμάζεστε να ψηφίσετε, θα γίνεται γιατρός ο οποίος έχει 19.000 ευρώ το χρόνο για να πληρώσει. Πράγμα απαράδεκτο. Πάτε να κάνετε την αδικία νόμο. Εδώ και δύο μήνες, η πλειοψηφία των Φοιτητικών Συλλόγων όλης της χώρας, έχει καταδικάσει αυτό το απαράδεκτο νομοσχέδιο. Χιλιάδες φοιτητές διαδηλώνουμε, όλο αυτό το διάστημα. Το 70% των φοιτητών διαφωνεί με την ίδρυση ιδιωτικών πανεπιστημίων. Μαζί μας το έχουν καταδικάσει και οι Ομοσπονδίες όλων των εργαζομένων στα πανεπιστήμια, η Ομοσπονδία των Πανεπιστημιακών Καθηγητών. Όλος ο ελληνικός λαός είναι, στο πλευρό μας. Η πλειοψηφία, λοιπόν, έχει μιλήσει και σας καλούμε και από αυτό το βήμα να μην το θέσετε προς ψήφιση.

Παράλληλα, στέλνουμε κραυγή αγωνίας για τις σπουδές μας. Οι φοιτητές της Ιατρικής ξέρουμε πολύ καλά τι σημαίνει η σύμπραξη του δημόσιου, με τον ιδιωτικό τομέα. Το είδαμε, όλο το προηγούμενο διάστημα, στον τομέα της υγείας, με το ξεχαρβαλωμένο δημόσιο σύστημα υγείας, που όλο και υποβαθμίζεται και ταυτόχρονα, ο ιδιωτικός τομέας θησαυρίζει. Μάλιστα, πριν λίγο καιρό, έγινε και νόμος να πληρώνει ο ασθενής, για απογευματινό χειρουργείο, σε δημόσιο νοσοκομείο. Τόσο αναβαθμίστηκαν τα δημόσια νοσοκομεία !

Μάλιστα, διαβάζουμε σε δημοσιεύματα, ότι το πρώτο ιδιωτικό πανεπιστήμιο, που προγραμματίζεται να ιδρυθεί, θα είναι η ιδιωτική ιατρική. Και αναρωτιόμαστε, τι θα διδάσκουν στους φοιτητές Ιατρικής οι ιδιωτικοί όμιλοι υγείας; Το πώς κερδοσκοπούσαν πάνω στις ίδιες τις ζωές των ασθενών μας, μέσα στην Πανδημία; Μήπως τάχα έτσι, θα αντιμετωπίσετε το brain drain, με το να μεγαλώνουν κι άλλο οι λίστες αναμονής για ειδικότητες στο ήδη υποβαθμισμένο δημόσιο σύστημα υγείας;

Σας καλούμε, λοιπόν, να ακούσετε καλά τι λένε οι φοιτητές. Παλεύουμε, για να έχουμε πτυχία με αξία και δουλειά με δικαιώματα. Λέτε, ότι τα 170 άρθρα του νομοσχεδίου αφορούν δημόσια πανεπιστήμια. Τι ακριβώς περιλαμβάνουν; Γιατί δεν είδαμε ούτε λέξη για προσλήψεις μόνιμου διδακτικού προσωπικού, για ανακαίνιση των υποδομών. Γνωρίζετε, ότι στην Αττική, το Πάντειο, το Γεωπονικό, το Πανεπιστήμιο Πειραιά, το Πανεπιστήμιο Δυτικής Αττικής δεν έχουν φοιτητικές εστίες; Ότι για εμάς, που σπουδάζουμε στο ΕΚΠΑ, οι εστίες καλύπτουν μόλις το 9% των φοιτητών, που είναι από επαρχία; Και την ίδια στιγμή, πληρώνουμε πανάκριβα ενοίκια. Γνωρίζετε, ότι στα περισσότερα ιδρύματα, τα μεταπτυχιακά έχουν δίδακτρα και μάλιστα πανάκριβα; Γιατί δε τα καταργείτε; Γιατί ένα από αυτά τα 170 άρθρα δεν κατοχυρώνει τα επαγγελματικά δικαιώματα για τις σχολές των πρώην ΤΕΙ, που πανεπιστημιοποιήθηκαν; Κάτι που οι φοιτητές το διεκδικούν, εδώ και 5 χρόνια.

Προσπαθήσατε να φέρετε το νομοσχέδιο, μέσα στην εξεταστική περίοδο, με την ελπίδα να μην υπάρξουν αντιδράσεις. Φέρατε τα ΜΑΤ στις Σχολές. Καλέσατε σε εισαγγελικές παρεμβάσεις, μας συκοφαντήσατε, μας χλευάσατε, μέχρι και «ληστές» μας είπατε, ποιους; Εμάς, τους αυριανούς γιατρούς, αυριανούς επιστήμονες, αυριανούς εργαζόμενους.

Είπατε τους αγώνες μας παράνομους, γιατί αμφισβήτησαν την πολιτική σας. Παράνομες, θα σας θυμίσω, βγάζετε και τις απεργίες των εργαζομένων για μέτρα προστασίας στον Σιδηρόδρομο και αλλού. Κι έτσι οδηγηθήκαμε στα Τέμπη και σε άλλα «εγκλήματα». Παράνομο, όμως, είναι να στερείτε τα όνειρα και τις σπουδές από χιλιάδες φοιτητές και να τους μετράτε, με βάση την τσέπη τους.

Ο αγώνας μας είναι δίκαιος, γιατί είναι αγώνας για τις σπουδές και το επάγγελμά μας. Είμαστε φοιτητές Ιατρικής και όταν διεκδικούμε αναβάθμιση των σπουδών μας, ουσιαστική στήριξη των πανεπιστημίων, δεν διεκδικούμε μόνο για εμάς, αλλά και για όλο το λαό, αφού το λειτούργημα του γιατρού δεν μπορείτε να το αντιμετωπίζετε έτσι. Δεν μπορεί οι σπουδές μας να είναι εμπόρευμα, δεν μπορεί η υγεία του λαού να είναι εμπόρευμα. Παρακάμπτετε ακόμα και το Σύνταγμα, για να φέρετε αυτή την αντιδραστική τομή.

Οι φοιτητές και οι φοιτήτριες έχουμε εκφράσει, με ξεκάθαρο τρόπο, ότι ζητάμε σύγχρονες και ποιοτικές σπουδές, ένα αποκλειστικά δημόσιο και πραγματικά δωρεάν πανεπιστήμιο. Αύξηση της κρατικής χρηματοδότησης, πτυχία με αξία. Δουλειά με δικαιώματα. Είμαστε ενάντια στην ίδρυση ιδιωτικών πανεπιστημίων, με όποια μορφή και αν συσταθούν. Δεν μας αφορά καμία συζήτηση, περί δήθεν κριτηρίων, γιατί τίποτα από αυτά δεν αλλάζει την ουσία αυτής της αδικίας. Δηλαδή, την εισαγωγή, ανάλογα με το πορτοφόλι καθενός. Το μεγαλύτερο χτύπημα και την περαιτέρω κατηγοριοποίηση των πτυχίων και την ταυτόχρονη πίεση προς τα δημόσια πανεπιστήμια, που θα επιφέρει σίγουρα και αύξηση του κόστους σπουδών.

Οι φοιτητές σάς προειδοποιούμε. Έχετε ήδη ηττηθεί, έχετε χάσει τους φοιτητές, «σας έχουν βάλει απέναντι». Να αποσυρθεί έστω και αυτή την ώρα το νομοσχέδιο. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας ευχαριστώ πολύ, κύριε Θεολόγου.

Τον λόγο έχει ο κ. Τσιμιτάκης Ζαχαρίας.

**ΖΑΧΑΡΙΑΣ ΤΣΙΜΙΤΑΚΗΣ (Μέλος του Δ.Σ. του Φοιτητικού Συλλόγου Ιατρικής Σχολής Αθηνών):** Να προσθέσω κάποια σημεία, σε αυτά που είπε και ο συνάδελφος. Αρχικά είναι πολύ προβληματικό ότι αυτή τη στιγμή, ενώ η συντριπτική πλειοψηφία των φοιτητικών συλλόγων, έχουν πάρει αποφάσεις, μέσα από μαζικές γενικές συνελεύσεις και εδώ και 8 εβδομάδες «δίνουμε μάχη» απέναντι στα ιδιωτικά πανεπιστήμια, εδώ πέρα είμαστε μόνο εμείς, για να εκφράσουμε όλους αυτούς τους φοιτητές, που δίνουν αυτόν τον αγώνα.

Πανελλαδικά, λοιπόν, αυτή τη στιγμή, οι φοιτητές λέμε ότι απορρίπτουμε τα ιδιωτικά πανεπιστήμια, απορρίπτουμε το νομοσχέδιο. Για εμάς, λοιπόν, αυτό το νομοσχέδιο, το οποίο από την αρχή, από τη βάση του, έτσι, όπως, έρχεται. Έρχεται και «παρακάμπτει» το Σύνταγμα, «παρακάμπτει» ρητά το άρθρο 16 του Συντάγματος, το οποίο αναγράφει ότι «Απαγορεύεται η ίδρυση και η λειτουργία ιδιωτικών σχολών ανώτατης εκπαίδευσης». Αυτό το πράγμα δεν δέχεται καμία ερμηνεία και είναι πολύ σοβαρό ζήτημα δημοκρατίας σε αυτή τη χώρα, μια Κυβέρνηση να παρακάμπτει, με αυτό τον τρόπο, το Σύνταγμα και αυτό το πράγμα έχει σχολιαστεί και από συνταγματολόγους και από νομικούς και από καθηγητές των πανεπιστημίων των νομικών σχολών και θεωρούμε ότι είναι ένα πάρα πολύ βασικό σημείο.

Για τα υπόλοιπα ζητήματα τα οποία τίθενται. Η Ακαδημαϊκή Κοινότητα στο σύνολό της έχει καταδικάσει και έχει καταγγείλει το νομοσχέδιο. Όλα τα ιδρύματα τα οποία έχουν πάρει, η συντριπτική πλειοψηφία αυτών, αποφάσεις, έχουν καταγγείλει και έχουν αναδείξει τα προβληματικά στοιχεία του νομοσχεδίου.

Οι διοικήσεις τους, όπως και οι Σύγκλητοι, όπως και οι συλλογικοί φορείς των μελών ΔΕΠ, των ΕΔΙΠ, των ΕΤΕΠ, των Διοικητικών και οι φοιτητικοί σύλλογοι.

Εμείς, λοιπόν, από τη μεριά μας, κάνουμε ξεκάθαρο ότι δεν πρόκειται να το δεχτούμε. Υπάρχουν πάρα πολλά προβληματικά στοιχεία, τα οποία καταρρίπτουν και τα ίδια τα επιχειρήματα, που αξιοποιεί η Κυβέρνηση. Μας μιλάει για αξιοκρατία. Μας είχε φέρει την Ελάχιστη Βάση Εισαγωγής στα πανεπιστήμια, η οποία «κόβει» 20.000 μαθητές κάθε χρόνο, από το να μπαίνουν στα δημόσια ΑΕΙ και παράλληλα, αυτό να οδηγεί και σε προβλέψεις και σε σχέδια, για να κλείσουν τμήματα, για να κλείσουν τμήματα ακόμα και στο ΕΚΠΑ, όπως και το «Μαθηματικό» έχει δει μείωση των εισακτέων και αυτή τη στιγμή, λοιπόν, έρχεται ένα νομοσχέδιο, το οποίο φέρνει Ελάχιστη Βάση Εισαγωγής καθολική, για ιατρικές σχολές, π.χ. ιδιωτικές, να μπαίνει κανείς με 9.000 μόρια και το πραγματικό φίλτρο να είναι, αν κάποιος έχει κάποια χιλιάδες ευρώ, για να σπουδάσει. Αυτό τι σημαίνει; Ότι αν είσαι ένα παιδί της μέσης ελληνικής οικογένειας, δεν θα μπορείς να σπουδάσεις. Δεν θα μπορείς να βρεις αυτά τα λεφτά ή θα καταφεύγεις σε φοιτητοδάνειο.

Άλλο ένα σημείο είναι, το τι θα σημαίνει αυτό. Τα κριτήρια τα οποία υπάρχουν στο παρόν νομοσχέδιο, είναι κριτήρια, τα οποία, στην πραγματικότητα, δεν διασφαλίζουν κανένα πλαίσιο για τη λειτουργία αυτών των ιδιωτικών σχολών και τη θέσπιση τους. Ίσα – ίσα, έτσι όπως φαίνεται, με αυτόν τον τρόπο και με αυτό το νομοθετικό πλαίσιο, το οποίο έρχεται, μπορούν, πλέον, τα ήδη υπάρχοντα κολέγια, τα οποία βρίσκονται στις τελευταίες θέσεις των κατατάξεων, σε σχέση με τα ελληνικά ΑΕΙ, τα οποία, ναι μεν, βιώνουν την υποχρηματοδότηση, αλλά ακόμα και τώρα, βρίσκονται πολύ ψηλά στις διεθνείς λίστες και βγάζουν εργαζόμενους αρκετά καταρτισμένους και νέους επιστήμονες, πλέον, θα μπορούν να δίνουν ισότιμους τίτλους σπουδών, ίδια επαγγελματικά δικαιώματα και να είναι ακαδημαϊκά ίσα με τα ελληνικά πανεπιστήμια, απλώς με αυτό το franchising.

Αυτό το πράγμα, λοιπόν, στο σύνολό του, αποτελεί στην πραγματικότητα μια κοροϊδία και δεν υπάρχει κανένα πλαίσιο, το οποίο να διασφαλίζει, ότι μέσα από αυτή τη λειτουργία, τα κολλέγια δεν θα δίνουν ισότιμα πτυχία ακαδημαϊκά και επαγγελματικά, με τα δικά μας. Αυτό θα σημαίνει και τη συμπίεση των εργασιακών δικαιωμάτων και της εργασιακής και επαγγελματικής προοπτικής της νεολαίας και των φοιτητών του πανεπιστημίου.

Επίσης, ως προς το αφήγημα για τους 40.000 φοιτητές, που σπουδάζουν στο εξωτερικό, μικρό ποσοστό αυτών είναι προπτυχιακοί και αυτό πρέπει να λέγεται. Οι περισσότεροι από αυτούς είναι μεταπτυχιακοί φοιτητές. Άρα, δεν καταλαβαίνουμε και το επιχείρημα, το οποίο φέρνει η Κυβέρνηση και στην πραγματικότητα είναι μια κοροϊδία και αυτό το σημείο, ως προς το ότι αυτό το νομοσχέδιο στοχεύει στο να γυρίσουν αυτοί πίσω για να σπουδάσουν.

Ένα ακόμη σημείο, το οποίο θέλουμε να καταδείξουμε, είναι και το ζήτημα των διδάκτρων στους αλλοδαπούς φοιτητές. Για εμάς είναι απαράδεκτο στα ελληνικά πανεπιστήμια, τα οποία είναι δημόσια και δωρεάν, σύμφωνα και με το Σύνταγμα και θα έπρεπε να είναι, να υπάρχουν δίδακτρα, να έχουμε συμφοιτητές μας στα ίδια αμφιθέατρα, οι οποίοι πληρώνουν. Αυτό για εμάς είναι ένας πρόδρομος, έτσι ώστε να γενικευτούν τα δίδακτρα και δεν πρόκειται να το δεχτούμε.

Από τη μεριά μας, οι φοιτητικοί σύλλογοι έχουμε, όντως, όπως είπε ο συνάδελφος, χαρακτηριστεί «ληστές», έχουμε στοχοποιηθεί, έχουμε εμποδιστεί πολλές φορές, από το να εκφράσουμε τις απόψεις μας. Γι’ αυτό και αξιοποιούμε αυτό το βήμα, για να μεταφέρουμε την πραγματική βούληση των φοιτητών και κάνουμε ξεκάθαρο, ότι δεν πρόκειται να δεχτούμε τα ιδιωτικά πανεπιστήμια. Απαιτούμε να καταψηφιστεί και να αποσυρθεί ο νόμος και κάνουμε ξεκάθαρο, ότι θα προασπίσουμε τη δημόσια και δωρεάν εκπαίδευση και τα δικαιώματά μας. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας ευχαριστώ πολύ, κύριε Τσιμιτάκη.

Θα δώσω το λόγο τώρα στην κυρία Κεραμιώτου Κυριακή, Πρόεδρο του Πανελλήνιου Συλλόγου Εργοθεραπευτών, στον κ. Μπούρα, που είναι ο Γενικός Γραμματέας και στον κ. Παραρά, που είναι ο νομικός του σύμβουλος.

Πριν δώσω το λόγο, όμως, επειδή, κυρία Τζούφη, ξέρετε, ότι σας εκτιμώ ιδιαίτερα, όπως και τον κύριο Καλαματιανό και το ξέρετε πάρα πολύ καλά και οι δύο και εσάς, κυρία Τζούφη και σαν γιατρό, επιπλέον, σαν συνάδελφο, πέστε μου, για ποιον φοιτητικό σύλλογο πιέσατε; Θέλετε να σας πω ποιο φοιτητικό σύλλογο ζητήσατε; Δεν ζητήσατε, κυρία Τζούφη, εκ μέρους της Νέας Αριστεράς, κανένα φοιτητικό σύλλογο.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Κύριε Πρόεδρε, μην επιμένετε. Αυτό ήταν το αρχικό γραπτό. Ήρθα και σας κατέθεσα το υπόμνημα του φοιτητικού συλλόγου της Ιατρικής Σχολής Αθήνας και υπήρξε και διάλογος. Μου είπατε «είστε από τα Γιάννενα;». Σας είπα ότι είμαι απόφοιτη αυτού του Συλλόγου, έγινε συζήτηση…

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Στην πρόταση της Νέας Αριστεράς δεν υπάρχει κανένας φοιτητικός σύλλογος.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Μην επιμένετε. Σας κατέθεσα το υπόμνημα …

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τέλος πάντων. Τελείωσε το θέμα. Είναι μια απόδειξη, γιατί λέτε ότι πιέσατε.

**ΔΙΟΥΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Όλοι το είδαμε, κύριε Πρόεδρε, ήταν σε απευθείας σύνδεση. Σας πιέσαμε, ναι, δεν τους θέλατε. Και τους εργαζόμενους και τους φοιτητές, δεν τους θέλατε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Φοιτητές, ο ΣΥ.ΡΙΖ.Α. και η Νέα Αριστερά δεν ζήτησαν.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «Πλεύση Ελευθερίας - Ζωή Κωνσταντοπούλου»):** Τους είχα βάλει εγώ, κύριε Πρόεδρε. Τους είχα βάλει εγώ και τη Νομική και την Ιατρική και συμφώνησαν και οι άλλοι, όταν το είπα.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Δεν είναι θέμα συμφωνίας, έγινε συζήτηση μισής ώρας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Η «Πλεύση Ελευθερίας» ναι, κύριε Μπιμπίλα. Ο ΣΥ.ΡΙΖ.Α. και η Νέα Αριστερά δεν ζήτησαν φοιτητικούς συλλόγους. Είναι εδώ γραμμένες οι προτάσεις σας. Υπάρχουν πρακτικά.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Λέτε ψέματα, κύριε Πρόεδρε. Σας κατέθεσα υπόμνημα. Σηκώθηκα και σας έφερα το υπόμνημα των φοιτητών και γινόταν μισή ώρα συζήτηση. Θα λέτε την αλήθεια, κύριε Πρόεδρε, διότι αυτά προβάλλονται. Όχι μισές αλήθειες.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Άνθρωπος, που ορκίστηκε στον Ιπποκράτη, λέει μόνο αλήθειες.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Όχι, εδώ δεν την είπατε την αλήθεια, διότι ήμασταν όλοι παρόντες.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρία Κεραμιώτου, έχετε το λόγο.

**ΚΥΡΙΑΚΗ ΚΕΡΑΜΙΩΤΟΥ (Πρόεδρος Πανελλήνιου Συλλόγου Εργοθεραπευτών):**  Αξιότιμη κυρία Υπουργέ, αξιότιμε Πρόεδρε και μέλη της Επιτροπής Μορφωτικών Υποθέσεων, με την ιδιότητα της Προέδρου του Πανελλήνιου Συλλόγου Εργοθεραπευτών, ο οποίος αποτελεί τον θεσμικό φορέα εκπροσώπησης της ειδικότητας της εργοθεραπείας στη χώρα, θα αναφερθώ στο άρθρο 8 του νομοσχεδίου, σύμφωνα με το οποίο ιδρύεται τμήμα εργοθεραπείας στη Σχολή Επιστήμης Φυσικής Αγωγής και Αθλητισμού του Δημοκριτείου Πανεπιστημίου Θράκης, η οποία μετονομάζεται σε Σχολή Επιστήμης Φυσικής Αγωγής, Αθλητισμού και Εργοθεραπείας, με έδρα την Κομοτηνή.

Η εργοθεραπεία, ως επιστήμη υγείας, παγκοσμίως, διακριτή και στον Παγκόσμιο Οργανισμό Υγείας, δεν αποτελεί συγγενή επιστημονικό κλάδο, με την επιστήμη της φυσικής αγωγής, ούτε εκπαιδευτικά ούτε ερευνητικά ούτε κλινικά και επαγγελματικά. Για το λόγο αυτόν, τα δύο αυτόνομα τμήματα εργοθεραπείας, που λειτουργούν στην Ελλάδα, στο Πανεπιστήμιο Δυτικής Αττικής και στο Πανεπιστήμιο Δυτικής Μακεδονίας, υπάγονται σε σχολές επιστημών υγείας. Εξάλλου και το νομικό πρόσωπο δημοσίου δικαίου, που εκπροσωπώ, σήμερα εδώ, υπάγεται στην εποπτεία του Υπουργείου Υγείας.

Το πρόγραμμα σπουδών των τμημάτων εργοθεραπείας, εκτός από τα εργοθεραπευτικά μαθήματα ειδικότητας, περιέχει γνωστικά αντικείμενα υγείας, όπως ενδεικτικά, ανατομία, ορθοπεδική, νευρολογία, παθολογία, ψυχιατρική, παιδοψυχιατρική, θεραπευτικές τεχνικές και παρεμβάσεις. Επιπρόσθετα, οι χίλιες ώρες κλινικής άσκησης, διεξάγονται σε δομές υγείας και αποκατάστασης. Στη συνέχεια, οι επαγγελματίες εργοθεραπευτές εργάζονται σε νοσοκομεία, ιδρύματα κοινωνικής φροντίδας, υπηρεσίες πρωτοβάθμιας, δευτεροβάθμιας και τριτοβάθμιας φροντίδας, κέντρα πρόληψης, ιδρύματα και κέντρα αποκατάστασης. Παρέχουν υπηρεσίες σε άτομα όλων των ηλικιών, που έχουν βιοψυχοκοινωνικά προβλήματα, όπως για παράδειγμα, σε ασθενείς με νευρολογικά προβλήματα, εγκεφαλικά επεισόδια, κρανιοεγκεφαλικές κακώσεις, κακώσεις νωτιαίου μυελού κ.λπ., ψυχιατρικά προβλήματα, διπολική διαταραχή, σχιζοφρένεια κλπ., αναπτυξιακά προβλήματα, ΔΕΠΥ, μαθησιακές δυσκολίες και άλλα, εγκαύματα, ρευματολογικά προβλήματα, γνωστικές διαταραχές, άνοια, νοητική υστέρηση κλπ..

Στη χώρα μας, η εργοθεραπεία εντάσσεται στα νομοθετικά κατοχυρωμένα επαγγέλματα και σύμφωνα με τα επαγγελματικά δικαιώματα των εργοθεραπευτών, η εργοθεραπεία είναι από τα επαγγέλματα υγείας, που βασίζεται στη γνώση ότι το σκόπιμο έργο μπορεί να προωθήσει την υγεία του ατόμου, σε όλους τους τομείς της καθημερινής του ζωής. Με την επίμαχη διάταξη, επιχειρείται, επί της ουσίας, μια εντελώς αντιεπιστημονική μίξη, διακριτών και μη συναφών μεταξύ τους επιστημονικών γνωστικών πεδίων, η οποία θέτει υπό αμφισβήτηση την παροχή ποιοτικών υπηρεσιών υγείας προς το κοινωνικό σύνολο.

Η επιστήμη της εργοθεραπείας αποβλέπει, πρωτίστως, στην αποκατάσταση προβλημάτων υγείας. Άρα, απευθύνεται, προεχόντως, σε ασθενείς πληθυσμούς, ενώ η επιστήμη της φυσικής αγωγής αποβλέπει, πρωτίστως, στη σωματική βελτίωση. Άρα, απευθύνεται σε υγιείς πληθυσμούς. Στην εποχή της απόλυτης εξειδίκευσης, είναι τουλάχιστον πρωτοφανές να αναλαμβάνεται μια νομοθετική πρωτοβουλία, που τελικά εξυπηρετεί τη λαϊκίστικη λογική, που επιτρέπει σε κάθε επαγγελματία να κάνει λίγο από όλα. Για τον Πανελλήνιο Σύλλογο Εργοθεραπευτών είναι αδιανόητο να παρέχονται υπηρεσίες εργοθεραπείας σε γυμναστήρια από γυμναστές ή αντίστροφα, υπηρεσίες φυσικής αγωγής σε εργαστήρια εργοθεραπείας.

Οι εργοθεραπευτές σεβόμενοι, πλήρως, το περίγραμμα των σπουδών τους και την αυτοτέλεια της επιστήμης τους, ουδέποτε επιχείρησαν να υφαρπάξουν τα επαγγελματικά δικαιώματα άλλων κλάδων εργαζομένων. Και εδώ τίθεται το ερώτημα ποιον ευνοεί η συνύπαρξη των δύο τμημάτων στην ίδια σχολή; Η ίδρυση του νέου αυτού τμήματος, στο Δημοκρίτειο Πανεπιστήμιο Θράκης, στη Σχολή Φυσικής Αγωγής και Αθλητισμού και όχι στη Σχολή Επιστημών Υγείας, θα αποτελεί παγκόσμια πρώτη για τα εκπαιδευτικά δεδομένα και είναι βέβαιο ότι θα οδηγήσει σε υποβάθμιση των σπουδών, της επαγγελματικής επάρκειας, αλλά και της υγειονομικής κάλυψης και ασφάλειας των πολιτών της πολύπαθης περιοχής αναφοράς, αλλά και όλης της χώρας.

Αντιθέτως, η ίδρυση του νέου αυτού τμήματος εργοθεραπείας, στην Κομοτηνή, ενταγμένου στη Σχολή Επιστημών Υγείας Αλεξανδρούπολης, δεν είναι ανέφικτη, αφού και σε άλλα πανεπιστήμια της χώρας τμήματα και σχολή εδρεύουν σε διαφορετικές πόλεις. Όπως για παράδειγμα, το τμήμα Φυσικοθεραπείας, στη Λαμία, ανήκει στη Σχολή Επιστημών Υγείας, στη Λάρισα, στο Πανεπιστήμιο Θεσσαλίας. Την ίδια άποψη με εμάς έχει και η Παγκόσμια Ομοσπονδία Εργοθεραπευτών, η οποία εγκρίνει τα προγράμματα σπουδών των τμημάτων εργοθεραπείας, σε όλα τα πανεπιστήμια, παγκοσμίως. Τα μέλη ΔΕΠ του τμήματος εργοθεραπείας και η Σύγκλητος του Πανεπιστημίου Δυτικής Αττικής και του Πανεπιστημίου Δυτικής Μακεδονίας. Επίσης, τις θέσεις του Πανελληνίου Συλλόγου Εργοθεραπευτών υποστηρίζουν οι πλέον συναφείς ειδικότητες. Σας έχουμε, ήδη, γνωστοποιήσει τη σύμφωνη γνώμη του Πανελλήνιου Ιατρικού Συλλόγου, του Πανελλήνιου Συλλόγου Φυσικοθεραπευτών, του Συλλόγου Επιστημόνων Λογοπαθολόγων, Λογοθεραπευτών Ελλάδας.

 Με τις σκέψεις αυτές, θεωρούμε αυτονόητη και επιβεβλημένη την τροποποίηση του άρθρου 8 και την ένταξη του νέου τμήματος εργοθεραπείας στη Σχολή Επιστημών Υγείας του Δημοκρίτειου Πανεπιστημίου Θράκης, ως μόνη ρεαλιστική πρόταση, για την περαιτέρω ανάπτυξη του Δημοκρίτειου Πανεπιστημίου. Αναμένουμε, λοιπόν, από τη νομοθετική λειτουργία να κατανοήσει τον προβληματισμό μας και να μην υποκύψει στην εξυπηρέτηση αναχρονιστικών και ισοπεδωτικών αντιλήψεων.

Προτείνουμε την τροποποίηση του άρθρου 8, ως ακολούθως. Ιδρύεται τμήμα εργοθεραπείας στο Δημοκρίτειο Πανεπιστήμιο Θράκης, με έδρα την Κομοτηνή και εντάσσεται στη Σχολή Επιστημών Υγείας του Πανεπιστημίου.

Σχετικά με την τοποθέτησή μας, απέναντι στο κύριο θεσμικό πολιτικό αντικείμενο του νομοσχεδίου, δηλαδή την ίδρυση μη κρατικών πανεπιστημίων, στη χώρα, θεωρούμε ότι η όποια νομοθετική πρωτοβουλία θα πρέπει, πρωτίστως, να καλύπτει τη συνταγματική νομιμότητα. Γι’ αυτό θεωρούμε ότι πρέπει να προηγηθεί αναθεώρηση του άρθρου 16 του Συντάγματος. Έχουμε καταθέσει αναλυτικό υπόμνημα με τις θέσεις μας.

Ευχαριστούμε τους φορείς, για την υποστήριξή τους και για την πρόσκληση, που μας έδωσε τη δυνατότητα να επικοινωνήσουμε τις θέσεις μας με τα μέλη της Επιτροπής. Ελπίζουμε για το καλό των νέων και όλης της κοινότητας να υιοθετήσετε τις απόψεις αυτές. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ευχαριστούμε, κυρία Κεραμιώτου.

Τον λόγο έχει ο κ. Σταυρόπουλος.

**ΓΕΩΡΓΙΟΣ ΣΤΑΥΡΟΠΟΥΛΟΣ (Πρόεδρος του Φοιτητικού Συλλόγου της Νομικής Σχολής του Δημοκρίτειου Πανεπιστημίου Θράκης)**: Καλησπέρα και ευχαριστώ για την πρόσκληση. Ονομάζομαι Σταυρόπουλος Γιώργος και είμαι Πρόεδρος του Συλλόγου Φοιτητών Νομικής Κομοτηνής. Να πω στον κύριο Βερβεσό ότι στο δικό μας πανεπιστήμιο, τουλάχιστον, έχουμε και θέρμανση το χειμώνα και ψύξη το καλοκαίρι και το μοναδικό πρόβλημα, που αντιμετωπίζουν οι υποδομές μας, είναι ότι κάθε εβδομάδα ξαναγράφονται με γκράφιτι και αφίσες ΚΝΕ.

Θα ξεκινήσω, επισημαίνοντας ότι εδώ και πολλά χρόνια, ο Σύλλογός μας τίθεται με ψηφίσματα υπέρ, όχι μόνο της εγκατάστασης, αλλά και της σύστασης μη κρατικών ΑΕΙ, στη χώρα μας. Θεωρούμε αδιανόητο, εν έτει 2024, σχεδόν 40.000 συνομήλικοί μας να αναγκάζονται να σπουδάζουν στο εξωτερικό, στα εκεί μη κρατικά και μάλιστα, αμιγώς, ιδιωτικά ΑΕΙ, καθώς αυτή η δυνατότητα δεν τους δίνεται στη χώρα μας. Αν υπολογίσουμε και τα χρήματα, που φεύγουν στο εξωτερικό, καθώς και το γεγονός ότι τα πτυχία των ιδιωτικών κολεγίων, που λειτουργούν στην Ελλάδα, αναγνωρίζονται πλέον από το κράτος, τότε αντιλαμβάνεται κανείς ότι η συζήτηση καταλήγει να είναι ανούσια.

Μια πιο σοβαρή ένσταση, που έχει προβληθεί, αφορά τη συνταγματικότητα των διατάξεων του νομοσχεδίου, που αφορούν την εγκατάσταση ξένων ΑΕΙ, στην Ελλάδα και την οποία στη συνταγματικότητα εμείς, ως νομικοί, καλούμαστε να εξετάσουμε. Αν αναζητήσει κανείς τις ρίζες του άρθρου 16 του Συντάγματος, θα ανακαλύψει ότι η ιστορία του ξεκινά κατά τον ελληνικό εμφύλιο, όπου οι καθηγητές του πανεπιστημίου αναγνωρίστηκαν, για πρώτη φορά, ως δημόσιοι υπάλληλοι και στη συνέχεια, ως δημόσιοι λειτουργοί, προκειμένου να μην προσλαμβάνονται αντιφρονούντες. Αργότερα, στην περίοδο της Χούντας, η εν λόγω διάταξη χρησίμευσε, ως μέσο λογοκρισίας, στα πανεπιστήμια. Ενδιαφέρον έχουν τα πρακτικά του Υπουργικού Συμβουλίου των Χουντικών, στα οποία αναφέρεται ότι τα πανεπιστήμια θα είναι νομικά πρόσωπα δημοσίου δικαίου, για να μη διαφθαρεί η ελληνική νεολαία από ξένες ιδέες. Η διάταξη αυτή είναι, που έχει παραμείνει και στο Σύνταγμά μας, μέχρι σήμερα.

Ευελπιστώ πως όλοι αντιλαμβανόμαστε ότι η ερμηνεία του εν λόγω άρθρου δεν μπορεί να προσκολλάται στο γράμμα του νόμου, καθώς κάτι τέτοιο θα ήταν τουλάχιστον αναχρονιστικό, αν όχι και αντιδημοκρατικό. Αντίθετα, το άρθρο 16 πρέπει να ερμηνεύεται, με αλληλεγγύη και συστηματική, σύμφωνα με το δίκαιο της Ευρωπαϊκής Ένωσης, ερμηνεία, ώστε να επιτρέπεται η εγκατάσταση παραρτημάτων ξένων πανεπιστημίων στην Ελλάδα. Πάντοτε, βέβαια, ως απώτερος σκοπός, πρέπει να τίθεται η αναθεώρηση του άρθρου 16, έτσι ώστε να επιτρέπεται και η σύσταση μη κρατικών ΑΕΙ στη χώρα μας.

Κύριοι Βουλευτές, μπορεί διαχρονικά να προβάλουμε το αίτημα της σύστασης μη κρατικών και μη κερδοσκοπικών ΑΕΙ, ωστόσο, πάντοτε θέταμε δύο προϋποθέσεις. Η πρώτη αφορά τους όρους ίδρυσης ενός τέτοιου πανεπιστημιακού ιδρύματος, οι οποίοι θα διασφαλίζουν ότι οι απόφοιτοι αυτών των ιδρυμάτων δεν θα έχουν τίποτα περισσότερο ή τίποτα λιγότερο από τους αποφοίτους των δημόσιων ΑΕΙ. Με χαρά, επομένως, διαπιστώνουμε ότι τα κριτήρια ίδρυσης αυτών των παραρτημάτων θα είναι τα αυστηρότερα στην Ευρώπη.

Η δεύτερη προϋπόθεση αφορά τα δημόσια ΑΕΙ και την ανάγκη ενίσχυσής τους. Ως φοιτητής του Δημοκρίτειου Πανεπιστημίου Θράκης, δεν μπορώ να μην αναφερθώ, με ικανοποίηση στις διατάξεις, που αναβαθμίζουν το πανεπιστήμιό μας, με υποδομές, επιπλέον χρηματοδότηση και νέα τμήματα. Πρόκειται για ένα πανεπιστήμιο, με σημαντική γεωπολιτική και εθνική σημασία, καθώς διαδραματίζει κομβικό ρόλο στην ευαίσθητη περιφέρεια της Ανατολικής Μακεδονίας και Θράκης.

Θεωρώ ιδιαίτερα σημαντικό ότι από τη μέρα, που μπήκα στη σχολή και μέχρι σήμερα η χρηματοδότηση των ΑΕΙ έχει ενισχυθεί, περισσότερο 50%. Τα μέλη ΔΕΠ αυξάνονται, ενώ τα νέα τμήματα, που ιδρύονται, προσδίδουν χαρακτήρα διεπιστημονικότητας και στο Δημοκρίτειο Πανεπιστήμιο Θράκης.

Τέλος, η κατασκευή νέων εστιών, η αναβάθμιση των εργαστηρίων, η καταπολέμηση της γραφειοκρατίας και η δυνατότητα ανταλλαγής φοιτητών οδηγούν, σε μια νέα μέρα, το ελληνικό πανεπιστήμιο. Χαιρετίζουμε, επομένως, αυτό το νομοσχέδιο του Υπουργείου Παιδείας και θέτουμε, ως απώτερο στόχο, την αναθεώρηση του άρθρου 16. Σας ευχαριστώ για την προσοχή σας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε και τον κ. Σταυρόπουλο. Και τώρα θα δώσω τον λόγο στους Εισηγητές και τους Ειδικούς Αγορητές των Κομμάτων, εάν θέλουν να κάνουν κάποιες ερωτήσεις. Θα ξεκινήσω από τον Εισηγητή της Πλειοψηφίας, τον κ. Κτιστάκη, και θα παρακαλούσα να λέτε σε ποιον φορέα απευθύνετε την ερώτηση. Πρώτα, θα γίνουν όλες οι ερωτήσεις. Έχουν εγγραφεί για ερωτήσεις και οι βουλευτές, κ. Κούβελας, κ. Καφούρος, η κυρία Οικονόμου, ο κ. Χουρδάκης, ο κ. Δελής, η κυρία Λινού και η κυρία Αναγνωστοπούλου. Να λέτε τον φορέα, που απευθύνεται την ερώτηση σας και οι εκπρόσωποι των φορέων, παρακαλώ, να καταγράφουν τις ερωτήσεις, για να μην επαναλαμβάνονται. Κύριε Κτιστάκη, έχετε το λόγο.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Ευχαριστώ, κύριε Πρόεδρε. Εγώ ήθελα, καταρχάς, να ευχαριστήσω όσους προσήλθαν, έστω και με σύντομη ειδοποίηση και κατέθεσαν τις απόψεις και τις προσωπικές, αλλά και ως εκπρόσωποι σωματείων.

Για να μη μακρηγορώ, θα ήθελα να κάνω, καταρχάς, μια κοινή θα έλεγα ερώτηση στην κυρία Οικονόμου και στον κύριο Αγνιάδη, με βάση αυτά, που άκουσα και από τις τοποθετήσεις τους. Με βάση τις δικές τους εκτιμήσεις και προβλέψεις, αν μπορούν να μας απαριθμήσουν και να αναφέρουν μερικά από τα επαγγέλματα, που θεωρούν ότι θα ευνοηθούν από αυτό το άνοιγμα.

Επίσης, θα ήθελα στον κ. Καλογήρου του ΔΟΑΤΑΠ, να ρωτήσω, αν έχει μια εικόνα για την ποιότητα των παραρτημάτων και των πανεπιστημίων των άλλων χωρών και επίσης, να μας διευκρινίσει, αν έχει την καλοσύνη, για τα όσα είπε, περί 30 - 35 χιλιάδων φοιτητών, στο εξωτερικό. Αν κατάλαβα καλά, εκείνη τη στιγμή, που το ανέφερε, ότι αυτό είναι τουλάχιστον αριθμός, που σπουδάζουν στο εξωτερικό, γιατί αυτοί προσέρχονται στο ΔΟΑΤΑΠ.

Πέραν αυτού, θα ήθελα να σημειώσω μόνο και για τις ρυθμίσεις, που αφορούν το Δημοκρίτειο Πανεπιστήμιο Θράκης και το Ελληνικό Ανοικτό Πανεπιστήμιο, ότι οι δύο εκπρόσωποί τους, οι δύο καθηγητές, χρησιμοποίησαν ακριβώς την ίδια έκφραση, περί ιστορικής στιγμής γι’ αυτά τα δύο πανεπιστήμια και νομίζω ότι αυτό αρκεί. Και αν θέλετε ένα σχόλιο, «Όσα ξέρει ο νοικοκύρης, δεν τα ξέρει ο κόσμος όλος».

Όσον αφορά τον καθηγητή, κ. Μάρη και με τη δική του δισυπόστατη εκπροσώπηση, που έχει εδώ πέρα, θα ήθελα να τον ρωτήσω, αν αυτό, που αναφέρει για το Δημοκρίτειο, θεωρεί ότι πρέπει να γίνει και για τα υπόλοιπα περιφερειακά. Δεδομένου ότι εξέφρασε κάποιες αμφιβολίες για το τι θα γίνουν τα περιφερειακά. Αν, δηλαδή, μια ενίσχυση των άλλων περιφερειακών πανεπιστήμιων – ας πούμε του Αιγαίου – το βλέπει προς τη σωστή κατεύθυνση για την αποδυνάμωση, που φοβάται ότι μπορεί να επέλθει.

Στον κ. Ανδρεαδάκη, από το Τεχνικό Επιμελητήριο. Αν κατέγραψα, σωστά, εκείνη τη στιγμή, αυτό που είπε, ανέφερε, ότι πρόκειται, περί διαφορετικού προγράμματος σπουδών, με ίδιο τίτλο σπουδών και αμφιβόλου ποιότητας και αξιοπιστίας. Σήμερα, δεν συμβαίνει αυτό; Δεν έχουμε το ίδιο ακριβώς πρόβλημα, σήμερα; Δεν είναι προτιμότερο να υπάγονται στην εποπτεία της ανεξάρτητης αρχής, της ΕΘΑΑΕ;

Τέλος, θα ήθελα να εκφράσω κάποιες ερωτήσεις προς τον πρόεδρό μας, τον κ. Βερβεσό. Όπως θυμάστε, κύριε Πρόεδρε, ήμουνα και στην ημερίδα, που διοργάνωσε ο Δικηγορικός Σύλλογος Αθηνών, η οποία, κατά την άποψή μου, ήταν υψηλότατου επιπέδου, νομίζω ότι και εσείς το παραδεχτήκατε. Ήταν 3,5 ώρες, με δευτερολογίες των καθηγητών, ακριβώς επί της συνταγματικότητας ή μη. Θα μείνω σε όσα είπατε, σήμερα, σε δύο σημεία από αυτά, που είπατε σήμερα, πρώτον, ότι έχουν διχαστεί στα δύο οι συνταγματολόγοι και αυτό, κατά την άποψή μου, σημαίνει ότι έχουμε δύο ερμηνείες ή δύο θέσεις, οι οποίες είναι στο τραπέζι του διαλόγου και όπως είπατε και εσείς, εδώ και χρόνια, στο τραπέζι του διαλόγου. Δεν θα πω, αν είναι ισοδύναμες ή αν είναι έγκριτοι οι μεν ή δεν είναι έγκριτοι οι δε, δεν θα μπω σε αυτή τη διαδικασία, αλλά αυτό ακριβώς είναι και το ζητούμενο. Ο διχασμός της επιστημονικής κοινότητας, για να προαχθεί ο διάλογος και η δημοκρατία.

Επίσης, αναφερθήκατε στο το πόσο σύντομα γίνεται αυτή η συζήτηση, με ποιες προϋποθέσεις κ.λπ.. Θα σας υπενθυμίσω αυτό, που είπα προ ολίγων λεπτών, ότι ο ίδιος παραδεχτήκατε ότι γίνεται, εδώ και πολλά χρόνια, αυτή η συζήτηση. Επίσης, ότι αφενός μεν αυτός είναι ο κανονισμός της Βουλής, για την κουβέντα, που γίνεται σήμερα εδώ και τις επόμενες μέρες και τις προηγούμενες, αλλά και αυτό το ζήτημα περί συνταγματικότητας και του προκείμενου νομοσχεδίου, αλλά γενικότερα, για την αναθεώρηση του άρθρου 16, είναι πάρα πολύ καιρό και υπάρχει ένας έντονος δημόσιος διάλογος, με εκατέρωθεν απόψεις και από πολλούς καθηγητές και ομότιμους και νυν εν ενεργεία, εδώ και πάρα πολλούς μήνες, επαναλαμβάνω, δημόσιος και στα περισσότερα νομικά περιοδικά. Αυτό δεν το βλέπετε καλό; Δηλαδή, γιατί ο διχασμός των συνταγματολόγων της επιστημονικής κοινότητας να μας τρομάζει;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Τον λόγο έχει ο κ. Καλαματιανός.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κύριε Πρόεδρε, καταρχάς σας κάλεσα, προηγουμένως, να ανακαλέσετε τις ειρωνείες προς την Αξιωματική Αντιπολίτευση. Είπατε ότι «σιγά τα μεγάλα ποσοστά, που έχετε, άρα δεν μπορείτε να επεμβαίνετε και να επηρεάζετε» και δεύτερον είπατε, ότι είστε πιο δημοκράτες από εμάς. Σας κάλεσα να ανακαλέσετε αυτές τις εκφράσεις. Κάνατε δύο ατοπήματα και θέλω να ανακαλέσετε τώρα, για να συνεχίσουμε. Είναι εδώ και οι φορείς, είναι απαράδεκτος αυτός ο ειρωνικός τρόπος, αυτή η επίθεση προς το Κόμμα της Αξιωματικής Αντιπολίτευσης και συνολικά προς συναδέλφους Βουλευτές. Εδώ, είστε Πρόεδρος της Επιτροπής, εκπροσωπείτε όλα τα Κόμματα της Επιτροπής, όχι μόνο την Κυβέρνηση και τη Νέα Δημοκρατία.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Καλαματιανέ, αφού το θέλετε, θα ανακαλέσετε ότι με πιέσατε, γιατί δεν ζητήσατε φοιτητικό σύλλογο. Σας ευχαριστώ.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κύριε Πρόεδρε, όλη η Ελλάδα είδε ότι αρχικά στην ανακοίνωση, που κάνατε για τους φορείς, δεν ήταν ούτε ο σύλλογος των εργαζομένων στα πανεπιστήμια ούτε φοιτητικοί σύλλογοι. Εμείς είχαμε προτείνει το σύλλογο εργαζομένων στα πανεπιστήμια και όταν τέθηκε το θέμα να έρθουν και φοιτητικοί σύλλογοι, στην Επιτροπή μας, βεβαίως, συναινέσαμε και είπαμε ναι. Εσείς δεν το θέλατε. Είπατε όχι, αρχικά και στη συνέχεια, μετά τη δική μας πίεση, όχι μόνο του ΣΥΡΙΖΑ, των πιο πολλών Κομμάτων της Αντιπολίτευσης, δεχτήκατε. Γιατί; Είναι κάτι απλό, να πείτε ναι, αρχικά, δεν τους είχα ούτε τους εργαζόμενους στα πανεπιστήμια ούτε τους φοιτητές. Είχατε άλλους φορείς, επιμελητήρια, βιομηχάνους και λοιπά, τους είχατε αυτούς, τους φοιτητές και τους εργαζόμενους στα πανεπιστήμια, δεν τους είχατε. Εμείς είχαμε για τους εργαζόμενους, άλλοι έθεσαν το θέμα των φοιτητών, συναινέσαμε και εμείς και μετά από πίεση της αντιπολίτευσης το δεχτήκατε. Είναι κάτι απλό, γιατί δεν το παραδέχεστε; Είκοσι λεπτά προσπαθούσαμε, το είδε όλη η Ελλάδα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Καλαματιανέ, μη συνεχίζετε ένα χθεσινό θέμα. Δεν δεχθήκαμε καμία πίεση. Είμαι Πρόεδρος της Επιτροπής, οι εισηγήσεις από όλες τις παρατάξεις, από όλα τα Κόμματα, ήταν για 60 φορείς. Κόψαμε κάποιους κατόπιν μελέτης, για να βάλουμε κάποιους άλλους και είδατε ότι βάλαμε αρχικά κάποιους, μετά από κοινή συναίνεση όλων των παρατάξεων και προσθέσαμε άλλους δύο φορείς. Επιπλέον εσείς, μιλάτε, ως Εισηγητής της Αξιωματικής Αντιπολίτευσης και δεν εκπροσωπείτε και τις υπόλοιπες παρατάξεις.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Όχι. Είπα, όμως, για την Αντιπολίτευση.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Νομίζω ότι έχει τελειώσει αυτό το θέμα. Ικανοποιηθήκατε όλοι, κλήθηκαν και φοιτητικοί σύλλογοι και σύλλογοι εργαζομένων. Δεν αποτελεί δική σας πρόταση οι σύλλογοι εργαζομένων. Πρότειναν και άλλες παρατάξεις. Κοιτάξαμε να βρούμε μια κοινή συνισταμένη, ώστε να έρθουν όσο το δυνατόν περισσότεροι φορείς και βλέπετε ότι το κάναμε.

Τώρα, δεν νομίζει ότι έχει κάποιο λόγο αυτή η συζήτηση. Ας προχωρήσουμε παρακάτω, γιατί έχουμε ακόμα πολύ δρόμο. Σάς ευχαριστώ.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Καταγγέλλουμε, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Καταγγείλτε ό,τι θέλετε και όπως το θέλετε, αλλά προχωρήστε, σάς παρακαλώ, στις ερωτήσεις προς τους φορείς.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Καταγγέλλουμε, κύριε Πρόεδρε, την αλαζονική και ειρωνική σας στάση, απέναντι στην Αξιωματική Αντιπολίτευση. Είναι απαράδεκτη. Επίσης, καταγγέλλουμε το γεγονός ότι θεωρείτε ότι το Κόμμα σας και την Κυβέρνησή σας πιο δημοκρατική από άλλες δυνάμεις, μια Κυβέρνηση των υποκλοπών, της συγκάλυψης του εγκλήματος των Τεμπών, των ρουσφετιών, είναι απαράδεκτο να εγκαλεί ένα Κόμμα άλλο, της Αξιωματικής Αντιπολίτευσης, για δήθεν ότι είστε εσείς πιο δημοκράτες από άλλους. Είναι απαράδεκτο. Το καταγγέλλουμε και προχωράμε παρακάτω.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και πιο προοδευτικοί είμαστε από εσάς και πιο δημοκράτες.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Επιμένετε, επιμένετε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** *(Ομιλεί εκτός μικροφώνου*) Κύριε Πρόεδρε, έχετε τορπιλίσει τη συζήτηση.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Με τις υποκλοπές, τα Τέμπη και την καταδίκη του Ευρωκοινοβουλίου, πρόσφατα, για εσάς, για την Κυβέρνηση. Λέτε αυτά. Μάλιστα, ο κόσμος κρίνει.

Ερωτήσεις: Θα ήθελα να ρωτήσω τον κύριο Μάρη και ως Πρύτανη του Δημοκρίτειου Πανεπιστημίου και ως Προεδρεύοντα της Συνόδου των Πρυτάνεων των ΑΕΙ, όπως και τον εκπρόσωπο της ΠΟΣΔΕΠ και τον εκπρόσωπο της Πανελλήνιας Ομοσπονδίας Συλλόγων Ειδικού και Εργαστηριακού Διδακτικού Προσωπικού ΑΕΙ, για το πώς σχολιάζουν το ότι υπάρχουν απορριπτικές αποφάσεις των Συγκλήτων των πανεπιστημίων, για την εισαγωγή ιδιωτικών πανεπιστημίων.

Πώς σχολιάζουν το γεγονός ότι, ενώ το Σύνταγμα ορίζει ότι η ανώτατη εκπαίδευση στη χώρα μας παρέχεται αποκλειστικά -έτσι λέει το Σύνταγμα- από Νομικά Πρόσωπα Δημοσίου Δικαίου, αυτοδιοικούμενα, υπό την εποπτεία του κράτους, η Κυβέρνηση, με αυτό το νομοσχέδιο, δημιουργεί Νομικά Πρόσωπα Πανεπιστημιακής Εκπαίδευσης (ΝΠΠΕ), όχι Νομικά Πρόσωπα Δημοσίου Δικαίου, λοιπόν.

Επίσης, το άρθρο 16 ορίζει ότι οι καθηγητές του πανεπιστημίου είναι δημόσιοι λειτουργοί. Με αυτό το νομοσχέδιο, θα υπάρχουν καθηγητές σε ιδιωτικά πανεπιστήμια, που, προφανώς, δεν θα είναι δημόσιοι λειτουργοί.

Πρώτον. Πώς σχολιάζουν την κατάφωρη παραβίαση του Συντάγματος από την πλευρά της Κυβέρνησης.

Δεύτερον. Πώς σχολιάζουν το γεγονός ότι δημιουργείται ανισότητα στην πρόσβαση στην ανώτατη εκπαίδευση της χώρας μας. Ανισότητα, ως προς την εισαγωγή, με διαφορετικές ελάχιστες βάσεις εισαγωγής – άλλη για τα δημόσια πανεπιστήμια και άλλη για τα ιδιωτικά. Και, επίσης, ανισότητες, σχετικά με την οικονομική δυνατότητα των φοιτητών. Όσοι έχουν να πληρώνουν δίδακτρα, θα μπορούν να πηγαίνουν στα ιδιωτικά πανεπιστήμια.

Τρίτον. Πώς σχολιάζετε το γεγονός ότι η Κυβέρνηση, ενώ θέλει να μένουν - έτσι λέει, με το νομοσχέδιο - τα παιδιά μας εδώ και να σπουδάζουν στην Ελλάδα, έχει εισάγει την Ελάχιστη Βάση Εισαγωγής, η οποία αποκλείει χιλιάδες εν δυνάμει φοιτητές από τα δημόσια πανεπιστήμια. Πώς συνάδουν αυτά τα δύο, κατά την άποψή τους. Ελάχιστη Βάση Εισαγωγής, που διώχνει χιλιάδες παιδιά από τα δημόσια πανεπιστήμια και λειτουργία ιδιωτικών πανεπιστημίων, που θα τα υποδέχονται με δίδακτρα.

Πώς σχολιάζουν το γεγονός ότι θα υπάρχει δυνατότητα - λέει η Κυβέρνηση - να έρχονται φοιτητές από το εξωτερικό. Θα ήθελα να μας πουν, αν γνωρίζουν τους λόγους, για τους οποίους δεν έρχονται φοιτητές από το εξωτερικό, για να σπουδάσουν πχ. στα κολέγια. Τριάντα έξι κολέγια λειτουργούν. Θα μπορούσαν να έρθουν εδώ, αλλά δεν έρχονται. Μήπως υπάρχουν άλλοι λόγοι, που δεν έρχονται, όπως η γλώσσα, η ακρίβεια, τα ακριβά ενοίκια, οι απαράδεκτες συνθήκες εργασίας, οι χαμηλές αποδοχές, που δεν προσελκύουν ξένους φοιτητές στην Ελλάδα;

 Θα ήθελα να ρωτήσω επίσης τον εκπρόσωπο της ΕΘΑΑΕ, πώς σχολιάζει το γεγονός ότι η έγκριση των προγραμμάτων σπουδών θα είναι στην αρμοδιότητα, αν ψηφιστεί αυτό το νομοσχέδιο, του μητρικού ιδρύματος του ιδιωτικού πανεπιστημίου, του παραρτήματος, που θα λειτουργεί εδώ και δεν θα πιστοποιείται από την ΕΘΑΑΕ για την εγκατάσταση.

Αυτά προς το παρόν και αν χρειαστεί, θα επανέλθω.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Κτιστάκης Ελευθέριος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βσίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κόντης Ιωάννης, Μανούσος Γεώργιος, Κουρουπάκη Ασπασία, Τσιρώνης Σπυρίδων και Μπιμπίλας Σπυρίδων.

**ΔΗΜΗΤΡΙΟΣ ΚΟΥΒΕΛΑΣ (Προεδρεύων της Επιτροπής):** Ευχαριστούμε.

Το λόγο έχει ο κ. Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε.

Τρεις ερωτήσεις. Η μία φορά τον Πρύτανη του Δημοκριτείου, τον κ. Μάρη, ο οποίος είναι εδώ και ως εκπρόσωπος τη Συνόδου των Πρυτάνεων. Ποια εκτιμάτε ότι θα είναι η επίπτωση των Νομικών Προσώπων Πανεπιστημιακής Εκπαίδευσης στα περιφερειακά πανεπιστήμια, όπως το Δημοκρίτειο; Ποια θα είναι η επίπτωση στο Πανεπιστήμιο Αιγαίου; Ποια η θέση σας για το γεγονός ότι δεν υπάρχει απολύτως καμία πρόνοια γεωγραφικής ρύθμισης; Δεύτερον. Έχει υπάρξει κάποια προηγούμενη αξιολόγηση υποδομών προσωπικού χρηματοδότησης για την ίδρυση των νέων τμημάτων; Τρίτον. Το 2027, προφανώς και έτος εθνικών εκλογών, θα πρέπει να συναντήσουμε μια κατάσταση και να τη συγκρίνουμε, σε σχέση με το 2024 ή με τα προηγούμενα χρόνια. Θεωρείτε ότι η τριτοβάθμια εκπαίδευση θα είναι σε καλύτερη θέση, υπό το νέο καθεστώς, το 2027;

Ερώτημα δεύτερο, αφορά στο Σύλλογο Ιατρικής Αθηνών, τον οποίο και καλέσαμε. Σύμφωνα, λοιπόν, με τις φήμες, που κυκλοφορούν - όπως υπάρχουν και οι φήμες για το Χάρβαρντ και το Γέιλ και διάφορα πανεπιστήμια - υπάρχουν και φήμες ότι αύριο θα ανοίξουν δύο ιατρικές σχολές, στην Αθήνα, ίσως και τρεις, δεν ξέρω, αλλά είναι φήμες και αυτές οι οποίες διακινούνται, αμέσως μετά την κατάθεση του νομοσχεδίου. Αυτό, κατά την άποψή σας, σημαίνει ότι τίθενται σε κίνδυνο οι ιατρικές σχολές της Αλεξανδρούπολης, των Ιωαννίνων ή της Πάτρας;

Ερώτηση Τρίτη, προς την ΠΟΣΔΕΠ. Ποια είναι η άποψή σας για τα λειτουργούντα κολέγια, τα οποία δεν ρυθμίζονται με το υπάρχον νομοσχέδιο. Υπάρχει, δηλαδή, ένα πεδίο αρρύθμιστο, το οποίο τα αναδεικνύουμε όλοι μας, εδώ και πολλά χρόνια και το νέο νομοσχέδιο, προφανώς, δεν ρυθμίζει αυτά, αλλά μιλάει για νέες ρυθμίσεις των νέων παραρτημάτων, που έρχονται. Ποια είναι η άποψή σας. Σας ευχαριστώ, κύριε Πρόεδρε.

**ΔΗΜΗΤΡΙΟΣ ΚΟΥΒΕΛΑΣ (Προεδρεύων της Επιτροπής):** Ευχαριστούμε.

Το λόγο έχει η κυρία Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κύριε Πρόεδρε.

Έχω δύο ερωτήσεις: Η μία είναι προς τον Πρόεδρο της ΕΘΑΑΕ, του Καθηγητή, κ. Μήτκα. Αναφερθήκατε στο ρόλο της ΕΘΑΑΕ, στον πολύπλοκο και πολυδιάστατο ρόλο της ΕΘΑΑΕ, ειδικά και με το όπως προβλέπεται και περιγράφεται στο καινούργιο νομοσχέδιο. Με τι πόρους θα γίνουν αυτά; Υπάρχουν οι υλικοί και οι ανθρώπινοι πόροι γι’ αυτά και μπορείτε να μας δώσετε κάποια στοιχεία, αν έχουν προβλεφθεί, αν υπάρχει πρόσθετη χρηματοδότηση και τι ύψους είναι αυτή; Αυτό είναι το ένα.

Το δεύτερο ερώτημα απευθύνεται προς τον Προεδρεύοντα της Συνόδου των Πρυτάνεων, τον καθηγητή κ. Μάρη, αλλά ίσως και ο κύριος Μήτκας μπορεί να βοηθήσει σε αυτό, γιατί αφορά στο ΔΙΠΑΕ, στο Διεθνές Πανεπιστήμιο Ελλάδος και την αποδυνάμωση του, σύμφωνα με τις προβλέψεις του νομοσχεδίου. Αν μπορείτε να σχολιάσετε τις προβλέψεις του νομοσχεδίου, σε σχέση με τις επιπτώσεις, που αυτό θα έχει στο Διεθνές Πανεπιστήμιο Ελλάδας, και αν ξέρετε ποιος είναι ο ρόλος, που απομένει ή προβλέπεται γι’ αυτό. Ευχαριστώ.

**ΔΗΜΗΤΡΙΟΣ ΚΟΥΒΕΛΑΣ (Προεδρεύων της Επιτροπής):** Ευχαριστούμε.

Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε.

Καταρχάς, εγώ θα ήθελα να ρωτήσω τους εργοθεραπευτές, όπως και τους φυσικοθεραπευτές, γιατί βάλανε αρκετούς προβληματισμούς σε ό,τι αφορά την κατοχύρωση του επαγγέλματος τους, από πλευράς του πώς θα μπορούσαν να ασκήσουν το επάγγελμα τους, από τη στιγμή, που δεν θα είναι στα παραϊατρικά επαγγέλματα, που πιστεύουν ότι μπορεί να οδηγηθεί αυτό, αφού έχει να κάνει με σοβαρές ασθένειες ατόμων και θα πρέπει να έχουν και την ανάλογη υλικοτεχνική υποστήριξη, αλλά και το επίσταμαι, που πρέπει να είναι και στον αντίστοιχο κλάδο. Πού πιστεύουν ότι θα οδηγηθούν οι φυσικοθεραπευτές και οι εργοθεραπευτές, με αυτό το νομοσχέδιο;

Η επόμενη ερώτηση θα ήταν και προς τον Πρύτανη του Δημοκρίτειου, όπου, βέβαια, το Δημοκρίτειο, σε μία νευραλγική γεωγραφική ενότητα, όπως είναι η Θράκη, μπορεί να παίξει ένα πρωτεύοντα ρόλο και για την επιστημονική κατάρτιση, αλλά συνάμα και για την οικονομική ανάπτυξη της περιοχής. Όμως, επειδή σίγουρα εκπροσωπεί όλους τους Πρυτάνεις, στην Ανώτατη Εκπαίδευση και δη στην Πανεπιστημιακή και επειδή, πρέπει να υπάρχει και η λεγόμενη συναδελφική αλληλεγγύη, μιας και δεν έχουμε εκπρόσωπο από το Διεθνές Πανεπιστήμιο. Πόσο αυτό, όμως μπορεί να επηρεάσει τα δύο Πανεπιστήμια να είναι διαφορετικών ταχυτήτων, με μεγάλη διαφορά και στη χρηματοδότηση και τι συνεπάγεται αυτό για την Τριτοβάθμια; Να το δούμε αντικειμενικά.

Τέλος, θα πάω στον Πρόεδρο του Φοιτητικού Συλλόγου Νομικής του Δημοκρίτειου Πανεπιστημίου Θράκης, καθώς είμαι και πατέρας γιου, που τελείωσε και τη Νομική Θράκης και το Μεταπτυχιακό στο Ποινικό εκεί. Δεν τον προβληματίζει ότι θα έχουμε φοιτητές σε νομικές σχολές, με λιγότερα μόρια πέραν των κρατικών πανεπιστημίων, σύμφωνα με τα άρθρα 145 και 146, διότι αν κάνουμε έναν πρόχειρο υπολογισμό, με το 0,8 συντελεστή, θα υπάρχει μια ανισότητα, καθώς φοιτητής σε κρατικό πανεπιστήμιο Νομικής θα είναι τέσσερα χρόνια ενώ τρία χρόνια θα είναι ένας φοιτητής νομικής ή οικονομικών ιδιωτικών πανεπιστημίων, ο οποίος θα πρέπει να επιτυγχάνει στο ιδιωτικό πανεπιστήμιο, σε 35 μαθήματα, έναντι πενήντα πέντε, περίπου, μαθημάτων, 20 plus, δηλαδή, στο κρατικό πανεπιστήμιο. Αυτό, ως αυριανός νομικός, που σπουδάζει τώρα εκεί και ως εκπρόσωπος των φοιτητών, δεν τον απασχολεί ότι θα υπάρχει μια αδικία για τους ανθρώπους, για τους φοιτητές, για τα παιδιά, που μελετούν εκ βαθέων; Γιατί και εσείς, κύριε Πρόεδρε, νομικός είστε μην τα υποβαθμίζουμε και τα ισοπεδώνουμε όλα. Σας ευχαριστώ, κύριε Πρόεδρε.

**ΔΗΜΗΤΡΙΟΣ ΚΟΥΒΕΛΑΣ (Προεδρεύων της Επιτροπής ):** Ευχαριστώ, κύριε Μπούμπα. Η Ειδική Αγορήτρια της «Νέας Αριστεράς», η κυρία Τζούφη, έχει το λόγο.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, θα προτιμούσα να είναι ο Πρόεδρος εδώ, αναγκαστήκαμε πριν να κάνουμε μια αντιπαράθεση κυρίως, διότι είναι παρόντες όλοι οι φορείς. Επομένως, η αλήθεια είναι κρίσιμη, παρότι η χθεσινή συνεδρίαση μεταδιδόταν και μπορεί να τη δει ο καθένας.

Απαντώ, λοιπόν, στον κύριο Πρόεδρο. Σαφώς, ότι βεβαίως, καταθέσαμε κάποια αρχικά χαρτιά, αλλά όταν ανακοινώσαμε τους συλλόγους, έγινε πολύ μεγάλη και επίμονη συζήτηση, για να κληθούν οι φοιτητικοί σύλλογοι και προσωπικά, κατέθεσα το υπόμνημα του Συλλόγου των Φοιτητών της Ιατρικής Αθήνας, επιμένοντας και εγώ και άλλοι ότι πρέπει να κληθούν και να συμμετέχουν στις διαδικασίες.

Το ίδιο έγινε και για την Πανελλήνια Ομοσπονδία Τεχνικού και λοιπού προσωπικού στα πανεπιστήμια, που μπήκε, μόλις την τελευταία στιγμή, ενώ επίμονα ζήτησα τη συμμετοχή της ΟΛΜΕ, που είναι η μεγάλη Ομοσπονδία, η οποία είχε σημαντικό ρόλο να βρίσκεται σήμερα εδώ, αφού γίνεται αντίστοιχη συζήτηση για το θέμα του Εθνικού Απολυτηρίου ή για την εισαγωγή των παιδιών στα Ανώτατα Εκπαιδευτικά Ιδρύματα. Αυτά για την αλήθεια και επίσης, επειδή εδώ παρίσταται ο Γενικός Γραμματέας του Υπουργείου, ο κύριος Ζώρας, να θυμίσω, γιατί μιλήσαμε περί δημοκρατίας και δημοκρατικών θεσμών, ότι σε αντίστοιχη αντίστροφη συζήτηση παλαιότερου νομοσχέδιου, παρότι δεν ήταν προσκεκλημένος, του είχε δοθεί ο λόγος να μιλήσει, σε μια αντίστοιχη συζήτηση φορέων και αν θέλει, μπορεί να το διαβεβαιώσει. Και έρχομαι στις ερωτήσεις.

**ΔΗΜΗΤΡΙΟΣ ΚΟΥΒΕΛΑΣ (Προεδρεύων της Επιτροπής):** Τον λόγο έχει ο κύριος Οδυσσέας Ζώρας.

**ΟΔΥΣΣΕΑΣ ΖΩΡΑΣ (Γενικός Γραμματέας του Υπουργείου Παιδείας και Θρησκευμάτων και Αθλητισμού):**  Με συγχωρείτε, απεναντίας, έχει συμβεί το ακριβώς αντίθετο. Ήταν η συζήτηση στην Διαρκή Επιτροπή Μορφωτικών Υποθέσεων, κατά τη διάρκεια επεξεργασίας νομοσχεδίου του κυρίου Γαβρόγλου.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ναι.

**ΟΔΥΣΣΕΑΣ ΖΩΡΑΣ (Γενικός Γραμματέας του Υπουργείου Παιδείας, Θρησκευμάτων και Αθλητισμού):** Εγώ ήμουνα Πρόεδρος της Συνόδου των Πρυτάνεων, τη θέση που έχει ο κύριος Μάρης και εσείς με αποκλείσατε και ήρθα με πρόσκληση.

**ΜΕΡΟΠΗ ΤΖΟΥΦΗ (Ειδική Αγορήτρια της «ΝΕΑΣ ΑΡΙΣΤΕΡΑΣ»):** Κάνετε λάθος.

**ΟΔΥΣΣΕΑΣ ΖΩΡΑΣ (Γενικός Γραμματέας του Υπουργείου Παιδείας, Θρησκευμάτων και Αθλητισμού):** Δεν κάνω καθόλου λάθος.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Εντάξει.

**ΟΔΥΣΣΕΑΣ ΖΩΡΑΣ (Αναπληρωτής Υπουργός Παιδείας και Θρησκευμάτων και Αθλητισμού):** Όχι, δεν κάνω λάθος. Σας παρακαλώ πάρα πολύ.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑΣ ΑΡΙΣΤΕΡΑΣ»):** Αυτά είναι καταγεγραμμένα.

**ΟΔΥΣΣΕΑΣ ΖΩΡΑΣ (Γενικός Γραμματέας του Υπουργείου Παιδείας, Θρησκευμάτων και Αθλητισμού):** Όχι, δεν θα μου πείτε ότι κάνω λάθος. Θα σας πω τι ακριβώς έγινε, διότι αυτό έγινε.

**ΟΔΥΣΣΕΑΣ ΖΩΡΑΣ (Γενικός Γραμματέας του Υπουργείου Παιδείας, Θρησκευμάτων και Αθλητισμού)**: Αποκλείσατε από την Επιτροπή Μορφωτικών Υποθέσεων τον Πρόεδρο της Συνόδου των Πρυτάνεων, τότε ….

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Κύριε Ζώρα, δεν αποκλείσαμε κανέναν.

**ΟΔΥΣΣΕΑΣ ΖΩΡΑΣ (Γενικός Γραμματέας του Υπουργείου Παιδείας, Θρησκευμάτων και Αθλητισμού):** Αποκλείσατε !

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Πήρατε το λόγο και μιλήσατε για όση ώρα θέλατε, για να μην πάμε παραπέρα σε άλλους αποκλεισμούς, όταν ήμουν προσκεκλημένη στη Σύνοδο των Πρυτάνεων και ο κ. Ζώρας απαιτούσε να μη μιλήσω, αλλά δεν θέλω τώρα να μπούμε σε προσωπική συζήτηση, για να μην πω σχόλια δημόσια, που έκανε σε σχέση, με το επώνυμό μου στο ESOS. Εντάξει;

Σας παρακαλώ πάρα πολύ !

**ΟΔΥΣΣΕΑΣ ΖΩΡΑΣ (Γενικός Γραμματέας του Υπουργείου Παιδείας, Θρησκευμάτων και Αθλητισμού):** Επιπλέον, δεν έχετε και χιούμορ, κυρία Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Προχωρώ, λοιπόν, στις ερωτήσεις.

**ΔΗΜΗΤΡΙΟΣ ΚΟΥΒΕΛΑΣ (Προεδρεύων της Επιτροπής):** Επιτρέψτε μου, κυρία Τζούφη. Ο κ. Κέλλας δεν αποφεύγει, προφανώς, τη δική σας παρέμβαση, απλά έχει υποχρέωση στη Διάσκεψη των Προέδρων.

Σε κάθε περίπτωση, δε νομίζω ότι ωφελεί να συνεχίσουμε αυτές τις αναφορές και την αναδρομή, κοιτάζουμε μπροστά.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»**): Συμφωνώ.

Επειδή, όμως, γίνονται δημοσίως, είμαστε υποχρεωμένοι να απαντούμε, κύριε Κούβελα. Αλλιώς, δεν θα απαντούσα καθόλου.

**ΔΗΜΗΤΡΙΟΣ ΚΟΥΒΕΛΑΣ (Προεδρεύων της Επιτροπής)**: Δεν αξίζει τον κόπο, πιστέψτε με. Είναι εδώ οι φορείς, αυτό έχει σημασία. Ας έχουμε το χρόνο για τη συζήτησή μας.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»**): Ωραία. Πάμε στην ουσία.

Οι ερωτήσεις μου είναι προς τον Πρύτανη του Δημοκριτείου Πανεπιστημίου, τον κύριο Μάρη.

Κύριε Μάρη, συγχωνεύονται τρία λειτουργούντα Προπτυχιακά Τμήματα (Ιστορίας, Φιλολογίας και Γλώσσας και Πολιτισμού Παρευξείνιων Χωρών) σε μια μονοτμηματική Σχολή Ανθρωπιστικών Σπουδών. Οι μονοτμηματικές Σχολές έχουν πρόβλημα επιβίωσης.

Πώς τοποθετήθηκαν αυτά τα Τμήματα, που σήμερα συγχωνεύονται και ποια είναι η άποψή τους, διότι μας δώσατε μία εικόνα ότι συμφωνούν όλοι σε αυτήν την κατεύθυνση;

Το δεύτερο ερώτημα, που θέλω να σας κάνω είναι πόσο άνετα αισθάνεστε, με το γεγονός της συγχώνευσης Τμημάτων ενός γειτονικού Πανεπιστημίου, όπως είναι το ΔΙΠΑΕ και του οποίου τη γνώμη σήμερα δεν έχουμε ακούσει εδώ, αλλά έχουμε μόνο την άποψη των εργαζομένων οι οποίοι έχουν ισχυρότατες επιφυλάξεις για αυτή την προσπάθεια, που γίνεται.

Το τρίτο και πιο ουσιαστικό. Εδώ μιλήσατε για τις επιπτώσεις, που θα έχουν τα Περιφερειακά Πανεπιστήμια. Έχω μαζί μου την απόφαση ανακοίνωσης της Νομικής Σχολής του Δημοκριτείου Πανεπιστημίου, η οποία έχει μια μακρότατη παράδοση 50 χρόνων και η οποία δηλώνει ότι η επιλογή αυτή θα βλάψει, ευθέως, τις δυνατότητες της Νομικής Σχολής. Εξάλλου, αυτό ήταν και ένα από τα επιχειρήματα, όταν είχαμε προσπαθήσει να ιδρύσουμε τη Νομική Πάτρας, ότι θα βλαφθεί η Νομική του Δημοκρίτειου Πανεπιστημίου.

Λένε, λοιπόν, ότι άλλες είναι οι ανάγκες στήριξης, εξηγούν ότι θα βλαφθούν οι Περιφερειακές Σχολές και η Νομική Θράκης και επίσης βάζουν και το ζήτημα ότι δεν ζητήθηκε η γνώμη περί της συνταγματικότητας ούτε στη Νομική Σχολή Θράκης ούτε και σε άλλες Νομικές Σχολές, για τα ζητήματα της συνταγματικότητας, αλλά το κύριο, που βάζει, είναι ότι εδώ θα υπάρχει σημαντικότατη βλάβη. Θέλω το σχόλιό σας, πάνω σε αυτό.

Επίσης, είπατε ότι μια σειρά άρθρων, που συμπεριλαμβάνονται στο νομοσχέδιο, που στην ουσία είναι διορθωτικές παρεμβάσεις, όπως ειπώθηκε και από την ΠΟΣΔΕΠ, του νόμου 4757 της κυρίας Κεραμέως, ενισχύουν τη διοικητική αυτοτέλεια. Από ό,τι φαίνεται, είναι διορθώσεις ενός νόμου, που δεν μπόρεσε να προχωρήσει.

Υπάρχουν προβλήματα στα πανεπιστήμια, όπου δεν μπόρεσαν να εκλεγούν όργανα, για αυτό και θεσπίζεται η ασύμμετρη ψήφος.

Υπάρχει αύξηση της ενίσχυσης στα μονοπρόσωπα όργανα, να αποφασίζει ο Πρόεδρος, ο Κοσμήτορα, ο Πρύτανης αγνοώντας τα συλλογικά όργανα και στην ουσία υπάρχει και μείωση των πόρων και αυτή είναι η ερώτησή μου. Είχε γίνει αυτή η συζήτηση και προς τον κύριο Μήτκα, διότι, αν θυμάστε, εδώ συζητούσαμε να υπάρχει επιπρόσθετη επιχορήγηση του τακτικού προϋπολογισμού.

Εδώ τι έχουμε; Από το 80% τακτικός προϋπολογισμός και 20%, με διαφορετικά άλλα κριτήρια, ανάμεσα στα οποία είναι και το θέμα του αριθμού των φοιτητών και των αποφοιτούντων, που η μείωση του αριθμού των φοιτητών σημαίνει μικρότερες χρηματοδοτήσεις προς τα πανεπιστήμια, που έχουν μικρότερο αριθμό φοιτητών, τουλάχιστον, και τα οποία έχουν και λιγότερες δυνατότητες και την εξωστρέφεια, δηλαδή, την απορρόφηση αλλογενών και τη δυνατότητα να προχωρήσουν σε ερευνητικά προγράμματα διεθνούς διάρκειας.

Άρα, η αλλαγή του ποσοστού από το 80 – 20, στο 70 – 30, είναι σε θετική κατεύθυνση; Δηλαδή, αύριο θα πάει 50 – 50 και αυτό θεωρείτε ότι είναι θετική κατεύθυνση για τις ανάγκες που έχουν τα πανεπιστήμια και οι οποίες είναι κατατεθειμένες, με αποφάσεις, 14 Συγκλήτων Πανεπιστημίων, ανάμεσα στις οποίες του ΕΚΠΑ, του Πανεπιστημίου Θεσσαλίας, του Πανεπιστημίου της Κρήτης, του Πανεπιστημίου Ιωαννίνων, του Πολυτεχνείου Κρήτης, του Εθνικού Μετσόβιου Πολυτεχνείου, του Παντείου Πανεπιστημίου, δηλαδή, πολύ σοβαρών και μεγάλων Πανεπιστημίων, που ανησυχούν, σε αυτήν την κατεύθυνση;

Προς τον κύριο Μήτκα έχει γίνει η ερώτηση, την επαναλαμβάνω και εγώ.

Είπατε, κύριε Μήτκα, ότι θα πιστοποιείτε τα προγράμματα των σπουδών του μητρικού ιδρύματος, κατά την εγκατάσταση;

Τα προγράμματα σπουδών θα έρχονται από το μητρικό ίδρυμα. Θα τα πιστοποιείτε εσείς ή απλώς θα κάνετε τον τροχονόμο; Θέλω απάντηση σε αυτό το συγκεκριμένο πράγμα.

Επίσης, είπατε ότι ανησυχείτε για το νομικό καθεστώς του προσωπικού, που θα υπηρετεί σε αυτά τα ιδρύματα. Ξέρετε ότι στα Ανώτατα Εκπαιδευτικά Ιδρύματα είναι δημόσιοι λειτουργοί. Εδώ τι θα είναι; Εργοδότες και εργαζόμενοι.

Επίσης, δεν σας άκουσα να πείτε κάτι για τα κριτήρια εισαγωγής. Είχε γίνει πολύ μεγάλη κουβέντα για την Ελάχιστη Βάση Εισαγωγής (Ε.Β.Ε.) στο κεφάλαιο περί αριστείας.

Εδώ, μας είπε ο Υπουργός, νομοθετεί, δηλαδή, ότι θα είναι το 80% της Ελάχιστης Βάσης Εισαγωγής (Ε.Β.Ε.) του πεδίου. Αναφέρθηκαν παραδείγματα, όπως 19.000 μόρια για την Ιατρική και 9.000 για την ιδιωτική. Εκεί τι πρόσθεσε ο Υπουργός; Πρόσθεσε «Θα είναι και κάποια κριτήρια που θα τα βάζει το μητρικό ίδρυμα».

Από ό,τι ξέρω το ιδιωτικό πανεπιστήμιο της Κύπρου, που ενδιαφέρεται να φτιάξει αυτή την ιδιωτική ιατρική, ως μοναδικό κριτήριο, έχει το Απολυτήριο Λυκείου. Γι’ αυτό και έχει ξεκινήσει και μία κουβέντα περί εθνικού απολυτηρίου, αλλά δεν είναι της παρούσης.

Θέλω να μου πείτε αυτές θα είναι οι προϋποθέσεις, που θα δίνουμε τη δυνατότητα στα παιδιά να εισαχθούν σε αυξημένης ζήτησης και κύρους σχολές;

Πώς αυτό εξασφαλίζει ισοτιμία με τα Ανώτατα Εκπαιδευτικά Ιδρύματα και αν θέλετε και την ποιότητα των φοιτητών, που χρειαζόμαστε, σε συγκεκριμένα γνωστικά αντικείμενα;

Από την άλλη, έχει γίνει κάποιος χάρτης; Πραγματικά, χρειαζόμαστε τόσους περισσότερους γιατρούς, που πρέπει να φτιάξουμε τις αντίστοιχες σχολές, τόσους περισσότερους νομικούς, που πρέπει να φέρουμε τις ιδιωτικές σχολές; Γιατί, αν θυμάμαι καλά, ένα από τα επιχειρήματα, για να μην προχωρήσει η Νομική Πάτρας, την οποία είχε αποδεχθεί και είχε εισηγηθεί το Πανεπιστήμιο ήταν το «Μα, τι να τους κάνουμε τόσους νομικούς;»

Τα λέω αυτά, γιατί είναι μείζονα ζητήματα. Νομίζω ότι και ως πανεπιστημιακοί καθηγητές και ως άνθρωποι, οι οποίοι διοικήσατε, επί μακρόν, Ιδρύματα, σαν ακαδημαϊκοί, θα ήθελα τη γνώμη σας πάνω σε αυτό.

Τώρα, θα ήθελα να προχωρήσω, περαιτέρω. Δεν κατάλαβα την τοποθέτηση του κ. Καλογήρου. Είπατε ότι είναι σε εκκρεμότητα 8.500 τίτλοι σπουδών, που περιμένουν στη σειρά;

**ΟΡΕΣΤΗΣ ΚΑΛΟΓΗΡΟΥ (Πρόεδρος του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφορικής (Δ.Ο.Α.Τ.Α.Π.):** Όχι, καθόλου. Είναι περίπου 100 σε εκκρεμότητα και τελειώνουν σε δύο με τρεις εβδομάδες. Είπα ότι περνούμε κάθε χρόνο 8.000 αιτήσεις. *(Ομιλεί εκτός μικροφώνου)*

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** 8.500 αιτήσεις και είπατε ότι η πλειοψηφία είναι από γειτονικά κράτη. Εννοείται, βέβαια, την Κύπρο.

Έτσι; Γιατί είπατε είναι λίγο αριστερά, είναι λίγο δεξιά, είναι λίγο από πάνω, κάπως έτσι τα περιγράψατε.

**ΟΡΕΣΤΗΣ ΚΑΛΟΓΗΡΟΥ (Πρόεδρος του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφορικής (Δ.Ο.Α.Τ.Α.Π.):** Είναι γειτονικά κράτη. *(Ομιλεί εκτός μικροφώνου)*

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ποια είναι;

Δεν θα μας πείτε; Θα ήθελα να μας πείτε ποια είναι αυτά τα γειτονικά κράτη;

Απ’ όσο ξέρουμε οι πλείστοι τίτλοι, οι οποίοι ήταν επί μακρόν και περίμεναν την αναγνώρισή τους ήταν από την Κύπρο. Επιπλέον, ας μην ξεχνάμε εδώ, ότι ψηφίσαμε και νόμο πρόσφατα, εμείς τον καταψηφίσαμε, της απευθείας αναγνώρισης των τίτλων από τα κυπριακά πανεπιστήμια, χωρίς καμία αξιολόγηση στα προγράμματα σπουδών, για να διευκολύνουμε αυτή την αναγνώριση.

Τελειώνω, με τα ζητήματα των φυσικοθεραπευτών και των εργοθεραπευτών, έχοντας και την ακαδημαϊκή ιδιότητα της συνεργασίας με αυτές τις δύο κρίσιμες ειδικότητες.

Κύριε Λυμπερίδη, θέλω να μας περιγράψετε πώς φαντάζεστε την επόμενη μέρα;

Μας είπατε ήδη, για τους τρόπους, μέσω του Αυτοτελούς Τμήματος Εφαρμογής της Ευρωπαϊκής Νομοθεσίας (Α.Τ.Ε.Ε.Ν.), της «Fast track» διαδικασίες αναγνώρισης των τίτλων των κολεγίων. Μάλλον, αυτό θα είναι και το μέλλον για τους τίτλους που θα έρχονται από τα ιδιωτικά πανεπιστήμια.

Θέλω ένα σχόλιο. Ποιες θα είναι οι επιπτώσεις και στα δύο επαγγέλματα για την ποιότητα των ανθρώπων, που θα κληθούν να ασκήσουν αυτό το πολύ δύσκολο επάγγελμα, που έχει και αυτό τα χαρακτηριστικά του δημόσιου λειτουργού, με τα ιδιωτικά πανεπιστήμια; Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστώ την κυρία Τζούφη.

Το λόγο έχει ο Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε.

Η κύρια ερώτηση, που θέλω να κάνω, είναι στον Πρόεδρο της Ολομέλειας Προέδρων Δικηγορικών Συλλόγων, κ. Βερβεσό, ο οποίος με κάλυψε απόλυτα στην τοποθέτησή του και το περίγραμμα γενικά των όσων είπε είναι αυτά, που σκεφτόμαστε. Απλά, με έβαλε σε μία μεγάλη απορία, κάτι το οποίο σημείωσε και μίλησε για τη διχογνωμία των συνταγματολόγων, στο άρθρο 16 του Συντάγματος, το οποίο είναι το κύριο άρθρο, που αμφισβητούμε, αυτή τη στιγμή, για τη δημιουργία των ιδιωτικών πανεπιστημίων.

Και θέλω να ρωτήσω τον κύριο Βερβεσό, επειδή το έχουμε ακούσει και σε άλλες περιπτώσεις, έχουμε ακούσει συνταγματολόγους να μιλούν για νεκρά άρθρα, σήμερα ακούσαμε κάποιον να αναφέρει ότι είναι και χουντικά κάποια άρθρα του Συντάγματός μας, το οποίο έχει περάσει πέντε αναθεωρήσεις, από το 1975 και θα θέλαμε να ξέρουμε, το Σύνταγμα γίνεται για να υπάρχει η ερμηνεία κάθε φορά, που χρειάζεται, από ειδικούς συνταγματολόγους και να βγάζουμε, με πρόσθεση ή αφαίρεση, ποιοι έχουν δίκιο, αν είναι 18 με 17 ή 18 με 10 ή θα πρέπει να ερμηνεύεται από τον απλό πολίτη, όπως γίνεται σε όλες τις χώρες του κόσμου;

Να σας πω ένα παράδειγμα, με το θέμα της δολοφονίας πολλών μαθητών, από διάφορους τύπους, που οπλοφορούσαν στην Αμερική, είχε έρθει μια μεγάλη συζήτηση στη 2η Amendment, στο 2ο άρθρο του αμερικανικού συντάγματος, το οποίο επί λέξει λέει: "A well regulated Militia, being necessary to the security of a free State, the right of the people to keep and bear arms, shall not be infringed." Με λίγα λόγια λέει, ότι μια καλά οργανωμένη ιδιωτική ομάδα είναι απαραίτητη για την ασφάλεια ενός ελεύθερου κράτους και το δικαίωμα του λαού δεν πρέπει να παρερμηνεύεται και να αποκλείεται από την κατοχή όπλων.

Εκεί μπήκαν συνταγματολόγοι δικηγόροι, οι οποίοι προσπάθησαν να ερμηνεύσουν ότι όπλα θα έπρεπε να έχουν μόνο οργανωμένες ομάδες. Και απάντησε το ανώτατο δικαστήριο ότι το Σύνταγμα πρέπει να είναι, όπως το καταλαβαίνει ο απλός λαός και όχι να επιδέχεται ερμηνείες ειδικές σε συνταγματικά δικαστήρια, συνταγματολόγους - που δεν έχουμε και συνταγματικό δικαστήριο εδώ, έχουμε το Σ.τ.Ε. μόνο, που μπαίνει και κάνει ερμηνείες. Λοιπόν, όπως το καταλαβαίνουμε, το άρθρο 16 είναι απλούστατο, ξεκάθαρο και μιλάει για τη δημόσια παιδεία, δημόσια πρόσβαση, στην Ελλάδα και αποκλείει κάθε ιδιωτικό πανεπιστήμιο, κάθε ιδιωτική μορφή ανώτατης εκπαίδευσης.

Δεν θα έπρεπε να έχουμε τέτοια θέματα και να βάζουμε συνταγματολόγους a la carte, ο ένας είναι από δω, ο άλλος από εκεί, και να το ερμηνεύουν όπως θέλουν. Αυτό είναι ένα θέμα σίγουρα, κύριε Πρόεδρε, το οποίο πρέπει να δείτε, γιατί όλοι οι νομικοί, συμβάλλοντες στη διατήρηση της έννομης τάξης στην Ελλάδα, από δικηγόρους, ως συνταγματολόγους, θα πρέπει να συγκλίνουν στο πώς τελικά πρέπει να ερμηνεύουμε. Το Σύνταγμα δεν θέλει ερμηνείες. Είναι απλά γραμμένο από σοφούς νομοθέτες, οι οποίοι προστάτευαν, τουλάχιστον μέχρι τώρα, τον απλό λαό για τα σπίτια τους, για την παιδεία, για την υγεία τους. Σε λίγο, θα τα καταργήσουμε όλα και θα τα ερμηνεύουμε, όπως θέλει η κάθε κυβέρνηση.

Η δεύτερη ερώτηση, που θέλω να κάνω, είναι προς τον κύριο Πρόεδρο της Εθνικής Αρχής Ανώτατης Εκπαίδευσης, τον κύριο Μήτκα, ο οποίος, ανεπιφύλακτα, νομίζω είναι υπέρ της ίδρυσης αυτών των θυγατρικών, γιατί είναι θυγατρικές πανεπιστημίων. Είναι διττή ερώτηση. Πρώτον, θεωρεί ότι μεγάλα πανεπιστήμια του εξωτερικού θα έρθουν εδώ να ιδρύσουν πάνω από τρεις σχολές, όπως λέει το νομοσχέδιο και ότι θα προσφέρουν την ίδια παιδεία, εάν συμβεί αυτό, την ίδια εκπαίδευση, την ίδια μόρφωση, που προσφέρουν στις έδρες τους, ας πούμε, το Yale, που άκουσα πριν, ή το John Hopkins και άλλα μεγάλα πανεπιστήμια και πώς θα το διασφαλίσουν αυτό, με τους επιστημονικούς τους απεσταλμένους ή προσληφθέντες εδώ, δεν ξέρω πώς θα είναι. Ποιος θα το διασφαλίζει από εδώ και δεύτερον, εάν υπάρχει κάποια αντίστοιχη μελέτη, εάν αυτά τα πανεπιστήμια έχουν ιδρύσει θυγατρικά πανεπιστήμια, σε όλο τον κόσμο. Γιατί απ’ ό,τι ξέρω είναι πάρα πολύ λίγα - νομίζω σχεδόν κανένα - αυτά που να έχουν ιδρύσει σε άλλες χώρες θυγατρικά πανεπιστήμια. Και αν όντως υπάρχουν, τι βαθμό εκπαίδευσης έχουν δώσει αυτά, σε σχέση με τα μητρικά πανεπιστήμια, στη χώρα τους; Τρίτον, πώς και ποια θα είναι η προσπάθεια της αρχής ή του κράτους, όταν δουν ότι ένα πανεπιστήμιο, που έχει υποσχεθεί πως θα τηρήσει κάποια στάνταρ, κάποια δεδομένα, έχει εγκατασταθεί και βλέπουμε ότι στην πορεία δεν συμβαίνουν αυτά, τα οποία είχε υποσχεθεί; Θα υπάρχει άμεση αίρεση της άδειας, που θα έχει δοθεί και ποιος θα είναι αυτός, που θα παρεμβαίνει; Θα παρεμβαίνει μια αρχή, την οποία έχει βάλει η Κυβέρνηση; Θα δημιουργηθεί μια αρχή, όπως προβλέπει το νομοσχέδιο; Θα υπάρχει απευθείας από τη Γραμματεία του Υπουργείου; Αυτή βασικά είναι η ερώτηση που έχω για τον κύριο Μήτκα.

Επίσης, θέλω να ρωτήσω τον Εκπρόσωπο της Ιατρικής Σχολής του Πανεπιστημίου, τον κ. Θεολόγου, τον Αντιπρόεδρο και τον κ. Τσιμιτάκη, μέλος, που είναι παρόντες, επειδή μας επισκέφθηκαν πρόσφατα και από ένα άλλο Σύλλογο, από τον Σύλλογο «Γρηγόρης Λαμπράκης» και πραγματικά μας εξέθεσαν κάποιες θέσεις της Ιατρικής και διαπιστώσαμε, ότι πραγματικά οι ανησυχίες τους είναι ανησυχίες, που έχουν και τα δικά μου παιδιά, τα οποία φοίτησαν άλλο στο Μετσόβιο ή σε άλλα πανεπιστήμια. Θέλουμε να μας πουν, με το χέρι στην καρδιά, αν θα πρέπει και οι ίδιοι οι φοιτητές να συμβάλλουν, από τη δική τους πλευρά, σε αυτά, που μας αποτύπωσαν στο χαρτί, αν θα συμβάλουν στο να γίνουν πραγματικότητα και να γίνουν όχημα στην αναβάθμιση των δημοσίων πανεπιστημίων μας, τα οποία έχουμε ανάγκη και στα οποία είμαστε δίπλα τους και όχι μόλις βγούμε από εδώ ή περάσει ένας χρόνος, να γυρίσουμε πάλι, να βάλουμε, δηλαδή, μία νέα αρχή και όλοι οι φοιτητικοί σύλλογοι να συμβάλουν στο να γίνουν τα δημόσιά μας πανεπιστήμια φωλιές, που θα βγάζουν επιστήμονες καταξιωμένους και θα απορρίπτουν αυτούς, οι οποίοι δεν θέλουν να σπουδάσουν. Θα είναι πολύ σημαντική η συμβολή τους. Και επειδή είχα την τύχη να μιλήσω με τα παιδιά αυτά, γιατί και εγώ ακούω για φοιτητικούς συλλόγους από μακριά, χωρίς να τους γνωρίζω, πιστεύω, ότι αν θέλουν, μπορούν να πετύχουν πράγματα πολύ περισσότερα από όσα έχουν συμβεί, μέχρι τώρα και σίγουρα, θα πρέπει από την πλευρά της πολιτείας να υπάρξει χρηματοδότηση, η οποία θεωρητικά πρέπει να υπάρχει και όχι απαξίωση των πανεπιστημίων.

Δεν θα μπω σε άλλη ερώτηση, γιατί θα έπρεπε να είναι και άλλοι φορείς εδώ. Βλέπουμε να προσπαθούν να υποβαθμίσουν πτυχία των Σχολών Εμπορικού Ναυτικού, Πλοιάρχων, που κάποτε ήταν αναβαθμισμένα, κάτι πρέπει να γίνει και εκεί και να ανασυνταχθώ επίσης και με το Σύλλογο των Εργοθεραπευτών, γιατί όντας μέλος, επί πολλά χρόνια, στην ομάδα του Άρη Θεσσαλονίκης, όντας ηγετικό στέλεχος εκεί, είδα πραγματικά, ότι τα καταξιωμένα και εκπαιδευμένα στελέχη φυσικοθεραπευτών και οτιδήποτε άλλο, είναι αυτοί, οι οποίοι αποτελούν αναπόσπαστο μέρος ενός συλλόγου, ενός τομέα της κοινωνίας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει η κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»):** Ευχαριστώ, κύριε Πρόεδρε. Η πρώτη μου ερώτηση είναι προς τον κ. Μήτκα. Η Ε.Ε. έχει δημιουργήσει την ENQA, European Association for Quality Assurance in Higher Education, ως υπερθεσμό των αρχών πιστοποίησης και αξιολόγησης των ΑΕΙ των χωρών της. Το 2023, ολοκληρώθηκαν οι διαδικασίες της πιστοποίησης της ΕΘΑΑΕ από την Ευρωπαϊκή Αρχή και τα αποτελέσματα του ελέγχου ήταν απογοητευτικά. Από τις τέσσερις βαθμίδες, πλήρης, ουσιώδης, μερική ή μη συμμόρφωση, η ΕΘΑΑΕ μετά βίας κατόρθωσε να πάρει τη μερική συμμόρφωση.

Επίσης, στις επιμέρους κατευθυντήριες αρχές, με αριθμούς 2.2, 2.7, 3.4, 3.5 και 3.6, διαπιστώθηκε μερική μόνο συμμόρφωση, ενώ ειδικά στην αρχή 2.4, διαπιστώθηκε μη συμμόρφωση. Ενόψει των ανωτέρω πορισμάτων της Ευρωπαϊκής Αρχής για τη διασφάλιση ποιότητας στην ανώτατη εκπαίδευση, ερωτάσθε, εξηγήστε μας σας παρακαλώ, για ποιο λόγο κρίθηκε ανεπαρκής η συμμόρφωσή σας στις κατευθυντήριες γραμμές, με αριθμούς 2.2, 2.7, 3.4, 3.5, 3.6 και 2.4.; Που αποδίδετε αυτήν τη χαμηλή αξιολόγηση της ΕΘΑΑΕ από την Ευρωπαϊκή Αρχή; Επίσης, κύριε Πρόεδρε, θα ήθελα να καταθέσω στα πρακτικά την Αρχή της Ευρωπαϊκής Έκθεσης.

Δεύτερη ερώτηση προς τον κ. Μάρη Φώτιο, στην παράγραφο 2 του άρθρου 9 του νομοσχεδίου, προβλέπεται ότι συγχωνεύονται το Τμήμα Γλώσσας Φιλολογίας και Πολιτισμού Παρευξείνιων Χωρών, το Τμήμα Ελληνικής Φιλολογίας, το Τμήμα Ιστορίας και Εθνολογίας, τα οποία μέχρι σήμερα υπάγονται στη Σχολή Κλασικών και Ανθρωπιστικών Σπουδών του Δ.Π.Θ., του Δημοκρίτειου Πανεπιστημίου Θράκης.

Εν όψει των ανωτέρω, ερωτάσθε ποιο ακριβώς θα είναι το ακαδημαϊκό αντικείμενο του απόφοιτου της μονοτμηματικής σχολής, που θα προκύψει από τη συνένωση αυτών των διαφορετικών επιστημονικών αντικειμένων; Στην Εισηγητική ‘Έκθεση αναφέρεται πως προωθείται η ενίσχυση του Δημοκρίτειου Πανεπιστημίου και για εθνικούς λόγους. Πώς ακριβώς ωφελείται μια ευαίσθητα εθνικά περιοχή από την υποβάθμιση σπουδών μελέτης της ελληνικής γλώσσας και πολιτισμού; Επίσης, υπάρχει εισήγηση της ΕΘΑΑΕ γι’ αυτήν τη συγχώνευση και ποιο είναι το σκεπτικό της; Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Κουρουπάκη και ο τελευταίος εκ των Ειδικών Αγορητών, ο κύριος Σπυρίδων Μπιμπίλας, έχει το λόγο.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου»):** Ευχαριστώ πολύ. Ήθελα να ρωτήσω τον κύριο Αγνιάδη, άκουσα ότι είπε ότι οι φοιτητές μας, που σπουδάζουν έξω, παραμένουν έξω και τους χάνουμε. Απλά, θέλω να ρωτήσω, πιστεύει ότι αν σπούδαζαν εδώ, θα έμεναν στην πατρίδα μας; Είστε σίγουροι γι΄ αυτό; Είτε σπουδάζουν έξω είτε εδώ, μήπως πάνε έξω τελικά, γιατί αμείβονται καλύτερα έξω, ενώ εδώ αμείβονται αξιοπρεπώς, επειδή δεν υπάρχουν ούτε συλλογικές συμβάσεις σε κάποια επαγγέλματα;

Επίσης, αφού η Κυβέρνηση θέλει όντως να σπουδάζουν περισσότεροι, γι’ αυτό ανοίγει και τις νέες πύλες πανεπιστημίων, των μη κρατικών, των ξένων, γιατί δεν ανοίγει τις πόρτες των ήδη υπαρχόντων δημόσιων, κατεβάζοντας την ελάχιστη βάση, ώστε χωρίς να πληρώνουν οι άνθρωποι, να μπαίνουν και περισσότεροι στα πανεπιστήμια;

Επίσης για τον κύριο Καλαμπόκη, επειδή βρισκόταν και στη συνάντηση με τον κύριο Μητσοτάκη, πέρυσι, που είχαμε πάει για το θέμα των ανώτερων σχολών παραστατικών τεχνών, ο κύριος Μητσοτάκης, με το νομοσχέδιο, φέρνει μη κρατικά ξένα πανεπιστήμια, που σίγουρα, μέσα θα φέρουν και τμήματα θεάτρου. Πού πιστεύετε ότι πρέπει να βρίσκονται οι ήδη υπάρχουσες σχολές, μέσα σε αυτό το νέο τοπίο, που διαμορφώνεται και τι θέση θα έχουν τα ήδη υπάρχοντα κολέγια, που ήδη συνεργάζονται με ξένα πανεπιστήμια, εδώ; Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία, ευχαριστούμε και τον κύριο Μπιμπίλα και προχωρούμε στους Βουλευτές. Ο κ. Κούβελας δεν είναι εδώ. Να προχωρήσουμε στον κύριο Καφούρο. Κύριε Καφούρο, ερώτηση μόνο σας παρακαλώ.

**ΜΑΡΚΟΣ ΚΑΦΟΥΡΟΣ:** Θέλω να κάνω και μια μικρή τοποθέτηση, μόνο μία γραμμή. Σχετικά με την τοποθέτηση του κυρίου Καλαματιανού είναι άδικη, ότι δεν θέλαμε τους φοιτητές και ειδικά, όταν έχεις 2 φοιτητές παιδιά και όχι μόνο είναι άδικη η τοποθέτηση του, γιατί όσο περήφανος είναι αυτός για τους φοιτητές, άλλο τόσο είμαστε περήφανοι και εμείς και σαν Βουλευτές και σαν γονείς και δεχόμαστε το δικαίωμά τους να έχουν την άποψή τους και να μάχονται για τις απόψεις τους.

Πάμε τώρα και στο θέμα μας. Δύο-τρεις ερωτήσεις. Στον κύριο Μήτκα: Βάλατε 3 ασφαλιστικές δικλείδες, κύριε Μήτκα, της αδειοδότησης, της αξιολόγησης και της πιστοποίησης. Όσον αφορά την αξιολόγηση, αυτή τη στιγμή, τι γίνεται; Στα παραρτήματα που θα έρθουν, πώς θα γίνεται αυτή η αξιολόγηση και τι περιμένετε από αυτό;

Από τον ΔΟΑΤΑΠ, για τον κύριο Ορέστη Καλογήρου: Είπατε ότι σε βάθος τετραετίας αξιολογείτε περίπου 35.000 πτυχία από το εξωτερικό. Η άποψή σας γι΄ αυτούς τους φοιτητές και, κατά συνέπεια, τα παραρτήματα ή τα πανεπιστήμια του εξωτερικού ποια είναι;

Και ένα τρίτο ερώτημα στον κύριο Βερβεσό Δημήτριο, από τους δικηγόρους. Βάλατε δύο θεματάκια. Μιλήσατε, κύριε Βερβεσό, για προσχηματικό διάλογο και αναφερθήκατε στην εικόνα των πανεπιστημίων, σήμερα, με τα γκράφιτι, τις ζημιές και γενικά την απαράδεκτη κατάσταση, που συμφωνούμε. Εδώ, ήθελα την άποψή σας για ένα θέμα. Ποια είναι η θέση σας για την Πανεπιστημιακή Αστυνομία και για τα σχέδια ασφαλείας του πανεπιστημίου; Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Η κυρία Λινού έχει το λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε. Εγώ ήθελα κατ’ αρχήν να εκφράσω την μεγάλη μου χαρά, που ήταν μαζί μας, σήμερα, εκ μέρους του Τεχνικού Επιμελητηρίου, η κυρία Μοροπούλου και η μια-δύο ερωτήσεις, που θα της κάνω, δεν αφορούν μόνο την ικανότητά της, ως αρχιτέκτονα, αλλά και το ευρύτερο ακαδημαϊκό και πανεπιστημιακό της έργο.

Εκείνο, που ήθελα να τη ρωτήσω, είναι ότι σύμφωνα με το καινούργιο, το προτεινόμενο νομοσχέδιο, ένα μη κερδοσκοπικό, μη κρατικό πανεπιστήμιο μπορεί να έχει τρεις Σχολές. Αν αυτό ήταν ένα Πολυτεχνείο, θα επαρκούσαν οι τρεις Σχολές, ώστε να έχουν πλήρη μόρφωση οι φοιτητές και να είναι ικανοί να αντιμετωπίσουν και απλούστερες παρεμβάσεις, ακόμη και ένα κτίριο;

Και επίσης, στην προσωπική της εμπειρία, είναι γνωστό ότι έχει συνεργασία ευρεία και με άλλους τομείς, πλην των Πολυτεχνικών Σχολών. Συνεργάζεται πιθανότατα, απ’ ό,τι ξέρω, τουλάχιστον, με την αρχαιολογία, με την ιστορία, ακόμη και με τη θεολογία και τη θρησκειολογία και στο έργο της, προφανώς, χρειάστηκε βιβλιοθήκες, χρειάστηκε ευρεία συνεργασία με πολλούς επιστήμονες. Αυτό το έργο θα ήταν εφικτό σε ένα campus τριών Σχολών και αν δεν υπήρχε η συνύπαρξη άλλων επιστημών; Αυτό αφορά την κ. Μοροπούλου.

Επίσης, θέλω να ρωτήσω τον κ. Σεϊμενίδη, τον εκπρόσωπο της ΠΟΣΔΕΠ και συνάδελφο στην Ιατρική Σχολή της Αθήνας. Τα κριτήρια, που είναι απαραίτητα, για να γίνει κάποιος επιστήμονας μέλος ΔΕΠ στο Εθνικό Πανεπιστήμιο, σε ένα κρατικό πανεπιστήμιο δικό μας, είναι η ίδια; Διαφέρουν από τα κριτήρια, που θέτει ο νόμος για τις καινούργιες Σχολές, που θα είναι απλώς παραρτήματα; Πώς συγκρίνονται αυτά τα κριτήρια;

Η τρίτη ερώτηση αφορά τον Πρόεδρο, κ. Μήτκα. Ήθελα να μάθω, δεν ξεκαθάρισα, αν θα αξιολογείται το κεντρικό Πανεπιστήμιο ή το παράρτημα και, αν στην αξιολόγηση του παραρτήματος υπάρχει πιθανότητα, όπως και των Εθνικών Πανεπιστημίων, που ελπίζω ότι θα έπρεπε να γίνεται, να αξιολογείται και το ranking των Καθηγητών, όχι μόνο των Πανεπιστημίων.

Και επίσης, άλλα πρακτικά θέματα, όπως παραδείγματος χάρη, το ποσοστό των υποτρόφων, τα κριτήρια για υποτροφίες και η ενίσχυση, γενικά, των φοιτητών και σε κοινωνικά και σε ψυχολογικά και σε άλλα θέματα, που δεν τα έχουμε πάντα και στα δικά μας Πανεπιστήμια, αλλά λόγω της ευρύτητος και των campuses, που έχουμε, όπου συνυπάρχουν πολλές Σχολές, πολλές ειδικότητες, είναι ευκολότερο να αντιμετωπισθούν.

Και για τους πολύ αγαπητούς εκπροσώπους των φοιτητών μας, θα ήθελα να ρωτήσω, αφενός την Ιατρική Σχολή, γιατί κι εγώ και φοίτησα και θήτευσα στην ίδια Ιατρική Σχολή, στο ΕΚΠΑ, πώς βλέπουν τώρα τη δυνατότητα να εκπαιδευτούν και σε θέματα έρευνας και μάλιστα σε έρευνα βασική, αλλά και έρευνα εξειδικευμένη, πώς βλέπουν τη δυνατότητά τους να έχουν κλινική εκπαίδευση και πώς θα τις συνέκριναν αυτές τις δυνατότητες με μια ιδιωτική μη κερδοσκοπική Σχολή, στην Ελλάδα.

Τελευταία ερώτηση στον αγαπητό φοιτητή Νομικής, κ. Σταυρόπουλο. Τέθηκε, ήδη, το ερώτημα, πώς θα συγκριθεί η εκπαίδευση σε μια Εθνική Νομική Σχολή, που είναι τετραετής, σε σχέση με τις τριετείς Σχολές άλλων κρατών, στις οποίες θα υπάρχει μητρική εκπαίδευση. Ξέρω ότι θα απαιτηθεί να έχουν συμπληρωματική εκπαίδευση, αλλά δεν ξέρω αν είναι επαρκής.

Το δεύτερο είναι ότι στις δικές μας Σχολές οι Καθηγητές της Νομικής χρησιμοποιούν και νομολογία εθνική. Αν είναι μια μητρική Σχολή, στο Παρίσι ή στην Αγγλία, ή στη Δανία, ή στην Αυστρία, θεωρούν ότι θα είναι επαρκής – αυτό θα έπρεπε να το απαντήσουν ίσως και οι αρμόδιοι Καθηγητές – η εκπαίδευση αυτών των παιδιών, που θα είναι σε ένα μικρό Πανεπιστήμιο δύο, τριών Σχολών; Αυτά.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, κυρία Λινού. Κυρία Λινού, χαιρόμαστε κι εμείς που είχαμε σήμερα μαζί μας την κυρία Μοροπούλου και είμαστε όλοι περήφανοι, γιατί η φήμη της έχει ξεπεράσει τα σύνορα της Ελλάδος. Όπως, επίσης, να πω, ότι δεν ήταν δυνατόν να μην έχουμε μαζί τους εκπροσώπους της Ιατρικής Σχολής Αθηνών με τόσους αποφοίτους της Ιατρικής Σχολής Αθηνών, εδώ μέσα. Απλώς, η καθυστέρηση ήταν γιατί η πρόταση ήταν για πολλούς φοιτητικούς συλλόγους και έπρεπε να συμφωνήσουν όλοι σε κάποιους.

Τον λόγο έχει ο κύριος Δελής, για ερωτήσεις.

**ΙΩΑΝΗΣ ΔΕΛΗΣ:** Ευχαριστώ, κύριε Πρόεδρε.

Θέλω να κάνω δύο ερωτήσεις, συγκεκριμένα, οι οποίες απευθύνονται στον κ. Μάρη με την ιδιότητά του, ως Πρύτανη του Δημοκριτείου Πανεπιστημίου. Σύμφωνα με το νομοσχέδιο, κ. Πρύτανη, η Σχολή Κλασικών Ανθρωπιστικών Σπουδών μεταπίπτει σε μονοτμηματική Σχολή, με την επωνυμία «Σχολή Ανθρωπιστικών Επιστημών». Δεν θα αποτελείται, δηλαδή, από τμήματα, θα αποτελείται από δύο προγράμματα σπουδών. Το ένα είναι Ψηφιακών Εφαρμογών στις Τέχνες και στον Πολιτισμό, η ψηφιοποίηση, δηλαδή, θα διδάσκεται. Δεν ξέρω, αν η ψηφιοποίηση ανήκει στις Ανθρωπιστικές Επιστήμες, εν πάση περιπτώσει.

Η ερώτησή μου, όμως, αφορά το άλλο πρόγραμμα σπουδών, που είναι πρόγραμμα σπουδών Φιλολογίας, Ιστορίας και Ανθρωπολογίας. Είναι ένα ζήτημα εδώ, κύριε Πρύτανη και θα ήθελα μια απάντηση, κατά πόσο εξασφαλίζεται η επιστημονική συνάφεια αυτών των αντικειμένων και η συνεκτικότητα αυτού του προγράμματος. Γιατί, καλή είναι η διεπιστημονικότητα, αλλά εδώ, εν προκειμένω, νομίζω, ότι ξεπερνάμε κατά πολύ τα όρια.

Η δεύτερη ερώτηση αφορά τα τμήματα από το Διεθνές Πανεπιστήμιο της Ελλάδας, σε Καβάλα και Δράμα, τα οποία εντάσσονται στο Δημοκρίτειο Πανεπιστήμιο Θράκης. Αρκετά από αυτά τα τμήματα, κύριε Πρύτανη, δεν εξασφάλιζαν ούτε εξασφαλίζουν έως τώρα επαγγελματικά δικαιώματα στους πτυχιούχους. Είναι κάτι, το οποίο θα θεραπευθεί, με αυτό το νομοσχέδιο; Γνωρίζετε κάτι, έχετε κάποιες εγγυήσεις; Δεν νομίζω ότι το θεωρείτε επουσιώδες αυτό το ζήτημα. Και αν ναι, θα θέλαμε να ακούσουμε την άποψή σας, γύρω από αυτό το ζήτημα. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κύριο Δελή.

Το λόγο έχει ο κύριος Κούβελας.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε. Καλύφθηκα από ερωτήσεις συναδέλφων, θα περιοριστώ μόνο στην εκπρόσωπο του ΣΕΒ, την κυρία Οικονόμου. Θα ήθελα να ρωτήσω, δεδομένων των ελλείψεων εργατικού και επιστημονικού δυναμικού, σε διάφορες κατηγορίες, οι οποίες καταγράφονται και έχουν αναδειχθεί, τα τελευταία χρόνια στη χώρα μας, κατά τις δικές σας μετρήσεις – εκτιμήσεις, τα δεδομένα αναγκών της βιομηχανίας, όπως ο επιχειρηματικός κόσμος τα εκφράζει, ποιες ειδικότητες επιστημόνων λείπουν από την αγορά σήμερα;

Και συμπληρωματικά, εάν υπάρχει πολιτική καταγεγραμμένη στο Σύνδεσμο και προθυμία να δοθούν ευκαιρίες και στους νέους πτυχιούχους, δηλαδή, αυτούς που μόλις αποφοιτούν, χωρίς προϋπηρεσία, αυτών των ειδικοτήτων, που έχετε ανάγκη, να μπουν στην αγορά εργασίας. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κι εμείς ευχαριστούμε, κύριε Κούβελα.

Το λόγο έχει η κυρία Οικονόμου.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Εγώ θα ήθελα να απευθύνω μία ερώτηση στον κύριο Θεολόγο, τον εκπρόσωπο των φοιτητών, αφού πω ότι είμαστε πάρα πολύ χαρούμενοι, που έχουμε εκπροσώπους των φοιτητών και ας προσπάθησε σύσσωμη η Αντιπολίτευση να παρουσιάσει μία εικόνα, περί του αντιθέτου.

Λοιπόν, κύριε Θεολόγο, είστε φοιτητής της Ιατρικής, επειδή έχω περάσει κι εγώ πριν κάποια χρόνια, ως ιατρός, από το Εθνικό Καποδιστριακό Πανεπιστήμιο και την Ιατρική Σχολή της Αθήνας, γνωρίζω πολύ καλά πόσο δύσκολο είναι να μπει ένας φοιτητής στο Πανεπιστήμιο και την Ιατρική Σχολή στην Ελλάδα και σέβομαι απόλυτα τα λεγόμενά σας, περί των κανόνων αξιοκρατίας, που πρέπει να υπάρχουν και υψηλού επιπέδου εξετάσεων και φοιτητών κλπ..

Όμως, θα πρέπει να σας πω ότι τα ίδια κριτήρια εισαγωγής και βαθμολογίας. τα οποία ισχύουν, σήμερα, για την εισαγωγή των φοιτητών στα ελληνικά δημόσια πανεπιστήμια της Αθήνας και της Ελλάδος γενικότερα, θα ισχύουν και για τα ιδιωτικά.

Προχθές, ο αρμόδιος Υπουργός, ο κύριος Πιερρακάκης, ανέλυσε διεξοδικά στην εισήγησή του τα κριτήρια αυτά και μάλιστα είπε ότι θα είναι τα πιο αυστηρά κριτήρια, τα οποία ισχύουν σε όλα τα πανεπιστήμια της Ευρώπης. Θα είμαστε οι πιο αυστηροί εμείς. Επειδή, λοιπόν και εγώ συντάσσομαι μαζί σας και δεν θα ήθελα, σε καμία περίπτωση, να υποβαθμιστούν τα πανεπιστήμια στην Ελλάδα, είτε είναι δημόσια είτε είναι ιδιωτικά, θέλω να σας διαβεβαιώσω ότι θα ισχύσουν εξίσου δύσκολα κριτήρια εισαγωγής και για τα πανεπιστήμια αυτά. Επειδή πρέπει να είμαστε πολύ συγκεκριμένοι, σε αυτά που λέμε, δεν πρέπει να λαϊκίζουμε και, προς Θεού, δεν το λέω για εσάς, αλλά γενικότερα, ακούστηκαν πολλοί λαϊκισμοί. Η ερώτηση είναι σε ποιο άρθρο είδατε εσείς ότι τα πανεπιστήμια υποβαθμίζονται και ότι τα κριτήρια δεν είναι αξιοκρατικά για την εισαγωγή των φοιτητών της Ιατρικής στα πανεπιστήμια τα ιδιωτικά; Γιατί εγώ θα σας παραπέμψω στο άρθρο 147, το οποίο λέει ακριβώς ποια είναι τα κριτήρια και πιστέψτε με δεν είναι καθόλου εύκολο να μπει κανείς στα πανεπιστήμια αυτά.

Τη δεύτερη ερώτηση θα την θέσω στον κύριο Τσιμιτάκη. Είπατε, κύριε Τσιμιτάκη, ότι δεν θα νιώθετε καλά, αν το κατάλαβα, αν το κατέγραψα σωστά, να έχετε αλλοδαπό φοιτητή στο πανεπιστήμιο, συμφοιτητή σας, ο οποίος να πληρώνει. Εγώ, λοιπόν, σας εύχομαι καταρχήν, ως γιατρός, να πάτε και εσείς στο εξωτερικό, όπως καταφέραμε να πάμε όλοι, με δυσκολίες. Εγώ είχα και υποτροφία από το Ωνάσειο και πιστέψτε με, πλήρωσα, για να πάω να μετεκπαιδευτώ, να σπουδάσω και δεν ένιωσε κανένας άσχημα στην Αμερική και στον Καναδά, που βρέθηκα, που με έβλεπαν απολύτως ισότιμη φοιτήτρια, νεαρή γιατρός, τότε να σπουδάζω, να εξειδικεύομαι. Με αντιμετώπισαν πάρα πολύ ισότιμα, αλλά πληρώνοντας. Γιατί, λοιπόν, δεν θα θέλατε εσείς οι αλλοδαποί φοιτητές, οι ερχόμενοι εκ του εξωτερικού, να πληρώνουν; Δεν κατάλαβα, δηλαδή, όλα θα πρέπει να τα παρέχουμε δωρεάν στους ξένους, που θα έρχονται; Γιατί; Οι φοιτητές, οι οποίοι θα έρθουν, πιθανότατα, θα έχουν τη δυνατότητα. Γιατί να μην ενισχυθεί το δημόσιο πανεπιστήμιο, το ελληνικό κράτος και τα χρήματα αυτά να πέσουν στην παιδεία; Να ανακυκλωθούν; Δεν θέλω να τα χρησιμοποιήσουμε αλλού, στην παιδεία.

Αυτά ήθελα να πω. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία, κυρία Οικονόμου, σας ευχαριστούμε.

Τον λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα αποφύγω οποιονδήποτε σχολιασμό, με όσα έγιναν, να ζητήσω μόνο συγνώμη από τους φορείς για την ένταση, που δημιουργήθηκε, γιατί ήρθαν εδώ, για να τους ακούσουμε και να συζητήσουμε και όχι να βγαίνουν διάφορα άλλα, τα οποία δεν έχουν και κανένα νόημα.

Πρώτη ερώτηση και την κάνω και στον Πρόεδρο της Συνόδου των Πρυτάνεων. Έχουν ακουστεί περισσότερες ερωτήσεις, θα προσπαθήσω λίγο να τις αλλάξω, αλλά και στον κύριο Μήτκα της ΕΘΑΑΕ. Θα είναι δημόσιοι λειτουργοί οι καθηγητές σε αυτά τα πανεπιστήμια, σε αυτά τα Νομικά Πρόσωπα Πανεπιστημιακής Εκπαίδευσης; Εντάξει, καταστρατηγείται το Σύνταγμα, αυτοί οι καθηγητές τι θα είναι; Τα κριτήρια εκλογής ή πρόσληψης τους ποια θα είναι; Γιατί δεν έχω καταλάβει. Βάσει του μητρικού τους παραρτήματος ή Κολέγια, τα οποία έχουν επιστημονικές συμφωνίες, όπως βλέπουμε, μέσα στο ίδιο το νομοσχέδιο, το οποίο συζητάμε; Θα έχουν χαθεί όλα τα άλλα, είναι επιστημονικές συμφωνίες, κάποια από αυτά τα Κολέγια έχουν και σας πληροφορώ και θα ήθελα η ΕΘΑΑΕ, ο κύριος Μήτκας να μου το πει, σε αυτά τα κολέγια έχει γίνει ποτέ έλεγχος; Τι είναι αυτοί οι Καθηγητές;

**ΠΕΡΙΚΛΗΣ ΜΗΤΚΑΣ (Πρόεδρος της Εθνικής Αρχής Ανώτατης Εκπαίδευσης (ΕΘΑΑΕ):** Δεν έγινε έλεγχος, γιατί δεν είχαμε αρμοδιότητα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, λέω, τώρα, με αυτές τις επιστημονικές συμφωνίες. Δεύτερο σημείο πάρα πολύ σημαντικό και θα θέλαμε να μας το ξεκαθαρίσετε και ο κύριος Μήτκας και η Σύνοδος των Πρυτάνεων, ο Πρόεδρος και λοιπά, το έχουν δει βεβαίως στο νομοσχέδιο αυτό, περί της εισαγωγής, με Ελάχιστη Βάση Εισαγωγής από τις πανελλήνιες εξετάσεις.

Για να δούμε, αν έχουν δίκιο ή όχι οι φοιτητές του Ιατρικού Συλλόγου Αθηνών, που το έθεσαν και όπου το βλέπουμε και όλοι εμείς.

Θέλω να ρωτήσω τον κύριο Μάρη να απαντήσει στην ερώτηση, την έθεσε πάρα πολύ καλά ο κύριος Δελής από το Κομμουνιστικό Κόμμα Ελλάδας, για τη συγχώνευση και επί της ουσίας, υποβάθμιση των σχολών θεωρητικής κατεύθυνσης. Επειδή προέρχομαι από τέτοια σχολή και σε αυτή θητεύω, μέχρι και σήμερα, θέλω να ρωτήσω, πραγματικά, για ένα Πρύτανη ενός τέτοιου Πανεπιστημίου, αν αυτό είναι μεταρρύθμιση ή είναι υποβάθμιση κρισιμότατων σχολών για την επιστήμη και το μέλλον κλπ..

Επίσης, θέλω να ρωτήσω τον κύριο Μάρη, ως Βουλευτής του Ελληνικού Κοινοβουλίου, καθώς και τον Πρόεδρο του Συλλόγου των Φοιτητών του Δημοκρίτειου της Νομικής Σχολής, ποιος κάλεσε τα ΜΑΤ στο Δημοκρίτειο Πανεπιστήμιο. Θα ήθελα μία απάντηση σε αυτό.

Θέλω να σας ρωτήσω, κυρία Χρονοπούλου, και χαιρόμαστε, που είσαστε εδώ, να μας πείτε λίγα πράγματα για την κατάσταση του διοικητικού προσωπικού των πανεπιστημίων, για τον αριθμό και αν εξυπηρετούνται τα δημόσια πανεπιστήμια από αυτό το διοικητικό προσωπικό που υπάρχει.

Μία τελευταία ερώτηση προς τον κύριο Καλαβρουζιώτη, που βρήκε ιστορική αυτή τη μεταρρύθμιση, χωρίς να αναφερθεί καθόλου σε άρθρο 16 κλπ.. Δεν υπάρχουν πολλές ερμηνείες. Η τήρηση του Συντάγματος είναι μία, αλλά τέλος πάντων, αυτό είναι περισσότερο και κατεξοχήν θέμα ημών των Βουλευτών. Δεν τον άκουσα να λέει για τα επαγγελματικά δικαιώματα, που δεν αναγνωρίζονται, ακόμα πολλών τμημάτων του Ελληνικού Ανοικτού Πανεπιστημίου, θα υπάρξει κάποια μέριμνα; Θα πιέσει το Ελληνικό Ανοικτό Πανεπιστήμιο; Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Χουρδάκης.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε. Αναρωτιέμαι ποιο ήταν το κριτήριο επιλογής των φορέων, διότι είναι θεωρώ εκτός θέματος, χωρίς να υποτιμώ καθόλου τον ρόλο, που μπορεί να έχουν τα Επιμελητήρια σε άλλα νομοσχέδια, αλλά στο συγκεκριμένο νομοσχέδιο, το να έχουμε την Κεντρική Ένωση Επιμελητηρίων Ελλάδος ή το Σύνδεσμο Βιομηχάνων, πραγματικά και με την ακαδημαϊκή μου ιδιότητα, εκτός των άλλων, δεν βλέπω καμία αληθινή συσχέτιση.

Ειδικά, μάλιστα, όταν το ζητούμενο είναι η ακαδημαϊκή βελτίωση και όχι υποκειμενικές γνώμες, που απλώς ακουστήκαν. Θέλω να ρωτήσω τον κ. Αγνιάδη, επειδή αναφέρθηκε σε σημαντικές επιχειρηματικές δραστηριότητες, που θα εξυπηρετηθούν από αυτό, ποιες εννοεί;

Την κυρία Οικονόμου, που είπε ότι θα πρέπει να εναρμονιστούμε με το «σύγχρονο» ακαδημαϊκό πλαίσιο. Πώς το εννοείτε αυτό και ποιες είναι οι σχολές υψηλής ζήτησης, που θεωρείτε ότι θα θεραπευτούν με αυτό το νομοσχέδιο;

Να συμπληρώσω ότι δεν καλέστηκαν άλλοι φορείς, που εμπλέκονται και είτε είχαν θετική, είτε αρνητική γνώμη. Ενδεικτικά, αναφέρω την Ένωση Αναγνωρισμένων Κολεγίων Ελλάδος.

Θέλω να ρωτήσω τον κύριο Σεϊμένη, αν δεν γίνει γενναία αύξηση και γενναία ενίσχυση του πανεπιστημίου, τι θα συμβεί με το γερασμένο διδακτικό ερευνητικό προσωπικό;

Κύριε Μήτκα, που έχετε θητεύσει και ως Πρύτανης και γνωριζόμαστε από το Αριστοτέλειο, αν εσείς θέτατε τα κριτήρια για τα ιδιωτικά πανεπιστήμια, ξεπερνώντας την αντισυνταγματικότητα, που σαφώς υπάρχει, πραγματικά, θα τα βάζατε αυτά;

Νομίζω ότι αυτό, που ειπώθηκε από τον Δικηγορικό Σύλλογο Αθηνών, αλλά και από τους εκπροσώπους των Φυσικοθεραπευτών, είναι αυτό, που θα δούμε, τα επόμενα χρόνια, δηλαδή, μια μαύρη σελίδα σε ό,τι αφορά και τα επαγγελματικά δικαιώματα και τους νομικούς του αύριο, τις άδειες σχολές στην περιφέρεια και τους κακούς φυσικοθεραπευτές και γιατρούς.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Στυλιανίδης.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Ευχαριστώ, κύριε Πρόεδρε. Την ερώτηση μου την απευθύνω στον κ. Μήτκα και στον Προεδρεύοντα της Συνόδου των Πρυτάνεων και είναι η εξής.

Κάθε χρόνο, έχουμε περίπου 60.000 επιτυχόντες και 15.000 με 20.000 αποτυχόντες στις πανελλαδικές εξετάσεις. Το Σύνταγμα προσδιορίζει, στο άρθρο 16, την υποχρέωση της Πολιτείας για δημόσια δωρεάν εκπαίδευση στους επιτυχόντες των πανελλαδικών εξετάσεων, άρα, τα Παραρτήματα, αυτή τη στιγμή, απευθύνονται στους υπόλοιπους. Το ερώτημα είναι: Τα Παραρτήματα απευθύνονται μόνο στους υπόλοιπους ή απευθύνονται και αλλού;

Μήπως απευθύνονται και στους 51.138 - κατά τον ΟΟΣΑ- «εξόριστους» Έλληνες φοιτητές και επιστήμονες και ερευνητές;

Μήπως απευθύνονται στα παιδιά αυτά, τα οποία, όταν έπρεπε να πάνε να σπουδάσουν, δεν είχαν τα χρήματα να σπουδάσουν και έφτασαν σήμερα να είναι 30 και 35 ετών, για να μπορούν να χρηματοδοτήσουν οι ίδιοι τις σπουδές τους και η μόνη δυνατότητα, που έχουν στην Ελλάδα, είναι η κληρωτίδα του Ανοιχτού Πανεπιστημίου; Δεν μπορούν να πάνε σε άλλο δημόσιο πανεπιστήμιο;

Μήπως είναι, επίσης, μία πρόσκληση και προς όλους όσους έχουν τελειώσει ένα πτυχίο, το οποίο δεν οδηγεί σε επάγγελμα του μέλλοντος και θέλουν να κάνουν ένα δεύτερο πτυχίο, που θα οδηγεί, σε συγκεκριμένα επαγγελματικά δικαιώματα;

Μήπως τέλος, είναι μια πρόσκληση προς ξένους φοιτητές, οι οποίοι, αν είχαν τη δυνατότητα, θα μπορούσαν να έρθουν στην Ελλάδα, για να σπουδάσουν, ακόμα και σε ξενόγλωσσα Τμήματα, που, βεβαίως, τα προσφέρουν τα ελληνικά δημόσια πανεπιστήμια, αλλά, αν διευρύνουμε το μέτωπο, δημιουργώντας και χώρο για την ιδιωτική πρωτοβουλία, η επιτυχία για τη χώρα μας θα ήταν πολύ μεγαλύτερη;

Το ερώτημα μου, λοιπόν είναι αυτό, δηλαδή, κατά πόσο η νέα αγορά, που δημιουργείται στην Ανώτατη Εκπαίδευση από τα Παραρτήματα και στο μέλλον από τα μη-κρατικά πανεπιστήμια, καλύπτει ένα κενό, που μέχρι τώρα δεν το κάλυπτε καθόλου ή το κάλυπτε πολύ περιοριστικά, το ελληνικό δημόσιο πανεπιστήμιο- γιατί αυτό δεν το βλέπουμε- και κατά πόσο, αν αφήσουμε αυτό το κενό ανεξέλεγκτο, είναι σαν να αποδεχόμαστε πλέον την κατοχύρωση επαγγελματικών δικαιωμάτων, μέσα από τα κολέγια, που αυτοί οι οποίοι τα κατηγορούν, αυτοί τα υπερασπίζονται ουσιαστικά με τη θέση τους;

Έχω μία στοιχειοθέτηση, κύριε Πρόεδρε, ότι από το 2000 και μετά, η παγκόσμια αγορά Ανώτατης Εκπαίδευσης κινεί πάνω από 3 δισεκατομμύρια δολάρια και το ποσό αυτό αυξάνεται από το 2003 και μετά, κατά 7%, ετησίως και από αυτήν ακριβώς την αγορά, απουσιάζει η Ελλάδα. Αντιθέτως, είναι παρούσα η Τουρκία, η Βουλγαρία, η Βόρεια Μακεδονία, η Τσεχία, η Ρουμανία - γιατί κάποιος ρώτησε για τις γειτονικές χώρες - η Σερβία, ακόμα και η κομμουνιστική Κίνα είναι εκεί, μόνο η Ελλάδα απουσιάζει.

Δεν αξίζει, λοιπόν, τον κόπο, ρωτώ, είτε με τη μετεξέλιξή του το δημόσιο Πανεπιστήμιο είτε με τη συμπλήρωσή του από μη κρατικά, να απευθυνθεί και σε αυτή την αγορά, καθιστώντας την Ελλάδα παγκόσμιο πανεπιστήμιο, όπως οραματίστηκε κάποτε ο Ιωάννης Καποδίστριας, πριν τον δολοφονήσουν αυτοί, που είχαν άλλη άποψη;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε και τον κ. Στυλιανίδη και να ξεκινήσουν οι απαντήσεις από την κυρία Ντόρα Οικονόμου.

**ΝΤΟΡΑ ΟΙΚΟΝΟΜΟΥ (Διευθύντρια του τομέα ανάπτυξης ανθρώπινου δυναμικού του Συνδέσμου Επιχειρήσεων και Βιομηχανιών - ΣΕΒ):** Καλησπέρα.

Έχω τρεις ερωτήσεις, από τον κύριο Κτιστάκη, από τον κ. Κούβελα και από τον κ. Χουρδάκη, που αφορούν τα επαγγέλματα, που θεωρούμε ότι θα ευνοηθούν, τους κλάδους, αν υπάρχει καταγεγραμμένη πολιτική για τους νέους, που δεν έχουν προϋπηρεσία, οπότε θα επαναλάβω αυτό, που αρχικά είπα, ότι η δραστική και ταχεία προσαρμογή των γνώσεων της νέας γενιάς, που στηρίζει τον παραγωγικό μετασχηματισμό της χώρας μας, αφορά τη βιομηχανία, τη μεταποίηση, το εμπόριο, την ενέργεια, τα ναυπηγεία, την εφοδιαστική αλυσίδα και αναφέρεται σε γνώσεις, που σχετίζονται με την καινοτομία, την υιοθέτηση των τεχνολογιών της 4ης βιομηχανικής επανάστασης, την τεχνητή νοημοσύνη, τον ψηφιακό μετασχηματισμό και την «πράσινη μετάβαση», οπότε τα επαγγέλματα αφορούν αυτούς τους κλάδους.

Έχουμε και ειδικότερες αναλύσεις – που, φυσικά, δεν θα ήθελα να σας κουράσω με αυτές, αυτή τη στιγμή - εμείς θεωρούμε, ότι η βελτίωση κάθε πτυχής της Ανώτατης Εκπαίδευσης θα βοηθήσει τη χώρα, συνολικά και γι’ αυτό στηρίζουμε κάθε σχετική προσπάθεια συγχρονισμού της χώρας, με τις ανάγκες του μέλλοντος, χωρίς αγκυλώσεις. Η σύνδεση, όμως, της Ανώτατης Εκπαίδευσης με την αγορά εργασίας είναι αυτή, που θα δημιουργήσει τα προγράμματα σπουδών, που θα καλύψουν αυτές τις ανάγκες και κάθε τέτοιο πρόγραμμα στα πεδία, που ανέφερα, προηγουμένως, είναι στη σωστή κατεύθυνση και περιμένουμε να τα δούμε είτε από δημόσια είτε από μη κρατικά Ανώτατα Εκπαιδευτικά Ιδρύματα.

Σχετικά με την απασχόληση των νέων αποφοίτων, που ανέφερε ο κ. Κούβελας, προηγουμένως, εμείς έχουμε αναλάβει την πρωτοβουλία και δημιουργούμε διαδρομές απασχόλησης, για νεαρούς και νεαρές αποφοίτους Ανώτατων Εκπαιδευτικών Ιδρυμάτων, έχουμε κάνει την πρωτοβουλία “SKILLS FOR JOBS” που ξεκίνησε από την Αττική, σε τομείς της πληροφορικής. Συνεχίσαμε στη Θεσσαλία, στην Στερεά Ελλάδα και τώρα προχωράμε προς τη Θράκη. Ένα απ’ αυτά αφορά και τα στελέχη εξαγωγών, που στηρίζουν την εξωστρέφεια της χώρας. Σας ευχαριστώ πολύ.

**ΔΗΜΗΤΡΙΟΣ ΚΟΥΒΕΛΑΣ (Προεδρεύων της Επιτροπής):** Σας ευχαριστούμε πάρα πολύ, κυρία Οικονόμου και σας ευχαριστώ, για την αμεσότητα και σαφήνεια στην απάντησή σας, στο ερώτημα που σας έθεσα.

Τον λόγο έχει ο κ. Αγνιάδης.

**ΠΑΝΑΓΙΩΤΗΣ ΑΓΝΙΑΔΗΣ (Γενικός Γραμματέας της Κεντρικής Ένωσης Επιμελητηρίων Ελλάδος (ΚΕΕΕ) & Πρόεδρος του Επιμελητηρίου Βοιωτίας):** Στην ερώτηση, που μου έθεσε ο Εισηγητής της Πλειοψηφίας, ο. Κτιστάκης, αλλά και ο κ. Χουρδάκης, αν υπάρχουν ελλείψεις επιστημονικού προσωπικού, θα ήθελα να πω ότι, γενικά, στον παραγωγικό τομέα της χώρας, υπάρχουν πολλές ελλείψεις και ειδικά στον τομέα της ενέργειας, της πληροφορικής και του τουρισμού, με όλες τις εναλλακτικές του μορφές.

Στον πρωτογενή τομέα και ειδικά στην κτηνοτροφία, είναι τομείς με καλπάζουσα αύξηση επενδύσεων στη χώρα μας, που εκτός επιστημόνων, θα καλυφθούν και χιλιάδες θέσεις εργατικών χεριών.

Για την αγορά εργασίας είναι μια ερώτηση, που απηύθυνε ο κ. Μπιμπίλας. Η αγορά εργασίας και οι ελληνικές επιχειρήσεις έχασαν σοβαρό στελεχιακό δυναμικό από τη νέα γενιά, που σπούδασε, στο εξωτερικό, καθώς οι ξένες επιχειρήσεις εντόπισαν και προσέλκυσαν Έλληνες φοιτητές και ο αριθμός των Ελλήνων φοιτητών είναι περίπου 50.000. Δυστυχώς, για τις ελληνικές επιχειρήσεις, σπουδαία μυαλά ξεκίνησαν τον επαγγελματικό τους βίο, εκτός της χώρας μας και ενίσχυσαν εταιρίες στο εξωτερικό. Με το συγκεκριμένο νομοσχέδιο, πιστεύουμε ότι σημαντικό μέρος του στελεχιακού δυναμικού θα παραμείνει στη χώρα μας και θα επανέλθουν πάρα πολλοί.

Τελειώνω, επαναλαμβάνοντας, ότι με το καινούργιο θεσμικό πλαίσιο, αναβαθμίζεται η σύζευξη Ανώτατης Εκπαίδευσης και επιστημονικών στελεχών επιχειρηματικότητας, με αυτό θα ανεβάσουμε το επίπεδο του επιχειρείν. Ευχαριστώ.

**ΔΗΜΗΤΡΙΟΣ ΚΟΥΒΕΛΑΣ (Προεδρεύων της Επιτροπής):** Σας ευχαριστούμε πολύ, κύριε Αγνιάδη.

Το λόγον έχει ο κ. Καλογήρου.

**ΟΡΕΣΤΗΣ ΚΑΛΟΓΗΡΟΥ (Πρόεδρος του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφορικής (ΔΟΑΤΑΠ):** Σας ευχαριστώ, κύριε Πρόεδρε.

Έχω δεχτεί και εγώ τρεις ερωτήσεις, αλλά νομίζω ότι μπορώ να τις ομαδοποιήσω, γιατί λίγο-πολύ έχουν κοινά στοιχεία.

Πρώτα απ’ όλα να πω, ότι, όχι αγαπητή, κυρία Τζούφη, δεν είπα καθόλου, ότι εκκρεμούν 8.500 αιτήσεις, σε καθυστέρηση στο ΔΟΑΤΑΠ. Είπα ότι υποβάλλονται ή μάλλον είπα ακριβώς ότι το 2023 υποβλήθηκαν 8.500 αιτήσεις στον ΔΟΑΤΑΠ. Αυτό που αληθεύει, είναι ότι όταν ανέλαβα Πρόεδρος, το Φεβρουάριο του 2020, ακριβώς πριν τέσσερα χρόνια, πράγματι είχα βρει 8.500 αιτήσεις, σε καθυστέρηση 18 και 24 μηνών. Από το Νοέμβριο του 2022 και εντεύθεν ο προσδόκιμος χρόνος αναγνώρισης οποιασδήποτε αίτησης κατατίθεται στον ΔΟΑΤΑΠ, είναι από μία έως οκτώ εβδομάδες.

Ένα 5% καθυστερεί λίγο περισσότερο, γιατί είναι πολύ δύσκολες οι αιτήσεις, χρειάζεται σκληρή αλληλογραφία με ξένα NARIC κτλ..

Πρώτα από όλα, θα ήθελα να σας πω και κάτι ακόμη, όχι για να υπερασπιστώ τη διοίκηση, αλλά τους 39 εργαζόμενους του ΔΟΑΤΑΠ. Από τον ιδρυτικό του νόμο, ο ΔΟΑΤΑΠ, είναι υποχρεωμένη η διοίκηση, το Διοικητικό Συμβούλιο, να υποβάλλει, κάθε Μάρτιο, στον Υπουργό Παιδείας και στην Επιτροπή Μορφωτικών Υποθέσεων της Βουλής, Απολογισμό του Διοικητικού Συμβουλίου. Αν ανοίξετε τώρα το κινητό σας, κυρία Τζούφη, την ιστοσελίδα του ΔΟΑΤΑΠ, θα δείτε ότι έχουμε αναρτημένους τους Απολογισμούς του 2020, 2021, 2022 και μέχρι τις 31 Μαρτίου, θα λάβετε και, ως μέλος της Επιτροπής Μορφωτικών Υποθέσεων, τον Απολογισμό του 2023.

Όταν ανέλαβα Πρόεδρος του ΔΟΑΤΑΠ, βρήκα στα αρχεία του Οργανισμού ότι είχαν υποβάλει μία φορά, το 2006 και μία φορά, το 2016. Καμία άλλη διοίκηση δεν είχε υποβάλει, η δική μας διοίκηση έχει υποβάλει, ήδη, τέσσερις Ετήσιους Απολογισμούς, εγκαίρως και εκεί είναι πολύ αναλυτικά τα στοιχεία και οι αριθμοί.

Να πω μόνο ότι, όταν ανέλαβα Πρόεδρος, η αναμονή για τον προέλεγχο μιας αίτησης ήταν έξι μήνες – ξέρετε τι θα πει ο «προέλεγχος»; Αν είναι τα 10 δικαιολογητικά μέσα, αυτό είναι. Σήμερα είναι μια μέρα, η αναμονή, για τον προέλεγχο.

Να πω τώρα για τους αριθμούς, για τις αλλοδαπές χώρες, που ζητήθηκε. Δεν είναι κανένα μυστικό. Το έχω πει και σε συνέντευξη ή το έχω γράψει, νομίζω, σε άρθρο, σε καθημερινή μεγάλης κυκλοφορίας εφημερίδα. Το 55% των αιτήσεων, που δέχεται ο ΔΟΑΤΑΠ, κάθε χρόνο, είναι από δημόσια και ιδιωτικά πανεπιστήμια της Κύπρου. Το 17%-18% είναι από το Ηνωμένο Βασίλειο. Το 8%, περίπου, είναι από τη Βουλγαρία και μετά πηγαίνουμε σε μικρά νούμερα 3%, 4%, 2%, 1%, από όλες τις υπόλοιπες χώρες του πλανήτη.

Να πω, επίσης, ότι πράγματι, όπως είπε ένας εκπρόσωπος των φοιτητών, ο μεγαλύτερος αριθμός, πάνω από το 50%, αφορά σε μεταπτυχιακές σπουδές, αλλά οι προπτυχιακές σπουδές δεν είναι καθόλου αμελητέες.

Αν θέλετε, λοιπόν, αυτό που είπα, είναι ότι σε βάθος τετραετίας –πράγματι, δηλαδή σε ένα κύκλο σπουδών – δεχόμαστε περίπου 35.000 αιτήσεις, σε αυτό το διάστημα. Εκ των οποίων – πρόχειρα το λέω, αλλά είναι σωστός ο αριθμός – περίπου, τουλάχιστον 15.000 αφορούν σε προπτυχιακές σπουδές.

Να πω και κάτι ακόμη και θα επαναλάβω, άλλη μια φορά, για να υπερασπιστώ τους 39 υπαλλήλους εργαζόμενους του ΔΟΑΤΑΠ. Αυτό που κάνουν οι 39 εργαζόμενοι του ΔΟΑΤΑΠ είναι ένα μικρό θαύμα. Ξέρετε, στο Συνήγορο του Πολίτη, το 2020, υπήρχαν σε εκκρεμότητα περίπου 150 αναφορές, από παράπονα πολιτών, για τον ΔΟΑΤΑΠ. Τον Δεκέμβριο του 2023, τα παράπονα, οι αναφορές πολιτών, στο Συνήγορο του Πολίτη, για τον ΔΟΑΤΑΠ, ήταν τέσσερις. Σε Σεμινάριο του ΕΚΔΔΑ, που παρακολούθησε υπάλληλος του ΔΟΑΤΑΠ για επιμόρφωση, η Εισηγήτρια της Εθνικής Αρχής Διαφάνειας παρουσίασε σε όλους τους συμμετέχοντες στο Σεμινάριο, τον ΔΟΑΤΑΠ, ως Case study επιτυχίας δημόσιας υπηρεσίας, τα τελευταία χρόνια. Είναι ένας άθλος των 39 υπαλλήλων του ΔΟΑΤΑΠ και θα σας πω και ένα άλλο μυστικό. Έγινε με μείωση των εσόδων του ΔΟΑΤΑΠ και όχι με αύξηση των εσόδων. Τι σημαίνει αυτό: Με εισήγηση του Διοικητικού Συμβουλίου του ΔΟΑΤΑΠ, το 2022, με το νέο νόμο, μειώθηκαν κατά 50% τα παράβολα των ενδιαφερομένων, για να κάνουν την αίτησή τους στο ΔΟΑΤΑΠ και κατά 50% τα παράβολα, που πληρώνουν όσοι συμμετέχουν στις εξετάσεις αναγνώρισης τίτλων Ιατρικής και Οδοντιατρικής, από χώρες εκτός της Ευρωπαϊκής Ένωσης. Γιατί έγινε αυτό;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Να καλέσουμε τον ΔΟΑΤΑΠ, να μας τα πει αναλυτικά, αλλά τώρα έχουμε και άλλες συνεδριάσεις της Επιτροπής μετά.

**ΟΡΕΣΤΗΣ ΚΑΛΟΓΗΡΟΥ (Πρόεδρος του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφορικής (ΔΟΑΤΑΠ):** Με λιγότερα χρήματα, γιατί απλώς κάθε χρόνο, είχαμε ένα πολύ μεγάλο πλεόνασμα, από τα υπερβολικά παράβολα, που εισπράτταμε από τους πολίτες, το οποίο πήγαινε αναγκαστικά στα διαθέσιμα της Τράπεζας της Ελλάδος και δεν μπορούσε να τα κάνει και ο ΔΟΑΤΑΠ τίποτα.

Τώρα, για την ποιότητα των παραρτημάτων των πανεπιστημίων του εξωτερικού, που έγιναν μία ή δύο ερωτήσεις. Υπάρχει εδώ μια παρεξήγηση. Κανένα NARIC του κόσμου, o ΔΟΑΤΑΠ λέγεται «NARIC» στη διεθνή ορολογία, δεν εξετάζει την ποιότητα των προγραμμάτων, παρά εξετάζει, όπως και ο ελληνικός ΔΟΑΤΑΠ, ανέκαθεν και το ΔΙΚΑΤΣΑ και ο ΔΟΑΤΑΠ, με τον προηγούμενο νόμο και με τον σημερινό, εάν ένα ίδρυμα μπορεί να κριθεί ως πανεπιστήμιο, με τα κριτήρια του νόμου της χώρας μας, του ν. 4957/2022 ή δεν μπορεί να κριθεί, ως πανεπιστήμιο.

Δεν έχει αρμοδιότητα ο ΔΟΑΤΑΠ να κρίνει, αν είναι καλό, μέτριο ή κακό πανεπιστήμιο, όπως δεν έχει αρμοδιότητα και κανένας ΔΟΑΤΑΠ του κόσμου. Σκεφτείτε πώς θα αισθανόμασταν εμείς, δικαίως αγανακτισμένοι, ως Έλληνες, αν ένα ξένο NARIC έλεγε, «πέντε ελληνικά πανεπιστήμια δεν τα κρίνω καλά και δεν τα αναγνωρίζω», ενώ είναι πανεπιστήμια. Δεν πρέπει, λοιπόν, να υπάρχει αυτή η παρεξήγηση.

Για να το δώσω λίγο καλύτερα να το κατανοήσουμε, ακόμη και εντός της χώρας, η έννομη τάξη της χώρας, τι λέει; Το πτυχίο του ΑΠΘ είναι το ίδιο με το πτυχίο του Χαροκόπειου - μια που έχω τον καλό φίλο, τον κύριο Μιχαλακέλη μπροστά μου, που είναι καθηγητής στο Χαροκόπειο, γι’ αυτό το αναφέρω - και επίσης, το πτυχίο, που έχει 5,1 έχει το ίδιο νομικό καθεστώς, με το πτυχίο, που έχει 9,9. Ο ΔΟΑΤΑΠ, λοιπόν, κρίνει το νομικό καθεστώς των πανεπιστημίων όλου του πλανήτη και το νομικό καθεστώς των τίτλων, που απονέμουν.

Επίσης, να πω για τον αγαπητό Πρόεδρο του Οικονομικού Επιμελητηρίου, που είπε λίγο - ίσως και άθελά του - ειρωνικά, ότι ο ΔΟΑΤΑΠ αναγνωρίζει τα πανεπιστήμια του Αφγανιστάν, τα αναγνωρίζουν όλες οι χώρες της Ευρωπαϊκής Ένωσης τα πανεπιστήμια του Αφγανιστάν. Δεν είναι κάτι πρωτότυπο αυτό, που κάνει ο ΔΟΑΤΑΠ, με την έννοια, που σας είπα προηγουμένως, με τα κριτήρια, που έχει ο νόμος 4957/2022, με τα οποία, τηρώντας τα αυστηρά, εντάσσει ή δεν εντάσσει ο ΔΟΑΤΑΠ στο εθνικό μητρώο αναγνωρισμένων ιδρυμάτων της αλλοδαπής, ιδρύματα της αλλοδαπής.

Αυτό που γίνεται με το νέο νόμο, είναι πολύ καλύτερο απ’ αυτό, που έχει αρμοδιότητα να κάνει ο ΔΟΑΤΑΠ. Τι είναι; Ότι, πλέον, τα παραρτήματα, που θα ιδρυθούν, εδώ, θα υπόκεινται στον υποχρεωτικό έλεγχο της ΕΘΑΑΕ, δηλαδή, της Ελληνικής Πολιτείας. Ο ΔΟΑΤΑΠ ούτε είχε, ούτε έχει, ούτε κανένας ΔΟΑΤΑΠ του κόσμου έχει την αρμοδιότητα, να πιστοποιεί ξένα προγράμματα. Η ΕΘΑΑΕ την έχει και θα την έχει και αυτό είναι το σημαντικό, που πρέπει να κρατήσουμε, ότι γίνεται για πρώτη φορά, για τα παραρτήματα, που θα εγκαταστήσουν ξένα πανεπιστήμια στην Ελλάδα.

**ΔΗΜΗΤΡΙΟΣ ΚΟΥΒΕΛΑΣ (Προεδρεύων της Επιτροπής):**  Σας ευχαριστούμε πολύ.

Θα παρακαλέσω τις κυρίες και τους κυρίους εκπροσώπους των φορέων, να επικεντρώνονται στις απαντήσεις των ερωτημάτων, που τέθηκαν, χωρίς γενικότερα σχόλια περαιτέρω, γιατί οι συνάδελφοι έχουν υποχρεώσεις και σε άλλες Επιτροπές, αλλά θέλουν να μείνουν μέχρι το τέλος της συγκεκριμένης συνεδρίασης.

Παρακαλώ, το λόγο έχει ο κ. Βερβεσός.

**ΔΗΜΗΤΡΙΟΣ ΒΕΡΒΕΣΟΣ (Πρόεδρος της Ολομέλειας Προέδρων Δικηγορικών Συλλόγων):** Ευχαριστώ, κύριε Πρόεδρε. Θα απαντήσω, κατ’ αρχάς, στα ζητήματα που, μου έχει θέσει ο κ. Κτιστάκης.

Κύριε συνάδελφε, κύριε βουλευτά, το θέμα αυτό άνοιξε τώρα. Τα ζητήματα, που αφορούν τη συνταγματικότητα του άρθρου 16 και των πανεπιστημίων, τα έχει λύσει το Συμβούλιο Επικρατείας, που είναι το αρμόδιο, με την απόφαση 3457/1998 και τα ξαναέλυσε με την 1698/2013, την οποία σας διαβάζω, για τη γνώση και των υπολοίπων μελών, που δεν είναι νομικοί και λέει: «Δεν είναι επιτρεπτό, ο χρόνος σπουδών που έχει διανυθεί σε τμήμα ή παράρτημα ή της αλλοδαπής, το οποίο λειτουργεί στην Ελλάδα με μορφή ιδιωτικού φροντιστηρίου ή εργαστηρίου ελευθέρων σπουδών, να αναγνωριστεί, ως χρόνος διανυθείς σε ΑΕΙ της αλλοδαπής, ομοταγές προς ελληνικό ΑΕΙ, διότι μία τέτοια αναγνώριση θα ισοδυναμούσε με αναγνώριση σπουδών, που πραγματοποιήθηκε, στην Ελλάδα, σε ιδιωτικό φορέα, ως σπουδών ανώτατης εκπαίδευσης και θα συνιστούσε καταστρατήγηση του Συντάγματος».

Επίσης, στην 992/2023, το θέμα έχει λυθεί, επίσης, που λέει το   
Συμβούλιο Επικρατείας: «Ούτε ο δημόσιος χαρακτήρας της τριτοβάθμιας εκπαίδευσης και το κύρος του δημόσιου πανεπιστημίου προσβάλλονται, δεδομένου, ότι δεν τίθεται ζήτημα αναγνώρισης ισοτιμίας τίτλων σπουδών ανώτατης εκπαίδευσης, που έχουν χορηγηθεί από ιδιωτικούς φορείς».

Άρα, το ζήτημα της συνταγματικότητας, άνοιξε το πρώτον, μια συζήτηση με το θέμα της εναρμόνισης με το ενωσιακό δίκαιο. Και άνοιξε τώρα, επ’ αφορμή της γνωστής γνωμοδότησης Βενιζέλου. Δεν είχε ξανανοίξει ποτέ αυτό το ζήτημα το πρώτον, σε τόσο επίσημο διάλογο και με αφορμή....

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Αν μου επιτρέπετε και μόνο για το διάλογο, είχε ανοίξει και παλαιότερα, το ξέρετε πολύ καλύτερα από μένα, με διάφορα άρθρα από παλιά.

**ΔΗΜΗΤΡΙΟΣ ΒΕΡΒΕΣΟΣ (Πρόεδρος της Ολομέλειας Προέδρων Δικηγορικών Συλλόγων**): Εγώ αναφέρομαι στο θεσμικό διάλογο, κύριε Κτιστάκη, που γίνεται μεταξύ της πολιτείας, του Υπουργείου της Κυβέρνησης και των θεσμικών φορέων, όπως νομίζω ότι είμαστε και εμείς, στα πλαίσια της συνταγματικότητας των νόμων, που και εμείς έχουμε κάποιο λόγο, ως θεσμικός φορέας της πολιτείας. Εμάς δεν μας έχει δοθεί ποτέ το ζήτημα ενός νόμου, ο οποίος θα πρέπει να είναι συμβατός ή μη με το ενωσιακό δίκαιο, αν παραβιάζεται το Σύνταγμα ή δεν παραβιάζεται το Σύνταγμα ή υπερτερεί το ενωσιακό δίκαιο και άρα, κάμπτεται το 16, από το ενωσιακό. Αυτό τον διάλογο τον ανοίξαμε, προχθές. Θεσμικά, όχι επιστημονικό διάλογο. Αναμένουμε για θεσμικό διάλογο.

Ο θεσμικός διάλογος σημαίνει, ότι έρχεται η πολιτεία και λέει «Κύριοι, τι λέτε, ποια είναι η γνώμη σας, ελάτε να το κουβεντιάσουμε. Τι λέτε για τις Νομικές σχολές, τι λέτε για τη συνταγματικότητα του νόμου;» Αυτόν το διάλογο εγώ δεν τον έχω κάνει ποτέ με κανέναν Υπουργό. Ειλικρινά, σας μιλάω. Τον κάνω σήμερα, ενώπιον σας, στα 5 λεπτά, πόσο είναι ο τυπικός διάλογος, που γίνεται ενώπιον της Επιτροπής. Δεν μας κάλεσε κανένα Υπουργείο. Όφειλε να μας καλέσει όλους τους φορείς, αν θέλει να κάνει ένα σοβαρό διάλογο. Αν θεωρεί διάλογο τα πέντε λεπτά και τα τρία, που μετράει στο ρολόι του ο κύριος Πρόεδρος, με συγχωρείτε πολύ, δεν τον θεωρώ σοβαρό διάλογο αυτόν. Τον θεωρώ τυπικό διάλογο, αλλά όχι ουσιαστικό.

Τώρα, για το ζήτημα της πανεπιστημιακής αστυνομίας. Κοιτάξτε, εμείς είμαστε πάντα υπέρ της εφαρμογής της νομιμότητας, αλλά στα πλαίσια της αρχής. Την πανεπιστημιακή αστυνομία, με τις χίλιες προσλήψεις, δεν την καταργήσαμε εμείς. Κάποιοι άλλοι πήραν χίλιους και αυτοί οι χίλιοι πανεπιστημιακοί αστυνομικοί, αντί σήμερα να διορθώνουν τα γκράφιτι, που έλεγε ο νεαρός φοιτητής από το ευαγές ίδρυμα, δεν κάνουν αυτή τη δουλειά, κάνουν αστυνομία στο δρόμο, έχουν πάει στα αστυνομικά τμήματα. Άρα, λοιπόν, μην κάνουμε κριτική σε μας και στην αστυνομία. Κάντε κριτική σε εκείνους, που έφτιαξαν την πανεπιστημιακή αστυνομία και τώρα την έχουν στείλει στα αστυνομικά τμήματα.

Όσον αφορά το ζήτημα, αν το σύνταγμα αυτό είναι χουντικής έμπνευσης, ακούω φοβερά πράγματα για το 16. Να συζητήσουμε ότι ο Κωνσταντίνος Καραμανλής πολιτικά ή ο Γεώργιος Μαύρος, ο Παπανδρέου, ο αείμνηστος Τσάτσος, όταν έφερε το 16, ήθελε να μιμηθεί τις χουντικές εμπνεύσεις του Συντάγματος Παπαδόπουλου ή ότι μετέπειτα, τέσσερις αναθεωρήσεις, που έκαναν σοβαροί πολιτικοί του τόπου και συνταγματολόγοι, είχαν χουντικής έμπνευσης θέματα; Κάποιο χαρτάκι του έχουν δώσει του νεαρού αυτού φοιτητή για να μιλάει ...

Τελευταίο θέμα. Μην αμφισβητούμε, όταν υπήρχε το θέμα της Νομικής Πάτρας, είχατε πει τότε η πλειοψηφία και εγώ μαζί σας, ότι δεν μπορεί να κάνουμε άλλη μια νομική, να καταργήσουμε τη Νομική Κομοτηνής. Τώρα, τι θα γίνει με τη Νομική Κομοτηνής και με τις σχολές εκεί πέρα; Θα συνεχίσουν να υπάρχουν; Θα συνεχίσουν να λειτουργούν, νομίζετε, με φοιτητές; Ποιος πατέρας θα στείλει το παιδί του, εκεί πάνω; Γιατί να μη το στείλει, δίπλα; Το παράβολο δεν αποτελεί αντικίνητρο, γιατί θα δώσουν κάποια παραπάνω χρήματα να φτιάξουν άλλη μια νομική σχολή, εδώ, ή μια ιατρική ή μια άλλη σχολή. Θα μαραζώσουν αυτές οι σχολές και το ξέρετε πολύ καλά. Όποιοι ήταν εναντίον της Νομικής Πατρών, δεν μπορούν να λένε ότι η Νομική Κομοτηνής και όλες οι σχολές των περιφερειακών πανεπιστημίων θα υπάρχουν.

Τέλος, επειδή ειπώθηκε και αυτό, για τις υποδομές. Μη μου πει κανείς τώρα ότι πληρώνουν. Από την τσέπη μου πληρώνω κι εγώ, για να πάει το παιδί μου, από την πόλη στο πανεπιστήμιο. Τα ΚΤΕΛ δεν είναι δωρεάν. Ούτε δωρεάν είναι η σίτιση για εκείνον, που έχει από ένα εισόδημα και πάνω. Εδώ είναι ο κύριος Μάρης να σας πει για την κατάσταση, που επικρατεί σε αυτά τα πανεπιστημιακά ιδρύματα, σήμερα, που τάχα θα ενισχυθούν από υποδομές. Δεν έχουν ενισχυθεί από υποδομές. Ευχαριστώ πολύ.

**ΔΗΜΗΤΡΙΟΣ ΚΟΥΒΕΛΑΣ (Προεδρεύων της Επιτροπής):** Σας ευχαριστούμε πάρα πολύ. Ακριβώς, αγαπητές και αγαπητοί συνάδελφοι, μετά την επισήμανση σας, ότι υπάρχουν και άλλες υποχρεώσεις, γι’ αυτό παρακαλώ και πάλι τους προσκεκλημένους μας, να περιορίζονται αυστηρά, επιτρέψτε μου, στα θέματα, που έχουν τεθεί, ως ερωτήματα. Δεν υπάρχει καμία πρόθεση να λογοκρίνουμε οποιονδήποτε.

Ο κ. Μάρης, παρακαλώ, έχει το λόγο.

**ΦΩΤΙΟΣ ΜΑΡΗΣ (Πρύτανης Δημοκριτείου Πανεπιστημίου Θράκης):** Ευχαριστώ πολύ κύριε Πρόεδρε. Έχω σωρεία ερωτημάτων να απαντήσω. Θα ξεκινήσω από τον κύριο Κτιστάκη. Επαναλαμβάνουμε, ναι, είναι ιστορική στιγμή για εμάς και σε ό,τι αφορά το ερώτημα του αν άλλα πανεπιστήμια της περιφέρειας αιτούνται ενίσχυση, ναι, στην τελευταία Σύνοδο Πρυτάνεων, αρκετά πανεπιστήμια - δεν θα ήθελα να πω ποια - έχουν ζητήσει αντίστοιχες συζητήσεις με το Υπουργείο. Έγινε αποδεκτό, ήδη, από τον Υπουργό και αμέσως μετά την ψήφιση του συγκεκριμένου νομοσχεδίου, για το κείμενο, που θα έχει το κάθε πανεπιστήμιο έτοιμο, θα προχωρήσει.

Άλλωστε, ο νόμος 4957/22 μας δίνει τη δυνατότητα να αναπτύξουμε τον στρατηγικό μας σχεδιασμό και χρηματοδοτηθήκαμε γι’ αυτό, ως πανεπιστήμια. Αυτό ακριβώς κάνουμε. Αξιοποιούμε αυτά τα εργαλεία και προχωράμε.

Στα ερωτήματα, τα οποία μου υπέβαλε ο κύριος Καλαματιανός, αν υπάρχουν διαφορετικές αποφάσεις Συγκλήτου. Προφανώς και υπάρχουν και είμαστε χαρούμενοι γι’ αυτό. Το συζητήσαμε πάρα πολύ αυτό στη Σύνοδο Πρυτάνεων. Αυτή ακριβώς η διαφορετικότητα είναι νομίζω και το πεδίο, που αναζωογονεί το ελληνικό δημόσιο πανεπιστήμιο. Είναι εκεί, που παράγονται οι νέες ιδέες. Στη Σύνοδο των Πρυτάνεων των Ελληνικών Πανεπιστημίων δεν υπήρχαν κάθετες απόψεις. Όλοι αντιλαμβάνονταν το τι συμβαίνει στην ελληνική κοινωνία και πώς έχουν διαμορφωθεί οι τάσεις. Όπως επίσης, όλοι αντιλαμβάνονται ότι εμείς θα συνεχίσουμε να υπερασπιζόμαστε το δημόσιο χαρακτήρα της ανώτατης εκπαίδευσης. Είναι μια σημαντική μεταβολή και τη βλέπουμε, πάντα, μέσα από το δημόσιο συμφέρον. Και αυτό ακριβώς είναι το σημείο, το οποίο θα ήθελα να συνδέσετε με το θέμα της συνταγματικότητας ή μη. Νομίζω ότι οι διαφορετικές απόψεις έχουν ήδη καταγραφεί και τα αρμόδια όργανα θα αποφανθούν γι’ αυτό. Πιθανόν, να είναι και οι αίθουσες των δικαστηρίων, αλλά η νέα κατάσταση είναι εκεί έξω και τη ζούμε.

Ανισότητα στην πρόσβαση στην τριτοβάθμια εκπαίδευση. Το νομοσχέδιο δίνει τη δυνατότητα πρόσβασης, μέσα από πανελλαδικές και ΕΒΕ. Νομίζω ότι είναι μια βάση, είναι ένα κατώφλι. Πάνω σε αυτό μπορούμε να συζητήσουμε στο μέλλον. Θα δούμε και θα τοποθετηθούμε και πάλι. Η ΕΒΕ, αν θέλετε την προσωπική μου άποψη, ναι, είναι ένα μέτρο, το οποίο έχει βοηθήσει το ελληνικό πανεπιστήμιο. Και το έχει βοηθήσει πως, για να μην παρεξηγηθώ. Μιας και ευαγγελιζόμαστε ένα ποιοτικό σύστημα εκπαίδευσης, χρειαζόμαστε φοιτητές, οι οποίοι να μπορούν να ακολουθούν το πρόγραμμα σπουδών και να μην δημιουργούνται διαφορετικές κατηγορίες φοιτητών. Άλλοι που παρακολουθούν το πρόγραμμα, άλλοι που το παρακολουθούν περίπου και άλλοι, που δεν το παρακολουθούν καθόλου και έρχονται μετά οι λιμνάζοντες να καταγράφονται και να είναι στα μετρητικά συστήματα, τα οποία υπάρχουν παγκοσμίως.

Φοιτητές από το εξωτερικό. Είναι μια συζήτηση η οποία γίνεται με πολύ μεγάλη θέρμη, μεταξύ των ελληνικών πανεπιστημίων. Γι’ αυτόν ακριβώς το λόγο και πήραμε την απόφαση και δημιουργήσαμε τη Stand in Greece. Γιατί; Γιατί είδαμε ότι θεσμοθετώντας μόνο αγγλόφωνο ξενόγλωσσο πρόγραμμα σπουδών, δεν λύνουμε τα προβλήματα. Εκεί ακριβώς εμφανίζονται θέματα. Πώς θα προετοιμαστούμε. Πώς θα υποδεχτούμε. Τι πρέπει να παρέχουμε. Πώς αυτό ρυθμίζεται, με όλο το άλλο σύστημα και σίγουρα μπαίνουμε, σε ένα πεδίο, το οποίο δεν το ξέραμε, ούτε το γνωρίζουμε. Παγκοσμίως, υπάρχουν άλλες χώρες, οι οποίες είναι πολύ πιο μπροστά από εμάς. Θα μάθουμε και γι’ αυτό ακριβώς συμμετέχουμε σε εκθέσεις και θα το ξανακάνουμε. Θα συνεχίσουμε να συζητάμε και θα αξιοποιούμε αυτά τα καινούργια εργαλεία και θα ζητάμε και χρηματοδότηση από την ελληνική πολιτεία γι’ αυτό.

Σε ό,τι αφορά τα ερωτήματα του κ. Παραστατίδη, αν η επίπτωση θα είναι μεγάλη ή μικρή για το Δημοκρίτειο, το Αιγαίο, το Δυτικής Μακεδονίας και άλλα πανεπιστήμια. Να σας πω την προσωπική μου άποψη. Οτιδήποτε νέο, έρχεται να αναδιατάξει τα πράγματα. Αλλά ποια αναδιάταξη θα γίνει; Γι’ αυτούς, οι οποίοι βρίσκονται μόνο εντός της χώρας ή γι’ αυτούς, που βρίσκονται και εκτός της χώρας; Επίσης, το ελληνικό δημόσιο πανεπιστήμιο ζητάει, ακόμη και τώρα, στα πλαίσια της αυτοτέλειας του, να καθορίσει μόνο του τους αριθμούς των εισακτέων στα ελληνικά πανεπιστήμια. Από ό,τι γνωρίζετε όλοι, είναι πολύ μεγαλύτερα τα νούμερα διαχρονικά, τώρα, τριάντα χρόνια από αυτά, που αιτούνται.

Σε ό,τι αφορά τα πανεπιστήμια, σε ό,τι αφορά τα νέα τμήματα, τα οποία προτείνονται στο Δημοκρίτειο Πανεπιστήμιο Θράκης από την ενίσχυσή του. Έχουμε πλήρη καταγραφή υποδομών προσωπικού. Τι θα απαιτηθεί τα επόμενα 2, 3 χρόνια. Είτε αυτό αφορά μέλη ΔΕΠ, είτε αφορά διοικητικό προσωπικό, που το πρόβλημα είναι γιγαντιαίο.

Είναι γιγαντιαίο, γιατί, αριθμητικά, η χώρα έχει ένα χάσμα 10 ετών, ένα κενό με το πάγωμα των νέων προσλήψεων και αυτό σήμερα εμφανίζεται, σαν ωρίμανση και πρέπει να δούμε τα πράγματα. Σίγουρα, θα χρειαστεί να αξιοποιήσουμε χρηματοδοτικά εργαλεία, όπως είναι το Ταμείο Ανάκαμψης, που ήδη έχει ενεργοποιήσει τις προκηρύξεις του. Δεν θα φτάσει μόνο αυτό, θα χρειαστούν και οι τοπικές περιφερειακές αυτοδιοικήσεις να στηρίξουν.

Αν θα είναι το 2027 καλύτερη χρονιά μετά από 3 - 4 χρόνια; Σίγουρα, θα είναι πιο ρυθμισμένη. Εδώ είμαστε να το ξανασυζητήσουμε.

Σε ό,τι αφορά, αν θα επηρεαστεί η Ιατρική της Αλεξανδρούπολης και η Νομική της Κομοτηνής, θα σας πω, ότι στη συζήτηση μέχρι τώρα, βλέπω ότι δεν λαμβάνει κανείς υπόψη του την άποψη του ελληνικού λαού, του οποιουδήποτε γονιού. Κανένας γονιός δεν θέλει να στείλει το παιδί του σε ένα πανεπιστήμιο, που δεν έχει τα ποιοτικά στάνταρντ. Και αυτό ακριβώς θα κάνει. Ξέρει πάρα πολύ καλά, ότι για να πάει να σπουδάσει στην Ιατρική της Αλεξανδρούπολης, θέλει τουλάχιστον 18.000 μόρια και αντίστοιχα στη Νομική. Αλλά ξέρει επίσης και το υψηλό επίπεδο των σπουδών εκεί, το στελεχιακό δυναμικό, το οποίο δραστηριοποιείται, 50 χρόνια τώρα. Και αυτό ακριβώς δεν χρειάζεται να το υποτιμούμε. Έχουμε μια πραγματικά παρακαταθήκη στην ελληνική κοινωνία, το Ελληνικό Δημόσιο Πανεπιστήμιο, που είναι πολύ υψηλή. Άλλωστε, η πρακτική δείχνει ότι, σε ολόκληρη την Ευρώπη, τα δημόσια πανεπιστήμια παραμένουν κυρίαρχα και γι’ αυτόν ακριβώς το λόγο δεν ανησυχώ ιδιαίτερα.

Για το ερώτημα της κυρίας Κτενά, σε ό, τι αφορά το κομμάτι του ρόλου του ΔΙΠΑΕ. Είπα, προηγουμένως, ότι ήδη τα Ελληνικά Πανεπιστήμια, στο σύνολό τους, χρηματοδοτήθηκαν για το κομμάτι της στρατηγικής και ανέπτυξαν αυτή τη στρατηγική. Παρατηρώ τη στρατηγική του ΔΙΠΑΕ και είδα ότι, σωστά, έχουν προτάξει το κομμάτι της διεθνοποίησης των σπουδών και των αγγλόφωνων προγραμμάτων σπουδών, με την παρακαταθήκη, την οποία είχαν, από το παλιό ΔΙΠΑΕ. Νομίζω, ότι ένα βήμα μόνο δεν αρκεί και σίγουρα θα χρειαστούν επαναλαμβανόμενα βήματα, συνεχής στάθμιση των συνθηκών και μπορεί να χρειαστούν και αλλαγές στις προτεραιότητες. Άλλωστε, τα κριτήρια του 80/20 χρηματοδότησης, 80% η χρηματοδότηση, με τα αντικειμενικά κριτήρια και 20% με τα επίτευξης στόχων, τι μας δίνει; Μας δίνει την επιλογή, που μας έδωσε η ΕΘΑΑΕ, να πάμε σε τρία κριτήρια από τα πέντε και τα επιλέγουμε εμείς, μέσα από τη στρατηγική μας. Νομίζω, ότι όλοι οι συνάδελφοι και όλα τα όργανα και όλοι οι σύγκλητοι των πανεπιστημίων παρακολουθούν, πάρα πολύ καλά, τα δεδομένα. Η ψηφιακή μετάπτωση μας έχει συμπληρώσει το παζλ και πλέον δεν είναι θολό. Είναι ξεκάθαρο και στην Ελλάδα και στο εξωτερικό πού πρέπει να κατευθυνθούμε και αυτό ακριβώς νομίζω κάνουν όλοι οι συνάδελφοι.

Έρχομαι τώρα στο ερώτημα για τη χρηματοδότηση του ΔΙΠΑΕ. Ναι, η χρηματοδότηση επηρεάζεται, με βάση τα αντικειμενικά κριτήρια και τα επίτευξης στόχων. Πιστέψτε με, η διαφοροποίηση θα είναι μικρή στη χρηματοδότηση. Και άλλωστε, μετά από τρία χρόνια, σε αυτό το σύστημα, με την πριμοδότηση, έχουμε αρχίσει να μαθαίνουμε και να προσαρμοζόμαστε.

Σε ό, τι αφορά το τμήμα της εργοθεραπείας, έχω δεχτεί αρκετά ερωτήματα. Θα ήθελα, όμως να θυμίσω ότι, με ομόφωνη απόφασή του, το Δημοκρίτειο, το πρώτο πανεπιστήμιο 50 χρόνια τώρα, αποφασίζει να εισάγει το συγκεκριμένο αντικείμενο της εργοθεραπείας και είναι και το πρώτο πανεπιστήμιο, που έχει σχολή επιστημών υγείας, τμήμα ιατρικής συγκεκριμένα και αυτή ακριβώς την πρόταση την ψήφισε, ομόφωνα, η Σύγκλητος μας. Είναι μια πολιτική, την οποία έχουμε γνωστοποιήσει, από το 2017. Δεν είναι κάτι καινούργιο. Και συνεχίζω. Στον τίτλο, για να το αποδώσουμε εμφατικά, ενσωματώσαμε το κομμάτι της εργοθεραπείας. Για να δείξουμε αυτό ακριβώς, ότι θέλουμε να το συνδέσουμε με συγκεκριμένα αντικείμενα, τα οποία αφορούν την κίνηση, την άσκηση και την υγεία.

Άλλωστε, ποιος είναι αυτός σήμερα που δεν συνδέει τις επιστήμες αυτές με την υγεία; Ας ρίξουμε μια ματιά, γύρω μας. Μετά τον covid έχει δημιουργηθεί μια καινούργια κατάσταση. Έχουμε προγράμματα, τα οποία κάνουν άσκηση κλινικών ασθενών, συμμετέχουν οι φοιτητές μας. Έχουμε προσωπικό 11 άτομα, τα οποία είναι στο 1% έως 2% παγκοσμίως, που θα αξιοποιηθούν, για αυτές τις σπουδές. Επίσης, το σύνολο των παραϊατρικών επαγγελμάτων δεν συμπεριλαμβάνονται στη σχολή επιστημών υγείας, όπως είναι το αντικείμενο της ψυχολογίας, οι κοινωνικοί λειτουργοί και άλλα. Ερευνητική τεκμηρίωση δεν άκουσα. Γιατί εμείς έχουμε καταθέσει στοιχεία γι’ αυτά και το ίδιο ακριβώς έχουν κάνει όλες οι σχολές φυσικής αγωγής της χώρας και οι αντίστοιχοι σύλλογοι. Η επόμενη μέρα, ναι, το πιστεύουμε και αυτή είναι και προκύπτει από παντού, είναι στην κατεύθυνση της διεπιστημονικότητας και της διαθεματικότητας. Εκεί ακριβώς, θα προκύψουν τα καινούργια και γι’ αυτό ακριβώς εμείς αυτή την επιλογή, την οποία κάναμε, θα τη στηρίξουμε και να είστε σίγουροι ότι θα είναι πετυχημένη και πολύ γρήγορα θα καλύψουμε ανάγκες. Σε αυτή την ελληνική περιφέρεια της Ανατολικής Μακεδονίας και Θράκης, έχουμε μια, με μια πρώτη ανάγνωση της αγοράς, ανάγκες περί των 300 θέσεων. Θα μπορούσα να πω πολύ περισσότερα, σε σχέση με το τι λένε ο παγκόσμιος οργανισμός υγείας και το κέντρο πρόληψης ασθενειών των Ηνωμένων Πολιτειών, τι λένε αντίστοιχα πανεπιστημιακά τμήματα στην Ελλάδα, τι λένε σχολές στον πλανήτη, που στην υγεία έχουν τις σχολές της φυσικής αγωγής. Οπότε, πιστέψτε με, το έχουμε δουλέψει, πάρα πολύ καλά και έχουμε πάρα πολλή σιγουριά στο ανθρώπινο δυναμικό μας και στο σχεδιασμό, τον οποίο υλοποιούμε, σε μια δύσκολη περιοχή της χώρας με τα χαρακτηριστικά, που έχει. Αυτή τη μάχη ακριβώς δίνουμε και αυτή τη μάχη νομίζω έρχεται και υπογραμμίζει το συγκεκριμένο νομοσχέδιο, με την εισήγηση της καθ’ ύλην αρμόδιας επιτροπής της ΕΘΑΑΕ.

Η κυρία Τζούφη με ρώτησε για τη συγχώνευση των τριών τμημάτων. Είναι μέγιστο θέμα για εμάς. Θα κάνω μια πολύ μικρή εισαγωγή. Σε αυτή τη σχολή, έχουμε τρία τμήματα. Πρώτα, ιδρύθηκε το τμήμα ιστορίας, εθνολογίας, επαγγελματικά δικαιώματα φιλολόγων. Μετά από κάποια χρόνια, ιδρύεται το τμήμα ελληνικής φιλολογίας, επαγγελματικά δικαιώματα φιλολόγων. Μετά από κάποια χρόνια, ιδρύεται το γλώσσας, φιλολογίας, πολιτισμού παρευξείνιων χωρών, χωρίς επαγγελματικά δικαιώματα, εικοσιπέντε χρόνια τώρα. Οπότε, έχουμε επαγγελματικά δικαιώματα μόνο φιλολόγων, ανθρώπινο δυναμικό 55 - 57 συναδέλφων, οι οποίοι, τα τελευταία τέσσερα χρόνια, στα τμήματα αυτά, στο τμήμα ιστορίας, εθνολογίας έχουν 28 έως 32 φοιτητές, πριν την εγγραφή, πριν τις μεταγραφές και πριν την πραγματική παρακολούθηση. Μονοψήφια νούμερα στο τμήμα γλώσσας, φιλολογίας, πολιτισμού παρευξείνιων χωρών, μονοψήφια νούμερα, αντίστοιχα, 4 χρόνια τώρα. Στο τμήμα ελληνικής φιλολογίας, από 250 φοιτητές, είμαστε στους 125, όπως τα δίνει το μηχανογραφικό. Ας μην φτάσουμε να συζητήσουμε τους ενεργούς. Τι είχαμε; Είχαμε να διατηρήσουμε τη συνέχεια, πρώτα, φιλολογία, ιστορία, ανθρωπολογία και πολιτισμό. Αυτό ακριβώς κάνουμε, δημιουργούμε, αξιοποιώντας τον νόμο του 2022, δύο προγράμματα σπουδών, τα οποία θα αξιοποιήσουν όλο αυτό το ανθρώπινο δυναμικό, που ήταν στην ίδια σχολή και ναι, τα δύο τμήματα από τα τρία βλέπουν ότι υπάρχει ανάγκη της αλλαγής, να πάμε στην επόμενη μέρα. Γι’ αυτό θεωρούμε ότι είναι μια καλή ευκαιρία το συγκεκριμένο νομοσχέδιο, γιατί έρχεται proactive να αντιμετωπίσει ένα πρόβλημα.

Το ίδιο ακριβώς πρόβλημα αντιμετωπίζουν οι ανθρωπιστικές επιστήμες και σε άλλα πανεπιστήμια. Και είδαμε, παρατηρώντας και κάνοντας έναν έλεγχο, ότι Τμήματα, τα οποία έχουν στον τίτλο τους «πολιτισμό και τέχνες» και καινοτόμα καινούργια εργαλεία και τεχνολογία, γεμίζουν, είτε είναι στην Αθήνα ή στη Θεσσαλονίκη, είτε στην Περιφέρεια. Και ψάχνοντας, παγκοσμίως, τις τάσεις, προτείναμε ένα δεύτερο πρόγραμμα σπουδών, μια πρόταση, που έχει αγκαλιαστεί από φορείς και από ανθρώπους στα αντικείμενα αυτά, με πάρα πολύ μεγάλη θέρμη. Είναι ο λόγος, που έχουμε δεχθεί, τα περισσότερα συγχαρητήρια στο e-mail της Πρυτανείας - μαζί με τα προβλήματα, που έρχονται σωρηδόν.

Επίσης, θα γίνει μία γενική συνέλευση με πάρα πολύ έμπειρα στελέχη, τα οποία θα διαμορφώσουν ένα πρόγραμμα σπουδών - είτε κόμπακτ, είτε σε κατευθύνσεις- και είμαι σίγουρος ότι θα τα καταφέρουν.

Να πω ότι, σε αυτήν τη Σχολή, έχουμε συναδέλφους, που, μόλις φέτος πήραν μια RC και πραγματικά περιμένουμε, με πάρα πολύ μεγάλο ενδιαφέρον, τις προτάσεις τους, έτσι ώστε να δημιουργήσουμε ένα πρόγραμμα σπουδών, που να απαντάει στο σήμερα και στο μέλλον. Αυτό ακριβώς περιμένουμε και γι’ αυτό θα δουλέψουμε και σίγουρα είμαστε, σε αυτή την προσπάθεια, πολύ στοχευμένοι και θα το παρακολουθήσουμε.

Σε ό,τι αφορά στη Νομική της Θράκης, νομίζω, ότι έχω απαντήσει, μέχρι ένα σημείο. Θα ήθελα να πω, όμως, το εξής. Η Πάτρα, όταν συζητήθηκε, απειλούσε το ανθρώπινο δυναμικό της Νομικής στη Θράκη - τους καθηγητές. Δεν απειλούσε τους φοιτητές, οπότε η τότε απόφαση ήταν σωστή και γι’ αυτόν ακριβώς το λόγο, είχαμε διαφορετική άποψη. Και την είχαμε καταθέσει με πάρα πολλή μεγάλη επιτυχία, νομίζω.

Σε ό,τι αφορά την εξέλιξη των πόρων. Η χρηματοδότηση 80/20 είναι μια καινούργια κατάσταση, που εκπαιδεύει το ελληνικό πανεπιστήμιο. Αλλά και εμένα η προσωπική μου άποψη είναι ότι το 80/20 έπρεπε να παραμείνει, για δύο χρόνια, τουλάχιστον, ακόμα, έτσι ώστε να αποδώσουν περισσότερο οι εσωτερικοί μετασχηματισμοί του πανεπιστημίου, σε όλο αυτό, για να μπορέσει να είναι περισσότερο παραγωγικό. Θα μπορούσε το 70/30 να έρθει 2-3 χρόνια αργότερα και αφού έχουν επιτευχθεί οι συγκεκριμένοι στόχοι και έχει καταγραφεί αυτό στα στοιχεία μας.

Νομίζω ότι, στα ερωτήματα που μού έκανε ο κ. Δελής, απάντησα για τη Σχολή Κλασσικών και Ανθρωπιστικών Σπουδών.

Σε ό,τι αφορά τα επαγγελματικά δικαιώματα, Καβάλα, Δράμα. Στην Καβάλα και στη Δράμα, μελετήσαμε πάρα πολύ και ιδιαίτερα στη Δράμα. Το Τμήμα Βιοτεχνολογίας και Οινολογίας προτείνουμε να το μετονομάσουμε σε Αμπελουργίας-Οινολογίας, όπως γίνεται σε όλον το σύγχρονο κόσμο στις σπουδές αυτές – Γαλλία, Αμερική. Γιατί Για να είναι καθετοποιημένο και να έχει νέα επαγγελματικά δικαιώματα γεωπόνων. Αλλά, αυτό θα προκύψει από το πρόγραμμα σπουδών, που θα συνταχθεί. Αυτή τη στιγμή, έχει τα δικαιώματα, αλλά το καινούργιο πρόγραμμα -με βάση το νόμο- πρέπει να το δουλέψουμε πρώτα εντός πανεπιστημίου. Γι’ αυτό και θα ενεργοποιηθεί, από την επόμενη χρονιά, για να το καταθέσουμε και να τεκμηριώσουμε ότι πρέπει και εκείνο να τα έχει, για να συνεχίσει να τα έχει. Είναι μια λογική σειρά.

Το ίδιο ακριβώς έχει να κάνει με το Τμήμα Φυσικού Περιβάλλοντος και Κλιματικής Ανθεκτικότητας. Ερχόμαστε και υλοποιούμε ένα σχόλιο, το οποίο είχαμε από τους διεθνείς αξιολογητές στις Εκθέσεις μας. Και επειδή εκεί έχουμε ανθρώπινο δυναμικό, σε αυτή την κατεύθυνση και θα μπορούσαμε να δούμε την επόμενη μέρα και επειδή ζήσαμε τις καταστροφές του δάσους της Δαδιάς, νομίζουμε ότι υπάρχει επιστημονικό ενδιαφέρον. Πρέπει να κάνουμε αυτή την προσπάθεια και γι’ αυτό την προτείνουμε και γι’ αυτό είμαστε και ικανοποιημένοι, που συμπεριελήφθη.

Σε ό,τι αφορά το τελευταίο σχόλιο, το οποίο ρωτήσατε, κύριε Στυλιανίδη εσείς. Βλέπουμε και εμείς τις δεξαμενές αυτές των ανθρώπων, που μπορεί να αξιοποιήσουν, γι’ αυτό και η Σύνοδος των Πρυτάνεων στην ανακοίνωσή της γράφει ότι «Υπαγορεύεται από τις ανάγκες της ελληνικής κοινωνίας». Γιατί έγινε συζήτηση γι’ αυτό. Όπως, επίσης, λέει ξεκάθαρα ότι «Εμείς υπερασπιζόμαστε το δημόσιο χαρακτήρα της ανώτατης εκπαίδευσης και θα συνεχίσουμε να το κάνουμε». Ευχαριστώ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Ευχαριστώ, πάρα πολύ. Μονοπωλεί το Δημοκρίτειο το πανελλήνιο ενδιαφέρον και το ενδιαφέρον, βεβαίως, και αυτών, που κάποτε θέλανε να του στερήσουν δυνατότητες. Ευχαριστούμε, κύριε Πρύτανη. Παρακαλώ, θα ήθελα να προταχθεί ο εκπρόσωπος των φοιτητών της Ιατρικής, γιατί πρέπει να φύγει και μετά, στη συνέχεια, θα μιλήσει ο κύριος Ανδρεαδάκης και η κυρία Μοροπούλου από το Webex. Ο κύριος Θεολόγου Αλέξανδρος, λοιπόν.

**ΑΛΕΞΑΝΔΡΟΣ ΘΕΟΛΟΓΟΥ (Αντιπρόεδρος του Φοιτητικού Συλλόγου Ιατρικής Σχολής Αθηνών):** Ευχαριστώ, κύριε Πρόεδρε. Συγνώμη γι’ αυτήν την παράκαμψη. Βλέπετε, σήμερα, οι φοιτητές χρειάζεται να εργαζόμαστε, για να βιοποριστούμε. Να απαντήσω όσο πιο σύντομα μπορώ. Για το αν θεωρούμε ότι κινδυνεύουν οι σχολές, όπως η Ιατρική της Αλεξανδρούπολης ή η Νομική της Κομοτηνής, γενικά οι απομακρυσμένες σχολές να κλείσουν. Προφανώς και ξέρουμε ότι θα γίνει κάτι τέτοιο. Ήδη, ετοιμάζονται για συγχώνευση τριών τμημάτων, στο Δημοκρίτειο Πανεπιστήμιο Θράκης και, εννοείται, ανοίγει έτσι και το ενδεχόμενο περαιτέρω συγχωνεύσεων. Η Κυβέρνηση λέει πως τα ιδιωτικά πανεπιστήμια θα λειτουργήσουν ανταγωνιστικά και ότι αυτό θα βοηθήσει και τα δημόσια πανεπιστήμια, αλλά το πώς θα βοηθήσει το βλέπουμε καλύτερα οι φοιτητικοί σύλλογοι. Θα βοηθήσει με το να κλείσουν και άλλα τμήματα, θα βοηθήσει να γενικευτούν τα δίδακτρα.

Όσο για την ερώτηση, σχετικά με την έρευνα. Παρότι η έρευνα είναι και αυτή, που θα μας φέρει σε άμεση επαφή με την εξέλιξη της επιστήμης της Ιατρικής, δυστυχώς, δεν έχουμε την πρόσβαση, που έχουμε ανάγκη, το 2024 και πρέπει να κάνουμε σαφές ότι η αναβάθμιση των σπουδών μας, μεταξύ άλλων και για την έρευνα, το δίκαιο αίτημά μας δεν περιορίζεται εκεί. Η ιατρική εκπαίδευση είναι ελλιπής και έχουμε νέους ιατρούς, που είτε φεύγουν στο εξωτερικό είτε αναγκάζονται να πληρώνουν πανάκριβα μεταπτυχιακά, για να καλύψουν τα κενά. Βγαίνουμε ιατροί, χωρίς την απαραίτητη πιστοποίηση του BLS ή του ATLS, για την οποία πληρώνουν, πάνω από 500 ευρώ, οι απόφοιτοι. Βγαίνουμε ιατροί, ύστερα από εκπαίδευση στους θαλάμους, που έχουμε συνδιδασκαλία δύο έτη, ταυτόχρονα. Και, ξέρετε, μιλάμε για τα νοσοκομεία με τα ράντζα, αυτά που δεν χωράς να περάσεις από τους διαδρόμους. Βεβαίως, ο εκπρόσωπος από τη Νομική της Κομοτηνής φρόντισε να σχολιάσει τα «γκράφιτι» και όχι τα πραγματικά προβλήματα, που έχουν τα πανεπιστήμια και η εκπαίδευσή μας, σήμερα.

Όσο για την ερώτηση για το πώς οι ίδιοι οι φοιτητές θα προσπαθήσουμε, όπως γράφαμε και στο υπόμνημα, να υλοποιήσουμε όλα αυτά, να σας πω ότι εμείς, ακριβώς επειδή θέλουμε να βγαίνουμε ολοκληρωμένοι επιστήμονες, θέλουμε να βγαίνουμε ολοκληρωμένοι ιατροί, με βάση την εξέλιξη της επιστήμης, ακριβώς γι’ αυτό παλεύουμε, για να έχουμε καθηγητές, βιβλία, σύγχρονα εργαστήρια ανατομίας, να έχουμε αναβαθμισμένα προγράμματα σπουδών, ακριβώς, επειδή θέλουμε ποιοτικές, σύγχρονες, δωρεάν και δημόσιες σπουδές.

Όσο για την ερώτηση, που έγινε αναφορά στο άρθρο 147, μέσα στο νομοσχέδιο. Να διαβάσω κιόλας ότι γράφει μέσα ότι «Δικαίωμα εγγραφής στα προγράμματα πρώτου κύκλου σπουδών έχουν: Α.», το Α θα σας διαβάσω μόνο, «οι Έλληνες ή οι αλλοδαποί πολίτες κάτοχοι απολυτηρίου Γενικού Λυκείου ή Επαγγελματικού Λυκείου», με την Ελάχιστη Βάση Εισαγωγής, που όλοι ξέρουμε. Ωραία, θα σας μιλήσω γι’ αυτό, λοιπόν. Θέλετε, δηλαδή, να αποκαλέσουμε δίκαιο κάποιοι μαθητές, που πασχίζουν, στα υποβαθμισμένα σχολεία, τα σχολεία με την Τράπεζα Θεμάτων, τα σχολεία, που πλημμυρίζουν, το χειμώνα, θέλετε να θεωρήσουμε δίκιο αυτοί, που πασχίζουν να μπούνε στην τριτοβάθμια εκπαίδευση, να είναι το ίδιο με κάποιους, που αντέχει η τσέπη τους και διεκδικούν την ίδια ακριβώς θέση, με λιγότερα από 9.000 μόρια ! Αυτό θέλετε; Ή μήπως θέλετε να μας πείτε ότι αρνούμαστε να έχουμε περισσότερους ιατρούς, που λέτε ότι τους χρειαζόμαστε;

Γιατί, να σας απαντήσω σε αυτό, ότι το πρόβλημα δεν είναι ότι η χώρα μας δεν έχει ιατρούς. Το πρόβλημα είναι ότι είναι ελάχιστες και κακοπληρωμένες οι θέσεις στα δημόσια νοσοκομεία. Άρα, η λύση στο πρόβλημα, που οι ίδιοι δημιουργείτε, είναι να ανοίξουν καινούργιες θέσεις και παράλληλα να αναβαθμιστεί το δημόσιο σύστημα υγείας. Ευχαριστώ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Ευχαριστώ πολύ.

Κύριε Τσιμιτάκη, έχετε το λόγο.

**ΖΑΧΑΡΙΑΣ ΤΣΙΜΙΤΑΚΗΣ (Μέλος του Δ.Σ. του Φοιτητικού Συλλόγου Ιατρικής Σχολής Αθηνών):** Αρχικά, ως προς την ερώτηση, αυτή καθαυτή, που μου έκανε η κυρία Οικονόμου. Πιστεύω ότι είναι μια ερώτηση, η οποία αναιρεί, αρχικά, το σύνολο της τοποθέτησης των φορέων, το σύνολο της πανεπιστημιακής κοινότητας και προσπαθεί να εστιάσει και να παρερμηνεύσει μια θέση, η οποία δεν ισχύει και στην πραγματικότητα. Όταν δούμε ότι το δημόσιο πανεπιστήμιο, από το 2009 και μετά, έχει υποβαθμιστεί, βασικά υποχρηματοδοτείται, πλήρως, έχουν μειωθεί και οι καθηγητές, έχει αυξηθεί η αναλογία περισσότεροι φοιτητές προς καθηγητές, κυρίως, γιατί δεν «άνοιγαν» θέσεις καθηγητών, την ώρα που αφυπηρετούσαν ή έφευγαν καθηγητές από τα δημόσια πανεπιστήμια, όταν βλέπουμε ότι το ΕΜΠ, το Συμβούλιο Διοίκησης, έβγαλε ανακοίνωση ότι το 60% της χρηματοδότησης το έχει χάσει και αν πάρουμε και δεδομένο ότι ο πληθωρισμός ανεβαίνει, αυτή τη στιγμή, καταλαβαίνουμε ότι τα πανεπιστημιακά ιδρύματα βιώνουν μια πολύ σκληρή πραγματικότητα με την υποχρηματοδότηση και παρόλα αυτά, αυτό που είπαμε, ότι καταφέρνουν να ανταπεξέλθουν.

Πιστεύουμε, λοιπόν, ότι αν μιλάμε για τη χρηματοδότηση και ότι πάμε εμείς να καλύψουμε την έλλειψη χρηματοδότησης από το να βάλουμε δίδακτρα σε αυτούς, που έρχονται από το εξωτερικό για να φοιτήσουν, τότε θα πρέπει στην πραγματικότητα να μιλήσουμε για την ευθύνη της Κυβέρνησης, που έχει μειώσει τη χρηματοδότηση του πανεπιστημίου και επί της ουσίας, πάει να απαντήσει, όπως απαντούσαν παλιά, στο πώς υποβαθμίζεται π.χ. το ΕΣΥ και έρχονται οι ιδιωτικές κλινικές, πως έτσι θα καλύψουμε το έλλειμμα της υγείας, αντίστοιχα με την εκπαίδευση, στην Ελλάδα. Δηλαδή, αυτό που εννοούμε είναι ότι ο σκοπός, πιστεύουμε, της πολιτείας θα έπρεπε να είναι να εξασφαλίσει την πρόσβαση και τη δυνατότητα σπουδών σε όλους τους φοιτητές.

Αντίθετα, ο σκοπός, από ό,τι καταλαβαίνουμε, της Κυβέρνησης είναι το πώς θα αποκλειστούν παιδιά, τα οποία δεν μπορούν να σπουδάσουν στο δημόσιο πανεπιστήμιο, θα συρρικνώνεται το δημόσιο πανεπιστήμιο, θα φτιάχνεται ένα ιδιωτικό πανεπιστήμιο, το οποίο όποιος έχει λεφτά πληρώνει, μπαίνει και βγάζει ένας ιδιώτης χρήματα από αυτή τη διαδικασία από την εκπαίδευση - που για εμάς είναι αγαθό η εκπαίδευση- και ταυτόχρονα, επειδή το δημόσιο πανεπιστήμιο θα είναι σε αυτή τη θέση και σε ανταγωνισμό με το ιδιωτικό και υποχρηματοδοτούμενο, θα καλείται να βάζει τα δίδακτρα, πρώτα, στους αλλοδαπούς και αυτό το πράγμα ενδέχεται να γενικευτεί. Όπως έχετε κάνει δηλώσεις από τη μεριά της Κυβέρνησης, ότι «θέλουμε να γενικευτεί το ζήτημα των διδάκτρων», να γενικευτεί και να υπάρχουν πλέον και στα δημόσια πανεπιστήμια στα προπτυχιακά δίδακτρα. Και το είδαμε και στα μεταπτυχιακά να γίνεται, πρώτα. Είναι κάτι, το οποίο δεν το «βγάζουμε από το κεφάλι μας» και προβλέπουμε το μέλλον, το είδαμε να γίνεται, ακριβώς, στα μεταπτυχιακά προγράμματα. Πώς παλιότερα ήταν όλα δωρεάν και αυτή τη στιγμή είναι σχεδόν όλα με δίδακτρα και δεν μπορεί στην Ελλάδα, αν δεν έχει κανείς λεφτά να κάνει μεταπτυχιακό.

Αυτό, συγγνώμη κιόλας, δεν είναι αξιοκρατία, έτσι και όπως εσείς την επικαλείστε. Δεν είναι δίκαιο, όπως το αντιλαμβάνεται ο κοινός λαός και ο μέσος άνθρωπος, τουλάχιστον. Είναι διάκριση, είναι κάτι, το οποίο είναι άδικο για την ελληνική κοινωνία και για το μέσο φοιτητή, για την πλειοψηφία αυτού του λαού. Και γι’ αυτό το σύνολο των φορέων έχει αντιταχθεί απέναντι σε αυτό και γι’ αυτό εμείς το έχουμε καταγγείλει σαν Σύλλογος και γι’ αυτό διεκδικούμε η παιδεία, η εκπαίδευση, να είναι δημόσια και δωρεάν, να μην υπάρχουν δίδακτρα, σε κανένα επίπεδο, στο εσωτερικό των δημοσίων πανεπιστημίων.

Για τους αλλοδαπούς να σας πω ότι εμείς θεωρούμε πως το ότι βάζετε δίδακτρα, πρώτα, για τους αλλοδαπούς, αποτελεί ένα «Δούρειο Ίππο», για να γενικευτούν τα δίδακτρα. Και αν θέλουμε να μιλήσουμε για το πως, με αυτό τον τρόπο, θα ενισχύσετε το δημόσιο πανεπιστήμιο και τη χρηματοδότησή του στην πραγματικότητα, ψεύδεστε, γιατί τη μειώνετε. Ευχαριστώ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Ευχαριστούμε.

Το λόγο έχει ο κ. Ανδρεδάκης.

**ΝΙΚΟΛΑΟΣ ΑΝΔΡΕΔΑΚΗΣ (Αντιπρόεδρος του Τεχνικού Επιμελητηρίου Ελλάδας):** Ευχαριστώ πολύ, κύριε Πρόεδρε.

Η ερώτηση ήταν να υπενθυμίσω, αν με τις διατάξεις, που εισάγονται, υπάρχει κάποια βελτίωση, «θεραπεύεται», τέλος πάντων, πιθανώς, το διαφορετικό περιεχόμενο ανά ίδρυμα, ήταν του κυρίου Κτιστάκη η ερώτηση. Θεωρώ, ότι από τη στιγμή, που η έγκριση των προγραμμάτων σπουδών θα γίνεται από το μητρικό ίδρυμα, και άρα, ουσιαστικά, θα ακολουθούμε ένα τμήμα ή ένα πλήρες ανάλογο πρόγραμμα με το μητρικό ίδρυμα, δεν προκύπτει, με κάποιο τρόπο, κάποια ουσιαστική διαφορά στην κατάσταση με αυτό, που έχουμε σήμερα.

Άρα, αν πούμε ότι υπάρχει μια κατάσταση, που έχει προβλήματα, που δεν αντιμετωπίζεται, αυτό που αντιθέτως θα μπορούσα να πω ότι μένει να το δούμε, είναι ότι υπάρχει ο κίνδυνος να μεγεθυνθεί αυτό το ζήτημα, λόγω περισσότερων σχολών, λόγω περισσότερων αποφοίτων και μεγαλύτερης διαφοράς στα προγράμματα σπουδών.

Αν μου επιτρέπετε ένα λεπτό, θα ήθελα να κάνω ένα σχόλιο. Επειδή αναφέρθηκε σε τομείς, οι οποίοι χρειάζονται προσωπικό, είναι τομείς του μέλλοντος και αφορά ανθρώπους, οι οποίοι γράφονται στο Τεχνικό Επιμελητήριο, ήταν η ενέργεια, η καινοτομία, Artificial Intelligence, ψηφιακός μετασχηματισμός, πράσινη μετάβαση και ούτω καθεξής.

Η αλήθεια είναι ότι σε όλους αυτούς τους τομείς υπάρχει μεγάλη ανάγκη από προσωπικό και προβλέπεται μία μεγάλη ανάπτυξη, παρόλα αυτά, αυτό που βλέπουμε από τους συναδέλφους, οι οποίοι αποφοιτούν από τα ελληνικά πολυτεχνεία και τα ελληνικά πανεπιστήμια είναι το εξής: Ότι αυτοί οι άνθρωποι είναι που φεύγουν στο εξωτερικό για μεταπτυχιακές κυρίως σπουδές και όχι για κανέναν άλλο λόγο, τις περισσότερες φορές, αλλά, γιατί προσδοκούν το μεταπτυχιακό δίπλωμα, που θα πάρουν από το εξωτερικό, να τους δώσει πρόσβαση στην αγορά εργασίας της χώρας, στην οποία πηγαίνουν να σπουδάσουν.

Άρα, το τελικό ζήτημα είναι ζήτημα των μισθών, που προσφέρονται στο εξωτερικό και των εργασιακών συνθηκών, περισσότερο από οτιδήποτε άλλο. Σας ευχαριστώ πολύ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Σας ευχαριστώ. Τον λόγο έχει η κυρία Μοροπούλου.

**ΤΩΝΙΑ ΜΟΡΟΠΟΥΛΟΥ (Μέλος της Διοικούσας Επιτροπής του Τεχνικού Επιμελητηρίου Ελλάδας):** Ευχαριστώ, κύριε Πρόεδρε. Θα απαντήσω στην ερώτηση της κυρίας Λινού, που ρώτησε, αν κατάλαβα καλά, πως εξυπηρετείται η ποιότητα και η διεπιστημονικότητα, με μικρό αριθμό τμημάτων, σε ένα, ας πούμε, πολυτεχνικό ίδρυμα. Η δική μας η εμπειρία είναι ότι όσο πιο ολοκληρωμένο είναι ένα πολυτεχνικό Ίδρυμα, τόσο πιο υψηλή είναι η ποιότητα και τόσο περισσότερο εξυπηρετείται η διεπιστημονικότητα. Είναι σαφές ότι η διεπιστημονικότητα σήμερα, αποτελεί ένα μετα - επίπεδο σπουδών έρευνας και σύνθεσης, δηλαδή, στα ελληνικά πολυτεχνεία, έχουμε πάρα πολύ σημαντικά διεπιστημονικά προγράμματα σπουδών.

Στο Εθνικό Μετσόβιο είναι κατ’ εξοχήν διεπιστημονικά από το ‘97, που ξεκίνησαν. Δεν προσδίδουν αυτά τα επίπεδα τη δυνατότητα άδειας άσκησης επαγγέλματος στα διεπιστημονικά αντικείμενα, γιατί η άδεια άσκησης επαγγέλματος, σύμφωνα με το νόμο, δίδεται από το ΤΕΕ στις βασικές ειδικότητες. Όμως, αποτελούν πρόσθετο προσόν. Σωστά είπε πριν ο κύριος Ανδρεαδάκης, ότι αυτά τα πρόσθετα προσόντα δεν είναι ο λόγος, για τον οποίο φεύγουν στο εξωτερικό οι Έλληνες μηχανικοί. Εξάλλου, σε ποσοστά πάνω από 25 - 30% έχουν μεταπτυχιακά διπλώματα στην Ελλάδα. Ο λόγος, που φεύγουν στο εξωτερικό, είναι οι θέσεις εργασίας, το περιβάλλον, η ποιότητα και οι αμοιβή.

Συνεπώς, ειδικά για τα πολυτεχνεία της χώρας και τις πολυτεχνικές σχολές, έχει ιδιαίτερη σημασία να έχουμε, κατά το δυνατόν, πιο ολοκληρωμένες υποδομές, απαραίτητο προσωπικό και όχι μόνο για το ΔΕΠ, αλλά και κίνητρα για την εξέλιξη του επιστημονικού διδακτικού προσωπικού, που είναι παγωμένο από το 2014. Τότε, ήμουν Αντιπρύτανης του Μετσοβίου, όταν ρυθμίσαμε τις νέες αυτές θέσεις και, από τότε μέχρι τώρα, δεν έχει γίνει τίποτα, δέκα χρόνια, δεν έχουν προοπτικές εξέλιξης.

Το ίδιο ισχύει με τους ΕΤΕΠ. Πώς θα στηριχθούν τα εργαστήρια, τα εργαστηριακά μαθήματα, οι φοβερές εφαρμογές, τα πολυτεχνεία της χώρας, αν δεν θεσπίσουμε νέες διατάξεις, γι’ αυτό το προσωπικό; Αυτό δεν αποτελούσε ερώτηση της κυρίας Λινού, το λέω όμως, γιατί ακούγοντας όλη τη συζήτηση, πραγματικά, αισθάνθηκα την υποχρέωση να θέσω αυτά τα ερωτήματα. Εξάλλου, δεν εκπροσωπούνται εδώ οι αντίστοιχες ομοσπονδίες και απορώ γι’ αυτό.

Από την πλευρά μου θα ήθελα να πω ότι η διεπιστημονικότητα, που είναι το εισιτήριο του αύριο, είναι ένα εισιτήριο, το οποίο μπορεί η Ελλάδα, επαξίως, να εξαργυρώσει με τις σπουδές στο δημόσιο τομέα. Εξάλλου, όλοι γνωρίζετε ότι, με παγκόσμια αναγνώριση, έχουμε κάνει έργα, στο πεδίο της διεπιστημονικότητας, τα οποία πρωτοπορούν, διεθνώς, πρέπει, όμως να στηρίξουμε τη βασική λειτουργία, τις βασικές ειδικότητες και αυτό είναι το μεγάλο ζητούμενο, που μας φέρνει σήμερα εδώ, στο δημόσιο πανεπιστήμιο. Ευχαριστώ πολύ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Το λόγο έχει ο κ. Μήτκας.

**ΠΕΡΙΚΛΗΣ ΜΗΤΚΑΣ (Πρόεδρος της Εθνικής Αρχής Ανώτατης Εκπαίδευσης – ΕΘΑΑΕ):**

Κύριε Πρόεδρε, είναι αρκετές οι ερωτήσεις θα προσπαθήσω να τις συνοψίσω.

Νομίζω ότι δεν είναι ξεκάθαρη η εικόνα, που έχουν αρκετά μέλη της Επιτροπής για το πώς ακριβώς λειτουργεί ή θα λειτουργεί η πιστοποίηση. Να πούμε ότι όλες οι διαδικασίες διασφάλισης ποιότητας, με τον ίδιο τρόπο που γίνονται για τα δημόσια πανεπιστήμια, θα γίνονται και για τα παραρτήματα και για τα προγράμματα σπουδών τους.

Άρα, θα πιστοποιούμε, μέσα στην Ελλάδα, όχι δεχόμενοι την πιστοποίηση του προγράμματος σπουδών στο μητρικό ίδρυμα, που είναι κάτι διαφορετικό, με άλλες προϋποθέσεις, προσφέρεται, διδάσκεται ένα πρόγραμμα σπουδών στο μητρικό ίδρυμα, σε μια άλλη χώρα και με άλλες θα προσφέρεται στην Ελλάδα. Εμείς θα πιστοποιούμε την κατάσταση, το προσωπικό, τις εγκαταστάσεις, τις υποδομές, τις διαδικασίες εισαγωγής φοιτητών και αξιολόγησής τους, όπως θα συμβαίνει στην Ελλάδα.

Επομένως, όλα τα προγράμματα σπουδών των παραρτημάτων θα περάσουν από αρχική πιστοποίηση, πριν την έναρξη λειτουργίας τους, όπως γίνεται και με τα νέα προγράμματα σπουδών των δημόσιων πανεπιστημίων, σήμερα, με τα ίδια κριτήρια, που, επαναλαμβάνω, είναι τα ευρωπαϊκά κριτήρια προσαρμοσμένα στην ελληνική πραγματικότητα, μέσα από τις διαδικασίες της ΕΘΑΑΕ.

Έγιναν αρκετές ερωτήσεις για το πώς θα αξιολογούνται τα παραρτήματα και πώς θα μπορούμε να διαπιστώνουμε ότι ισχύουν τα υπεσχημένα και μετά την αρχική αδειοδότηση.

Σήμερα, τα ελληνικά πανεπιστήμια καταγράφουν τις επιδόσεις τους, σε ετήσια βάση και αυτές οι επιδόσεις δημοσιοποιούνται, μέσα από τη διαδικασία της κατανομής χρηματοδότησης 80% - 20%, που συζητήθηκε και θα επανέλθω σε αυτό. Με τον ίδιο τρόπο, προβλέπεται στο νόμο, να καταγράφονται και τα νούμερα, οι ποιοτικοί δείκτες των παραρτημάτων. Θα αποφασίσουμε εμείς, ως ΕΘΑΑΕ, θα καθορίσουμε ποιοι ακριβώς δείκτες θα είναι αυτοί, οι οποίοι θα δημοσιοποιούνται και θα πρέπει να υποβάλλονται στην ΕΘΑΑΕ και εν τέλει σε όλη την ελληνική κοινωνία.

Είναι πολύ εύκολο να αξιολογήσεις, μετά, τις επιδόσεις και στο ερευνητικό έργο και στο εκπαιδευτικό έργο του κάθε ιδρύματος. Άλλωστε, τέτοιου είδους δείκτες χρησιμοποιούν όλες οι παγκόσμιες κατατάξεις, όλοι οι διεθνείς οίκοι κατάταξης των πανεπιστημίων.

Επομένως, η αξιολόγηση, που είναι διαφορετική, θα γίνεται με τον ίδιο τρόπο, που γίνεται στα δημόσια, η πιστοποίηση θα γίνεται ακριβώς, με τον ίδιο με τον ίδιο τρόπο, που γίνεται στα δημόσια.

Με τι πόρους θα γίνουν όλα αυτά, ρώτησε η κυρία Κτενά.

Η ελληνική πολιτεία έχει αναλάβει το κόστος της πιστοποίησης για τα δημόσια ιδρύματα, χρησιμοποιώντας πόρους από το ΕΣΠΑ, αυτό δεν θα ισχύει για τα ιδιωτικά, τα οποία θα πληρώνουν για τις διαδικασίες αυτές.

Θα ήθελα, όμως, εδώ να σας περιγράψω πώς γίνεται η πιστοποίηση. Δεν την κάνουν οι υπάλληλοι της ΕΘΑΑΕ, δεν την κάνουν τα συμβούλια της ΕΘΑΑΕ, την κάνουν επιτροπές εμπειρογνωμόνων από το εξωτερικό. Άρα, χρησιμοποιούμε τους Έλληνες επιστήμονες, κατά κύριο λόγο της διασποράς και συμμετοχή φοιτητών ή κατά περίπτωση εκπροσώπων των επιστημονικών επιμελητηρίων της χώρας. Με τον ίδιο τρόπο, θα κάνουμε και τις πιστοποιήσεις.

Αυτό έχει ένα κόστος και το κόστος αυτή τη στιγμή δεν το πληρώνουν τα δημόσια πανεπιστήμια, αλλά το πληρώνει η πολιτεία, το ΕΣΠΑ.

Για τα Παραρτήματα των ξένων πανεπιστημίων θα υπάρχει ένα κόστος, το οποίο θα το πληρώνουν οι ίδιοι και ένα μέρος από αυτό για το κόστος αρχικής αδειοδότησης προβλέπεται να καλυφθεί από το παράβολο, που θα πληρώνει, με την αίτηση το κάθε πανεπιστήμιο.

Μία από τις αρνητικές σοβαρές κρίσεις της ENQA - και αναφέρομαι τώρα στην ερώτηση της κυρίας Κουρουπάκη - ήταν ότι η ΕΘΑΑΕ δεν λειτουργεί, ως ανεξάρτητη οικονομικά αρχή, γιατί καλύπτει το κόστος λειτουργίας της από τα έσοδα, που έχει από τις πιστοποιήσεις, γιατί θεώρησε η ENQA ότι εξαρτώμεθα πάρα πολύ από τον κρατικό προϋπολογισμό και από το ΕΣΠΑ και ήταν ένας από τους λόγους αρνητικής βαθμολογίας.

Ένας δεύτερος λόγος πολύ σημαντικός ήταν η μη συμμετοχή των φοιτητών, μέχρι το 2020 – 2021, στις αξιολογήσεις. Αυτό διορθώθηκε, νομοθετικά, το 2021 και από τη στιγμή που το είδαν, ήρθησαν και οι πολλές αντιρρήσεις και η βαθμολογία, που ανέφερε η κυρία Κουρουπάκη, είναι πια διαφορετική και έγινε για πρώτη φορά η ΕΘΑΑΕ μέλος και του Ευρωπαϊκού Μητρώου Αρχών, που μπορούν να διενεργούν πιστοποιήσεις και σε άλλα πανεπιστήμια εκτός της μητρικής χώρας.

Ένα ακόμη σχόλιο για το 80% - 20%, που γίνεται 70% - 30%. Ναι, θα υπάρξει μία μικρή μεταφορά ποσών, συνολικά, εγώ μπορώ να την εκτιμήσω, με μερικές εκατοντάδες χιλιάδες, συνολικά από τα πανεπιστήμια, που είναι κάτω από το μέσο όρο στη μοριοδότηση προς τα πανεπιστήμια, που είναι πάνω από το μέσο όρο. Περίπου τα μισά είναι κάτω, τα άλλα μισά είναι πάνω, αλλά το σύνολο της χρηματοδότησης κατανέμεται πάντα και κατανέμονταν πάντα στα πανεπιστήμια. Έχει διαφοροποιηθεί κάπως το ποσοστό του κάθε πανεπιστημίου, που δεν εξαρτάται μόνο από νούμερα και αντικειμενικά κριτήρια.

Αυτό, όμως, έχει το πολύ σημαντικό πλεονέκτημα ότι τα πανεπιστήμια έχουν μπει στη λογική να παρακολουθούν 60 περίπου δείκτες ποιοτικούς, που περιγράφουν το παραγόμενο έργο τους, να τους αναφέρουν και να προσπαθούν να τους βελτιώσουν. Για πρώτη φορά, συζητάμε, εδώ και τρία χρόνια με τα πανεπιστήμια τους ρυθμούς αποφοίτησης και αρχίζουμε να συζητάμε όχι πόσοι μπαίνουν σε κάθε πανεπιστήμιο, αλλά πόσοι βγαίνουν και πόσο χρόνο κάνουν, για να αποφοιτήσουν και ποιες είναι οι ερευνητικές επιδόσεις των μελών ΔΕΠ και ανά Σχολή - αν θέλετε - και ανά γνωστικό αντικείμενο. Αυτό είναι πολύ σημαντική κατάκτηση των πανεπιστημίων.

Ένα ερώτημα, που έκανε η κυρία Κτενά και συζητήθηκε, ως ένα σημείο, είναι, αν αποδυναμώνεται το ΔΙΠΑΕ με τη μετακίνηση Τμημάτων του προς το Δημοκρίτειο. Κοιτάξτε, δεν πρέπει να συνδέουμε ακριβώς τον δυναμισμό ενός πανεπιστημίου με το μέγεθός του.

Το ΔΙΠΑΕ, έτσι όπως λειτουργεί σήμερα, εκτείνεται σε 8 πόλεις και έχει 7 Τμήματα στην Περιφέρεια Ανατολικής Μακεδονίας και Θράκης συν ένα, που είναι στο Διδυμότειχο. Δηλαδή, έχει και Καβάλα και Δράμα και Διδυμότειχο, ενώ το Τμήμα του Διδυμοτείχου είναι πολύ πιο λογικό, εξαρχής, να πάει στο Δημοκρίτειο Πανεπιστήμιο.

Άρα, γίνεται ένας εξορθολογισμός θα λέγαμε. Το ΔΙΠΑΕ επικεντρώνει την προσοχή του στα μεγάλα τα Campus της Σίνδου και των Σερρών με τα Τμήματα, που λειτουργούν Κιλκίς και Κατερίνη, συν τη δραστηριότητα του πρώην Διεθνούς Πανεπιστημίου Ελλάδος στη Θεσσαλονίκη και μπορεί να χαράξει καλύτερα τη στρατηγική του από την κατάσταση, που είναι σήμερα, που πρέπει να εξυπηρετεί Τμήματα διάσπαρτα, σε πάρα πολλές πόλεις.

Το Δημοκρίτειο θα αποκτήσει αυτό το πρόβλημα, γιατί θα έχει περισσότερες πόλεις από τις τέσσερις, στις οποίες λειτουργεί σήμερα, αλλά, τουλάχιστον, ανήκουν όλες στην ίδια Περιφέρεια και είναι πολύ πιο εύκολη η διαχείριση κονδυλίων από την Περιφέρεια προς το πανεπιστήμιο.

Άρα, ήταν θετική και η δική μας η εισήγηση, λαμβάνοντας υπόψη όλους αυτούς τους τους παράγοντες.

Υπήρξαν ερωτήσεις για τα κριτήρια εισαγωγής και τα κριτήρια εξέλιξης των μελών Διδακτικού και Ερευνητικού Προσωπικού (Δ.Ε.Π.) των καθηγητών στα νέα παραρτήματα. Όλα αυτά θα αξιολογηθούν στην αρχική πρόταση και θα παρακολουθούνται, με την έννοια της δημοσιοποίησης αυτών των δεδομένων.

Δεν μπορώ να φανταστώ ότι μία Ιατρική Σχολή θα έχει κάποιο μέλλον, στην Ελλάδα, εάν αρχίσει να δέχεται φοιτητές, που απλώς παίρνουν την Ελάχιστη Βάση Εισαγωγής (Ε.Β.Ε.) και έχουν συγκεντρώσει 9.000 μόρια. Να το πω λίγο διαφορετικά. Δεν θα ήθελα να είμαι ούτε φοιτητής ούτε διδάσκων, σε μία τέτοια Ιατρική Σχολή, η οποία δεν θα διασφαλίζει ότι οι φοιτητές έχουν τη δυνατότητα να ολοκληρώσουν ένα τέτοιο πτυχίο.

Άρα, είμαι βέβαιος ότι θα υπάρχουν πρόσθετα κριτήρια και άλλωστε, έτσι, όπως γράφεται στο νόμο, θα πρέπει να ισχύουν τα κριτήρια του μητρικού ιδρύματος, τα οποία και αυτά κάπως θα πρέπει να κατατεθούν στην αρχική αίτηση.

Αν χρειαζόμαστε τόσους γιατρούς ή νομικούς; Κοιτάξτε να δείτε. Αυτό είναι ένα ερώτημα, που τίθεται κάθε χρόνο και από τους πρυτάνεις των πανεπιστημίων, που ζητούν συνήθως μικρότερα νούμερα εισακτέων. Η ελληνική πολιτεία, όμως, έχει κάνει εδώ και δεκαετίες μία επιλογή υπέρ των ανοιχτών πανεπιστημίων σε όποιον θέλει και μπορεί.

Επομένως, παρά την αίσθηση, την άποψη και τα νούμερα, που έχουμε, σαν Εθνική Αρχή Ανώτατης Εκπαίδευσης (ΕΘΑΕΕ), ότι υπάρχουν κορεσμένα επαγγέλματα και δεν είναι μόνο οι ιατροί και οι νομικοί μεταξύ αυτών οι πρώτοι - πρώτοι. Δεν γίνονται τέτοιου είδους κινήσεις. Αντίθετα, πολύ συχνά έρχονται αιτήματα στην Εθνική Αρχή Ανώτατης Εκπαίδευσης (ΕΘΑΕΕ) για τη δημιουργία νέων τμημάτων, χωρίς να υπάρχει καμία αιτιολόγηση, αν όντως τα χρειαζόμαστε. Αν θέλετε να κάνουμε αυτή τη μελέτη, αυτό που θα διαπιστώσουμε είναι αυτό που ειπώθηκε νωρίτερα, ότι υπάρχουν άλλου είδους επαγγελματικά στρώματα, που έχουν πολύ μεγαλύτερη έλλειψη και δεν απαιτούν, ενδεχομένως, πανεπιστημιακό πτυχίο.

Αν θα έρθουν μεγάλα πανεπιστήμια ή αν υπάρχουν παραδείγματα θυγατρικών μεγάλων πανεπιστημίων σε άλλες χώρες; Όχι, τόσα πολλά και η πιθανότητα να έρθουν παραρτήματα από πολύ μεγάλα πανεπιστήμια είναι μικρή. Αυτή είναι η εκτίμησή μας. Αυτό δεν σημαίνει ότι τα μόνα πανεπιστήμια, που μπορούν να προσφέρουν ποιοτική εκπαίδευση στον κόσμο, είναι τα 20 ή τα 50 πρώτα σε μία παγκόσμια κατάταξη.

Αν έχει γίνει ποτέ έλεγχος στα κολέγια; Νομίζω το απάντησα ότι δεν έχει γίνει, γιατί η Εθνική Αρχή Ανώτατης Εκπαίδευσης (ΕΘΑΕΕ) δεν είχε ποτέ αρμοδιότητα για τη μη πανεπιστημιακή εκπαίδευση, τη μη Τριτοβάθμια.

Στην τελευταία ερώτηση του κ. Στυλιανίδη, σε ποιους απευθύνονται τα παραρτήματα; Νομίζω ότι εμμέσως του απάντησα, ότι τα παραρτήματα απευθύνονται σε όλους και σε όλες τις κατηγορίες. Σίγουρα, διευρύνουν τις δυνατότητες της Ανώτατης Εκπαίδευσης, για έναν μεγαλύτερο αριθμό υποψηφίων και πιθανών φοιτητών. Άρα, με αυτή τη λογική, προσθέτουν στη γκάμα των επιλογών, που θα έχουν οι νέοι της χώρας μας.

Θα ήθελα ένα τελευταίο σχόλιο, αν μου επιτρέπετε, δεν είναι ακριβώς απάντηση, αλλά σχόλια του τύπου «ποιος γονιός θα έστελνε το παιδί του στην Κομοτηνή» ή «ξέρουμε όλοι ποια είναι η κατάσταση σε ένα πανεπιστήμιο» κ.λπ., δεν βοηθούν το δημόσιο πανεπιστήμιο. Το δημόσιο Πανεπιστήμιο θέλει τη στήριξη όλων και με τα λόγια.

Δεν μπορεί να απαξιώνουμε ένα πανεπιστήμιο, επειδή είναι 500 ή 800 χιλιόμετρα από την Αθήνα και δεν θα πρέπει να λέγονται κάποια πράγματα ελαφρά τη καρδία. Σας ευχαριστώ πολύ.

**ΕΥΡΥΠΙΔΗΣ ΣΤΥΛΙΑΝΙΔΗΣ (Προεδρεύων των Επιτροπών):**  Εγώ σας ευχαριστώ και νομίζω σας ότι σε αυτούς, που έβαλαν αυτόν τον προβληματισμό, στον οποίο αναφερθήκατε τελευταία, θα τους παρότρυνα την ερώτηση αυτή να την απευθύνουν στους αποφοίτους του Δημοκρίτειου Πανεπιστημίου Θράκης, να δουν πόσο ψηλά βρίσκονται τώρα, ανά τον κόσμο για να καταλάβουν την ποιοτική δουλειά, που γίνεται στο ακριτικό πανεπιστήμιο.

**ΠΕΡΙΚΛΗΣ ΜΗΤΚΑΣ (Πρόεδρος της Εθνικής Αρχής Ανώτατης Εκπαίδευσης (ΕΘΑΑΕ):**  Η ελληνική κοινωνία έχει κάνει μια τεράστια επένδυση στη δημόσια εκπαίδευση. Δεν μπορεί να την απεμπολήσει, να την αφήσει να πάει χαμένη.

**ΑΘΗΝΑ ΛΙΝΟΥ:** Κύριε Πρόεδρε, είχα μια ερώτηση, η οποία δεν απαντήθηκε. Είχα ρωτήσει κατά πόσο θα λαμβάνεται υπόψιν στην αξιολόγηση, τουλάχιστον στην αρχή, των ιδιωτικών πανεπιστημίων το ranking των καθηγητών.

**ΠΕΡΙΚΛΗΣ ΜΗΤΚΑΣ (Πρόεδρος της Εθνικής Αρχής Ανώτατης Εκπαίδευσης (ΕΘΑΑΕ):**  Νομίζω ότι το απάντησα. Δεν είπα το ranking των καθηγητών, αλλά το παραγόμενο ερευνητικό έργο.

Κοιτάξτε, έχουμε διαδικασίες, σήμερα, στο ελληνικό πανεπιστήμιο. Επιλέγουμε από τους υποψηφίους, κάθε φορά, τους καλύτερους, με πολύ μεγάλη παράδοση αριστείας. Τα περισσότερα τμήματα επιλέγουν τους καλύτερους από αυτούς, που έχουν, σαν υποψηφίους. Δεν ξέρουμε με ποιες διαδικασίες θα αποφασίσουν να επιλέξουν το δικό τους προσωπικό αυτά τα παραρτήματα. Το 90% θα έχει διδακτορικό, λέει ο νόμος, αλλά και σήμερα στα ελληνικά πανεπιστήμια ισχύει αυτό, γιατί δεν ξέρουμε, αν θα υπάρχουν τέτοιου είδους ειδικά αντικείμενα. Δεν ξέρουμε τι θα υποβληθεί, εννοώ, σαν πρόγραμμα σπουδών, αλλά όλα αυτά θα συνεκτιμηθούν. Νομίζω ότι υπάρχει και η εμπειρία, για να μπορέσουμε να διαμορφώσουμε μια συνολική εικόνα.

**ΕΥΡΥΠΙΔΗΣ ΣΤΥΛΙΑΝΙΔΗΣ (Προεδρεύων των Επιτροπών):**  Ευχαριστώ πολύ.

Το λόγο ο κύριος Λιτσαρδάκης από την ΠΟΣΔΕΠ.

**ΓΕΩΡΓΙΟΣ ΛΙΤΣΑΡΔΑΚΗΣ (Γραμματέας της Πανελλήνιας Ομοσπονδίας** **Συλλόγων Διδακτικού και Ερευνητικού Προσωπικού - ΠΟΣΔΕΠ):** Ευχαριστώ.

Για την προσέλκυση αλλοδαπών φοιτητών: Νομοθετήθηκε για τα δημόσια ξενόγλωσσα προγράμματα και τώρα προβλέπεται σαν λόγος για τη νομοθέτηση των παραρτημάτων, δηλαδή, εισάγεται, αντιφατικά, ως προς τη σκοπιμότητα και ανταγωνιστικά με τα δημόσια, ενώ υποτίθεται ότι τα ενισχύει.

Για την ΕΒΕ: Το κριτήριο ανά πεδίο και όχι ανά γνωστικό αντικείμενο οδηγεί σε αυτό που λέγεται ότι θα μπορεί να εγγραφεί κάποιος με 10 στις πανελλαδικές. Δεν ξεχνάμε ότι η ΕΒΕ λειτουργεί για σχολές, με χαμηλή ζήτηση, όπου και αφήνει κενές θέσεις με κριτήρια, που δεν είναι ακαδημαϊκά, πόσο καλή είναι η σχολή, αλλά οικονομικά, πόσο μακριά είναι κ.α., που δείχνει την ανάγκη για ουσιαστική φοιτητική μέριμνα στις σχολές και στα πανεπιστήμια αυτά.

Για τα προσόντα του προσωπικού των παραρτημάτων υπάρχει μεγάλη διαφορά. Το νομοσχέδιο απαιτεί μόνο διδακτορικό για το 90% του προσωπικού και ό,τι προβλέπει το μητρικό πανεπιστήμιο, που αυτό, όμως, επιτρέπει να προσλαμβάνεται σχεδόν αποκλειστικά πρόσκαιρο προσωπικό, με τα ελάχιστα προσόντα, για οικονομικούς λόγους. Δεν ξέρουμε πώς θα λειτουργήσει.

Για την ιδιότητα του δημόσιου λειτουργού: Η ιδιότητα αυτή παρέχεται από το Σύνταγμα, για να διασφαλίσει την ανεξαρτησία από το κράτος και την ακαδημαϊκή ελευθερία των καθηγητών στη διδασκαλία και την έρευνα. Το Σύνταγμα γι’ αυτό παρέχει και αυξημένες εγγυήσεις, όπως το ειδικό πειθαρχικό. Υπάρχει πρόβλημα και έχει επισημανθεί στη συζήτηση μεταξύ των συνταγματολόγων από τον κ. Σαρμά, νομίζω, για την έλλειψη πρόβλεψης παρόμοιων εγγυήσεων για τους ιδιωτικούς παρόχους εκπαίδευσης, σε σχέση, δηλαδή, με την ανεξαρτησία και την ακαδημαϊκή ελευθερία.

Για τα κολέγια, ήδη, πριν τρία χρόνια και μετά από τρεις νομοθετικές παρεμβάσεις της Κυβέρνησης περί κολλεγίων, το 2019 και το 2020, τις οποίες επικρίναμε, είχαμε στην ΠΟΣΔΕΠ μια απόφαση ευρύτατης πλειοψηφίας για τα κολέγια. Την καταθέτουμε στα πρακτικά, είναι από τον Απρίλιο του 2021.

Η ΠΟΣΔΕΠ και οι Σύγκλητοι τότε και οι πανεπιστημιακές σχολές διαμαρτύρονταν για την επίσημη και νομοθετημένη υποτίμηση των σπουδών και του κύρους των πτυχίων του δημόσιου πανεπιστημίου και την απαξίωση του εκπαιδευτικού συστήματος, καθώς αποδίδονται τα ίδια επαγγελματικά δικαιώματα σε τίτλους, που δεν είναι ισότιμα με τα ελληνικά πανεπιστημιακά πτυχία και διπλώματα. Πρόκειται για τίτλους κυρίως τριετείς, που αποκτήθηκαν από τα κολέγια, τα οποία παρέχουν μη τυπική εκπαίδευση, χωρίς ανάλογη με τα πανεπιστήμια αξιολόγηση. Ακούσαμε τώρα μόλις αξιολόγηση από την ΕΘΑΑΕ, γιατί δεν έχει αρμοδιότητα και θεωρούνται επαγγελματικά ισοδύναμα σε βάρος των τίτλων της τριτοβάθμιας δημόσιας, κατά το Σύνταγμα, τυπικής εκπαίδευσης.

Η ΠΟΣΔΕΠ, λοιπόν, έχει εκφράσει σοβαρές αντιρρήσεις για την fast track απόδοση επαγγελματικών δικαιωμάτων, που παρακάμπτει τους επαγγελματικούς φορείς και τα επιμελητήρια και υπογραμμίζει τα προβλήματα ασφάλειας στην οικονομική και κοινωνική ζωή από την έλλειψη διαδικασιών αστικού ελέγχου της επαγγελματικής επάρκειας, πριν τη χορήγηση άδειας άσκησης επαγγέλματος. Παράλληλα, επισημαίνουμε το ανοιχτό θέμα της επαγγελματικής εκπαίδευσης και το πρόβλημα των επαγγελματικών δικαιωμάτων, που είναι άλυτα επί χρόνια και εξακολουθούν να είναι και σήμερα.

Υπάρχουν δύο θέματα. Λέμε, ότι σε όλη την Ευρώπη λειτουργούν ιδιωτικά πανεπιστήμια και εδώ όχι. Εκεί πηγαίνει το 10% των φοιτητών. Απειλούνται τα ευρωπαϊκά εκπαιδευτικά συστήματα από τη λειτουργία των ιδιωτικών πανεπιστημίων; Όχι, επειδή είναι τα δημόσια πανεπιστήμια ισχυρά και είναι ισχυρά, επειδή υποστηρίζονται ισχυρά. Τα ελληνικά δημόσια πανεπιστήμια διακρίνονται, διεθνώς, αλλά δεν υποστηρίζονται, όπως τα ευρωπαϊκά. Έχουμε τρεις φορές χειρότερη αναλογία διδασκόντων - φοιτητών και τη μισή δαπάνη ανά φοιτητή από τον ευρωπαϊκό μέσο όρο και έχουμε έναν νόμο υπερρυθμιστικό με 400 άρθρα, από τα οποία 100 τροποποιούνται, με αυτό το νομοσχέδιο και μπορούμε να δούμε τι νόμους πλαίσιο έχουν τα ευρωπαϊκά πανεπιστήμια. Αυτή είναι η υποβάθμιση και η απειλή για την ποιότητα και τη σύγκριση των ελληνικών πανεπιστημίων.

Έρχεται, λοιπόν, ένα νομοσχέδιο, εμείς επισημάναμε, ότι η ίδρυση ξένων ιδιωτικών πανεπιστημίων, στην Ελλάδα, δεν απαντά στα κρίσιμα προβλήματα της τριτοβάθμιας εκπαίδευσης.

Υπήρχε ένα ερώτημα για τα κολέγια, για την αναγνώρισή τους και για τη ρύθμισή τους. Το νομοσχέδιο δεν ιδρύει ιδιωτικά πανεπιστήμια, όλοι αποδέχονται ότι αυτό είναι αντίθετο με το Σύνταγμα, ρυθμίζει τη λειτουργία παραρτημάτων, με τη μορφή νομικών προσώπων πανεπιστημιακής εκπαίδευσης και αυτό, με πολλές επιφυλάξεις για την ισχύ και την αποτελεσματικότητα της ρύθμισης, χωρίς, όμως, να επιβάλλει ρυθμίσεις στα λειτουργούντα κολέγια.

Προχθές, ο κ. Υπουργός χαρακτήρισε EL DORADO την περιοχή αυτή. Επίσης, η πολιτική του Υπουργείου ξεδιπλώνεται, πρωθύστερα, στο δεύτερο εξάμηνο, θα ασχοληθεί με το στρατηγικό σχέδιο για την τριτοβάθμια εκπαίδευση και τον ακαδημαϊκό χάρτη, ενώ τώρα ανοίγει ο δρόμος για περισσότερα πτυχία, με βάση τη ζήτηση των υποψηφίων και όχι τη ζήτηση των επαγγελμάτων. Αυτό επισημάνθηκε και από τους εργοδότες και από το Δικηγορικό Σύλλογο, δηλαδή, καλύπτει κενά στην είσοδο και όχι στην έξοδο του συστήματος. Γι’ αυτό λέμε, ότι η ίδρυση πανεπιστημίων ιδιωτικών στην Ελλάδα, ελληνικών ή ξένων, με ή χωρίς αναθεώρηση του άρθρου 16 του Συντάγματος, δεν αποτελεί προτεραιότητα για την τριτοβάθμια εκπαίδευση. Προτεραιότητα αποτελεί η έμπρακτη στήριξη των δημόσιων πανεπιστημίων και ιδιαίτερα των περιφερειακών, που απειλούνται με ερήμωση, ακόμη και πριν και χωρίς ίδρυση των νομικών προσώπων πανεπιστημιακής εκπαίδευσης. Ακούσαμε νωρίτερα τα νούμερα για τη σχολή στο Δημοκρίτειο.

Θα έπρεπε και κλείνω με αυτό, κύριε Πρόεδρε, προτού να εξετάζεται νέο νομικό πλαίσιο, που θα διέπει ιδιωτικά μη κρατικά ιδρύματα, να προηγηθεί συγκεκριμένο στρατηγικό σχέδιο ανάπτυξης της τριτοβάθμιας εκπαίδευσης, που να διαμορφωθεί, με ευρεία συναίνεση και να υπάρχουν ουσιαστικά μέτρα στήριξης και ανάταξης του δημόσιου πανεπιστημίου. Σας ευχαριστώ πολύ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Το λόγο έχει ο κ. Λαμπράκης.

**ΔΗΜΗΤΡΗΣ ΛΑΜΠΡΑΚΗΣ (Πρόεδρος της Πανελλήνιας Ομοσπονδίας Συλλόγων Ειδικού Εργαστηριακού Διδακτικού Προσωπικού ΑΕΙ):** Κύριε Πρόεδρε, είναι σύσσωμη η πανεπιστημιακή κοινότητα, δηλαδή και οι περισσότεροι Σύγκλητοι έχουν εκφραστεί αρνητικά για τη λειτουργία των νομικών προσώπων της πανεπιστημιακής εκπαίδευσης, ως έναν τρόπο μη αναβάθμισης του δημόσιου πανεπιστημίου, ένα πράγμα, το οποίο το χρειάζεται πραγματικά το δημόσιο πανεπιστήμιο, για να λειτουργήσει.

Οι περισσότεροι φορείς και Σύγκλητοι εστιάζονται, κυρίως, στην αντισυνταγματικότητα. Εδώ, να κάνω ένα σχόλιο. Η αντισυνταγματικότητα, που όπως ακούστηκε και στην αίθουσα, διχάζει, τη θεωρούμε ότι είναι ένα μεγάλο πρόβλημα, που πρέπει να λυθεί. Εμείς είμαστε ξεκάθαροι, μιλάμε για συγκεκριμένη παραβίαση του άρθρου 16 του Συντάγματος.

Όμως, αυτό πρέπει να λυθεί, γιατί στην περίπτωση, που λυθεί αργότερα, μέσα από αποφάσεις του Συμβουλίου της Επικρατείας, τότε, θα έχουμε και τους φοιτητές, που θα έχουν ήδη αρχίσει να φοιτούν στα πανεπιστήμια αυτά και ένας νόμος, που δεν έχει ξεκαθαρίσει, γιατί, όπως ακούστηκε στην αίθουσα, επαναλαμβάνω πάλι, υπάρχουν διφορούμενες απόψεις των Συνταγματολόγων, τότε θα βάλουμε σε περιπέτεια τα πτυχία των ανθρώπων, που θα σπουδάζουν εκεί.

Όντως, οι λειτουργοί αναφέρονται ρητά στο Σύνταγμα, αυτοί που διδάσκουν στα πανεπιστήμια της χώρας μας ονομάζονται «δημόσιοι λειτουργοί». Προφανώς, δεν μπορούν να ονομάζονται δημόσιοι λειτουργοί, αυτοί που θα διδάσκουν στα Νομικά Πρόσωπα Πανεπιστημιακής Εκπαίδευσης.

Για την ΕΒΕ, στο νόμο - πλαίσιο για τα πανεπιστήμια, πάλι στην Επιτροπή Μορφωτικών Υποθέσεων, οι περισσότεροι φορείς, αν όχι όλοι, είχαν πει ότι η ΕΒΕ μπαίνει ουσιαστικά σαν ένας κόφτης ανθρώπων στα πανεπιστήμια, με κυριότερο πρόβλημα, πάλι τα Περιφερειακά Πανεπιστήμια, ώστε να μειωθεί αριθμός των φοιτητών.

Το παράδοξο του νομοσχεδίου αυτού είναι ότι τότε μας λέγανε από την Κυβέρνηση, ότι την ΕΒΕ την κάνουμε για την αναβάθμιση των δημοσίων πανεπιστημίων. Λέγαμε ότι είναι προάγγελος των ιδιωτικών, μας λέγατε όχι. Όμως, τώρα, η ΕΒΕ χρησιμοποιείται από την ανάποδη πλευρά της, γι’ αυτούς, που θα έχουν αποτύχει στο δημόσιο πανεπιστήμιο, να περάσουν στο ιδιωτικό πανεπιστήμιο.

Όσον αναφορά, τέλος, στους φοιτητές του εξωτερικού, που περιμένουμε να έρθουν. Ως, Ε.ΔΙ.Π. στο Εθνικό Μετσόβιο Πολυτεχνείο, εγώ μπορώ να μιλήσω για τους φοιτητές, που φεύγουν και μιλάω κυρίως, για μεταπτυχιακό επίπεδο. Οι φοιτητές, που φεύγουν, φεύγουν για συγκεκριμένο λόγο. Ο συγκεκριμένος λόγος είναι ότι όχι ότι δεν υπάρχουν καλά μεταπτυχιακά προγράμματα, για να σπουδάσουν, αλλά φεύγουν, γιατί αυτό που θα σπουδάσουν στο εξωτερικό τους ανοίγει διάπλατα τις πόρτες, για να βρουν δουλειά στην αγορά εργασίας του εξωτερικού, με καλύτερες απολαβές και γρηγορότερη εξέλιξη.

Τώρα, αν θέλουμε να αντιστρέψουμε τον όρο αυτό, δηλαδή, αν εμείς θα περιμένουμε η χώρα μας, αν θα περιμένει ανθρώπους από το εξωτερικό να έρθουν, πιστεύω όχι, γιατί η Ελλάδα δεν προσφέρει ούτε μεγάλη αγορά εργασίας, ούτε ελκυστικό πακέτο αποδοχών. Σας ευχαριστώ πολύ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Σας ευχαριστώ πολύ. Λοιπόν, έχουμε τον κ. Σταυρόπουλο στο webex και μετά θα ακολουθήσει ο κ. Καλαμπόκης, ο οποίος πρέπει να φύγει. Κύριε Σταυρόπουλε, έχετε τον λόγο.

**ΓΕΩΡΓΙΟΣ ΣΤΑΥΡΟΠΟΥΛΟΣ (Προέδρος του Φοιτητικού Συλλόγου Νομικής Σχολής του Δημοκρίτειου Πανεπιστήμιου Θράκης):** Λοιπόν, χαίρομαι, που παραδεχτήκατε, κύριε Πρόεδρε, τα πλεονεκτήματα, που έχει το Δημοκρίτειο Πανεπιστήμιο και για τους απόφοιτους που έχει βγάλει.

Δυστυχώς, σήμερα στην Αίθουσα, συγκεκριμένοι άνθρωποι προσπάθησαν να το υποβαθμίσουν εντελώς αυτό το Πανεπιστήμιο, παρουσιάζοντας ότι επικρατεί ένα χάος, λέγοντας μάλιστα και ψέματα, ότι οι φοιτητές δεν τρώνε δωρεάν και χαίρομαι, που παρίσταται στην συνεδρίαση, σήμερα, ο Πρύτανης, ο κ. Μάρης, ο οποίος μπορεί να επιβεβαιώσει ότι όλοι οι φοιτητές στην Κομοτηνή σιτίζονται δωρεάν, ανεξαρτήτως εισοδήματος.

Επομένως, όσα ακουστήκαν, προηγουμένως, για πληρωμή αντιτίμου είναι εντελώς ψευδή και προφανώς, κάποια συμφέροντα εξυπηρετούν.

Ο κ. Βερβεσός αναφέρθηκε στα ψευδή, υποτίθεται, για την προέλευση του άρθρου 16 του Συντάγματος, αμφισβήτησε, δηλαδή, ότι προήλθε από τη χούντα. Έχοντας διαβάσει και έχοντας μπροστά μου, αυτή τη στιγμή, το Σύνταγμα και το Συνταγματικό Δίκαιο, το βιβλίο του κ. Αλιβιζάτου, το οποίο περιγράφει, επακριβώς, τις ρίζες του άρθρου 16 του Συντάγματος, αναρωτιέμαι πώς είναι δυνατόν να μην γνωρίζει ο Πρόεδρος του Δικηγορικού Συλλόγου, ο οποίος καλείται σε μια Επιτροπή, να συζητήσει γι’ αυτό το άρθρο, τις ρίζες και την προέλευση του.

Όσον αφορά το ερώτημα, που τέθηκε, προηγουμένως, σχετικά με τα πτυχία και αν θα έχουν βραχύτερη διάρκεια από τα πτυχία της Ελλάδας, έχω να πω ότι πέρα από το ότι δεν έχει τεθεί ακόμη κάποιο πρόβλημα, έχει ο Δικηγορικός Σύλλογος θέσει τα τέσσερα έτη, ως προϋπόθεση εγγραφής στο σώμα. Επομένως, το ζήτημα αυτό έχει λυθεί. Ευχαριστώ πολύ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Το λόγο έχει ο κ. Καλαβρουζιώτης.

**ΙΩΑΝΝΗΣ ΚΑΛΑΒΡΟΥΖΙΩΤΗΣ (Καθηγητής, Πρόεδρος της Διοικούσας Επιτροπής του Ελληνικού Ανοιχτού Πανεπιστημίου):** Ευχαριστώ, κύριε Πρόεδρε. Υπάρχει ένα ερώτημα από την κυρία Αναγνωστοπούλου, η οποία τυχαίνει να είναι και συμπατριώτισσα δικιά μου, αλλά και συνάδελφος στα ακαδημαϊκά.

Ρώτησε για το αν είναι ιστορική η στιγμή και για το νομοσχέδιο. Κοιτάξτε, είναι ιστορικό όλο για το ΕΑΠ, που έχει ένα από τα τρία θέματα αυτού του σχεδίου νόμου, που συζητείται. Ναι, είναι πράγματι ιστορική και δε νομίζω χρειάζεται να το αιτιολογήσω εκ νέου, από ό,τι είχα στην πρωτολογία μιλήσει και είναι ιστορικό, διότι παρ’ όλες τις προσπάθειες των 30 χρόνων και άλλων διοικήσεων, εντούτοις βρέθηκε η σημερινή πολιτική ηγεσία, που αυτονομεί το Πανεπιστήμιο. Αυτό για εμάς είναι ένα από τα πλέον σημαντικά πράγματα, για να προχωρήσουμε στην αυτονομία και στην αυτοδιοίκηση μας.

Τώρα, ετέθη ένα θέμα, που θέλει απάντηση. Μίλησε για τα επαγγελματικά δικαιώματα. Κοιτάξτε, εμείς έχουμε 9 προπτυχιακά προγράμματα σπουδών και 64 μεταπτυχιακά προγράμματα. Στα 9, δυστυχώς, δεν έχουμε περισσότερα προπτυχιακά, ενώ θέλουμε. Ευελπιστούμε, στο άμεσο μέλλον, να δημιουργήσουμε. Στα 9 προπτυχιακά μας, τα 7 έχουν πλήρη επαγγελματικά δικαιώματα. Τα 2, που δεν έχουν ακόμη και δεν είναι θέμα του Ελληνικού Ανοικτού Πανεπιστημίου, είναι ο «Ελληνικός Πολιτισμός» και ο «Ευρωπαϊκός Πολιτισμός».

Ήδη, οι προηγούμενες διοικήσεις, αλλά η τελευταία τώρα, του ενός χρόνου και κάτι μηνών διοίκηση, έχουμε κάνει τα εξής, τα οποία θα πρέπει να τα έχουν υπόψη τους. Πρώτον, όσον αφορά τον «Ευρωπαϊκό Πολιτισμό» έχουμε αλλάξει τον τίτλο, μέσω της Κοσμητείας και της Διοικούσας Επιτροπής και πλέον το πρόγραμμα θα ακούει στο όνομα «Ευρωπαϊκές Σπουδές, Ιστορία, Κοινωνία, Πολιτισμός», με αλλαγή και των θεματικών ενοτήτων, που περιέχονται, μέσα στο πρόγραμμα.

Έχουμε, ήδη, αποταθεί στο Υπουργείο Παιδείας και εγγράφως και προσωπικά στο Υπουργείο Εσωτερικών στην αρμόδια Γενική Γραμματεία, όπου ζητούμε πλέον, ως προσόν διορισμού, συγκεκριμένους κλάδους, που αφορούν τα προγράμματα αυτά.

Τα επαγγελματικά δικαιώματα, ξέρετε, ότι και σε άλλα πανεπιστήμια, ενδεχομένως, δεν υπάρχουν. Τα πανεπιστήμια δεν βγάζουν τα επαγγελματικά δικαιώματα, αυτό είναι σαφές, αλλά αυτό το παράπονο, που υπάρχει, είναι ότι αυτά τα δύο προγράμματα ασφαλώς δεν βγάζουν καθηγητές. Δεν είναι καθηγητές μέσης εκπαίδευσης για προσόν διορισμού. Όχι, ότι δεν μπορούν να διορίζονται σε άλλους φορείς του δημόσιου τομέα. Σας ευχαριστώ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Το λόγο έχει ο κ. Καλαβρουζιώτης.

**ΜΙΧΑΗΛ ΚΑΛΑΜΠΟΚΗΣ (Εκπρόσωπος του Σωματείου Ανώτερων Σχολών Δραματικής Τέχνης της Ελλάδας & Διευθυντής Ανώτερης Σχολής Δραματικής Τέχνης «Αθηναϊκή Σκηνή Κάλβου - Καλαμπόκη»):** Ευχαριστώ, κύριε Πρόεδρε. Η πρώτη ερώτηση ήταν για τις ήδη υπάρχουν σχολές, δηλαδή, τις Ανώτερες Σχολές Δραματικής Τέχνης της Ελλάδας, που θα βρίσκονται μέσα στο νέο τοπίο. Ως νέο τοπίο, εκλαμβάνω την εξαγγελία του κυρίου Μητσοτάκη, ότι θα δημιουργηθεί Ανώτατη Σχολή Παραστατικών Τεχνών, που θα έχει και Τμήμα Δραματικής Εκπαίδευσης και ενδεχομένως και ότι με την ίδρυση ξένων μη κρατικών πανεπιστημίων θα έρθουν Σχολές, ενδεχομένως να κάνουν Τμήματα Δραματικής Εκπαίδευσης.

Θα ξεκινήσω κάπως αλλιώς, λέγοντας ότι το όλο ζήτημα ξεκινάει από το τι θέλει να κάνει κάποιος, ποιο είναι το πλάνο, θα αποφύγω τη λέξη «σχέδιο», να την πω καλύτερα «όραμα». Όταν, ως πολιτικός, έχω κάποιο όραμα, καλό είναι, με κάποιο τρόπο, κάπως να επικοινωνείτε με τους φορείς και όχι να μαθαίνεται, όταν θα νομοθετηθεί, για να έχουν αυτοί που εφαρμόζουν το νόμο το χρόνο, όχι να αντιδράσουν, αλλά να αντιπροτείνουν, να το επεξεργαστούν, να μπορούν να προσαρμοστούν. Οι αλλαγές δεν είναι πάντα κακές, μπορεί οι αλλαγές να είναι και σε καλό και μπορούμε και εμείς να συνεισφέρουμε στο να πούμε πράγματα.

Από το 2018, προσωπικά, αλλά και «χέρι-χέρι» με τις Δραματικές Σχολές, που όταν ενωθήκαμε, καταλάβαμε την ανάγκη μας όλοι, ότι πρέπει να το κοιτάξουμε μαζί και να πάμε μπροστά, δεν είχαμε «ανοιχτές πόρτες» από το κράτος, δυστυχώς και ήταν λίγο προβληματική η επικοινωνία. Αυτό που θέλω να εξηγήσω είναι ότι έχουμε διάφορες κατηγοριοποιήσεις. Για παράδειγμα, μη-τυπική ή τυπική; Η Ανώτερη Δραματική Εκπαίδευση είναι τυπική εκπαίδευση, δεν είναι μη-τυπική εκπαίδευση. Για παράδειγμα, τα ΙΕΚ είναι μη-τυπική εκπαίδευση, δεν μπορεί να υπάρξει κατηγοριοποίηση των Δραματικών Σχολών από τυπική σε μη-τυπική. Προσόντα, που υπήρχαν, δεν μπορούν συνταγματικά να στερηθούν.

Πρωτοβάθμια, Δευτεροβάθμια ή Τριτοβάθμια Εκπαίδευση; Τριτοβάθμια Εκπαίδευση, συνταγματικά.

Μεταλυκειακή, Ανώτερη, Ανώτατη; Ανώτερη, δεδομένα.

CEDEFOP; Συγκεκριμένος κωδικός. Το μόνο, που δεν έχει δώσει η Ελλάδα, είναι ECTS και επίπεδο «Μπολόνια». Βάσει των περιγραφικών δεικτών της «Μπολόνια», ανήκουμε ξεκάθαρα στο επίπεδο 6. Η Ελλάδα, με πολιτική απόφαση του ΕΟΠΠΕΠ - και λέω πολιτική, γιατί ο ΕΟΠΠΕΠ δεν είναι ανεξάρτητος - έβαλε μόνο τα ΑΕΙ στο επίπεδο 6. Οι Ανώτερες Δραματικές Σχολές δεν μπήκαν πουθενά, άρα «μείνανε στον αέρα». Πέρσι που είχα δει τους περισσότερους εκπροσώπους της Κυβέρνησης γι’ αυτό το θέμα, λάμβανα παραδείγματα, όταν τους μίλαγα για το Σύνταγμα - και ήταν ο καιρός πριν προσφύγουμε στο Συμβούλιο της Επικρατείας - και μου είπε ένας Υπουργός, που τώρα δεν βρίσκεται στην Κυβέρνηση, ότι άρθρο όπως είναι για τους γαλατάδες, σιγά-σιγά, με το χρόνο φεύγει αυτό και χάνεται και επειδή είναι ένα άρθρο ανούσιο, σιγά-σιγά σβήνει, κάτι ανάλογο είναι οι Δραματικές Σχολές. Εκεί πραγματικά έμεινα άναυδος, γιατί σας διαβεβαιώ, όχι μόνο η «ΑΘΗΝΑΪΚΗ ΣΚΗΝΗ», που εγώ διοικώ, η Δραματική Εκπαίδευση στην Ελλάδα είναι υπαρκτή, είναι δυναμική και τα τελευταία χρόνια - την τελευταία δεκαετία, άμα δείτε από το Υπουργείο Πολιτισμού- είναι ανοδική, που σημαίνει, πώς μπορεί κάποιος να πει ότι θα «σβήσω αυτό από τον χάρτη» και πως θα το υποστηρίξει, όταν υπάρχει υπαρκτή, ανοδική και δυναμική πορεία. Ακαδημαϊκά ανήκει στην Τριτοβάθμια Εκπαίδευση, εργασιακά ρητώς αναφέρεται πως πρέπει να δοθούν επαυξημένα δικαιώματα.

Επομένως, πού βρισκόμαστε εμείς, σε σχέση με τις άλλες εκπαιδεύσεις; Σαφώς, πάνω από τα ΙΕΚ, δεν μπορούμε να είμαστε στο ίδιο επίπεδο με τα ΙΕΚ, τα ΙΕΚ είναι διετούς φοίτησης, εμείς είμαστε τριετούς φοίτησης, το αντίστοιχο στο εξωτερικό είναι τα Bachelor τριών ετών. Δεν μπορούμε να είμαστε τετραετούς φοίτησης και εδώ να προσθέσω, δεν θέλουμε να είμαστε τετραετούς φοίτησης. Το λέω αυτό, γιατί πέρσι, με όλο τον αγώνα που έγινε, υπήρχαν κάποιες απόψεις, κυρίως ιδεολογικά βασισμένες, ότι εμείς λέμε να γίνουμε 6 Α γιατί θέλουμε να γίνουμε πανεπιστήμια. Δεν θέλουμε να γίνουμε πανεπιστήμια.

Η άλλη μου ιδιότητα, πέρα από ηθοποιός και σκηνοθέτης, είναι ότι είμαι καθηγητής ψυχολογίας, που σημαίνει ότι έχω περάσει και όλη αυτή την ακαδημαϊκή πορεία με τα πανεπιστήμια, τα μεταπτυχιακά κλπ.. Δεν έχει καμία σχέση το πανεπιστήμιο με τις Σχολές τριετούς φοίτησης. Ποια είναι η διαφορά; Το ακαδημαϊκό πλαίσιο. Όπως υπάρχει και σε άλλα επαγγέλματα, έτσι και στους ηθοποιούς, όταν συζητούσαμε για να φτιάξουμε πανεπιστήμιο, προσπαθούσαμε να καταλάβουμε τι θα είναι αυτό το πανεπιστήμιο. Να κάνουμε το Εθνικό Θέατρο πανεπιστήμιο; Άρα θα πρέπει να του αλλάξουμε Νομικό Πρόσωπο. Θα θέλει το Εθνικό Θέατρο να αλλάξει Νομικό Πρόσωπο; Δεν ήμουνα στην επιτροπή, δεν ξέρω τι έχει ειπωθεί.

Αλλά ακόμα και αν το Εθνικό Θέατρο ή το Κρατικό Βορείου Ελλάδος αλλάξουν Νομικό Πρόσωπο και γίνουν τετραετούς φοίτησης, θα πρέπει το κράτος να βρει μια άλλη κρατική Σχολή να βάλει για τις Σχολές τριετούς φοίτησης, γιατί δεν γίνεται στην Ελλάδα να μην έχουμε τη δυνατότητα τριών ετών φοίτησης.

Εγώ, που σπούδασα ψυχολογία και θέλω να γίνω ηθοποιός, δεν θα πάω πάλι πανεπιστήμιο, θα πάω σε σχολή τριετούς φοίτησης. Στο πανεπιστήμιο θα πάει αυτός που δεν έχει το ΠΕ από κάπου αλλού. Για να μη μακρηγορώ, το ζήτημα είναι να βρούμε τη διαφορά.

Τι είναι τα ΙΕΚ; Τι είναι οι ανώτερες δραματικές σχολές; Τι είναι το καινούργιο πανεπιστήμιο; Εάν το καινούργιο πανεπιστήμιο θα είναι μόνο κρατικό και από εκεί και πέρα ιδιωτικό, μόνο από ξένους φορείς, τότε θα πρέπει να δούμε λίγο το ζήτημα της ισότητας, για το κατά πόσο ένας Έλληνας ιδιώτης θα έχει τη δυνατότητα, αργότερα, να κάνει ένα ελληνικό πανεπιστήμιο. Τελειώνω, κύριε Πρόεδρε. Όσοι πιστεύουν ότι οι δραματικές σχολές είναι ιδιώτες και ιδιωτικά ιδρύματα και εναντιώνονται σε αυτές, θα πρέπει να ξέρουν ότι εδώ και πάρα πολλές δεκαετίες στο ίδιο άρθρο, που εξασφαλίζει, ότι η ανώτατη εκπαίδευση, κυρίως, είναι μόνο κρατική, στο ίδιο άρθρο, διασφαλίζεται και αυτή η μορφή της εκπαίδευσης, που είναι από ιδιώτες. Αυτά ήθελα να πω. Σας ευχαριστώ, κύριε Πρόεδρε.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Σας ευχαριστώ, και εγώ. Τον λόγο, έχει ο κύριος Πέτρος Λυμπερίδης.

**ΠΕΤΡΟΣ ΛΥΜΠΕΡΙΔΗΣ (Πρόεδρος του Πανελλήνιου Συλλόγου Φυσικοθεραπευτών):** Ευχαριστώ, κύριε Πρόεδρε. Δεν είναι εδώ ο κύριος Πρύτανης, γιατί αναφέρθηκε στο θέμα της Εργοθεραπείας και γενικώς για τα επαγγέλματα της υγείας, με έναν τρόπο, που δεν θεωρώ ότι είναι διακριτικός. Αντίθετα, μας τα ανέφερε, ως παραϊατρικά επαγγέλματα, αλλά εδώ και πάρα πολλά χρόνια, η λέξη, που χρησιμοποιούμε, είναι Επαγγέλματα Υγείας. Δεν υπάρχουν παραϊατρικά. Επίσης, σε μια συζήτηση, που κάναμε, στα περιθώρια είδα ότι χαρακτήρισε τη θέση του Πανελλήνιου Ιατρικού Συλλόγου, του μεγαλύτερου θεσμικού οργάνου, όπου οι περισσότεροι είσαστε γιατροί, τη θέση, όσον αφορά την ένταξη στις σχολές Εργοθεραπείας, αν μη τι άλλο, σχεδόν «συντεχνιακή», ενώ από την άλλη μεριά, το επιχείρημα, το οποίο προέβαλε όσον αφορά την πρόταση, που έκανε η Πρυτανεία, τη χαρακτήρισε «Επιστημονική και Ακαδημαϊκή».

Εγώ να σας πω ότι το 2000- η κυρία Τζούφη θυμάται - ότι το 2018-2019, όταν ξεκίνησε η μεταρρύθμιση της πανεπιστημίοποίησης όλων των ιδρυμάτων, που λειτουργούσαν, υπήρχε στο σχέδιο και μάλιστα υπήρχε απόφαση της Συγκλήτου στο Πανεπιστήμιο Δυτικής Αττικής για συνένωση της Εργοθεραπείας και της Φυσικοθεραπείας. Ξέρετε, γιατί δεν συνενώθηκαν; Γιατί είναι δύο ξεχωριστά αντικείμενα, γιατί αυτή η συνένωση, αυτή η συγχώνευση θα γινόταν, με μείωση της ποιότητας σπουδών του επαγγέλματος κτλ.. Ευτυχώς, που δεν έγινε αυτή η ενοποίηση και τώρα ζητάμε να γίνει μια ενοποίηση αντίστοιχη και χειρότερη, για ένα τμήμα, το οποίο, ναι μεν, βεβαίως, η άσκηση είναι πολύ καλό για τους πληθυσμούς και φυσικά όλοι πρέπει να ασκούνται. Η αύξηση της φυσικής δραστηριότητας θα έλεγα συμβάλλει στην καταπολέμηση των χρόνιων παθήσεων, αλλά υπάρχει μια διαχωριστική γραμμή.

Κύριε Πρόεδρε, υπάρχει αριστερά αυτό που λέμε «υγιής» και δεξιά, από την άλλη μεριά, αυτός που είναι «ασθενής». Εκεί, λοιπόν, παρεμβαίνει ο γιατρός, ο οποίος πρέπει πρώτον να κάνει τη διάγνωση και μετά να γίνει η θεραπεία. Η Εργοθεραπεία, λοιπόν, είναι «θεραπεία» και δεν έχει καμία σχέση με τη φυσική αγωγή και τον αθλητισμό.

Για το θέμα που με ρώτησε ο κ. Μπούμπας και η κυρία Τζούφη, για τα κολέγια, ομολόγησαν, εδώ μέσα, όλοι κι εγώ θα τα καταθέσω στα πρακτικά της Βουλής πως όλα αυτά, που ανέφερα, είναι αποδεδειγμένα, με μέγιστο ότι το είπε και ο Πρόεδρος της ΕΘΑΑΕ ότι δεν υπάρχει καμία αξιολόγηση από ελληνικό ίδρυμα.

Να σας πω εγώ ότι ο HCPC, το Επιμελητήριο Υγείας της Αγγλίας, της Μεγάλης Βρετανίας, δεν αποδέχεται τους τίτλους, οι οποίοι αποδίδονται εδώ, διότι θεωρεί ότι είναι μειωμένο το επίπεδο, αλλιώς θα τους δεχόταν. Άρα, εμείς σαν χώρα, αν έχουμε κάποια πανεπιστήμια, τα οποία κάνουν κάποια Παραρτήματα στη Βουλγαρία, το ελληνικό σύστημα δεν αναγνωρίζει της Βουλγαρίας. Γιατί άραγε, που είναι ίδια τα ιδρύματα τους; Γιατί το ranking, που έλεγε η κυρία Λινού, σας το ανέφερα, δεν θα το ξαναφέρω, είναι χαώδες. Από 8.000 σε 600 είναι τεράστια διαφορά. Τελειώνοντας, να επαναφέρω την πρόταση, που κάνουμε εδώ και πάρα πολλά χρόνια, τα επιμελητήρια, που δεν είναι εδώ ο κ. Κόλλιας, το Τεχνικό Επιμελητήριο και όλα τα Νομικά Πρόσωπα Δημοσίου Δικαίου, όταν έγινε ο νόμος 4712 του 2020, σε μια νύχτα, στην Ολομέλεια, το τελευταίο δευτερόλεπτο, το θυμάστε που ψηφίστηκε με πολλά άρθρα, χωρίς να συζητηθεί καθόλου. Έδινε μια αυτόματη αναγνώριση και μάλιστα καθιέρωσε την ισοδυναμία, με απόφαση 178 και 179 του 2023, που την καταρρίπτει, καθώς λέει ότι δεν υπάρχει για τα νομοθετικώς ρυθμιζόμενα επαγγέλματα ισοδυναμία.

Πρέπει να έχεις άσκηση επαγγέλματος, γιατί οι περισσότεροι ίσως να μην ξέρετε ότι η Οδηγία συντάχθηκε από την Ευρωπαϊκή Ένωση. Η Οδηγία 36 του 2005, για να διευκολύνει αυτούς, οι οποίοι έχουν ένα επάγγελμα, μια άδεια άσκησης επαγγέλματος, σε ένα κράτος - μέλος της Ευρωπαϊκής Ένωσης, να μπορούν να πάνε σε ένα άλλο κράτος - μέλος της Ευρωπαϊκής Ένωσης για να το ασκήσουν.

Αυτή τη στιγμή, αναγνωρίζονται οι απόφοιτοι των κολλεγίων, τα οποία δεν έχουν αξιολογηθεί από πουθενά, δεν φέρουν άδεια άσκησης επαγγέλματος και δίνεται επαγγελματική ισοδυναμία. Και αυτό το σύστημα θα συνεχίσει να λειτουργεί, με την αξιολόγηση, που κάνατε, τα αυστηρά κριτήρια, που έλεγε ο κ. Μήτκας. Παράλληλα, υπάρχουν και αυτά τα ιδρύματα, αυτοί οι φορείς Μεταλυκειακής, που δεν ξέρουμε τελικά τι είναι, γιατί ο ΔΟΑΤΑΠ λέει δεν ανήκουν σε εμάς, δεν είναι σπουδές αλλοδαπής. Από την άλλη, εμείς λέμε ότι δεν ανήκουν στην τυπική εκπαίδευση. Που ανήκουν, τελικά; Να βρούμε που ανήκουν, δεν πρέπει να τα αξιολογήσουμε; Γιατί όλοι αυτοί βγαίνουν στην αγορά εργασίας και μάλιστα ως επαγγελματίες υγείας. Δεν ζητήσαμε τίποτα άλλο. Μία αξιολόγηση ζητήσαμε και βρίσκουμε έναν τοίχο, όχι μόνο εμείς και όλα τα υπόλοιπα Επιμελητήρια. Ευχαριστώ πολύ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Κύριε Πρόεδρε, αυτά που δεν ρύθμισε η Ελλάδα, το ρυθμίζει η ευρωπαϊκή νομολογία. Αν είχαμε εγκαίρως προχωρήσει στην αναθεώρηση του άρθρου 16, θα τακτοποιούσαμε τα του οίκου μας, χωρίς να υπάρχει αυτή η αταξία.

Τον λόγο έχει η κυρία Νίκη Χρονοπούλου, Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης.

**ΝΙΚΗ ΧΡΟΝΟΠΟΥΛΟΥ (Πρόεδρος της Ομοσπονδίας Διοικητικού** **Προσωπικού** **Τριτοβάθμιας Εκπαίδευσης):** Η κυρία Αναγνωστοπούλου έκανε μια ερώτηση, σχετικά με την επάρκεια του διοικητικού προσωπικού και την κατάσταση, που υπάρχει στα πανεπιστήμια, λόγω των σοβαρών ελλείψεων.

Σύμφωνα, με τα στοιχεία της ΕΦΕΕ είναι ενδιαφέροντα κάποια: Στα 25 ΑΕΙ, υπάρχουν 422 τμήματα, τα οποία όσον αφορά στους φοιτητές, έχουν 400.000 περίπου φοιτητές, 80.000 μεταπτυχιακούς φοιτητές, 33.000 υποψήφιους διδάκτορες, υπάρχουν μόνο 6.441 μόνιμοι και ΙΔΑΧ. Αυτό σημαίνει ότι τα χρόνια, από το 2008 μέχρι το 2020, η μείωση του προσωπικού ήταν της τάξης του 30% μόνιμου και ΙΔΑΧ διοικητικού προσωπικού. Μαζικές προσλήψεις έχουν να γίνουν από το 2006, με πολλές συνταξιοδοτήσεις και μετατάξεις.

Προφανώς, δεν επαρκεί αυτό το προσωπικό, για να καλύψει τις λειτουργικές ανάγκες, υπάρχει μια εκρηκτική κατάσταση. Δεν μπορούν να στηριχθούν, με επάρκεια, οι υπηρεσίες. Τώρα, συζητάμε για Γραμματείες με ένα και δύο άτομα, που έχουν αυξημένες αρμοδιότητες και πρέπει να εξυπηρετήσουνε τόσο τους φοιτητές, όσο και τα μέλη ΔΕΠ.

Είναι αδύνατο πραγματικά, τεχνικές υπηρεσίες, χωρίς τεχνίτες, δηλαδή, ακόμα και για μία μικρο-συντήρηση χρειάζεται να γίνεται διαγωνισμός για εργολάβο, χωρίς δυνατότητα να γίνεται έλεγχος πυροπροστασίας, χωρίς δυνατότητα να γίνονται στατιστικοί έλεγχοι. Τώρα λέω κάποιες υπηρεσίες, που είναι και πιο φανερές οι ελλείψεις αυτές.

Ένα ποσοστό των αναγκών καλύπτονται με ελαστικές σχέσεις εργασίας, χωρίς δικαιώματα, με το φόβο της απόλυσης, έχουμε πάρα πολλά τέτοια περιστατικά. Μόλις το φθινόπωρο, είχαμε ένα μεγάλο αριθμό συμβασιούχων στην καθαριότητα, που οδηγήθηκε στην απόλυση, συμβασιούχων ορισμένου χρόνου, εργαζόμενων μέσω ΕΣΠΑ, που πάλι οδηγήθηκαν στην απόλυση και στο Πανεπιστήμιο Θεσσαλίας και είναι χαρακτηριστικό το τι μένει τελικά.

Δηλαδή, στο Γεωπονικό, που είχαμε τέτοιο προσωπικό και μάλιστα υψηλά εξειδικευμένο, η Βιβλιοθήκη τώρα υπολειτουργεί, γιατί οι συνάδελφοι δούλευαν στη Βιβλιοθήκη, τα ιδρύματα μείνανε για μεγάλο χρονικό διάστημα, χωρίς καθαριότητα.

Στην Οδοντιατρική, το αν οι ίδιοι οι συμβασιούχοι νοσηλευτές, που στηρίζουν τη λειτουργία της κλινικής, θα έχουν την επόμενη μέρα δουλειά, εξαρτάται από τα νοσήλια. Τα παραδείγματα είναι πάρα πολλά. Υπάρχουν χιλιάδες συμβασιούχοι στα πανεπιστήμια, που εργάζονται, με ανανεώμενες συμβάσεις, για πολλά χρόνια και τώρα μπαίνει ένα ταβάνι στην πενταετία, με το νόμο - πλαίσιο, ενώ η κατάσταση με τους εργολαβικά εργαζόμενους είναι πραγματικά έκρυθμη.

Βρισκόμαστε, κάθε λίγο και λιγάκι, αντιμέτωποι με ζητήματα απλήρωτης εργασίας, με ζητήματα απολύσεων, με ζητήματα περικοπής δικαιωμάτων, άδειες μητρότητας, περικοπές στους μισθούς.

Επειδή άκουσα και πριν και για τον ΔΟΑΤΑΠ ότι πρόκειται για ένα θαύμα με τους 39 εργαζόμενους, που βγάζουν τη δουλειά στο ΔΟΑΤΑΠ, πρέπει να δείτε τι θαύματα συντελούνται στα ΑΕΙ κάθε μέρα. Έχουν αναδειχθεί οι τραγικές ελλείψεις σε προσωπικό και από τη Σύνοδο των Πρυτάνεων. Γιατί εμείς δεν βαράμε απλώς σφραγίδες, όπως είπε και ο πρώην Πρύτανης του ΑΠΘ, σε αντίστοιχη συνεδρίαση της Επιτροπής Μορφωτικών Υποθέσεων.

Χωρίς επαρκές προσωπικό ή με εξαθλιωμένο προσωπικό, πώς θα εκσυγχρονιστούν τα δημόσια πανεπιστήμια; Εμείς αδυνατούμε να το καταλάβουμε. Είναι ζήτημα και αίτημα διαχρονικό για την Ομοσπονδία μας. Έχουμε στην προμετωπίδα μας τόσο τις μαζικές προσλήψεις για την κάλυψη -στο ύψος των πραγματικών αναγκών, δηλαδή- των ελλείψεων, αλλά και για τη μονιμοποίηση των συμβασιούχων. Να αποκατασταθεί η σχέση εργασίας τους.

Κλείνοντας, ξεκαθαρίζουμε ότι το νομοσχέδιο αυτό είναι μακριά ή ακόμα καλύτερα εχθρικό και προς τις ανάγκες των εργαζομένων, όπως αποτυπώθηκαν και τώρα και των φοιτητών, αλλά και της πλειοψηφίας της κοινωνίας. Γι’ αυτό το λόγο είμαστε όλες αυτές τις οκτώ εβδομάδες στο δρόμο μαζί με τους φοιτητές. Ευχαριστώ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Σας ευχαριστώ πολύ.

Η κυρία Κεραμιώτου έχει το λόγο.

**ΚΥΡΙΑΚΗ ΚΕΡΑΜΙΩΤΟΥ (Πρόεδρος του Πανελλήνιου Συλλόγου Εργοθεραπευτών):** Θα ήθελα να απαντήσω και εγώ στην ερώτηση της κυρίας Τζούφη και του κυρίου Μπούμπα, για ποιο λόγο δεν θέλουμε να είμαστε σε αυτήν τη Σχολή. Να ξεκαθαρίσω, όπως είπαμε και πριν, ότι το επάγγελμα του εργοθεραπευτή είναι νομοθετικά ρυθμιζόμενο, δηλαδή απαιτείται άδεια άσκησης επαγγέλματος, για να ασκήσει κάποιος το επάγγελμα. Γιατί; Γιατί είμαστε επάγγελμα υγείας και εργαζόμαστε με ασθενείς. Βέβαια, ο κ. Μάρης, ο Πρύτανης, πριν λίγο, είπε ότι αυτοαποκαλούμαστε, ως επάγγελμα υγείας, οπότε καταλαβαίνετε ότι υπάρχει μεγάλο χάος στην επικοινωνία. Ήδη, από την απάντηση της Πρυτανείας θα πω, όχι προσωπικά, αναφέρεται ότι μας θέλουν εκεί να διδάσκουν οι γυμναστές στα δικά μας τα μαθήματα και στην ήδη υφιστάμενη δραστηριοποίηση των μελών ΔΕΠ και λοιπού διδακτικού προσωπικού της ΕΦΑ, σε θέματα επιστημών της κίνησης, της άσκησης, της υγείας, προσεγγίζοντας το σύγχρονο ολιστικό μοντέλο ευρωστίας και βελτίωσης της ποιότητας ζωής και της λειτουργικής ικανότητας ατόμων, που ανήκουν τόσο στο γενικό πληθυσμό, που είναι γι’ αυτούς, όσο και σε κλινικούς πληθυσμούς. Καταλαβαίνουμε τι σημαίνει αυτό, ποιος είναι τελικά ο λόγος που θέλουν να μπούμε σε αυτή τη σχολή.

Και εγώ ρωτάω ανοιχτά: γιατί να μην μπούμε;

Δεν έχουμε κανένα πρόβλημα να ανοίξει η Σχολή, στην Κομοτηνή, αλλά γιατί να μην μπούμε στη Σχολή Επιστημών Υγείας, εκεί που ανήκουμε; Αυτό είναι το θέμα. Ξέρω, κύριε Στυλιανίδη, ότι ήταν δική σας πρόταση η ίδρυση του Τμήματος εκεί και είμαι σίγουρη ότι έχει γίνει και η ανάλογη μελέτη από την ΕΘΑΑΕ, ότι μπορεί να γίνει. Δεν διαφωνώ καθόλου σε αυτό. Αρκεί να μπούμε, εκεί που ανήκουμε. Δεν ξέρω, αν έγινε ξεκάθαρο πριν, ότι η Παγκόσμια Ομοσπονδία Εργοθεραπευτών είναι αυτή, που δίνει την έγκριση προγραμμάτων σπουδών σε όλα τα τμήματα Εργοθεραπείας, σε όλα τα πανεπιστήμια του κόσμου. Υπάρχουν κάποια κριτήρια, για να δοθούν αυτά και πρέπει να τα τηρούμε, για να μπορέσουμε να πάρουμε έγκριση. Αυτά ήθελα να πω. Ευχαριστώ πολύ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Σας ευχαριστώ πάρα πολύ.

Ολοκληρώνεται εδώ μια μακρά συνεδρίαση, αλλά πριν κλείσουμε, θα ήθελα να δώσω το λόγο, για λίγα λεπτά, στην αρμόδια Υφυπουργό, να συνοψίσει κάποια συμπεράσματα από τη σημερινή συζήτηση.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε. Αρμόδια όχι, αλλά παρούσα. Σας ευχαριστώ πάρα πολύ.

Σύντομα, θα επαναλάβω εκείνα, που και ο Υπουργός είπε και στην πρώτη συνεδρίαση, που κάναμε, σε ό,τι αφορά τη χρηματοδότηση του δημοσίου πανεπιστημίου. Από το 2018, μέχρι τώρα, η τακτική και η έκτακτη χρηματοδότηση αυξήθηκε κατά 41.000.000 ευρώ. Θέλω να πω πως το κονδύλι, που θα δώσουμε στο δημόσιο πανεπιστήμιο, αγγίζει το 1 δισεκατομμύριο ευρώ από όλα τα χρηματοδοτικά εργαλεία, που έχουμε, δηλαδή, τακτικό προϋπολογισμό, ΕΣΠΑ, ΠΔΕ, ΣΔΙΤ, Ταμείο Ανάκαμψης και Ανθεκτικότητας. Θέλω, επίσης, να ξεκαθαρίσω ότι με το νομοσχέδιο αυτό δεν δίνεται καμία δυνατότητα να γίνουν ιδιωτικά πανεπιστήμια.

Αντίθετα, εδώ θα εγκατασταθούν και θα λειτουργήσουν παραρτήματα ξένων πανεπιστημιακών ιδρυμάτων και η ΕΘΑΑΕ έχει, όπως και το νομοσχέδιο προβλέπει, καθοριστικό ρόλο, για να πιστοποιεί, με βάση πρόνοιες, οι οποίες είναι οι πιο αυστηρές, που υπάρχουν στην Ευρώπη.

Μια τελευταία απάντηση, κύριε Πρόεδρε, νομίζω σε σχόλιο, που έκανε ο εκπρόσωπος της ΠΟΣΔΕΠ, για την υποστελέχωση, ότι υπάρχει σχετική πρόβλεψη, στο άρθρο 75, για τον προγραμματισμό των προσλήψεων, μία νέα θέση, μία πρόσληψη, για κάθε θέση, που εκκενώνεται, λόγω αφυπηρέτησης.

Θα μου επιτρέψετε και εμένα, κύριε Πρόεδρε, να ευχαριστήσω τους φορείς για την παρουσία, την προθυμία, τη συμβολή στην ουσιαστική επεξεργασία του νομοσχεδίου, παρότι όλη αυτή η συνεδρίαση διήρκεσε πάρα πολλές ώρες, όπως επίσης και τους συναδέλφους.

**ΕΥΡΥΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Ευχαριστώ πολύ, κυρία Υπουργέ.

Θα ήθελα κι εγώ να σας ευχαριστήσω για τη συμβολή σας στο γόνιμο διάλογο, που γίνεται. Να πω, επίσης, ότι η 3η συνεδρίαση για την κατ’ άρθρο συζήτηση, θα γίνει αύριο στις 10.00’, στην Αίθουσα Γερουσίας.

Ευχαριστώ πολύ. Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Κτιστάκης Ελευθέριος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κόντης Ιωάννης, Μανούσος Γεώργιος, Κουρουπάκη Ασπασία, Τσιρώνης Σπυρίδων και Μπιμπίλας Σπυρίδων.

Τέλος και περί ώρα 15.50΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΕΥΡΥΠΙΔΗΣ ΣΤΥΛΙΑΝΙΔΗΣ ΑΓΓΕΛΙΚΗ ΔΕΛΗΚΑΡΗ**